
     A gazdasági szabadelvűség

A világháború nyomán támadt eszmei zűrzavarból három új nagy forradalmi irány bontakozott ki: az orosz kommunizmus, az olasz fasizmus és a német nemzeti szocializmus. Mind a három mélyrehatóan átalakította a gazdasági életet. Mindhárom szemlélet hallatlanul érdekes. Az orosz bolsevisták földig lerombolták a cári Oroszország egész gazdasági felépítményét és a világtörténet legvéresebb forradalma után megteremteni akarták az új gazdasági rendet, melyet ők kommunizmusnak neveznek, de amely a valóságban államkapitalizmus. Az olasz fasiszta forradalom nem ment el ennyire a végsőkig: megsemmisítette ugyan a gazdasági liberalizmust, béklyókba verte a szabad versenyt, de nem nyúlt hozzá a magántulajdonhoz, hanem mindent rendszabályozott, majd a tőkét és munkát kényszerszervezetekbe próbálta tömöríteni. A harmadik német birodalomban az államhatalom főleg a gazdasági élet forgalmi szférájára tette rá a kezét; nem forgatta fel a magántulajdont, nem szüntette meg a piacot, de szigorúan felügyel a termelésre, központilag szabályozza a nyersanyagelosztást, irányítja a lakosság élelmiszerellátását is.

Az elmúlt évszázad uralkodó gazdasági eszméjét, a gazdasági liberalizmust és az azon felépült tőkés termelési rendet mindig bírálták és támadták, de sohasem zúdult rá a támadásoknak olyan özöne, mint napjainkban. A világ két nagy pártra szakadt: az individualizmus és a kollektivizmus pártjára. Oroszországban kollektivista kísérlet folyik, Olaszország, Németország, Portugália az úgynevezett korporációs rendszerre tért át, Európa két vezető nagyhatalma, Nagy-Britannia és Franciaország viszont továbbra is ragaszkodik a múlt században kipróbált gazdasági elvekhez. A gazdasági elzárkózást, az önellátási mániát hasztalan ostorozzák a világ legkitűnőbb közgazdasági tekintélyei. A gazdasági szabadság klasszikus földjén, az Észak-amerikai Egyesült Államokban Roosevelt elnök negyedik esztendeje kísérletezik az állami tervgazdasággal. Minden elfogulatlan szemlélő kénytelen megállapítani, hogy a gazdasági liberalizmus és a tőkés termelési rend egykor oly hatalmas terebélyes fájáról lecsapkodtak igen sok ágat. De a kapitalizmus nagyon mélyen beeresztette gyökereit az európai és az amerikai kultúrába. Vajon ez a hatalmas gyökérzet hajt-e még új ágakat?

Mielőtt ezeket az új gazdasági eszméket és általában a világháborúnak a gazdasági eszmékre való hatását részletesen ismertetnénk, vegyük futólag szemügyre azokat az eszméket és általános nézeteket, amelyek a francia forradalomtól a világháborúig terjedő korszak gazdasági történéseit mozgatták.

A felvilágosodási kor nagy szellemi forradalma a gazdasági eszméket, a gazdálkodás céljáról alkotott fogalmakat is teljesen átalakította. A XVIII. század gondolkodói nemcsak a politikai, hanem a gazdasági élet területén is követelték az egyes ember minél szabadabb érvényesülését és jogait. Ezt a jelenséget nevezik individualizmusnak. Hogyan keletkezett az individualizmus? A szellemi életnek ezeket a jelenségeit végső gyökerekig kinyomozni igen nehéz feladat, szinte lehetetlenség. A nagy koreszmék úgy keletkeznek, mint a tengeráramok; egyszer csak feltámadnak, megerősödnek, ellenállhatatlan erejük, korlátlan tekintélyük van, társadalmi mozgató erőkké válnak, azután elgyengülnek, végre megsemmisülnek. Az individualizmusnak több forrása van, mint a természetjogi iskola, az angol puritanizmus; megtaláljuk az individualizmus elméletét Hugo Grotius jogelméletében, Hobbes, Locke, Kant filozófiájában, Rousseau tanításaiban.

A gazdasági nézetek átalakulása szoros kapcsolatban van a kornak megnövekedett gazdasági szükségleteivel, a forgalomnak, a termelésnek új eszközeivel. A céhek a nagyipari termelés korában nem állottak meg helyüket, a földesúri hatalom lassanként nyűgévé lett a mezőgazdasági termelésnek. A politikai és a vallási felszabadulás után a gazdasági felszabadulásnak is szükségképpen be kellett következnie. Az a felfogás lesz a XVIII. század végén általánossá, hogy a gazdasági tevékenységnek egyetlen célja van: az egyes ember jólétének emelése, mert az egyes ember jóléte a társadalom jólétét is jelenti. Az állam célja — az individualizmus szerint — pusztán a rend fenntartása és a védelem; az állam rendőr, bíró, hadsereg, semmi más, legkevésbé üzleti vállalkozó. El kell tehát hárítani azokat az akadályokat, amelyek az egyes ember gazdasági tevékenysége elé gördülnek. Ezek néhány szóval a gazdasági liberalizmus (individualizmus) követelményei.

A gazdasági liberalizmus követelményei voltak a jobbágyság felszabadítása, a céhek megszüntetése, a kiváltságok eltörlése és a kereskedelem és forgalom akadályainak az a csökkentése vagy teljes megszüntetése, amely Angolországban a századfordulón, Franciaországban a forradalom alatt, Nyugat-Európa legtöbb országában pedig a század első évtizedeiben következett be. Franciaországban a forradalom szüntette meg egy csapásra a jobbágyságot, Poroszországban Hardenberg és Stein báró 1807-i reformjai vetettek véget a jobbágyi kötelezettségeknek és önálló földtulajdonosokká emelték a porosz parasztság százezreit. Magyarországon ez a reform csak jó későn, 1848-ban következett be. A liberálisok követelték még, hogy a föld szabad árucsere tárgya legyen, mindenkinek adják meg a költözködés szabadságát. Minthogy szerintük az állam legkevésbé alkalmas arra, hogy az egyesek jólétét munkálja, és csak az egyes ember munkája, vállalkozó kedve, kezdeményező képessége lehet minden egészséges fejlődésnek az alapja, a teljes iparszabadság megvalósítását hangoztatták. Általában az individualista kornak sokkal több érzéke volt az anyagi érdekek iránt, mint az azelőtti koroknak.

Elméletileg a gazdasági liberalizmus eszméjét John Locke angol bölcsészig vezethetjük vissza. A gazdasági irodalomban és a gyakorlati életben is a legnagyobb úttörői a francia fiziokraták: Quesnay és Turgot, első nagy rendszerezője és a liberális gazdasági iskola megalapítója a skót Adam Smith, a Wealth of Nations című, 1776-ban megjelent művével. A francia fiziokraták érdemei rendkívül nagyok. Quesnay doktor és Turgot, XVI. Lajos minisztere, intézték az első nagy és hatásos támadást a merkantilizmus ellen és forgatták ki sarkaiból Colbert egész rendszerét, az államhatalommal összetestvériesített közgazdaságot. A túlságba vitt iparpártolással szemben ők hangoztatták először a földművelés fontosságát, majd kimondották, hogy a magántulajdon szent, a gazdasági erőket szabadjára kell engedni, az egyén szabadon érvényesüljön a gazdasági életnek egész területén. Mercier de la Rivière-től származik a híres „laissez faire”, „szabad cselekvés” elve, az egész szabadkereskedelmi iskola későbbi jelszava. Adam Smith, kinek főművét az emberi értelem legnagyobb alkotásának nevezték, mélyen gondolkodó, rendkívül nagyképzettségű elme volt, ismerte a gazdasági történetet, mélyrehatóan foglalkozott korának a gazdasági napi kérdéseivel. Mint empirikus gondolkodó, a tényekből, az élet valóságaiból vezette le megállapításait. Stílusa közvetlen, elegáns, könnyen érthető, és részben ez rendkívüli hatásának a magyarázata. Könyvében felsorolt példái gazdagok és a gyakorlati életből vannak véve. Abból az alaptételből indul ki, hogy minden vagyon egyetlen forrása a munka, és ő fejti ki először szigorúan tudományos alapon a munkamegosztás jelentőségét.

A gazdasági életnek minden kérdését sorra véve, egymásután tárgyalja a termelés, a forgalom kérdéseit, megvilágítja azt a kérdést, mi a termelői munka, a gazdaságilag nem termelő tevékenységgel szemben, megalkotta a nemzetközi kereskedelem első elméletét. Smith a fiziokraták szellemes elméleteiből és a még szétfolyó tanításaiból megteremtette a közgazdaságtudományt. Naturalista és optimista még ugyanúgy, mint Quesnay vagy Turgot, akiknek a megállapításaiból sokat átvett. Az egyénből vezeti le a közgazdaságot, és a legteljesebb szabadságot követeli a gazdasági erők számára.

Adam Smith híres tétele a következő: „…miután a kiváltságok és megszorítások egész rendszere teljesen kiküszöbölődött, a természetes szabadság világos és egyszerű rendszere magától helyreáll. Az igazságosság törvényeinek sérelme nélkül mindenki a maga módján teljesen szabadon követheti érdekeit, és mind tevékenységét, mind tőkéjét versenybe állíthatja más emberek, illetve más osztályok tevékenységével és tőkéjével.”1 A kormányt — mondja tovább Smith — olyan kötelezettségekkel terhelik, amelyek, ha megpróbálja őket teljesíteni, számtalan csalódásnak teszik ki, és tökéletes véghezvitelükhöz semmiféle emberi bölcsesség vagy tudomány nem lehet elegendő…

Az állami be nem avatkozás elméletét, amelyet később John Stuart Mill és Herbert Spencer fejtettek ki részletesebben, először Adam Smith fektette le tudományos alapra. Eszménye a magánvállalkozás, és csak azokat a gazdasági szerveket helyesli, amelyek a társadalom spontán elhatározásának köszönhetik létüket. Adam Smith az állami beavatkozás ellenfelei számára az érveknek szinte egész tárházát szolgáltatja. A kormányok mindig és kivétel nélkül mindenütt elpocsékolói a társadalom javainak — írja —, és ennek a jelenségnek okai sokfélék. A legfőbb ok az, hogy a kormányok azt a pénzt költik, amelyet más szerzett, amelyért más dolgozott meg. Az állam a legrosszabb adminisztrátor, mert közegei, akik nincsenek közvetlenül érdekelve az igazgatásban, hanyagok és tékozlók. Ha állami kezelésbe adnák a földeket — írja Smith —, a negyedét sem hoznák meg mostani terméküknek, az állami funkcionáriusok hanyag, drága és lelkiismeretlen kezelése miatt. De Smith mégsem doktrinér és sohasem általánosít. Világos meglátása, józansága megóvták őt minden szélsőségtől, nem látja mindenütt feleslegesnek az államhatalmat. Az államnak megvan a saját terrénuma, mint az igazságszolgáltatás, a honvédelem; sőt az állam még intézményeket is tarthat fenn, ha azok a közcélt szolgálják. „Az állami beavatkozás általános elv nála, de nem abszolút szabály” — írja egyik kritikusa, Rist, kiváló francia közgazdász. Valóban nem elvakult individualista, minden szabály alól van nála kivétel.

A vámkérdésben Adam Smith a fiziokraták tanítványa: haszontalannak, ártalmasnak tartja a védővámrendszert, de józansága itt is megóvja a túlzástól. Azt ajánlja, hogy fokonként léptessék életbe a szabadforgalmat, és megengedhetőbbnek tartja az úgynevezett pénzügyi vámokat. Az angol kormányok később, 1846 után, amikor az összes tiltó, behozatali, kiviteli és egyéb vámokat eltörölték, Adam Smith vámpolitikai tanítását követték.

Adam Smith tanításai hatalmas közgazdasági irodalomnak adtak életet, amely részben éles kritikája, részben továbbfejlesztése az ő zseniális meglátásainak. Ellenfelei közül többen megpróbálták vele szemben megvédeni az elavult merkantilizmust, majd jött nemsokára Adam Müllerrel az élén a német konzervatív és romantikus iskola, amely az egész gazdasági liberalizmust tagadta és vissza akarta varázsolni a letűnt középkort. Smith főműve igen nagy hatással volt korának államférfiaira, amit abból magyarázhatunk, hogy azokat a gazdaságtörekvéseket, célokat foglalta össze tudományos rendszerbe, amelyek éltek a lelkekben. Nagy hatása volt elsősorban az ifjabb Pittre, a napóleoni kor korlátlan tekintélyű és nagyhatalmú angol premierjére. Az ő tanításaiból merített ihletet a porosz reformkor két nagynevű államférfia, Stein és Hardenberg.

Smith tanításainak ezzel a rövidke ismertetésével bemutattuk a gazdasági liberalizmus egész eszmei lényegét. A nagy angol rendszerező tanításait továbbfejlesztették nagyszámú angol és francia epigonjai. Angolországban elsősorban Ricardo érdemel említést, aki megtoldotta Smith rendszerét az áruérték és a földjáradék kifejtésével. Franciaországban a legnagyobb követője Jean-Baptiste Say, Napóleon gazdasági tanácsadója, a fogyasztás tanának szerzője. Ehhez az iskolához tartozik még Malthus, a sokat támadott népesedési tan elgondolója, és befejeződik, egyúttal csúcspontját éri el a szélső gazdasági liberalizmus John Stuart Mill hatalmas nagy rendszerező művével, amely azonban a gazdasági liberalizmusnak már sok tekintetben revíziója.

A gazdasági liberalizmusnak egyik igen nagy jelentőségű ágazata a német Friedrich List Nemzeti gazdasági rendszere. List elgondolásának korszakos jelentősége abban volt, hogy a nemzeti öntudat felébredése után ő az első, aki a tisztán nemzeti szempontokat és célokat összeegyeztette a gazdasági liberalizmus új termelési rendjével. Abból a tényből indul ki, hogy Angolország fejlett iparával, a tengerhajózás és kereskedelem monopóliumával olyan megsemmisítő gazdasági fölényre tett szert, hogy Európa öntudatos népeinek védekezniük kell ellene, és le kell mondaniuk a korlátlan gazdasági forgalom elvéről. List nem ellensége a gazdasági liberalizmusnak, szerinte is szükség van szabadságra, ő is teljes egészében elveti a merkantilizmust, de világveszedelemnek tartja azt, hogy az egész kereskedelem, ipar, tengerhajózás egyetlen nemzet kezében összpontosuljon. Nincs igaza — szerinte — a Smith-féle iskolának abban, hogy a nemzetek anyagi boldogulásához nincs szükség egyébre, mint munkára, szorgalomra, takarékosságra, intelligenciára; a vagyonosodás nagy mértékben függ a polgári intézményektől, a törvényhozás és a kormány működésétől. Mi tehát a teendő? A nemzeti individuumok egyesüljenek nemzeti társadalommá, szerves egésszé, és mondjanak le a szabad kereskedelem hangzatos elvéről, védjék meg észszerű védővámrendszerrel a saját nemzeti termelésüket. „A védővámrendszer — mondja List —, melyről azt állították, hogy spekulatív fejek találmánya, természetes következménye a nemzetek ama törekvésének, hogy biztosítást nyerjenek saját fennmaradásuk, befolyásuk vagy hatalmi fölényük számára.”

List korántsem túlzó védővámos; bizonyára a legélesebben elítélné a mai gazdasági autarkiát és az elzárkózás politikáját. Azt mondja többek között, hogy a túl magas védővámok, ha azok minden idegen árut kizárnak a hazai piacról, a nemzetet lanyhaságra, tunyaságra szoktatják. Az ő vámjai az úgynevezett nevelővámok, és mérsékelni kell őket, mihelyt a nemzeti ipar annyira fejlődött, hogy olcsón és kielégítő mennyiségben tud termelni. List eszméi is nagy hatással voltak korára, ámbár ez a hatás korántsem vetekedhetett Adam Smithével; tanításai csak később hatottak, 1871 után, a politikai és a gazdasági imperializmus korában, amikor a szabadkereskedelmi irány egész Európában aláhanyatlott.

Nálunk, Magyarországon a gazdasági liberalizmus első felvillanását egy igen kiváló, de a maga korában nem sokra becsült közgazdasági író, Berzeviczy Gergely közgazdasági munkáiban szemlélhetjük; ő Adam Smith első magyar tanítványa. A XIX. század első évtizedében szomorú, kilátástalan viszonyok között hirdette, hogy Magyarország és vele együtt Közép-Európa felvirágzását csak a szabadkereskedelem, a régi monopóliumok és egyéb gazdasági megkötöttségek megszüntetése segítheti elő. Gróf Széchenyi István eszményképe a gazdag és rohamosan vagyonosodó Angolország, ahol minden gazdasági és technikai alkotás egyéni vagy társadalmi kezdeményezésből született meg. A nemzetgazdaság forrása szerinte is az emberi munka, amelynek fokozására a hitel, a közlekedés és akadálytalan forgalom szükséges. Minden mesterkélt szabályzatot el kell törölni, ami a kereskedelem, a közlekedés, az ipar fejlődését megakaszthatja. Az emberi ész, szorgalom, a munka — ezek azok a tényezők, amelyek vagyonosabbá tehetnek bennünket. Sok egyéb erkölcsi tanítása mellett ugyanazt hirdette, amit az angol szabadkereskedelmi iskola: csak a szabadság, a szabad föld, szabad birtok a sikeres gazdálkodás sarkköve; ezért a váltójog megteremtése, az ősiség megszüntetése, az egész gazdasági életnek, legelsősorban a pénzügyeknek új alapokra helyezése lehet csak az új Magyarország megteremtésének kezdete. Mintaképe Angolország, és az a nagy eszmény lebeg előtte, hogy Magyarország önerejéből, tisztán az egyesek öntudatos erőfeszítésével, megfeszített, tervszerű munkájával emelkedhet fel Kelet-Európának mintaországává.

Kossuth Lajos ugyanabban az eszmekörben élt, mint Széchenyi, ugyanúgy akarja az ország gazdasági felvirágzását, mint ellenfele, azzal a különbséggel, hogy ő erősebben politikus. Kossuth kezdetben smithiánus ugyanúgy, mint Széchenyi, később azonban Friedrich List munkáinak és személyes ismeretségük hatása alatt eltérült a védővámos irányzat felé.

A gazdasági szabadság egész Nyugat-Európában végleges diadalt aratott és a múlt század hatvanas, hetvenes esztendeiben érte el csúcspontját. A középkori eredetű kiváltságok utolsó maradványai is eltűntek, a testületi, állami és egyéb megkötöttségek lassanként mindenütt megsemmisültek. Magyarországon a Bach-rendszer az erősen liberális szellemű 48-as törvényhozás összes gazdasági rendelkezéseit végrehajtotta, az ősiség megszűnt, megalakult a pesti tőzsde, létrejöttek a kereskedelmi kamarák és megépülnek első nagy vasútvonalaink. Angolországban a harmincas esztendők végén Richard Cobden gyáros és a szabadkereskedelem apostolainak felléptével valóságos liberális forradalom kezdődött. A liberálisok szívós, kitartó munkával és szinte páratlan erejű agitációjukkal letörték a konzervatív körök ellenállását és az angol törvényhozás 1846-ban eltörölte a gabonavámokat. Végleg győzött a manchesterizmus, amelyről ellenfelei még ma is azt hirdetik, hogy lelketlen, kíméletlen gazdasági materializmus volt, holott nem az. Cobden és barátai előtt nagy eszményi cél lebegett: azt hitték, hogy a vámhatárok ledöntésével és a szabadkereskedelem megalapozásával megszilárdítják az egyetemes békét, mert ha a népeket kölcsönös árucsere kötelékei kapcsolják össze, lehetetlenné lesz a háború.

A gazdasági szabadság szárnyakat adott a gazdasági erőknek. Megépültek a 30-as, 40-es években Európa első vasútvonalai és a vasabroncsok rövid néhány évtized alatt behálózták az összes kontinenseket. Közben megindult Amerika és Európa között az első gőzhajó, feltalálják a távírót és a 60-as évek vége felé lerakják az Atlanti-óceán alá az Európát Amerikával összekötő első kábelvonalat. A belső vámfalak, amelyek a francia forradalom előtt a nemzeti államokat is kis gazdasági egységekre szaggatták, mindenütt leomlottak, legelőször Angolországban, azután Franciaországban. Németországban megalakult Friedrich List kezdeményezésére a Zollverein, majd lassanként megvalósul a Német Birodalom gazdasági egysége, amelyet megkoronázott I. Vilmos császár és Bismarck nagy műve 1870-ben. Az okszerű talajművelés és a mezőgazdasági gépek alkalmazásával hatalmas arányokban emelkedett a földművelés hozadéka is. A gazdasági szabadelvűség tanításait a tények mindenütt igazolták. A forradalmak lezajlása után az ipari fejlődés minden európai országban szinte szédületes arányú, és valósággá vált az angol utilitarista iskola nagy gondolkodójának, Benthamnak kívánsága: az emberiségnek több és több szükségletét elégítették ki folyton olcsóbban. Igaznak bizonyult lassanként a gazdasági liberalizmusnak az az elve is, hogy a teljes szabad forgalom mellett tudja csak a vevőközönség szükségleteit minél jobban és olcsóbban kielégíteni. Az egész gazdasági élet most már valóban vételből és eladásból áll. Az állam Nyugat-Európában közvetlenül alig szólt bele a gazdasági tevékenységbe, csak megvédte az egyes embert a csalásoktól, a bántalmazásoktól és biztosította neki szabadságát és jogait, mint ezt Adam Smith iskolája követelte. Nem túlzás egy történetíró mondása: régen az élet lét volt, a XIX. században üzlet.

A termelőeszközök a XVIII. század végétől kezdve Nyugat-Európában és Amerikában teljesen átalakultak. A kézimunkából gépmunka lett, a régi céhrendszer kicsinyben való és minőségi termelése tömegtermeléssé lett. Most már nem az áruk minősége elsősorban a fontos, hanem tömege: minél gyorsabban, minél több szükségletet kielégíteni. Megalakulnak a hitel első nagy szervezetei is a XIX. század első felében. A gazdasági szabadság nemcsak a termelési eljárásokat alakította át, hanem ugyanakkor összezúzta azt az európai társadalmat, amely a francia forradalom korában több mint ezeréves múltra tekintett vissza, tönkretette a történelmi Európát, megsemmisítette a középkor és az újkor rendekbe tagolt, megkövesült társadalmát, és mindezek helyén egy meglehetősen folyékony, szakadatlan mozgásban, állandó hullámzásban levő társadalmi állapotot teremtett. És átalakította ezzel kapcsolatban az életideálokat, az élet céljáról, rendeltetéséről alkotott fogalmakat is, megteremtette azt az új életeszmét, amely egészen máig legtisztábban az utilitarista és abszolút gyakorlatias lelkiségben: az amerikanizmusban fejeződik ki.

Vegyük most már szemügyre, milyen új eszmei erők, milyen tanok, nézetek lépnek fel a gazdasági liberalizmussal szemben, és mi ezeknek a jelentőségük a XIX. és XX. századnak a gazdasági élettel kapcsolatos társadalmi mozgalmaiban?

A gazdasági szabadelvűség ellenhatásai

A gazdasági liberalizmus ellenhatásait nehéz volna egyetlen okból megmagyarázni. Sokan rögtön kezdetben csalódtak benne, mert nem hozta meg a boldogabbnak ígért jövőt, azok a foglalkozási csoportok pedig, amelyek a szabadverseny következtében károkat szenvedtek, érthető módon gyűlölték, mint a tönkrement kisiparosok és a jobbágyfelszabadítás miatt kárt szenvedett nagybirtokos osztály. A gazdasági szabadelvűség az ellene támadt reakciót mindenütt legyőzte és a régi rend legkonokabb ellenfelei is, akarva, nem akarva, beleilleszkedtek az új életformákba, de rögtön meg is szervezkedtek ellene. A gazdasági szabadelvűség ellenhatásai közül elsősorban a bukott feudalizmus kiváltságosainak megszervezkedése, a konzervativizmus az első. Utána a szocialista (kollektivista) reakció, majd a katolikus egyház reakciója következik, majd fellépnek a század végefelé a szociálreformerek, a szövetkezeti mozgalom apostolai, és a liberális gazdasági rend ellen lázadtak fel az anarchisták is.

A konzervatívok, akik túlnyomólag a régi történelmi nemesség és a főurak soraiból kerültek ki, részint elvesztett hatalmukat fájlalták, részint az államról és társadalomról alkotott fogalmaik állottak legélesebb ellentétben a diadalmas új világrenddel. A konzervatívok a legerősebbek és a legtudatosabbak Németországban voltak, ahol mindjárt a Stein–Hardenberg-féle reformok után megszervezkedtek, hogy megkössék a liberális gazdasági haladás kerekét. Nagykészültségű és igen hatásos tollforgatójuk akadt Adam Müller személyében, aki az „államművészet elemeiről” szóló, 1808-ban megjelent nagyobb művében éles támadást intézett a smithiánizmus ellen. Müllernek a legfőbb érvelése az, hogy a gazdasági individualizmus a társadalmat alkotó elemeire bontja szét, minden kedélyt, lelkiséget, vallást kiszorít az államéletből, a társadalom régmúltba nyúló vérségi kapcsolatait széttépi, a szeretetet, a bizalom szellemét és ezzel együtt minden nemesebb érzelmet összetör, eközben magát az ipart és a kereskedelmet a véletlen játéklabdájává teszi. Müller kritikája erősen pietista ízű. A feudálisoknál, akik hajdan nem a legemberségesebben bántak jobbágyaikkal, amikor a haladó idők a rendiséget lehengerelték, felébredt az atyáskodás szelleme. Müller és a porosz konzervatívok a gazdasági szabadelvűségnek főleg az államról való tanításait támadták. Az állam náluk az egyetlen lehetséges életformát jelentette. „Az állam — írja Müller — nem csupán iparos, kereskedő, biztosító intézet vagy merkantilista közösség; bensőséges kapcsolata ez a nemzet egész belső és külső életének, ez teszi nagy, energikus, végtelenül mozgékony és eleven egésszé.” Müllernek ez a jellegzetes mondata a mai, III. Német Birodalomnak az államról vallott nézeteit tükrözi vissza.

Kidolgozott, konkrét gazdasági programjuk a konzervatívoknak nem volt, de valamennyien egyhangúlag hangoztatják, hogy az iparosodás társadalmi veszedelem, emberhez méltó fő gazdasági foglalkozás elsősorban a földművelés; csak a mérsékelt, a szoros és nélkülözhetetlen szükségleteket kielégítő kisipart pártolják, a nemzetközi munkamegosztásról szóló tant, amely a világgazdaságnak az alapja, mint ártalmasat és hamisat, elvetik. Ugyanígy elvetették a klasszikus gazdasági iskola áruértéktanát is, és Müller azt követeli, hogy az ipar gyors fejlődése elé akadályokat kell gördíteni, hogy a földművelés vezető szerepe a gazdasági életben megmaradhasson. Elvetik a konzervatívok a liberális gazdasági iskolának azt a tanítását is, hogy minden ország lehetőleg csak azt termelje, amire természeti adottságai képesítik. Ők már akkor követelték a hazai határokon belül levő gazdasági erők lehető kihasználását, amit ma autarkiának nevezünk.

Írásaikat, kidolgozatlan programjaikat, ámbár a társadalmi különbségek hívei, bizonyos keresztényies emberszeretet hatja át. Ezt látjuk Müllernél és két másik hatásos konzervatív írónál: Ludwig von Hallernél, Stahlnál, kik valamennyien lépten-nyomon panaszkodnak, hogy a gazdasági individualizmus felborította az élet összhangját, mert kiszedte a népet földesurainak gyámsága alól és védtelenül kiszolgáltatta a nagyipari vállalkozók kénye-kedvének. A gazdasági liberalizmus — az ő felfogásuk szerint — lelketlen materializmusával a pénzt tette meg a társadalom ragasztékának és ezzel megsemmisítette azt a nagyszerű lelki köteléket, amely a céhbeli mesterlegényt gazdájával, a jobbágyot pedig földesurával összekapcsolta.

Többnyire jól és lendülettel megfogalmazott írásaiknak az 50-es, 60-as esztendőkig meglehetős nagy hatásuk volt, főleg Poroszország junkertársadalmában. A porosz junkerek, akiknek az ötvenes években már Bismarck a vezérük, az ipari fejlődésért vezérükkel együtt nem nagyon lelkesedtek, de a német nagyipar hatalmas arányú kifejlődését megakadályozni nem tudták. Később, 1871 után, amikor látták, hogy a német ipar a világhatalmi politikának egyik eszköze, már nem is ellenezték. Németország ipara, kereskedelme a század 30-as éveitől kezdve folyton nőtt, 1871 után pedig roppant arányú, Amerikáéra emlékeztető haladást mutat. A konzervatív szellem, miután a gazdasági életben nem ért el hatást, a politikába szorult, ahol a konzervatívok megtartották uralmukat és befolyásukat az államügyekre egészen az 1918-i összeomlásig.

A gazdasági szabadelvűségnek a konzervativizmus után sokkal nagyobb fontosságú ellenhatása az, amelyet általában szocializmus (kollektivizmus) néven ismerünk. A gazdasági liberalizmus az alsóbb néposztályok sorsára és életmódjára gyakorolta a legelhatározóbb befolyást. Egy folyton növekvő, új foglalkozási csoportot — osztályt — teremtett meg, a bérmunkások osztályát, amelyet a hűbériség kora nem ismert. Számuk, a gépek alkalmazása és a gazdasági forradalom kezdete óta, nőttön-nő, és a nagyipari központokban néhány évtized alatt hatalmas tömegek verődtek össze. A régi céhalkotmány az ipari forradalom korában már a múlté, és a bérmunkás és a munkaadó viszonyát szabad elhatározásból megkötött szerződés szabályozza. Az ipari munkásság már a liberális korszak kezdetén elégedetlen, forradalmi elem, amely szinte önként kínálkozott arra, hogy megszervezzék és a század új hatalmi tényezőjévé emeljék. A munkások megszervezkedését, bérharcaikat, sztrájkjaikat, sorsuk javítására irányuló törekvéseket, Werner Sombart után, társadalmi mozgalomnak nevezzük. Az az eszmetömkeleg, amelyet szocializmusnak (kollektivizmusnak) nevezünk, a társadalmi mozgalommal szerves kapcsolatban van, mert az ipari munkásság helyzete, megélhetésének problémái indították a század társadalmi kérdésekkel foglalkozó kutatóit és gondolkodóit arra, hogy az újdonsült gazdasági rendet a legélesebb bírálat tárgyává tegyék.

A szocializmus, mint gondolat, nagyon régi, vissza lehet vinni Platónig, a spártai államrendig, tehát az ókori Görögországig; az újkor elején Thomas More és Campanella a szocializmus előfutárjai, vagyis inkább megálmodói, de ennek a szocializmusnak a XIX. század szocialista ideológiájához és a vele kapcsolatos társadalmi mozgalomhoz nem sok köze van. Ezt már a merőben új viszonyok, a bérmunkások és a munkaadók ellentétei, a gazdasági liberalizmus és a tőkés termelési rend kritikája teremtették meg. Több irányát és vagy ötvenféle különböző ágazatát, válfaját lehetne megkülönböztetni. Egyik a tulajdonképpeni szocializmus, amely megelégszik azzal, hogy a társadalom (állam) tulajdonába menjenek át az összes termelőeszközök, de a javak szétosztása továbbra is magánkézben maradjon, a másik a kommunizmus, amely egyformán elveti mind a termelésben, mind a szétosztásban a szabad rendelkezés jogát, és mind a kettőt az államhatalomra ruházza. A szocialista gondolat XIX. századi első nagy úttörője a francia Saint-Simon, ábrándos, excentrikus, szélső romantikus gondolkodó, akinek munkáiban sok zseniális és megkapó részletet olvashatunk. Saint-Simon a szónak későbbi értelmében még nem szocialista, csak mint gondolkodó és kora gazdasági jelenségeinek megfigyelője arra a végső következtetésre jut, hogy a gazdasági helyzeten — melyet ő anarchiának nevez — csak egy nagy tudatos, társadalmi összeműködés segíthet. A szocializmus előfutárja Owen angol gyáros is, aki Amerikában a munkaközösséggel is kísérletezett. „Utópista” szocialistának tették meg Fourier-t, a falanszter-rendszer feltalálóját, de ő inkább a szoros társadalmi együttműködés és a szövetkezeti rendszer hirdetője, ami nincs is túlságosan ellentétben a gazdasági liberalizmus tanításaival. (Madách utána rajzolta meg Az ember tragédiája falanszterjelenetét.)

Az úgynevezett utópista szocialisták kritikájának az a lényege, hogy a gazdasági szabadelvűség fokozta ugyan a termelést, teremtett új piacokat, ki tud elégíteni sokkal több szükségletet, mint a céhrendszerbeli termelés, de a társadalmi kérdést nem oldotta meg, ellenkezőleg, még jobban kiélezte és az egész társadalmat kizsákmányolók és kizsákmányoltak tömegére osztotta. Megsokszorozta az egyesek vagyonát — mondják a szocialisták —, de a tömegeket a legkétségbeejtőbb nyomorúságba döntötte. A kapitalista termelés sokkal teljesítőképesebb, mint a régi, ámde a magántulajdonnak az a nagy bűne van, hogy lehetségessé teszi embernek ember által való kizsákmányolását. Nagyjából ezek a legfontosabb érveik. Ezért az összes szocialista rendszerek mind arra törekszenek, hogy megrendszabályozzák, ellenőrzésnek vessék alá a magántulajdont, a fontosabb termelőeszközöket pedig köztulajdonba vegyék.

A XIX. század legnagyobb hatású szocialista tanítása egy nagy összegező gazdasági, politikai és filozófiai rendszer, amelyet Karl Marx, a munkásmozgalom német irányának megalapítója alkotott. A Marx és Engels együttes szerkesztésében 1848. május 1-én megjelent Kommunista kiáltvánnyal számítjuk az európai munkásmozgalom kezdetét. A marxizmusnak a XIX. század kultúrájában való nagy szerepe letagadhatatlan, és hatása egészen a világháborúig tartott. Az azóta életre kelt nemzeti szocialista irányok — a német nemzeti szocializmus és az olasz fasizmus — annyira háttérbe szorították a marxizmust, hogy napjainkban már nincs túl nagy jelentősége. Lényege egész röviden megfogalmazva megtalálható már a Kommunista kiáltványban, a mozgalom kátéjában. Marx főműve a sokat idézett, de kevesek által olvasott Das Kapital, amely 1867-ben látott napvilágot. A kritika Marx nagy művét azóta szétszedte és kimutatta, hogy a nagy mester nem sok eredetiséggel dicsekedhetik, inkább összegezte és szélesen megalapozott rendszerbe foglalta össze mások tanításait. Társadalomfilozófiája, az úgynevezett történelmi materializmus, amely szerint az összes történelmi jelenségek az egyes korok árucsereviszonyainak eredményei, Condorcet francia filozófus eszméje. Az egész filozófiai marxizmus az értéktöbblettanon nyugszik, amelyet Marx Ricardótól vett át, de azt megfordította. Az értéktöbblet nem egyéb, mint a munkabér és a termelvény piaci ára közötti különbség. A vállalkozók nem fizetik meg a munkásnak a teljes értéket, amelyet az az áruba befektetett, és így a munkásnak meg nem fizetett teljes béréből ered a vállalkozó profitja, ez halmozódik fel lassanként tőkévé, és ennek folyománya az egyre nagyobbodó, majd mamutvagyonokká felduzzadt nagytőke (Accumulationstheorie). Marx a Hegel-féle német bölcsészeti dialektika segítségével megkapóan vezeti le az alaptételből a többi összes tételeket. A tőke felhalmozódása következtében a munkásosztály koldussorba süllyed, és végre minden vagyon, minden termelőeszköz néhány nagykapitalista kezében összpontosul (Verelendungstheorie). „A polgári társadalom gazdasági fejlődése természeti szükségképpen a kisüzem hanyatlására vezet… A termelőeszközök az aránylag kevés számú kapitalista és nagybirtokos monopóliumává lesznek” — mondja a marxi szellemben készült erfurti program. „A polgári társadalom gazdasági fejlődése elkülöníti a munkást a termelői eszköztől és nincstelen proletárrá változtatja…” — olvassuk szintén a német szocialisták erfurti programpontjai között.

A kritika már a háború előtt behorpasztotta a marxizmus időállónak hitt épületét, kimutatva igen sok állításáról, hogy azok önmagukkal ellenkeznek. A marxizmusnak legtöbb tételét, főleg a jóslásokat nem igazolta az idő. A Verelendungstheorie, vagyis az a tétele, hogy a kapitalizmus alatt a munkásosztálynak mind nagyobb és nagyobb nyomorba kell feltartóztathatatlanul lesüllyedni, teljesen megbukott. A munkabérstatisztikából, főleg 1890 óta ki lehet mutatni, hogy a munkásosztály javadalmazása szinte évről évre emelkedik, a legnagyobbak a munkabérek a legkapitalistább államban, az Amerikai Egyesült Államokban. A tőke felhalmozódásáról szóló tant hasonló módon megsemmisítették a tények és tapasztalatok. Igaz, hogy a nagyüzemek szaporodtak és rengeteg vagyon, óriási tőkék halmozódtak fel egyesek vagy társaságok kezében, de közben szaporodtak a közép- és a kisüzemek is. A marxizmusból mégis igen sok haszna volt az európai és amerikai kultúrának. A szocializmusnak ez az erősen forradalmi iránya hívta fel mindenütt a figyelmet a munkáskérdésre, és ez indította minden nyugat-európai országban a kormányokat és törvényhozásokat arra, hogy a munkásokat védő törvényeket megalkossák. A marxizmus kétségkívül a XIX. és a XX. századnak egy igen fontos, de múló értékű jelensége. Marx tanítása a gazdasági szabadsággal szemben úgy jellemezhető, hogy az egyik tagadása a másiknak. Ezért az az állítás, hogy a marxizmus a gazdasági liberalizmusból ered és az egyik kiegészítője a másiknak, csak olyan körökben találhat hitelre, ahol a fogalmakkal nincsenek tisztában.

A XIX. és XX. század gazdasági eszméi közül említést érdemel a szocializmus angol iránya. A marxizmus Angolországba is behatolt, de az angol szellem ezt is, mint mindent, ami az európai kontinensről származik, kritikával és kétkedéssel fogadta. A 70-es esztendőkben tudományos társaság alakult Angolországban, az úgynevezett Fábián-társaság (Fabian Society), amely a többi társadalmi kérdésekkel együtt a marxizmus tanításait is erős kritika tárgyává tette; így jött létre a szocializmusnak egy egészen sajátságos angol iránya. Az angol szocializmus elismeri a marxizmus kritikai (negatív) részét; egyetért a marxistákkal abban, hogy a gazdasági szabadságon felépült kapitalista gazdasági rend nem jó és megjavításra szorul, de elveti a marxizmus pozitív programjának jelentékeny részét. Ellene van először is minden forradalmiságnak, és a gazdasági viszonyok megjavítását a természetes evolúcióra bízza, nem bántja a vallást, érintetlenül fenn akarja tartani a családi intézményt.

A XIX. század igen sok gazdasági eszmét termelt. Nem mind tagadása a gazdasági liberalizmusnak; igen sok csak a gazdasági viszonyok megjavítására irányuló törekvés és összeegyeztetése a tőke és a munka ellentéteinek. Ilyenek a francia kooperációs mozgalom, a szövetkezeti mozgalom, az agráriusok mozgalma. Az agráriusok nem voltak halálos ellenségei a gazdasági liberalizmusnak, de nagy és állandó érdekharcot vívnak az ipari és a kommerciális tőkével. A római katolikus egyház a 60-as esztendők óta foglalkozik komolyan gazdasági kérdésekkel, főleg a munkáskérdéssel. Az egyházi vezetők akkor kaptak először észbe, amikor Ferdinand Lassalle a német szociáldemokrata pártot megszervezte, és látták, hogy a munkástömegek átözönlenek abba a másik táborba, amely nem másvilági boldogsággal, hanem földi jóléttel kecsegteti őket. Szinte korszakos jelentőségű Ketteler mainzi püspöknek 1864-ben megjelent Arbeiterfrage und Christentum című könyve, amelyben a munkáskérdést és a vallás kapcsolatait tárgyalja. Annyira igazat ad Lassalle-nak, hogy a nagy agitátornak „Eherne Lohngesetz” néven ismert elméletét is elfogadja. A keresztény gazdasági mozgalom határozott formát és pozitív tartalmat csak későbben kapott, akkor, amikor XIII. Leó pápának a Rerum Novarum című enciklikája megjelent (1891). Innét kezdve számíthatjuk a keresztényszocialista mozgalmat.

A keresztényszocializmus is támadja, nemegyszer kárhoztatja a nagytőkét és elítéli a gazdasági liberalizmust, de nem veti el a gazdasági individualizmusnak két legfontosabb fundamentumát: a szabadversenyt és a magántulajdont. A keresztényszocialisták főleg a munkásvédelmet sürgetik, legfőbb követelésük az, hogy a munkás megkapja munkájáért az illő bért.

A szabadelvű gazdasági iskola egyeduralmának hanyatlása John Stuart Mill említett nagy művével kezdődik, aki először tett kísérletet a gazdasági individualizmus és a szocializmus összeegyeztetésére. Mill a tőke és munka áldatlan harcának kiküszöbölésére egész programot dolgozott ki; híve a szövetkezeti mozgalomnak és a kis paraszttulajdon megvalósítását sürgeti. Számos követői közül Angolországban Cairnes, Franciaországban Chevalier a legnevezetesebb. A történeti iskola, melynek a német Roscher legnagyobb képviselője, már erősen kritikai álláspontot foglal el a gazdasági individualizmussal szemben, Adolph Wagner pedig az államszocializmus megalapítója, a legélesebben kárhoztatja a „laissez faire” elvet. Kétségtelen az, hogy a század a gazdasági eszméknek, terveknek, ötleteknek olyan gazdagságát mutatja fel, hogy a megelőző századok még csak nyomába sem léphetnek. Három nagy irányt különböztethetünk meg a XIX. század gazdasági eszméinek hullámzásában: a fő és uralkodó eszme a fiziokratákkal és Adam Smithszel meginduló gazdasági liberalizmus; a másik csoportba a gazdasági liberalizmus ellenhatásai, a különböző szocialista iskolák tartoznak; az eszmék harmadik csoportját a közvetítő irányok (keresztényszocializmus, szövetkezeti mozgalom, szolidarizmus stb.) alkotják.

A háború hatása a gazdasági élet rendjére

A hadviselt országok a kivételes törvények alapján a háború szolgálatába állították a közgazdaság egész mechanizmusát. A közvetlen hatást néhány szóval így jellemezhetjük: a gazdasági élet elbürokratizálódott; az állam, illetve annak bürokratikus szervei vették kezükbe a termelést és ezeknek hatalmába került a javak elosztása, röviden: megvalósult máról holnapra a kollektivisták régi álma és legfőbb követelése, a szükségletek számára való piactalan termelés. Ez kivételes állapot volt, amelyet az élet normális folyásának fennakadása kényszerített rá a hadviselő népekre, a gazdasági nézetekre mégis nagy hatást gyakorolt. Az állami központosítás rajongói, az etatizmus hívei, a marxisták örömujjongva így kiáltottak fel: íme, a polgári állam maga megcsinálta saját elhatározásából azt, amit mi régen követelünk: irányítja a termelést és a szükségletek szerint ő osztja szét a termelt javakat!

Ezt az állapotot a háború folyamán még bírálni sem lehetett és nem volt szabad rámutatni arra, hogy a monopóliumok, a bürokrácia balkezessége és rosszakarata a termelésnek mennyit ártottak. A háborús gazdálkodás erkölcsi kárai szinte felmérhetetlenek. Meghamisította a háború elsősorban a munka morálját; a monopóliumokat élvezők munka és kockázat nélkül jutottak roppant jövedelmekhez; megzavarta az addig többé-kevésbé szilárd gazdasági nézeteket és az egész közgondolkozásra demoralizálólag hatott. Ami érthető, hiszen meg nem érdemelt jövedelmekhez juttatott egyeseket; végül megrontotta a kereskedelem erkölcseit. (Áruelrejtés.) A marxisták nem ok nélkül örültek. Az államhatalom szabta meg, ki mit fogyasszon, mennyit vásárolhat, sőt meghatározta azt is, ki mit termelhet. A világháborúnak ezeket a közvetlen hatásait nem részletezzük. Közvetett hatásai szinte óriásiak. Azok az új gazdasági rendszerek, amelyeket az alábbiakban fogunk ismertetni, talán sohasem jöttek volna létre világháború nélkül.

Oroszországban közvetlen 1914 előtt mérséklődött a cári abszolutizmus, 1906-tól kezdve a kormányok egy nagyszabású földreformtervet hajtottak végre és úgy látszott, hogy a cárok ország megindult a lassú demokratizálódás útján. Ha nincs világháború, amely a fejlődésnek 1906-ban megindult folyamát más irányba téríti, lehetséges, hogy Oroszország néhány évtized alatt hatalmas, gazdag, demokratikus parasztországgá válik, Lenin, Trockij, Radek, Bucharin száműzetésben halnak meg, s ma nevüket sem tudjuk. A német császárság 1914 előtt megdönthetetlen hatalom volt. El sem képzelhető, hogy a világháború irtózatos csapása nélkül Németország 1871-ben megalapított belső rendje megváltozott volna. Ha nincs világháború, Hitler nevét nem ismerjük, a „dinamikus” rendszerről fogalmunk sincsen. Ugyanezt mondhatjuk a mai fasiszta Olaszországról. Világfelfordulás nélkül aligha van fasizmus.

Az orosz kommunizmus

Az orosz forradalom azok előtt, akik a titokzatos Oroszországnak történetét valamennyire ismerik, nem lehet rejtély. Carlyle, aki képzeletben a nagy francia forradalom minden rémségét átélte, a francia nemzet nagy drámáját úgy tárgyalja, mint történelmi szükségességet. Ez a megállapítás nagyjából Oroszországra is érvényes. Oroszország kormányformája az abszolutizmus volt, amelyet az 1906-i Duma-alkotmány2 csak némileg mérsékelt. A korlátlan hatalmú cárizmus részben a Bizáncból átvett ortodox kereszténységből, és még inkább az 1221-től 1480-ig tartó tatár uralomból származik. Amint a francia forradalmat a lezüllött királyi abszolutizmus idézte elő, ugyanúgy robbantotta ki a világháború a cári abszolutizmus rothadt, megfertőzött, aláaknázott talajából az 1917-i bolsevista felkelést. A történeti példák mutatják, hogy a forradalom mindenütt az abszolutizmus terméke, ezt mutatja Franciaország története, a XVII. századi Angolország és Spanyolország is. Az ország szellemi élete, amely a XIX. század elején I. Sándor és I. Miklós cárok uralma alatt ébredt fel, a nyugat-európai eszmék hatása alatt elforradalmasodott. II. Sándor cár meggyilkolása óta a forradalmi irány egyre jobban megerősödött. Bakunyin, Kropotkin, Nyecsajev az orosz forradalom magvetői, és már a kilencvenes évektől kezdve két Oroszország van: egy látható, föld feletti Oroszország, melyet a cári bürokrácia kormányzott, és egy láthatatlan, föld alatti Oroszország, amely készült arra, hogy a másik Oroszországot, a föld felettit, az alkalmas történelmi pillanatban minden rendelkezésre álló eszközzel megdöntse.

A cári Oroszország társadalmi tagozódása a nyugat-európai országokétól eltérő. A középkorban nem volt meg a nyugat-európai értelemben vett rendiség és nem keletkezett az idők folyamán polgári osztály sem. Közvetlen a világháború előtt a népességnek csak 18,3 százaléka a városlakó, és 81,7 százaléka a parasztságnak a falun lakó óriási tömege. Az ország iparosodását felülről a kormányok irányították, és az industrializálódás a kilencvenes évektől kezdve gyors tempóban haladt előre. 1890-ben 720 ezer főre rúgott az ipari munkásság; 1900-ban már 1 600 000; 1913-ban 2 500 000; 1914-ben a hivatalos orosz kimutatások szerint pontosan 3 000 000. Ez kis szám Oroszország több mint 170 000 000 népességéhez képest, de az ipari munkásság az országnak kitűnően megszervezett, elszánt, teljesen forradalmasított elemét alkotta.

Mint említettük, Oroszország közvetlen 1914 előtt a lassú demokratizálódás útján haladt. A Sztolipin-kormány igen okosan levonta az 1905-i véres forradalom tanulságait. Hogy újabb forradalmi kitörésnek elejét vegye, elhatározta, hogy a parasztságra fekteti az állami élet súlypontját, és evégből felbontja a „Mir”-intézményt, az ősi faluközösséget, és a parasztságnak minél nagyobb tömegét földhöz juttatja. II. Miklós cár legnagyobb minisztere ezzel a gazdaságtörténetben szinte páratlanul álló földreformmal végét akarta vetni az agráranarchiának, és ugyanakkor elejét akarta venni egy újabb parasztforradalomnak. Számítása egészen helyes volt. A földhöz juttatott parasztságot az egyre szaporodó gyáripari proletariátus ellen bármikor fel lehetett volna használni. A kormányok jelentékeny eredményeket értek el. 1913-ig a főúri nagybirtokoknak körülbelül 7 százaléka vétel útján parasztkézre jutott, és a parasztbirtokoknak több mint 47 százaléka lépett ki a faluközösség elévült intézményéből.

Ennek a fejlődésnek szegte a nyakát a világháború. Az eseményeket nem részletezzük. Az 1917-i márciusi forradalom, a Kerenszkij-féle forradalom a demokráciát proklamálta. A társadalmi reformerek lelkes csoportja abban a reményben ringatta magát, hogy meg lehet valósítani a demokráciát Oroszországban a háború kellős közepén. Azt hitték, hogy az orosz tömegek a demokratikus berendezkedésekre már érettek, de csakhamar csalódtak: minden rend és fegyelem felbomlott, és alig néhány hónap leforgása alatt felülkerekedett az orosz forradalmi szocialisták balszárnya, akiket 1905-ben Brüsszelben tartott konferenciájuk óta, ahol a mérsékelteket leszavazták, bolsevikoknak (többségieknek) neveztek.

A bolsevikok politikai és gazdasági nézetei ismertek voltak még abból az időből, amikor a mérsékeltektől (a mensevikektől) elszakadtak. Az 1905-i forradalom óta nyíltan hirdették, hogy Oroszországban alkalmas történeti pillanatban a proletariátusnak egymagának kell kezébe venni a hatalmat, minden más társadalmi osztály kizárásával. A bolsevista állam a korlátlan hatalmú állam, amelyet tetteiben tisztán csak a politikai célszerűség irányít, vele szemben semmiféle más akarat nincs; sem egyéni, sem csoportérdek vagy vélemény nem számít. 1917 októbere óta, amikor Lenin és társai megszerezték az államhatalmat, Oroszországban mindenki a diktátor és a szovjetbürokrácia képében jelentkező államhatalom alávetett szolgája. A szovjetrendszer egyetlen parancsszóval szüntette meg máról holnapra a magántulajdont, később egy tollvonással tette tönkre a kereskedelmet és forgatta ki a parasztságot földjéből. A Szovjetállam egy hatalmi és kényszerapparátus, amelynek célja bizonyos társadalmi és termelési rendnek megvalósítása, és ezt az új gazdasági és társadalmi rendet ők kommunizmusnak nevezik.

Mi most már az orosz kommunizmus lényege?

„A szocializmus, vagyis az osztály nélküli társadalom felépítése, a termelésnek piactalan, társadalmi és tervszerű szabályozása az összesség és minden egyes szükségletei szerint, a termelőeszközöknek legelőrehaladottabb technikájával és köztulajdonba vételével — ez a hirdetett végcél, és Oroszország bolsevista pártja 1917 novemberében ennek a célnak elérése végett ragadta magához az államhatalmat” — írja Friedrich Pollock közgazdasági író. Ez a bolsevisták gazdasági céljainak legrövidebb, legjobb megfogalmazása. A nagy kísérlet, a világtörténetnek kétségkívül legnagyobb gazdasági kísérlete ezt a végső célt szolgálja.

Alkalmasak voltak-e a körülmények a bolsevisták gazdasági kísérletére? Erre a kérdésre az orosz viszonyoknak elfogulatlan ismerője feltétlenül igennel felel. Hasonló kísérleteket el sem tudunk képzelni Angolországban vagy Franciaországban, vagy bármely demokratikus berendezkedésű nyugat-európai országban. Roosevelt elnök demokratikus eszközökkel, a törvényhozás jóváhagyásával hajtotta végre az ő sokkal enyhébb gazdasági kísérleteit. Alekszandr Herzen, orosz emigráns-forradalmár a nyolcvanas esztendőkben azt írta, hogy Oroszországban valósul meg először a marxizmus, mert ebben az országban még a XIX. században is éltek az őskommunizmus maradványai. Az orosz népben nem fejlődött ki az a polgári önérzet, amely az angolszász népeket vagy a franciákat eltölti. Az orosz paraszt kísérletekre alkalmas, flegmatikus lény, akinek időnként csak nagy dühkitörései vannak.

A bolsevista államrend előbb említett végcélját igyekezett megvalósítani Lenin, és ezt igyekszik keresztülerőszakolni Sztálin megszakításokkal, a módszerek gyakori megváltoztatásával, de kitartóan és tántoríthatatlanul. Azok az állítások, hogy ezt a végső célt feladták vagy módosították volna, és Oroszország áttér esetleg egy új kispolgári vagy parasztjellegű gazdasági rendszerre, egészen tévesek. Mindamellett természetesen igen nagy kérdés, hogy ez a hangoztatott végső cél milyen lesz, ha az új rendszer majd hosszú kísérletezések után eléri szilárd és végleges formáját. Az akadályok igen nagyok voltak. Az ország agrárjellegű, a parasztság érzéketlennek mutatkozott a marxi eszmék iránt, majd kitörtek az ellenforradalmak —, de ezek az akadályok sem Lenint, sem Sztálint nem rettentették vissza a bolsevista államrend végső céljától, a kommunizmus megvalósításától.

A bolsevisták gazdasági tanait legkézzelfoghatóbban tetteik szemléltetik. A nagy ipari üzemeket, a bankokat, a vasutakat, a bányákat, az erdőket, a nagy uradalmakat minden kártérítés nélkül azonnal köztulajdonba vették, és megkezdődött — igaz, siralmas eredményekkel — az úgynevezett szociális termelés. Az a hiedelem, hogy a proletariátus minden gazdasági funkciót egymaga elvégezhet, és hogy a munkásság nemcsak a kézimunkához, hanem a termeléshez és a vezetéshez is ért, rögtön kezdetben hamisnak bizonyult. Lenin a kísérlet első esztendejében kénytelen volt belátni, hogy a polgári társadalom szakértőinek, mérnökeinek, vezető munkásainak szakértelmét és intelligenciáját az új proletárállam sem nélkülözheti. És még egyéb csalódás is sújtotta őket. A proletariátus, amelyet a szovjet demagógja azzal ámított, hogy ő jutott uralomra, a gyári fegyelemnek kezdetben nem akarta alávetni magát, de Lenin és Trockij minden ellenállást megtörtek. A munkások sztrájkjoga megszűnt, a kapitalista rendszer alatti önként vállalt munka kényszermunkává lett.

Lenin és munkatársai a legszigorúbban ragaszkodtak Marx és Engels dogmáihoz, amely legrövidebben a fentebb említett Kommunista kiáltványban van összefoglalva, és úgy gondolták, hogy a piacot éppúgy hatalmukba keríthetik, mint a győzelmes októberi forradalom alkalmával az államot. A termelést és a javak elosztását kezdetben a termelő-fogyasztási közösségekre ruházták; ezekből a kis sejtekből akarták Lenin és munkatársai felépíteni a kommunista társadalmat, abban a hiszemben, hogy állami parancsra úgy megy majd minden, mint a karikacsapás, és a kapitalizmus termelő és elosztó szerveit lehetséges lesz majd máról holnapra ezekkel az újdonsült szervekkel pótolni. A következmények eléggé ismertek: a termelési és fogyasztási szervek nem működtek, a köztulajdonba vett gyárakban a munkafegyelem megszűnt és a termelés ijesztően aláhanyatlott. Egész Oroszországban irtózatos nyomor ütötte fel fejét.

A szocializmus megvalósítása a földtulajdon terén úgy kezdődött, hogy az 1918. februári rendeletben kimondották, hogy minden földtulajdon az államé ugyan, de a dolgozók kapják termelési célokra. Ezzel a rendelettel voltaképpen az individualista jellegű parasztbirtokot szentesítették. Fontosabb gazdasági intézkedéseket röviden a következőkben foglalhatjuk össze: kisajátították az összes földbirtokokat, gyárakat, bányákat, nacionalizálták az összes bankokat, kisajátították az összes közlekedési eszközöket, államosították a külkereskedelmet, majd nemsokára a belső kereskedelmet is; államosították végül a kisipart. Ezeket a fontosabb gazdasági intézkedéseket hajtották végre 1917 novemberétől 1920 novemberéig.

Mi az orosz kommunizmus lényege? Azonos-e az orosz kommunizmus a szocializmussal a szónak marxi jelentésében? Részben igazat kell adnunk Werner Sombartnak, aki az orosz kommunizmusról azt állítja, hogy az nem egyéb, mint a Marx-féle szocializmus megvalósítása az életben. Ha Lenin beszédeit, Buharin és Radek írásait olvassuk, azt kell megállapítanunk, hogy az orosz bolsevizmus gazdasági eszméi teljesen azonosak a Kommunista kiáltvány követeléseivel. Hogy a módszer, melyet megvalósításánál alkalmaztak, megegyezik-e teljesen a marxizmus szellemével — az más kérdés.

Az orosz bolsevizmus eszméi a Marx-féle tanításokon kívül még a francia szocialista eszmék szélsőforradalmi irányzatával, az úgynevezett szindikalizmussal mutatnak rokonságot, de nem annyira az alapeszmékben, mint inkább a taktika és a végrehajtás kérdésében. A francia szindikalizmus legnagyobb apostola — mint Jaurès nevezte —, metafizikusa Georges Sorel, a Réflexions sur la violence szerzője. Sorel munkái 1914 előtt az ország határain kívül nem keltettek túl nagy feltűnést, jelentőségüket csak most látjuk a világháború után.

Sorel a legélesebben szembefordult a III. francia köztársaság polgári demokráciájával és azt állítja róla, hogy az nem egyéb, mint a nagy forradalom előtti rezsim folytatása sokkal rosszabb formában. A köztársasági és demokratikus pártok a középszerűségek uralmának kedveznek, vezetőik közönséges átlagemberek és korruptak. Sorel szempontjai erősen morálisak, szigorú erkölcsi alapon utasítja el a III. francia köztársaság demokráciáját és hangsúlyozza, hogy a munkásosztály az uralomra csak akkor válik érdemessé, ha bizonyos erkölcsi magasabbrendűségre tud szert tenni. Mindezekből azt a végső következtetést vonja le, hogy a francia munkásosztály szervezettsége fölényével és tömegének erejével döntse meg a fennálló rendet. Óva inti a francia munkásokat attól, hogy a polgárság képviselőivel együtt részt vegyenek a parlamentarizmus munkájában. Ennek a célnak eléréséhez elszántság, hősiesség szükséges, áldozatokra van szükség és ugyanolyan bátorságra, mint amilyen áthatotta a világtörténet nagy hőseit. Georges Sorel Bergsonnak, a nagy filozófusnak Évolution Créatrice-elméletét Révolution Créatrice-re módosította — írja róla egyik bírálója, Jean Bourdeau.

Kétségtelen, hogy a francia szindikalizmus és az orosz bolsevizmus között sok hasonlóság van, de hogy a kettő csaknem azonos jellegű mozgalom, ez az állítás túlzás. Sorel erőszakelméletében sok emberi van, és tételének alapjai szigorúan morálisak. A proletariátus erkölcsi magasabbrendűsége képzeletbeli, de Sorel hitt benne. Az orosz bolsevizmus Georges Sorel társadalmi bölcseletével szemben teljesen amorális jellegű és a marxizmus materializmusát hitvallássá tette, ugyanakkor tagadja az embernek minden erkölcsi és vallási és egyéb magasabb rendeltetését. Sorel helyeselte az erőszakot és a szabotázst, de elítélte brutális eszközök alkalmazását, a puccsokat és a lázadást.

Lenin és Sztálin nem Soreltől, hanem az orosz anarchizmus apostolaitól, Bakunyintól, Kropotkintól és Nyecsajevtől tanultak legtöbbet. Bakunyin és Kropotkin az anarchizmus kommunista irányának elméleti alapvetői. Mindketten elvetették a magántulajdon elvét és azt tanították, hogy a XIX. század társadalmi és gazdasági berendezkedéseit le kell rombolni, és az új társadalom a szabad társulás alapján jöjjön majd létre. Bakunyin egyik tanítványa Nyecsajev, és őt tekinthetjük Lenin és Sztálin szellemi ősének. Nyecsajev azt tanította, hogy minden eszköz helyes és jó a fennálló rend megdöntésére; gyilok, bomba, összeesküvés, lázadások mind célravezető eszközök.

Az államterrorral megvalósított szocializmus a bolsevista kísérlet első esztendejében a világtörténet, vagy legalábbis a modern emberiség, legszörnyűbb nyomorát zúdította az orosz népre. A termelés egyszeriben csődöt mondott, a nemzeti vagyonnak nagy része elveszett, a tömegek jövedelme koldusalamizsna színvonalára süllyedt, és az Urál és Volga vidékein százezrek pusztultak éhen. Az első kísérletnek ezek a szörnyű tanulságai Lenint arra indították, hogy módszerein változtasson, mert különben a nagy cél: a szocializmus megvalósítása, teljesen csődbe jut. Igen hathatós figyelmeztetés volt az 1921-i kronstadti véres matrózlázadás. Lenin az 1921. március 16-i pártnapon őszintén, minden kertelés nélkül bejelentette, hogy az eddigi tanulságok lesújtóak és a megkezdett módszerektől kénytelenek lesznek eltérni. Az eddigi gazdálkodást, melyet Pollock „háborús kommunizmusnak” nevez, abbahagyták, és megkezdődött a kísérletnek második korszaka, az új gazdaságpolitika, amelyet az orosz elnevezés (Novaja Ekonomicseszkaja Politika) kezdőbetűi után NEP-nek szoktak nevezni.

Az úgynevezett háborús kommunizmus idején különösen a parasztok szenvedtek rendkívül sokat a piac hiánya miatt. Az adót terményekben fizették, és ami terményük ezenkívül megmaradt, eladatlanul hevert falvaikban. Ezért Leninék visszaállították az addig törvénytelennek nyilvánított piacot, és ezzel feladták a szocializmus egyik legsarkalatosabb dogmáját. A piac felszabadítása rögtön megváltoztatta az egész gazdasági életet. A bolsevisták ezt látták, de következményeitől nem féltek. Lenin azt mondotta egyik nyilatkozatában, hogy a forradalom csak úgy éri el kitűzött célját, ha nem egyenes vonalú pályán, hanem ide-oda görbülő, cikkcakkos pályán halad. Nemcsak a kereskedelmet szabadították fel és a tőzsdéket állították vissza, hanem ugyanakkor a kisüzemeket és felszabadították a szocializálás alól. A kereskedelem felszabadításával a pénzügyeket is szanálni kellett. A szocialista elmélet értelmében a pénzt Leninék meg akarták semmisíteni. Propagandairásaikban azt hirdették, hogy a pénz, minthogy az a polgári társadalomnak az eszköze és takarékosságra, tőkegyűjtésre, következőleg kizsákmányolásra nyújt alkalmat, a kollektivista társadalomban teljesen feleslegessé válik. A bolsevista kormány szántszándékkal rontotta le a rubelt, hogy a tömegek előtt kompromittálja, de a pénz erősebbnek bizonyult a bolsevista kormánynál. Mint csereeszközt nem tudták megsemmisíteni, és minthogy a kereskedelem visszaállítása után a bizonytalan értékű rubellel gazdálkodni nem lehetett, vissza kellett állítani az értékálló pénzt. Az értékét vesztett papírrubelt kivonták a forgalomból és behozták az új aranyfedezetű pénzt, amelyet cservonyecnek kereszteltek el. A kereskedelemmel együtt járt a hitelélet, megindult a forgalom és megkezdődött, bár igen szerény mértékben, a tőkeképződés, és már a NEP kezdetén úgy látszott, hogy Oroszországban egy új kispolgári osztály fog kialakulni. A bolsevisták mindezt gyanakodva nézték. Tudták, hogy mindez csak kísérlet, mint Lenin mondotta, egészen rövid pihenő, és majd alkalmas pillanatban tovább folytatják a szocialista kísérletet teljes erővel.

Az új gazdasági rend nagyon emlékeztetett a megszűnt kapitalizmusra. A gyárak, amelyek a háborús kommunizmus alatt teljesen csődbe jutottak, trösztökbe tömörültek, hogy közösen szerezzék be a nyersanyagot. A termelés a gyáripar terén is megindult, főleg azért, mert igen nagyszámú német, amerikai és angol szakértőt alkalmaztak, és közben a nyugat-európai kapitalista államok fölvették a bolsevista Oroszországgal a gazdasági kapcsolatokat. Ez az állapot 1927-ig tartott, amikor Sztálin az egész új gazdaságot egy csapásra megsemmisítette. A kereskedelmet eltörölték, a trösztöket felbomlasztották, a tőzsdéket becsukták, a kereskedelem és hitelélet egyszerre megszűnt. Sztálin új tervet dolgoztatott ki az ipar megszervezésére, az úgynevezett ötéves tervet, amely a szocializmushoz való visszatérést jelentette, kitűzött célja pedig az volt, hogy Oroszország maga használja ki a hatalmas, szinte kimeríthetetlen nyersanyagforrásokat, a rengeteg vasat, szenet, petróleumot, a szibériai őserdők mérhetetlen kincseit, és lehetőleg ne szoruljon külföldi behozatalra. Sztálin folytatta a szocializálást, a földek, az üzemek kollektivizálását, ahol Lenin elhagyta. A megtollasodott parasztokat kiforgatták földjeikből, az új burzsoáziát kifosztották. A bolsevisták legjobban a gazdag parasztokat, az úgynevezett kulákokat gyűlölték. Ezeket most valósággal koldusbotra juttatták, a parasztbirtokok helyébe azóta a kollektív mezőgazdasági üzemek léptek, csak a lakóházat és a marhaállományt nem szocializálták; a földek az állam tulajdonába mentek át. Az ötéves tervet Radek, a párt propagandistája a következőképpen határozza meg: „Az ország egész gazdasági tevékenységének a lehető legnagyobb arányú összefoglalása az egész állam számára kidolgozott egységes terv szerint.” A nyugat-európai demokratikus országokban sokan azt hitték, hogy a NEP állandó marad, Oroszország a bolsevista uralom alatt lassanként kispolgári és parasztországgá fog átalakulni, azonban csalódtak. A bolsevista kormány a szocializmusról nem mondott le, és egész máig hirdeti, hogy az ország gazdasági felvirágzásának alapvető feltétele egy egységes nagy gazdasági tervnek a végrehajtása.

A bolsevista kormány a két ötéves tervet jelentékeny részben végrehajtotta, és az Orosz Birodalom egyoldalú agrárjellege megszűnt. Az ország nagy mennyiségű iparcikket állít elő, agrártermelése pedig, főleg búzatermelése, felülmúlja a cári Oroszországét. Ez kétségkívül siker, amit a bolsevista kormány elért; hogy milyen eszközökkel, az természetesen más kérdés. Igaz-e Leroy-Beaulieu, Schäffle, Ludwig Mises, Max Weber tétele, amely szerint a piactalan gazdálkodás komolytalan dolog és nem járhat tartós eredményekkel, és nem cáfolják-e meg ezt az állítást az oroszországi tapasztalatok — erre a kérdésre ma még nem lehet sem határozott igennel, sem határozott nemmel felelni. A kísérlet még túlságosan fiatal ahhoz, hogy végleges ítéletet mondhassunk róla. Az orosz ötéves tervek azt mutatják, hogy a piactalan termelés is mutathat fel termelési eredményeket — óriási bürokratikus apparátussal és az államhatalomnak kíméletet nem ismerő terrorisztikus eszközeivel.

Az orosz tervgazdaság nem azt a célt érte azonban el, amit maga elé tűzött és amit hirdetett, azaz a szocializmus eszméinek megvalósítását, hanem valami egészen mást. Új gazdasági rend jött létre Oroszországban, amelyet megfelelő jobb szavak híján az államkapitalizmus és az államszocializmus különleges szintézisének mondhatnánk. A bolsevisták pénzzel gazdálkodnak, ez pedig kapitalisztikus jellemvonás, és vállalataik kapitalisztikusak azért, mert alkalmazzák a kettős könyvvitelt és hasznot mutatnak ki és bérmunkásokkal dolgoztatnak. A különbség a nyugat-európai és az orosz kapitalizmus között az, hogy a termelőeszközök az állam tulajdonában vannak, a munkás pedig az állam bérrabszolgája, aki kényszerből vállalja ott ugyanazt a munkát, amit máshol szabad szerződés alapján vállal. A bolsevisták célja az volt, hogy az egyes egyének akaratát egy nagy kollektív akarattal helyettesítsék. Ez is lehetetlennek bizonyult, már csak azért is, mert kollektív akarat a valóságban sohasem létezett. Az akarat, mely Oroszországban a gazdasági életet mozgatja, egyes emberek akarata, az államhatalomnak a gazdasági életet intéző ágenseié.

Az olasz fasizmus

Az olasz fasizmus az olasz viszonyoknak, a körülményeknek, a politikai géniusznak egészen sajátos terméke és a világháborút követő nagy lelki, politikai és gazdasági válságból tört elő. Olaszországban az angol mintájú parlamentnek és a XIX. század demokratikus intézményeinek nem volt mélyebb gyökerük. A II. Viktor Emánuel alatt megalkotott úgynevezett piemonti alkotmány, amely a belga alkotmány mintájára készült annak idején, nem tudott mélyebb gyökereket ereszteni az olasz talajba. Ezért Itália sohasem volt parlamentáris és demokratikus ország abban az értelemben, mint Nagy-Britannia, Svájc vagy Franciaország. A világháború az országot rettentően megviselte, és nyomban a békekötések után az állami és gazdasági élet a felbomlásnak aggasztó jeleit mutatta. A forradalmi szocializmus és az anarchizmus szülőföldjén a Moszkvából irányított bolsevizmus ijesztő gyorsasággal haladt előre. A parlament hanyatlására már a háború előtti időkben panaszkodtak Olaszországban; most a parlamentáris gépezet és a kormányzat teljesen csődöt mondott, és 1919 és 1920 elején úgy látszott, hogy a feldúlt országot elborítja a vörös áradat. A hatalmon levő szabadelvű párt emberei az 1914 előtt még jól bevált kompromisszumos módszerekkel dolgoztak, és azt hitték, hogy a kompromisszumok most is beválnak olyan elvi erejű mozgalmakkal szemben, amelyek sikerüket éppen annak köszönhették, hogy szótárukból törölték a megalkuvás fogalmát. Itália népe két szélsőség között hánykódott: az egyik a forradalmi szocializmus volt, amely teljesen Moszkva szolgájává szegődött, a másik a szélsőforradalmi nacionalizmus, amelyet nem elégítettek ki a világháború eredményei, és amely Olaszország vesztét látta a parlamentáris kormányzat és a demokratikus politikai és gazdasági berendezkedések fenntartásában.

Ez utóbbiak, a forradalmi nacionalisták soraiból emelkedett ki Benito Mussolini, a Popolo d’Italia akkori főszerkesztője, aki 1919 márciusában Milánóban megszervezte az első nemzeti forradalmi sejtet, az úgynevezett fasciót. A mozgalom politikai részét, amely nem tartozik szorosan tárgyunkhoz, nem részletezzük. A fasci d’azione rivoluzionaria sejtjei gyorsan behálózták az országot, és a harcias csoportok a bolsevista erőszakra erőszakkal feleltek. Két és fél esztendei elszánt agitáció és harc után a fasiszták 1922 októberében megszerezték az államhatalmat.

A fasizmus forradalom, ugyanúgy, mint a bolsevizmus, de filozófiája Leninével és Sztálinéval több ellentétes vonást, mint hasonlóságot árul el. Mind a két irány megegyezik egy ponton: elutasítják a demokráciát és elvetik az európai demokráciának John Locke óta kialakult többségi elvét. Mussolini egy nyilatkozatában, amely 1923-ban a Mercure de France című francia folyóiratban jelent meg, Nietzsche tanítványának vallotta magát. A fasizmus metafizikájában valóban megállapítható a német bölcselő anarchista individualizmusa: a Duce valóságban Übermensch, aki személyi kiválóságai, akaratereje és elmebeli nagysága útján mindenkit alárendelhet a saját akaratának. A másik iskola, amelytől Mussolini legtöbbet tanult, az előzményekben már említett Georges Sorelé, a polgári demokrácia halálos ellenségéé. A szélső nacionalista mítosz már 1914 előtt megszületett, apostola, költője D’Annunzio, a költő, aki 1919 óta visszavonulásáig Mussolininak valósággal jobbkeze. A nemzeti nagyság álomképe a Cézárok Rómájának eleven hagyománya. Ezeket a nagy hagyományokból táplálkozó nemzeti aspirációkat a fasiszták még kiegészítették a háborús győzelem legendájával és politikai programjukká avatták őket.

A fasizmus úgy, mint a bolsevizmus, a totális államot jelenti. Az állam az egyetlen és kizárólagos létforma, mely mindent magába zár, melynek mindenki vak engedelmességgel tartozik. Egy fasiszta író állam-Istennek nevezi a mai fasiszta államot. A gazdasági élet is az államhatalomnak van alárendelve, és az egész közgazdaság nem egyéb, mint ennek a transzcendentális államnak egyik attribútuma.

A gazdasági eszmék körülbelül négy év leforgása alatt csak lassan alakultak ki. 1919 tavaszán, amikor az első fasciók megszerveződtek, Mussolini még a következő gazdasági követeléseket hirdette: az ipari és pénzügyi részvénytársaságok feloszlatása; mindennemű bank- és tőzsdespekuláció elfojtása; új nemzeti hitelszervezetek felállítása; a nemzeti vagyon felbecsülése és arányos szétosztása; a régi államadósságoknak a gazdagok rovására való kifizetése; a termőföldnek parasztkézre való juttatása; az ipari, a közlekedési vállalatok és a közüzemek hasznának a szakértők és a munkások szakszervezetei számára való juttatása…

Ez a program, amelyen később még igen sokat módosítottak, meglehetősen szocialista ízű és a fasizmusnak szocialista eredetét mutatja.

A gazdasági kérdések megoldása bármilyen formában rendkívül fontos volt a hatalomra jutott fasiszta pártra nézve, mégpedig több okból. Olaszország gazdasági értelemben a legszegényebb európai országok egyike. Csak szép vidékei, kellemes tengeröblei, érdekes városai vannak, de termőföldje kevés, ipari nyersanyaga alig van. Nincs sem szene, sem vasa, sem reze, sem petróleumja, amelyek a nagyipart táplálják. Az olasz ipar importnyersanyagokkal dolgozik. Ezért volt Itália a világháború előtti időkben a kivándorlás „klasszikus földje” és a forradalmi szocializmus meg az anarchizmus hazája. Haladéktalanul meg kellett oldania a munkáskérdést is, hogy a munkásságot kivegyék a moszkvai agitáció fertőző hatása alól.

Vegyük most szemügyre a fasizmus gazdasági rendszerének elméleti alapjait. A szocialisták azt állítják, hogy a fasizmus nem egyéb, mint leplezett gazdasági liberalizmus. A kapitalizmus bújt fasiszta mezbe — mondják a szocialisták —, hogy a munkásságot kizsákmányolja. Ez az állítás nem helytálló. A fasiszta gazdasági rendszer elméleti alapjait pontosan megállapítani nem könnyű feladat, s a kérdéssel foglalkozó, ma már gazdag külföldi irodalomban azt látjuk, hogy a nézetek meglehetősen eltérők.

Mélyrehatóbb kutatás és analízis nélkül is meg lehet annyit állapítani, hogy az olasz fasizmusnak olyanszerű merev dogmái, kidolgozott tantételei, mint az orosz kommunizmusnak, nincsenek. Az egész rendszer mozgékony, a tételek a célok szerint módosíthatók. Az alaptétel a következő:

Az olasz nemzet organizmus, amelynek céljai, élete, cselekvési eszközei az egyének fölé vannak rendelve. Maga az olasz nemzet erkölcsi, politikai és gazdasági egység és ez a három valósul meg a fasiszta államban. A munka, akár szellemi, akár technikai, avagy kézimunkáról van szó, társadalmi kötelesség. És éppen ezért a munka az állam védelmét élvezi. Az egész termelés nemzeti szempontból egységes, céljai is egységesek és a termelésben résztvevők jólétében és a nemzeti hatalom kifejlesztésében nyilvánulnak. — Ezek a sorok a munkaalkotmány bevezető részéből vannak véve és az új gazdasági rend általános eszméit tartalmazzák.

A különböző gazdasági rendszerekkel szemben a fasiszták kritikai álláspontot foglalnak el: sem helyeslőleg, sem elutasítólag nem viselkednek velük szemben. A gazdasági individualizmus, a kapitalizmus, szocializmus, szabadkereskedelem, védővámrendszer — ezek a XIX. és XX. század fontosabb közgazdasági fogalmai; a fasiszták egyiket sem fogadják el és teljes egészében egyiket sem vetik el. A munkaalkotmány bevezető soraiban ezt olvassuk: „A korporatív állam a magántevékenységet a termelés területén úgy tekinti, mint a leghatékonyabb, leghasznosabb eszközt a nemzet érdekében…” Ez teljesen liberális gondolat. Majd ezeket mondja: „Minthogy a termelésnek magánszervezete nemzeti érdekű működés, a vállalat megszervezője a termelés vezetéséért az állammal szemben felelős.” Ez már fasiszta eszme. A fasizmus gazdasági politikája nagyon emlékeztet a XVII. és XVIII. századi abszolutisztikus államok gazdasági politikájára, amelyet merkantilizmus néven ismerünk. Maga Mussolini — mint beszédeiből, nyilatkozataiból kivehető — a gazdasági kérdésekben eklektikus. Egy alkalommal például azt mondotta, hogy az egyéni kezdeményezésnek még nem múlt el az ideje, ellenkezőleg: egyéni iniciatíva és tetterő nélkül a gazdasági életben nincsen haladás, és ezt az állítását azzal toldotta meg, hogy a kapitalizmus ma és még sokáig a jövőben az egyetlen lehetséges gazdasági forma.

Az állami beavatkozásról a munkaalkotmány ezeket mondja: az állami közbenjárás a gazdasági életben csak akkor szükséges, ha a kezdeményezés hiányzik, ha az nem kielégítő, vagy ha az állam politikai érdekei forognak kockán. Ez a beavatkozás az ellenőrzés, a támogatás vagy az üzletvitel közvetlen átvételének formáját öltheti. A szocializmus ellen Mussolini nemegyszer tett éles nyilatkozatokat, pedig ennek is több gondolatát átvette, csak nem ment el a termelőeszközök kisajátításáig. A liberalizmusból meghagyta a magántevékenység elvét, de társadalmi, illetve állami funkcióvá változtatta, ami teljes ellentétben van a liberális iskola tanításaival.

A fasizmus erősen agrárirányú, ami az ország természeti alkatából következik. Ipari nyersanyagokat nem lehet termelni, a természet a vasat, szenet és az egyéb fontos nyersanyagokat megtagadta Olaszországtól. Ezért a fasiszták rávetették magukat Olaszország rossz földjeire, és szívós munkával és a tudományos talajművelés összes eszközeivel ebből próbálják elővarázsolni azt, amit lehet, hogy az ország minél kevesebb nyersanyagbevitelre szoruljon.

A fasiszta kormányzat egyik alkotása az úgynevezett korporatív rendszer, amely nem egyéb, mint megrendszabályozása, kényszerszervezetekbe való tömörítése a tőkének és a munkának. A korporatív rendszer üdvös vagy káros gazdasági hatásáról még korai volna beszélni, annyival is inkább, mert csak kis részben lépett életbe, és kérdéses, hogy kitervelt kereteinek többi részét egyáltalán életbe lehet-e léptetni. A tőkének és munkának testületekbe való tömörítése Sorel tanításaiban gyökerezik, aki a legnagyobb hatást az olasz munkásmozgalomra gyakorolta 1914 előtt. A francia bölcselőt Mussolini személyesen ismerte, és ő maga és munkatársai közül Federzoni és Bottai, a korporáció megalkotója, tőle tanultak legtöbbet. Benedetto Croce, a mai Olaszország egyik legnagyobb gondolkodója és Antonio Labriola, az olasz munkásmozgalom egyik elméletírója, szintén Sorel hatása alá kerültek, és rokonszenvezett a szindikalizmussal Pareto is, a lausanne-i egyetem kiváló közgazdaságtanára, aki az első időkben Mussolini bizalmas tanácsadói közé tartozott. A francia szindikalizmus tanításai adták a különben is sorelista Mussolininek és a fasisztáknak azt az ötletet, hogy az egész gazdaságilag termelő társadalmat egyesületekbe tömörítsék, amelyek a szindikátusok hasonmásai. Mi volt ezzel a cél? A fasiszták azt mondják, hogy az osztályharc megszüntetése. Az osztályharc bűnét veti a gazdasági liberalizmus szemére minden antiliberális irányzat.

A korporáció kiépítését a munkaalkotmány, a Carta del Lavoro rendelte el, amelyet 1927. április 21-én tett közzé a fasiszta nagytanács. Bottai, a korporációk minisztere, szenvedélyes hangú beszédben úgy jellemezte a Carta del Lavorót, mint az alkotmánytörténet páratlanul álló dokumentumát. A rendszer közírói és szóvivői igen túlzó módon úgy dicsőítik a Cartát, mint az angol Jogtörvénnyel és az Emberi jogok deklarációjával egyenlő értékű vagy még azoknál is nagyobb jelentőségű okmányt, amely — szerintük — az osztályharcnak és a tőke és a munka ádáz ellentéteinek egyszer s mindenkorra végét vetette. Az osztályharc dogmáját az osztályok együttműködésének dogmájával helyettesítette, és ezzel véget vetett egy történeti időszaknak és megkezdődött egy másik időszak: a modern ipari civilizáció, amelyet egyensúlytalanság és zavarok jellemeztek, átment az összhangzatos és szervezett fegyelem mellett az állandóság alakulatába. Ezekkel a szavakkal jellemezte a Carta történeti jelentőségét Alfredo Rocco, Mussolini akkori igazságügyminisztere.

A fasiszta állam gazdasági lényegét a korporációs rendszer alkotja. A hivatásos testületek (szindikátusok) szervezetein keresztül gyakorolja a mindenható fasiszta állam szociális és gazdasági funkcióit. A munkaalkotmány harmadik pontja kimondja, hogy csak a törvényesen elismert és csak az állam ellenőrzése mellett működő szindikátusoknak van meg az a joguk, hogy a munkaadók és a munkavállalók érdekeit törvényesen képviseljék. Csak ezek a szindikátusok köthetnek törvényesen kötelező kollektív szerződéseket. A szolidaritás ügyét a termelés különböző tényezői között a kollektív szerződések szolgálják. Az államnak megvan az a joga, hogy a szindikátusokat ellenőrizze; bármikor közbeléphet az államhatalom, hogy a munkások és munkaadók érdekellentéteit kiküszöbölje. A munkaalkotmány hármas állami funkciót állapít meg, és ezek a következők: az állam ellenőrzi a hivatásos szervezeteket; igazságot szolgáltat a felmerülő ellentétek esetén; irányítja az egész nemzeti termelést.

A szindikátusok a fasiszta pártszervek tartozékai. A szindikátusok — mondotta Rossoni — a mieink és az összes szindikátusok mind fasiszták; teljes egységet alkotnak a fasizmussal, a kormánnyal, az állammal, a rezsimmel és a fasiszta forradalommal. A szindikátusok semmit sem tehetnek — mondotta Rossoni — a rendszer és a forradalom ellen. Valóban a párt, amikor uralomra jutott, nemsokára megsemmisített minden oly szervezetet, amely nem volt kimondottan fasiszta. Olaszországban ma csak fasiszta szindikátusok vannak, a többiek mind megsemmisültek.

Az egész olasz korporációs rendszernek a szakszervezet (szindikátus) az alapeleme. A szakszervezetek föderációvá, ezek ismét konföderációkká egyesülnek, és a piramis legcsúcsán áll a római korporációs minisztérium. A korporációk révén a korlátlan hatalmú fasiszta állam uralkodik az ország összes gazdasági erői felett. A korporációk révén az államnak joga van arra, hogy ellenőrizze az olasz nép gazdasági életének összes megnyilvánulásait. A Carta bevezetése hangsúlyozza a szabad kezdeményezés jogát, de az államhatalom a valóságban rátette a kezét az egész termelésre és a javak elosztására. A fasiszta kormány 1927 óta rengeteg intézkedést hozott a gazdasági élet szabályozására, amelyek mind amellett tanúskodnak, hogy a Carta bevezetésében hangsúlyozott egyéni kezdeményezésnek Olaszországban ma jóformán nyoma sincs. Olaszországban ma a legszélsőbb etatizmus van, és az irányított, a törvényekkel, a számtalan rendeletekkel agyonrendszabályozott közgazdaság voltaképpen egy neme a korunkban annyira divatos állami tervgazdaságnak.

Az állam megrendszabályozta legelsősorban a hiteléletet, úgy, hogy az olasz jegybank uralkodik korlátlanul az egész hiteléleten. Korlátozták erősen a részvénytársaságok jogait és az állam maga is belép a nagyobb ipari vállalatokba, mint részvényes. A földművelés teljesen állami ellenőrzés alá került, és hatalmas arányokban fokozta a fasiszta kormány a búzatermelést, hogy az ország külföldi bevitelre ne szoruljon. A külkereskedelem a legszigorúbb állami ellenőrzésnek van alárendelve, a kormány irányítja, szabályozza az ország érdekei szerint a behozatalt és a kivitelt.

Az egész fasiszta gazdasági rend kétségkívül következetesen felépített mechanisztikus képződmény, nagy szintézis, amelyet, ha elemezünk, sok különböző eszmei elemet találunk benne: megtaláljuk a szocializmust, a kapitalizmust, a gazdasági liberalizmust éppúgy, mint annak tagadását, a kollektív gondolatot, legtöbbet azonban a fasizmus a francia szindikalizmusból kölcsönzött. Igaza lehet Labriolának abban, hogy a fasizmus nem egyéb, mint a kapitalizmust megrendszabályozó, a háborús államszocializmusra emlékeztető gazdasági rendszer.

A német nemzeti szocializmus

A Harmadik Német Birodalom közgazdasági eszméit világosan, szabatosan tisztázni nem könnyű feladat. Az eszmék, a tanok ma még meglehetősen kiforratlanok, zavarosak, és a mozgalom keletkezése óta sok változáson estek keresztül. A nemzeti szocializmusnak ma már igen nagy, szinte egész könyvtárt kitevő irodalma van. A német tudósok siettek elméletet gyártani a tényekhez, hogy az újdonsült Führer-államot, annak politikai berendezkedéseit, közgazdasági törekvéseit állambölcseletileg megalapozzák. A sok gazdasági és politikai elméletből azonban alig tudjuk kihámozni a lényeget.

A német totalitásos államrendnek a közgazdaság éppolyan fontos kiegészítő része, mint legközelebbi rokonának, az olasz fasiszta államnak. A német nemzeti szocialisták is hirdetik a nép, az állam és a közgazdaság teljes egységét, ugyanúgy, mint a fasiszták. A gazdasági kérdések kezdettől fogva rendkívül fontosak voltak. Ha a Német Birodalomra rá nem köszönt volna 1929 őszétől kezdve egy rettentő gazdasági válság és az azzal járó munkanélküliség és nyomor, a Führer-állam talán létre sem jött volna. Ezért Hitler és munkatársai már a mozgalom megindultakor, 1920-ban konkrét gazdasági programot adtak, és megígérték uralomra jutásuk esetére annak betű szerinti végrehajtását.

Bármennyire mechanisztikus és nem élettani képződmény is a Harmadik Német Birodalom, eszméi, úgy gazdasági, mint politikai elgondolásai mégis visszanyúlnak a múltba, nem úgy pattantak elő a nemzeti szocialista elméleti írók agyából a mozgalom megindulásakor. A nemzeti szocialisták azt mondják, hogy ők a régi nemzeti fogalmat elmélyítették néppé, de az ő népiségfogalmuk korántsem új; meglelhető már Fichténél és a múlt század több írójánál és gondolkodójánál. Fichte szerint a népnek zárt gazdasági egységnek kell lennie, amelynek megvan az a joga, hogy saját jólétét saját jól felfogott érdekei szerint gyarapítsa. Hangsúlyozza ezenkívül, hogy a nép jóléte nem a népből kiemelkedő egyesekét, hanem általában a tömegek jólétét jelenti. Hasonló eszméket találunk a gazdasági liberalizmus egyik legnagyobb és leghatásosabb ellenfelénél, az előzményekben már említett Adam Müllernél, a nagy konzervatív közírónál, aki Németországban először tette szigorú bírálat tárgyává a Quesnay- és Adam Smith-féle gazdasági individualizmus tanításait. Ő is ugyanúgy, mint Fichte, az individualizmussal a nemzet egységét, a kollektív gondolatot állítja szembe.

A Harmadik Birodalom közgazdasági elméletírói hivatkoznak még Friedrich Listre is, a nemzetgazdaság nemzeti rendszerének megalapítójára; őt is úgy tekintik, mint az autarkia atyját és első apostolát. A népfogalmat megtalálhatni még két múlt századi, Magyarországon is ismert közgazdász tudósnál: Roschernél és Schmollernél. „Mint minden élet — írja Roscher —, a nép élete is egész, amelynek különböző megnyilvánulásai a legszorosabban összefüggenek.” Roscher tisztázza a „népgazdaság” fogalmát is, amelyet a nemzeti szocialisták annyit emlegetnek. Szerintük ugyanis a régi, csak egyesek jólétét és profitját szolgáló liberális-kapitalista gazdaság helyére a népgazdaság lépett. A népgazdaság — írja Roscher — több, mint a magángazdaságoknak puszta egymásmellettisége; mint ahogy a nép is több, mint az individuumoknak puszta tömege, és az emberi test is több, mint kémiai működéseknek puszta vegyüléke. Roschert — mint e szavaiból látjuk — a nemzeti szocialisták nem ok nélkül tartják szellemi ősüknek, kétségkívül sokkal több joggal, mint Friedrich Listet, aki individualista volt.

A kiváló Gustav Schmoller tanításában is találni egyes gondolatokat, amelyeket a nemzeti szocialisták felhasználhatnak gazdasági nézeteiknek alátámasztására. „Népgazdaság — írja egy helyen — csak ugyanahhoz a fajhoz tartozó, ugyanazt a nyelvet beszélő egyének között lehetséges, akiket egységes érzelem, eszmék, erkölcsök, azonos jogszabályok kapcsolnak össze.” Idézhetik a nemzeti szocialisták még Schäfflét is, a kitűnő szociológust, aki kezdetben szocialista volt, s később elfordult a szocializmustól, de továbbra is a társadalomnak egységét hirdette. „Az ember erkölcsi élete a közösség élete — írja Schäffle —, élete egy tagnak, amely az emberi társadalom magasabb organizmusához tartozik.” De valamennyi német író és gondolkodó közül a nemzeti szocialisták mégis Adolf Wagnerhez állnak legközelebb, az úgynevezett államszocializmus vagy tanszékszocializmus megalapítójához. Ő hirdette, hogy az államnak joga van beavatkozni a gazdasági életbe, szabályozhatja az államhatalom főleg a javak igazságos elosztását. Az állam nála gazdasági organizmus is, és a népgazdaság nem egyéb, mint az egyesek gazdaságát szorosan összefűző kollektív jelenség. Wagnert úgy tekinthetjük, mint a német nemzeti szocialisták legfőbb tanítómesterét. Szerepe a nemzeti szocializmus gazdasági eszményeinek megalapozásában körülbelül ugyanaz, mint Sorelé a fasizmusban.

A nemzeti szocialisták hirdetik a gazdasági és az állami résznek teljes és elválaszthatatlan egységét, és minduntalan hangsúlyozzák, hogy az ő gazdaságuk a szó betű szerinti értelmében közgazdaság — „Gemeinwirtschaft” — a liberális-kapitalista közgazdasággal szemben. Az első gazdasági programot abban a kiáltványban találjuk meg, amelyet Adolf Hitler, az akkor még ismeretlen pártvezér, 1920. február 24-én felolvasott a müncheni sörház előtt tartott gyűlésen. Ezekhez a gazdasági eszmékhez a párt azóta többé-kevésbé hű maradt, igaz, hogy inkább szóval és papíron, mint a gazdasági élet valóságában.

A nemzeti szocialisták a vezér által felolvasott programban többek között azt követelték, hogy az állam gondoskodjék az állampolgárok megélhetéséről. El kell törölni rögtön a munkanélküli jövedelmeket, és meg kell szüntetni a „kamatrabszolgaságot”. Követelték még ezenkívül a nagy üzemek államosítását, s a nagy üzemek munkásainak nyereségrészesedését a jövedelemből. Követelte ezenkívül a müncheni program a földreform mielőbbi végrehajtását. A mozgalom kezdettől fogva egyforma ellenségének tekintette a liberális kapitalizmust és a marxi tanításokat valló munkásproletariátust.

Amikor Hitlerék 1933 januárjában uralomra jutottak, valamely életképes gazdasági program végrehajtása döntő fontosságú volt. Lapjaikban, röpirataikban, beszédeikben évek óta hirdették, hogy a munkanélküliséget csak ők tudják megszüntetni, és csak ők tudják gazdaságosan kihasználni az ország termelőerőit. Gazdasági programjuknak úgy elgondolásában, mint végrehajtásában azonban sok zavart és határozatlanságot látunk, nem is szólva magának a programnak éles ellentmondásairól. Az első közgazdasági programot Hitler egyik bizalmas munkatársa, Gottfried Feder mérnök fogalmazta, aki az államszocializmus elvi alapján áll. Ezt a Feder-programot azonban, ami azzal járt volna, hogy az állam a gazdasági élet egész forgalmi szférájára rögtön ráteszi a kezét, s még abból a fikcióból indul ki, hogy az állam az egyedüli pénzforrás („der Staat als einziger Geldschöpfer”), Hitlerék nem hajtották végre, hanem megalkudtak a tényekkel, ugyanúgy, mint Olaszországban a fasiszták. Ezért az írott program, a könyvekben olvasható követelések és a valóság között nagy különbségeket találunk. Egy azonban bizonyos: úgy maga Hitler, mint munkatársai, tőkeellenesek, a gazdasági liberalizmust elavult és kárhozatos tannak tartják. Ők maguk a vezérrel együtt alacsony sorból küzdötték fel magukat, és kezdettől fogva részint a hazafiasan gondolkodó munkásosztályra, részint az állástalan, szegény értelmiségre támaszkodtak uralmi céljaik elérésében. Hirdették a „kamatrabszolgaság összetörését” is, de ez is csak propagandajelszó maradt.

A német nemzeti szocialisták igen erős kritikai álláspontot foglalnak el mind a kapitalista gazdasági renddel, mind a szocializmussal szemben, és mind a kettőt kárhoztatják csaknem egyforma mértékben. A magántulajdont s az egyéni vállalkozást nem utasítják el, csak azt követelik, hogy minden egyéni gazdasági tevékenységet szigorú állami ellenőrzésnek kell alárendelni. Megkülönböztetnek kétféle: egy teremtő („Schaffendes”) és egy pocsékoló („Raffendes”) tőkét anélkül, hogy a kettő között valami megkapó vagy éles disztinkciót tennének. Az előbbi körülbelül annyit jelent, mint magának a vállalkozónak megtakarított tőkéje, a másik pedig a pusztán kamatra adott tőke. Ezért a nemzeti szocializmus összes elméletírói a tőkeképződés legerősebb állami ellenőrzését követelik.

A gazdasági programok és az elméleti fejtegetések legnagyobb része nem egyéb, mint a vezér beszédeihez, nyilatkozataihoz adott kommentár, amelyekben az ő eszméit igyekeznek továbbfejteni és tudományos érvekkel alátámasztani. Igen fontos ebben a tekintetben Hitlernek 1933. május 1-jén a gazdasági kérdésről tett nagyobb nyilatkozata. Ebben a nyilatkozatban legelsősorban a társadalmi és gazdasági arányosítás gondolata ragadhatja meg figyelmünket. Hangsúlyozza elsősorban az általános munkakötelezettséget. „Rendíthetetlen elhatározásom — mondotta —, hogy minden németnek, bármilyen születésű, gazdag vagy szegény, tudósnak vagy gyári munkásnak a gyermeke, életében egyszer kézimunkát kell végeznie, azért, hogy azt megismerje, és azért, hogy könnyebben tudjon parancsolni, és hogy ő maga könnyebben tudjon engedelmeskedni.”

A beszéd elhangzása óta ki is mondották Németországban az általános munkakötelezettséget. Kifejtette még ebben a beszédében Hitler, hogy el kell találni a középutat az egyéni kezdeményezés és a nagy közösség iránt való kötelezettség között. Amit ők akarnak, az nem egyéb, mint az egyéni szabadság és a népközösség közötti szintézis. Úgy maga a vezér, mint munkatársai és a nemzeti szocializmus elméletírói rendkívül nagy súlyt helyeznek a mezőgazdaságra és a német parasztságra. A német nemzeti szocializmus is ugyanúgy, mint az olasz fasizmus, erősen agrár jellegű. Uralomra jutásuk kezdetén több ízben felmerült az a gondolat, hogy miképpen lehetne az óriási számú gyáripari munkásságot a földhöz visszavezetni.

Majdnem minden nemzeti szocialista iratban szembeállítva találjuk a népközösség és az osztályharc elvét. És ugyanakkor szembeállítják egymással a „közhaszon” és az „egyéni” haszon elvi ellentéteit, és hangsúlyozzák, hogy a nemzeti szocialisták államában az egyes ember, annak érdekei, kívánságai semmit sem számítanak, minden csak a közösség. A szerintük letűnt kapitalista gazdasági rendről ugyanolyan ellenszenves és torzképet igyekeznek festeni, mint a szocialisták. Gottfried Feder, a vezér egyik gazdasági tanácsadója, egyik fejtegetésében többek között ezeket mondja:

A gazdasági rend, amelyet a nemzeti szocialisták újjal akarnak helyettesíteni, a következő: kormány a nép ellen, pártok pártok ellen, parlament a kormány ellen, munkás a munkaadó ellen, fogyasztó a termelő ellen, kereskedő a termelő és fogyasztó ellen, háziúr a lakók ellen, munkás a paraszt ellen, hivatalnok a közönség ellen, a munkásosztály a burzsoázia ellen, egyház az állam ellen… A gazdasági szabadságnak tagadhatatlan hibái igen ügyesen vannak csokorba kötve. Ennek a helyébe az az ideális rend lép, amelyben mindezek megszűnnek: nem lesz többé kizsákmányolás, nincs többé önhaszon — ez utóbbi helyére a közhaszon jön, mert, mint a nemzeti szocialisták minden írásukban hangsúlyozzák, az egyes ember haszna, érdeke nem számít. Adam Smith és a klasszikus iskola tanításait nem kárhoztatják, sőt elismerik azt is, hogy a kapitalizmus hasznos szerepet töltött be az emberiség életében, de ma már elavult. Ugyanúgy, mint a fasiszták, a nemzeti szocialisták sem tagadják a magánkezdeményezés szükségességét, de viszont azt követelik, hogy minden magángazdasági tevékenységet meg kell az államnak zaboláznia. Hitler több beszédében elismerte a takarékosság létjogosultságát is. A nemzeti szocializmus nem szünteti meg a piacot sem, de ezt is megrendszabályozza, beleszól az árakba, korlátozza a szabad kínálat és kereslet elvét. Azt olvassuk egyik elméletírójánál, hogy versenyre szükség van, hogy a gazdasági élet jobbat, tökéletesebbet termeljen, de ez sem lehet korlátlan. A nemzeti szocializmus gazdasági filozófiáját általában szintézisre való törekvése jellemzi, ami egyébként az egész német gondolkodásra jellemző. Elismeri az individualizmus sok követelését és helyességét ugyanúgy, mint a fasizmus, de végre belefojt mindent a kollektivizmusba. „Két lélek lakik minden kebelben — írja Gustav Hartz —, egy individualista, személyi és egy szociális. Egyénnek, embernek születtünk, saját testünkkel, lelkünkkel, szellemünkkel. De nem önmagunkból születtünk, hanem a közösségből, amely az emberi nem őseredetéig nyúlik vissza, és a mi szüleink csak utolsó láncszeme voltak annak a közösségnek, amelyből mi individuumok lettünk…”

Az okoskodás vége az, hogy az egyén önmagában semmi, a közösség a fontos, jóval fontosabb az egyes egyénnél. A nép — mondják — szerves egész, a „Gemeinwohl” és a „Persönliche Bereicherung” egymással a legszögesebb ellentétben állnak. A tőke ellenség, a plutokrácia pedig közveszedelem.

Irataikban folyton bírálják a marxizmust, az egész rendszert zsidó faji gondolatnak bélyegzik, s a legélesebben kárhoztatják. Ez annál különösebb, mert ők is elismerik a marxizmusnak úgyszólván egész kritikai (negatív) részét, csak pozitív tanításaival nem értenek egyet, ámbár más elnevezéssel a marxizmusból sok mindent átvettek. Azt állítják, hogy a marxizmus nem egyéb, mint a liberalizmus származéka, annak mintegy logikus folyománya, noha a marxizmus, mint minden szocializmus, megsemmisítő viszonyban van a gazdasági individualizmussal.

A magángazdaság és a magántulajdon elvét — mint mondottuk — a német nemzeti szocializmus nem veti el, és a „Gemeinwirtschaft” szocialista fogalmát és a „Privatwirtschaft” liberális gondolatát akként hidalja át, hogy ez utóbbit bilincsekbe veri. A magángazdaság a köz számára köteles dolgozni és termelni — mondják —, és gyakran hangoztatott ideáljuk „a közjó érdekében fennálló és dolgozó magángazdaság”. Ez a követelés egészen különös, és sokat lehetne róla elmélkedni. Olyan ez, mint a francia forradalom „testvériség” jelszava. A testvériséget lehetetlenség politikai programmá tenni, mert nem lehet ráparancsolni az egyes emberre, hogy polgártársát testvérének tekintse. Ugyanilyen szubjektív természetű követelmény a német nemzeti szocialisták előbbi követelése is. Lehetetlenség ráparancsolni az emberekre, hogy milyen érzülettel végezzenek gazdasági tevékenységeket. Egyéni haszon nélküli magángazdaságnak nincsen értelme.

A nemzeti szocializmus közírói nagy lelkesedéssel írnak a rendi állam eszméjéről. Az új rendiség Othmar Spann német szociológus találmánya, aki szeretné beskatulyázni az emberiséget a középkori formájú, zárt foglalkozási csoportokba, az úgynevezett rendekbe. Csak ily módon lehetne szerinte kiküszöbölni az osztályharcot és a foglalkozási csoportok közötti ellentéteket. Az emberiség újból zárt kasztokba tömörülne, mint a középkorban, és az egyén csak mint valamely rendnek tagja számítana és érvényesülhetne, és ezt a rendekre széttagolt társadalmat nagy egységgé foglalná össze a felette trónoló korlátlan államhatalom. A nemzeti szocializmus célja — olvassuk egyik írásban — a „harcszerűen beállított kötelékeket átváltoztatni hivatásszerűen elrendezett népközösség tagjaivá…” Az első s legfontosabb rend az új nemzeti szocialista államban a parasztság. Azóta Walter Darré, a Harmadik Birodalom agrárszakértője a földműves parasztságot a nemzeti szocialista elvek szerint meg is szervezte, és a földműves réteg ma a Harmadik Birodalomban nagy, zárt foglalkozási csoportot alkot.

A nemzeti szocialista gazdasági tanokat általában az egyszerűsítésre való hajlandóság jellemzi. A kapitalizmus nagy, bonyolult szervezeteit, részvénytársaságait, konszernjeit azóta már egyszerű formákká alakították át. Az egész gazdasági átszervező munka legfőbb célja náluk az áttekinthetőség. Az államhatalom sokkal könnyebben irányít és ér el gazdasági téren eredményeket, ha a formák egyszerűek, áttekinthetők. A gazdasági önellátás (autarkia) ott szerepel kezdettől fogva a nemzeti szocializmus gazdasági programjában. Azért a nagyiparért, amely 1914 előtt kiszorította az angol és francia nagyipart olcsó terményeivel, és a világpiac meghódításáért a nemzeti szocialisták mérsékelten lelkesednek. A Harmadik Birodalom a legszélsőbb gazdasági önellátásra tért át, korlátozza, a legszükségesebb mértékre szorítja le a nyersanyagbevitelt, amit lehet, szintetikus úton előállított szurrogátumokkal pótol, mint a kaucsukot, annak dacára, hogy az előállítási költség sokszorosan meghaladja a bevitt anyag árát — az abszolút kormányhatalom mindenkit befog a nemzeti termelésbe —, s ezt a rendszert nevezik ők „dinamikus” gazdasági rendszernek. A rendszer védelmezői azt mondják, hogy a birodalom kormányát erre a viszonyok kényszerítették, mások szerint viszont ez a jövő fejlődésének útja.

A német nemzeti szocializmus eszméi a fasizmushoz hasonlítanak, s nem túlzás az az állítás, hogy az ösztönzést és a mintát a német nemzeti átalakulásnak a fasiszta forradalom szolgáltatta. Valóban az imént vázolt eszméken felépült gazdasági berendezkedések többé-kevésbé az olasz korporációs kísérlet utánzatai. A régi szocialista szakszervezeteket, Európa legerősebb munkásszervezeteit a nemzeti szocialisták uralomra jutásuk után szétbomlasztották, s a maguk új intézményeivel helyettesítették, majd megalakították az úgynevezett „munka-arcvonalat” még 1933 novemberében. Ebben az időben a nemzeti szocialisták még a korporációs rendszer ellen nyilatkoztak, de már a következő esztendőtől kezdve fokonként erre tértek át. Az 1934. január 20-án kiadott dekrétum valóságos munkakódex, olyanszerű, mint az olasz Carta del lavoro. A dekrétum alapján szervezték meg az új szociális és munkásintézményeket, alakították át a termelés egész szervezetét, erősen korporációs szellemben. A német korporációk felépítését nem részletezzük. A dekrétum alapján alakultak meg 1934. június 27-én az úgynevezett munkaközösségek, a munkaadóknak és a munkásoknak közös sejtjei. Ezeknek a sejteknek tagja maga a vállalkozó, az ő bizalmi emberei és a munkások megbízottai. A munkaadó és a munkás — olvassuk a dekrétumban — együtt dolgoznak a vállalat céljainak érdekében a nemzet és az állam közös javáért. Az egész intézmény nemigen egyeztethető össze sem a munkás és vállalkozó szabadságával, de még az egyéni tulajdonnal sem.

A nemzeti szocialisták egész nagy hierarchiát építettek fel a gazdasági életben. A vállalatok kebelében bizalmi tanácsok működnek, amelyekben bent ülnek a vállalkozók és a munkások megbízottai. Megcsinálták az ipari vállalatoknak hatalmas birodalmi szervezeteit (hét szervezetet az egész birodalomban), s a bankok, a kereskedelem, a biztosításügy hasonló nagy szervezeteit, majd a parasztság szervezeteit. A legfőbb fórum a gazdasági minisztérium, amely hatalmi szóval irányítja a birodalom egész gazdasági életét ennek a teljesen hierarchizált organizmusnak segítségével. A gazdálkodás szellemét, irányát legjobban a propagandaügyek minisztere, Goebbels jellemezte, aki egy alkalommal ekképpen nyilatkozott: „Akarjuk, hogy az összes törzsek, rendek, hivatások és felekezetek ahhoz a nagy nemzeti ritmushoz csatlakozzanak és zárkózzanak, amely ma Németországot átjárja, az hassa át őket, hogy az a csodás lendület, amely most a német nemzetet minden részében, rétegében, minden hivatásában magával ragadta, soha ki ne merüljön, hanem ez legyen a jövő életközösségének fő jellemvonása.” Goebbelsnek ezek a szavai legkézzelfoghatóbban mutatják, hogy az egész rendszer mennyire romantikus és érzelmi alapú.

Ami ma Németországban a gazdasági élet területén végbemegy, egy igen nagy arányú, amellett kockázatos és bizonytalan kimenetelű kísérlet. Visszaállítják-e még Németországban a régi kapitalizmust, a gazdasági szabadversenyt, belekapcsolódik-e újból Németország a világforgalomba? Erre a kérdésre nem lehet sem határozott igennel, sem határozott nemmel felelni. Az egész kísérlet értékében azonban kételkednie kell a nyugodt és tárgyilagos megfigyelőnek. A Német Birodalom, amely ipari nyersanyagokban gazdagnak éppen nem mondható, gazdasági kísérletekre nem alkalmas úgy, mint Oroszország vagy az Egyesült Államok. Az bizonyos, hogy a német nemzet igen erős szuggesztió hatása alatt áll; a nemzeti szocializmus pszichológiai eszközökkel dolgozik. Az olyan társadalmi és államrend, az olyan közgazdasági élet, melyet ilyen pszichológiai eszközökkel tartanak fenn, nem nyugszik szilárd alapon.

A tervgazdasági és totalitásos eszmék a világháború után

A békekötések óta azt látjuk, hogy nagy erőre kapott az a gondolatáramlat, amely hadat üzent a gazdasági szabadelvűségnek, s a gazdasági életnek egész területén, úgy a termelésben, mint a javak szétosztásában, gyökeres rendszerváltozást követel. Ezek az antiindividualista tanok korántsem újak; a legrégibb időktől kezdve megtaláljuk őket filozófiai rendszerekben, állambölcseleti elgondolásokban, ugyanúgy, mint az ellenkezőjüket: a szabadságra való törekvést. Igen sokat kísértett az elmúlt esztendőkben az új rendiség gondolata, amelyért főleg jobboldali körök lelkesednek. A rendiség gondolata is ősrégi. Platón kommunista állama rendekre tagozódik, mindenki valamely szigorúan megállapított csoporthoz tartozik, az úgynevezett rendhez. Ugyanez a gondolat megtalálható Arisztotelésznél is. A rendiség azonban mint intézmény középkori, a középkor gondolatvilágának sajátos terméke. Megrögzíteni a társadalmat, hogy senki ne mozogjon, elégedjék meg Istentől ráruházott hivatásával, melybe beleszületett — tipikus középkori felfogás. Minden konzervativizmus, amely iszonyodik a változtatásoktól, kockázattól, általában rendi szellemű. A rendiség világát felbontotta az újkori természetjogi iskola, halálos csapást mért rá Thomas Hobbes, Locke és Rousseau filozófiája, de a visszahatást már közvetlenül a francia forradalom után a konzervatívoknál, a katolikus reakció említett íróinál és a német romantikus filozófusoknál érezhetjük. Adam Müller vissza akarta állítani a középkor rendjeit, a közjogi természetű foglalkozási csoportokat.

Az új rendiség legnagyobb hatású írója Othmar Spann német szociológus, aki a XIX. század társadalmi és gazdasági rendjét úgy tárgyalja, mint anorganikus, zűrzavaros állapotot, s úgy gondolja, hogy a bizonytalan állapot megrögzítésére egyetlen mód van: megjavított formában visszaállítani a letűnt középkort. Spann a középkori univerzalizmus apostola, s ugyanazt tanítja ő is, amit Aquinói Szent Tamás és a skolasztikusok, hogy a társadalom nagy egység, melynek az egyes ember csak jelentéktelen atomja. A középkor rendekre oszlott, s az egyes ember nem önmagában, hanem csak mint valamely rendnek tagja érvényesülhetett. Volt: pap, főúr, nemes, iparos, paraszt. Az újkor mindezeket megsemmisítette, és a szépen felépített, nyugodt társadalmi állapot helyére hozta az egymással szemben álló társadalmi osztályokat. Spann tagad minden individualizmust. Az emberek magukban senkik; az egyén nem célja s értelme önmagának és a világnak, hanem csak egy haszontalan pozdorja. Felette áll a társadalom, amelyben az ember született, s a társadalmi közösségnek Spann körülbelül azt a jelentőséget tulajdonítja, amit Durkheim francia szociológus, aki azt tanította, hogy az egyéni öntudat csak egy szemernyi része, vetülete a társadalmi öntudatnak, s az ember magában jelentéktelen kis részecskéje a kollektívumnak, amelynek mindenünket köszönhetjük: vallásunkat, kultúránkat, gondolkodásunkat, érzelmeinket.

Spann be akarja az emberiséget skatulyázni öt rendbe, s ezek a következők:

Kézimunkás; magasabb rendű (szellemi) munkás; a gazdasági élet vezetői; az állami élet vezetői; végül a magasabb szellemi képzettségű tanítórend — „schöpferischer Lehrerstand”. Ennek a rendi társadalomnak a csúcsán áll a korlátlan államhatalom. Spann azt mondja, hogy az államhatalom intézői a legjobbak közül kerülnének ki, de vajon ebből a megrögzített állapotból egyéni vetélkedés híján hogyan jutnak fel a legjobbak a társadalmi építmény ormára? Spann egész gondolkodása erősen középkorias. A középkori felfogás szerint kell mindenkinek megmaradnia foglalkozásának a legszűkebb körében, a liberális-demokratikus kor terjesztette ki mindenkire a közügyekért való felelősséget. Spann egy helyen ezt írja, ami egész gondolkodására legjellemzőbb:

„A ‘rendi állam’ azt akarja jelenteni, hogy az embereknek az a köre, amelynek állami feladatokat kell betöltenie, a népnek az államot kormányzó rétege, a dolgoknak értelme és fogalma szerint nem kényszeríthető arra, hogy más rendektől megbízást kaphasson (mint az a mai választási rendszer mellett történik), az állam önmagából áll elő, és nem hivatásszerű ‘gazdasági parlamenteken’ és nem is a népet magába foglaló ‘parlamenteken’ nyugszik; ezért minden rend az embereknek azon a sajátos körén nyugszik, akik a saját feladatuknak szentelik magukat és annak terhét viselik.”

Az új rendiség szószólói azzal érvelnek, hogy a liberális államban a hatáskörök összekeverednek. A politikus üzleteket csinál, a gazdasági szakember pedig beleszól a politikába, s így a különböző hivatáskörök szakadatlanul összekeverednek, minek a rendiség hívei szerint a köz látja kárát. Az új rendiségnek meglehetősen nagy irodalma van. Van egy tetszetős elmélet (Andreae osztrák tudós elmélete), amely hármas vetületben látja az államélet egészét. Van egy államhatalom, van egy társadalmi elem, s van egy gazdasági elem, és a rendi államban ezt a három elemet élesen el kell különíteni egymástól.

A rendi gondolatot megtaláljuk XI. Pius pápa Quadragesimo anno című körlevelében, amelyben főleg társadalmi kérdésekkel is foglalkozik. Valamennyi elméletíró között a legnagyobb hatású maga Othmar Spann, akinek filozófiája nagy hatással volt Dollfuss osztrák kancellárra is, a mai osztrák korporációs állam elgondolójára.

Az a korporációs rendszer, melyet Olaszország, Németország, Ausztria és Portugália az elmúlt esztendők folyamán átültettek az életbe, az új rendiség felé való átmenetek első lépcsője. Vitatkozni a rendiség apostolaival igen nehéz, mert az ember aszerint lesz híve a gazdasági individualizmusnak vagy a rendiségnek, hogy miben látja az emberiség végső célját és rendeltetését. Ha a bölcsészet történetét ismerjük, látjuk, hogy bizonyos, egymással ellentétes irányok a legrégibb idők óta harcolnak egymással. Szakadatlan haladás, fejlődés elképzelhetetlen az egyéni erőknek és képességeknek minél szabadabb kibontakozása nélkül; a szabadság hazájában azonban elképzelhetetlen olyan halálos nyugalom és csend, mint a rendiség megkötött társadalmában. A két gondolat ellentétét ott látjuk már az ókori bölcsészetben, Platónnál és Arisztotelésznél. Az előbbinek eszménye a spártai kommunista rendi állam, az utóbbié Athén, a szabadság hazája. Platón, Thomas More, Marx és Othmar Spann lényegében egyet akarnak: társadalmi békét, nyugalmat, kiegyensúlyozottságot, a harcnak, a versengésnek, az üzleti életből a konkurenciának a kiküszöbölését. Arisztotelész, Locke, Adam Smith a fejlődés, haladás, a szakadatlan tökéletesedésnek a hívei. Talán nem túlzunk, ha azt állítjuk, hogy Othmar Spann univerzalizmusa és az egész új rendiség egy kimerült, az élet harcaiba belefáradt kornak életbölcselete. A XVIII. század végén és a XIX. század első felében, a romantikus korban oly nagy az emberek többségében a szabadság és az egyéni erők kifejtése iránti tisztelet, olyan határtalan tetterő, kalandvágy, vállalkozókedv hatja át az egész európai és amerikai társadalmat, hogy a rendiség hívei (az említett Adam Mülleré) csak az egészen kicsiny arisztokratikus körben értek el hatást. Fáradt, kimerült korban az emberek nagy többségének az eszménye a nyugalom lesz és a kockázattól való mentesség; biztos állás, biztos napibér, öregkori nyugdíj és ellátás a kedvelt jelszavak. A múlt században a virágkorát élő liberalizmusnak az etatista szocializmus volt a nagy ellenfele; ma sokkal nagyobb ellenfele az új rendiség, amelynek számtalan híve van. Az új rendiség, mint láttuk, egyformán elveti a liberalizmust és a szocializmust, és a társadalmat a modernizált középkori eszmékkel akarja boldogítani.

Meg kell azonban azt is állapítanunk, hogy az új rendiséget bizonyos tekintetben a szabadelvű kapitalista időszak készítette elő. A hetvenes esztendőktől kezdve a kapitalizmus építette ki az ő nagy szervezeteit, kartelljeit, trösztjeit; azután a munkások szervezkedtek meg. A korporatizmus nem tesz mást, mint hogy a kapitalista kornak ezeket a meglévő szervezeteit továbbépíti, kifejleszti az élet egész területén, s végül megrögzíti őket. A tőkés termelési rend szabad társulási formái ezen a módon állami szervezetté válnak. Lehetséges, hogy igazuk van a korporativizmus híveinek abban, hogy ez a társadalmi béke megszilárdításának a legüdvösebb eszköze, ámde kérdés, vajon a rendekké merevített foglalkozási csoportok nem lesznek-e túl konzervatívak, és minden további fejlődésnek, újításnak nem állják-e majd útját? Bizonyos az — és ezt el kell ismernünk —, hogy azokban az országokban, ahol állandó zűrzavar dúlt, mint Németországban, Olaszországban, Ausztriában, Portugáliában, a korporációs rendszer békét, rendet, megnyugvást hozott — legalább egyelőre. A korporációs szisztéma még nem olyan hosszú életű, hogy végleges ítéletet mondhassunk róla. Azt látjuk tehát, hogy az államosított hivatásos szervezetek tisztán gyakorlati szükségszerűségnek köszönik létüket mind a négy országban, és ez igen erős érv ellenük: olyan országokban, ahol elég nagy a társadalmi szolidaritás, ahol nem kell forradalmi felfordulástól tartani, mint Angolországban vagy az Egyesült Államokban, ott az új rendiség teljesen felesleges. A korporációs rendszer bevezetése még az újabban gazdasági bajokkal és munkászavargásokkal küzdő Franciaországban sem került komolyan szóba.

Napjainknak a legtöbbet emlegetett közgazdasági jelszava az úgynevezett tervgazdaság (Planwirtschaft, économie dirigée, planning).

A tervgazdaság ma még kidolgozatlan, meglehetősen laza elmélet, jobban szólva: vágy és törekvés; általában a szabad versenynek erős korlátozását vagy pedig teljes megszüntetését értik rajta. Maga a tervgazdaság tisztán szocialista gondolat; a legnagyobb tervgazdasági rendszer maga a marxizmus, amelynek egyik legfőbb követelése a piac eltörlése, a szabad verseny megszüntetése és a megállapított szükségletek számára való termelés, hogy ily módon „kiküszöböljék” a kapitalizmus belső ellentmondását. A békekötések óta gyakorta hangoztatott jelszó azonban egészen mást jelent; a közkeletű „tervgazdaság” azoknak a polgári közgazdászoknak a találmánya, akik ilyen módon akarják megmenteni a magántulajdont, s magát az eszmét a gazdasági válság idézte fel, amelynek megoldása — a tervgazdaság hívei szerint — a háború előtti liberális-kapitalista rendszer keretei között lehetetlenség.

Azok a közgazdász tudósok, akik a klasszikus gazdasági iskola tanításait vallják, élesen szembeszállnak az irányított gazdasággal. Azt mondják — s ebben igazuk van —, hogy monopóliumokra, visszaélésekre, az államhatalom túltengésére vezet. Fontos érv az is, hogy a valóságban minden gazdaság tervgazdaság, mire való tehát ezt túlozni; a kapitalizmus sem ismerte az egészen tervtelen, nyakló nélkül való termelést. Ha korlátozzák, felülről irányítják a gazdasági életet, az szükségképpen azzal jár, hogy felrúgjuk a gazdasági élet helyes és bevált törvényeit, és elsorvasztjuk magát a termelést. Minthogy egész gazdasági életünk egy szabad folyamatból, az erőknek szabad mérkőzéséből alakult ki, a jogrendet ne vigyük át gazdasági területre, hogy azzal a gazdasági erőknek szabad mérkőzését megbénítsuk. A klasszikus gazdasági iskola hívei csak igen meggondolt, kismértékű, racionális beavatkozást tartanak célravezetőnek.

Napjainkban egy hatalmas arányú tervgazdasági kísérletnek vagyunk tanúi. Ez Roosevelt elnök kísérlete, amely immár negyedik esztendeje tart.

1929 őszén az Egyesült Államokban fenyegető gazdasági válság kezdődött, amely néhány hónap alatt olyan kétségbeejtő mérveket öltött, hogy az Unió egész gazdasági rendjének felborulásától lehetett tartani. A válságot egy roppant arányú gazdasági fellendülés előzte meg, amely körülbelül 1922-ben, a világháború okozta, rövid ideig tartó átmeneti válság után kezdődött. A prosperitás olyan fokot ért el, amely szintén páratlanul áll a világgazdaság történetében. Az amerikai nemzet fiatalos, szinte gyerekes optimizmusra hajló, s a tömegek abban az illúzióban ringatták magukat, hogy új világ köszöntött az emberiségre, amely sohasem ér véget. A prosperitás páratlanul álló adatai közül a helyzet megvilágítása céljából csak néhányat idézünk. Az ipari termelés 1923-tól 1929-ig 35%-os emelkedést mutat. A mező- és erdőgazdaság produktivitása 1923-tól 1929-ig 18%-ot emelkedett, s közben óriási mértékben emelkedett a New York-i tőzsdén jegyzett értékek árfolyama. Az amerikai gazdasági viszonyok egy kiváló ismerője, Bertrand de Jouvenel az amerikai kapitalizmus válságáról szóló rendkívül érdekes könyvében kimutatja, hogy az Egyesült Államokban a vagyon nagy része papírban van, s az egész gazdasági felépítmény oly rendkívül bonyolult szerkezet, hogy ha egyetlen tag megsérül, rögtön az egész organizmusnak válságát vonhatja maga után. 1929-ben január 1-jétől szeptember 1-jéig 67 milliárdról 89,6 milliárdra emelkedett a New York-i tőzsdén jegyzett papírok árfolyama.

A válság, amelynek a túlkapitalizáció és a szertelen tőzsdespekuláció következtében okvetlenül be kellett következnie, már régóta lappangott; az októberi tőzsdei krach nem volt egyéb, mint annak a szomorú valóságnak a kifejezése, amit ebben az időben még nem akartak elhinni sem Amerika gazdasági kiválóságai, sem az amerikai tömegek. A „virágzás” egyszerre véget ért. Az Egyesült Államok hatalmas tömegű gabonakészletei eladatlanul hevertek, az ipari termelés a külföldi piacok elvesztése következtében lecsökkent. A virágzás éveiben a detroiti Ford-gyár 8000 gépkocsit állított elő naponta, most egyszerre mindez megszűnt, s azok az amerikaiak, akik addig a határtalan prosperitásban elbizakodva mosolyogva intézték el az óvilág háború utáni gazdasági gondjait, most egyszerre a leggyötrőbb gondok közé zuhantak. Hoover, az Egyesült Államok akkori elnöke, nem hitt a válság komolyságában. Azt hitte, hogy mindez csak átmeneti jelenség, és a bajok kiküszöbölhetők a gazdasági individualizmusnak addig bevált módszereivel. Hoover 1930-tól 1932-ig, elnökségének második felében, apró-cseprő félrendszabályzatokat léptetett életbe, amelyek természetesen semmit sem használtak. Közben a bankok ezrei zártak be, a hitelezők kiszedték betéteiket, a farmernyomorúság olyan mérveket öltött, hogy a déli földműves államokban már lázadástól lehetett tartani, a munkanélküliek létszáma elérte a 12, mások szerint a 14 milliós létszámot. A tömegek hangulata a túlzó optimizmusból most már kezdett a másik végletbe, a sötét pesszimizmusba átcsapni, amikor Roosevelt elnök 1933 márciusában a köztársaság kormányát átvette.

Roosevelt elnök nem volt nagynevű gazdaságpolitikus, általában úgy ismerték, mint pontos, lelkiismeretes, puritán embert, de mint közgazdászról keveset tudtak róla. Elnökké választása előtt jelent meg egy kisebb közgazdasági munkája: a Looking Forward („Pillantás a jövőbe”), de ez sem valami nagyobb szabású vagy mélyebben járó mű. Azt fejti ki benne, hogy az Egyesült Államok alkotmánya, amelyet Jefferson fogalmazott annak idején, már nem felel meg az új idők követelményeinek. Abban az időben, amidőn a tizenhárom ősállam kimondotta függetlenségét, a korlátlan gazdasági szabadságnak még volt értelme; a lakosság csekély volt, s e kisszámú népesség előtt határtalan lehetőségek álltak. Később azonban, különösen a XIX. század második felében, ez a korlátlan gazdasági szabadság rengeteg visszaélésre vezetett; valósággal felburjánoztak a gazdasági hatalmak, amelyek visszaélve az alkotmány nyújtotta szabadsággal, állammá nőttek ki magukat az államban.

Az elnök valósággal típusa a gyakorlatias érzékű és cselekvő amerikainak. Azt hangoztatja, hogy abban a kétségbeejtő helyzetben, amelyben ő az Egyesült Államok gazdasági helyzetét hivatalba lépésekor találta, cselekedni kell valamit; próbálni kell, kísérletezni, s ha az első kísérlet nem sikerül, mindent elölről kell kezdeni. Úgy látszik, Roosevelt azzal nyerte meg a nagy tömegek szeretetét, mert gondolkodásában, elhatározásaiban, tetteiben ő a nemzet fiatalságának és rugékonyságának képviselője.

Első intézkedései a pénzrendszerre vonatkoztak. Letért az aranyalapról, és a dollárt, a világ legjobb pénzét, amely szinte nemzetközi értékmérőnek számított, lerontotta, hogy ily módon emelje a nyersanyagárakat és segítsen elsősorban a farmerek adósságterhein. A farmerek ilyen módon valóban hatalmas összegű nemzeti ajándékot kaptak az államtól. Az agrártermékek áresése valóban kétségbeejtő volt: az ipari árindex 1933 márciusában 65,8; az agrárindex 42,6; az agrárolló 48%. Rooseveltnek a módszerei teljesen alkotmányosak, még csak nem is gondolt arra, hogy az Egyesült Államok alkotmányát megsértse. Minden intézkedéséhez megkapta előbb a kongresszus jóváhagyását. A kongresszus, melynek többségét az elnök magával ragadta optimizmusával és lelkesedésével, hivatalba lépésének első napjaiban megadta neki a kivételes hatalmat. Erre azonnal bezáratta a bankokat, elrendelte az aranybeszolgáltatást, majd munkanélküli hivatalt állított fel. A dollár lerontásával is az volt a célja, hogy a pénzt úrból szolgává tegye, amelynek értékét tetszés szerint tudja változtatni, a gazdasági követelmények szerint. Jó sokára, csak a következő esztendőben stabilizálta a dollárt régi aranyértékének 59,06%-ában. A gazdaságtörténetben szinte korszakos jelentőségű kísérlete nem árul el előre elgondolt, logikus rendszert; sokszor az elnök, különösen az első időkben, kapkodónak látszott. Nem akarta magát, úgy látszik, megkötni semmiféle szabállyal vagy túlságosan részletekig kidolgozott tervvel. Annak ellenére, hogy megkapta a kongresszustól a kivételes hatalmat, nem nyúlt erőszakos eszközökhöz; az ő legfőbb eszköze egészen mostanig a meggyőzés, a propaganda. Nagy szuggesztív erejének kell lennie, mert még a legmakacsabb és legönállóbb gondolkodású nagyvállalkozók, köztük Ford is, végre beadták a derekukat és elfogadták az elnök munkakódexét. Két nagy fontosságú törvényt alkotott, amelyeken az egész kísérlet felépült: az egyik az 1933. május 12-én aláírt agrártörvény, a másik pedig a híres ipari újjáépítési törvény, a NIRA, amelyet 1933. június 16-án hirdettek ki. Intézkedéseit nem részletezzük. Ezek legnagyobbrészt olyanok, amelyek homlokegyenest ellenkeznek a gazdasági liberalizmus eszméivel. Elrendelte az elnök az agrártermelés csökkentését, s a következő esztendőben rengeteg búzatermő föld bevetetlen maradt. A farmereket természetesen kárpótolni kellett, ami sok százmillióval terhelte meg az állam kasszáját. Az ipari kódexek szabályozták a munkaidőt, megállapították a munkabérminimumot. Az elnök valóban elért már az első esztendőben annyit, hogy a farmerek adósságai csökkentek, a nyersanyagárak némileg emelkedtek, s a munkanélküliek száma is néhány millióval leapadt. Az eredmények elég silányak, de Roosevelt, rendíthetetlen optimizmusától és hitétől sarkallva, továbbhaladt a maga útján előre, s a következő, 1934. és 1935. évek már szemmel láthatóbb eredményeket hoztak.

A „New Deal”-t (magyarul „új programnak” fordíthatjuk), amint a Roosevelt-féle gazdasági programot Amerikában nevezik, sokan még mindig kísérletnek tartják, viszont a tervgazdaság hívei szerint Roosevelt nagy elgondolása valóság és a gazdaságtörténetnek nagy és kimagasló ténye. Valóban, helyreállította a mezőgazdaságot, és már az elmúlt, 1936. esztendő második felében komoly lendületnek indult az amerikai nagyipar. Az amerikai termelés aránya ennek az esztendőnek első felében már majdnem elérte az 1929-ikit. A farmerek jövedelmei 55%-kal emelkedtek az 1932-i jövedelmeikhez képest. Két nagy árnyoldala van az elnök kísérletének. Egyik a még mindig meg nem szűnt munkanélküliség. Igaz, hogy az 1932-i 12–14 milliós létszám 7 vagy 8 millióra lecsökkent, de ez a szám is még eléggé tekintélyes. Másik a valutabizonytalanság.

A New Dealről a vélemények még meglehetősen eltérők. A boldoglátók és a tervgazdaság hívei szerint az elnök újítása korszakalkotó, mert szociális tartalommal töltötte meg az amerikai kapitalizmust. A klasszikus gazdasági iskola hívei érthető módon kárhoztatják. Szemére hányják az elnöknek, hogy teljesen megsemmisítette a gazdasági élet automatizmusát, és a spontán elhatározások helyébe a mindenható állam önkényét tette. Azt a szabadságellenes tendenciát, amely a nagy trösztök kialakulása óta már az amerikai kapitalista gazdasági rendszerben is jelentkezett, Roosevelt általános elvvé, dogmává emelte. A legnagyobb abszurdum az — a klasszikus gazdasági iskola felfogása szerint —, hogy megtiltsák valakinek, hogy termeljen. Az elnök pedig ezt tette. Elnökségének első évében az ő parancsára a termelőföldeknek 15%-a bevetetlen maradt. Ugyancsak képtelenség, hogy egyik ember zsebéből egyszerűen kivegyék a pénzt, akár beleegyezik abba, akár nem, és azt mint munkanélküli-segélyt vagy kárpótlást, vagy akármilyen címen odaadják a másiknak.

Az Egyesült Államokban a gazdasági élet az elmúlt évben tagadhatatlanul fellendült. A tömegek megint optimisták, s abban a boldog reményben ringatóznak, hogy visszatér az 1922–29-ig tartó aranykor. Mennyiben van részük e fellendülés megindulásában az elnök intézkedéseinek, azt megállapítani igen nehéz; neki feltétlen van benne érdeme, ha egyéb nem, az, hogy rendkívül nehéz, fejtetőre állított viszonyok között hitét, optimizmusát nem vesztette el. Jóhiszeműségét, szándékainak tisztaságát senki sem vonta kétségbe. A gazdasági szabadságért nem lelkesedik, de meggyőződéses híve a demokráciának, s az „állami tervgazdaságot” megvalósította anélkül, hogy az Egyesült Államok alkotmányát eredeti szelleméből kiforgatta volna.

Napjaink nagy jelentőségű gazdasági eszméje még a gazdasági önellátásra (autarkiára) való törekvés. A gazdasági autarkia sokban emlékeztet a Colbert-féle merkantilizmusra. A merkantilizmus kimondott elve az volt, hogy minél kevesebb árut kell behozni külföldről, lehetőleg semmit, s minél kevesebb nyersanyagot, hogy pénz ne menjen külföldre, és ki kell használni az országnak meglévő gazdasági erőit. Ez az autarkiás irányzat a békekötések óta tart, s úgy foghatjuk fel, mint a világháború folytatását más eszközökkel. Egészséges jelenség már csak azért sem lehet, mert a háború atmoszférájában született, és 1930 óta, amióta a háborús hangulat félelmetesen erősödik és a népek ismét belezuhantak az 1910–1914 közötti idők lázas fegyverkezési versenyébe, az autarkiás törekvések még fokozódtak.

Az autarkia hívei azt mondják, hogy ez is az új időknek új követelménye. Ez is hozzátartozik az általános univerzalisztikus eszmeáramlatokhoz, amelyek világszerte fokozták a nemzeti törekvéseket. A gazdasági liberalizmus erősen internacionalista szellemű, s a manchesterizmusnak az volt a jelszava, hogy az egész földkerekséget egy nagy termőterületté és piaccá kell átalakítani. Az úgynevezett univerzalizmus (ha ezt az új áramlatot egyáltalán „univerzalizmusnak” lehet nevezni) a nemzeti erők kifejlesztését hangsúlyozza.

A józan és tárgyilagos bírálat ez ellen a felfogás ellen azt a kifogást teheti, hogy nem lehet sem egészséges, sem jövővel biztató gazdasági irány az, amely a háborús hangulatnak, az általános nemzetközi feszültségnek köszönheti létét. Már Schmoller német tudós is megállapította, hogy a védővámos, az elzárkózó gazdasági politika háborúra vezet, viszont a szabadkereskedelmi politika az általános béke irányzatának a jellemvonása. Akik a mai autarkiát helyeslik, helyeslésükkel akaratlanul is azt állítják, hogy a háború és a háborús készülődés a normális állapota az emberiségnek. Az autarkiás irány valósággal aggasztó. John Maynard Keynes, kiváló angol közgazdász írta egyik munkájában még 1933-ban a következőket: „A világ, amely felé veszedelmesen haladunk, teljesen különbözik a gazdasági internacionalizmus eszméjétől, amely apáinkat eltöltötte, és a mai politikát nem ítélhetjük meg az akkori hit maximái alapján.”

Az autarkiás politikában — természetesen Oroszországot mellőzve — Németország és Olaszország járnak legelöl. Az egyik csak szerényen van a természettől nyersanyagforrásokkal ellátva, az utóbbinak pedig semmiféle nyersanyaga nincs. Az önellátási eszményt csak a nagy kiterjedésű, a legkülönbözőbb nyersanyagokban bővelkedő birodalmak tudják megközelíteni, mint Oroszország, az Angol Birodalom, Franciaország — gyarmataival együtt — és az Egyesült Államok. Ha nyersanyagban szegény országok térnek át az önellátásra, kénytelenek lakosságuk életszínvonalát a legmélyebbre leszállítani.



Mit lát a gazdasági eszmék kutatója Quesnay és Adam Smith fellépte óta? Azt, hogy a gazdasági eszmék fejlődnek, változnak, módosulnak, amint módosul minden, ami emberi létünk köréhez tartozik, amint módosulnak, fejlődnek, haladnak a tudományok megállapításai és elméletei.

Új, nagy tudományág épült fel Adam Smith nagy művén és a gazdasági szabadelvűségen. Azt látjuk azonban, hogy azok az új gazdasági eszmék, amelyeket az előzményekben mint a gazdasági liberalizmus visszahatásait jellemeztünk, hatással voltak erre az új tudományágra is. Schmoller egy előadásában úgy nyilatkozott, hogy Adam Smith tanításai mellett tudomást kell venni a szocializmusról és Marx tanításairól is. A gazdasági eszmék fejlődése az Adam Smith fellépte óta eltelt jó másfél évszázad alatt a mai napig változatos utat tett meg, melyet egész röviden így jellemezhetünk: kezdettől közel egy századig az individualista eszme a túlnyomó, a múlt század nyolcvanas, kilencvenes éveitől kezdve a szociális eszmék törnek előre, és korunkban ezek uralkodnak. Hogy a szociális eszme mennyire erős, egy jellegzetes példa mutatja. Henry Ford, a világ egyik legnagyobb ipari vállalkozója, tagadja azt, hogy őt a nyereségelv irányítja; őt a szolgálat szelleme hatja át. A kapitalizmus is eljutott a nyers és durva nyereségelvtől, az új eszmék hatása alatt, a „szolgálat”, sőt a közszolgálat elvéig.

A gazdaságpolitikát napjainkban ezek az új, szociális eszmék befolyásolják. A klasszikus iskola hívei bírálhatják az új gazdaságpolitikát a tételes közgazdaságtan bizonyos megállapításai szempontjából, s egyes gazdaságpolitikai intézkedéseket bélyegezhetnek károsnak vagy hamisnak — az élet ezekkel nem törődik. Az eszmék olyan erősek, annyira befolyásolják a cselekvést, hogy az emberek nem sokat törődnek a tudomány elméleti igazságaival.

A gazdasági szabadelvűség igazolta önmagát. Csodálatos eredményeket ért el. Meg lehet állapítani, hogy az emberiség Adam Smith felléptétől 1914-ig többet haladt gazdasági téren, mint azelőtt jó másfél évezreden keresztül. A legelfogultabb szélsőjobboldali közgazdászok is kénytelenek elismerni az individualista-kapitalista rendszer nagy érdemeit. Ezért meg kell menteni azt, ami a gazdaságvilág szabad versenyéből értékes; a tudatos, az elfogultságoktól mentes gazdasági politikának arra kell törekednie, hogy megmentse a gazdasági szabadelvűség fénykorában olyan nagyszerűen működő gazdasági erőket.

Az olvasó, úgy hisszük, velünk együtt arra az eredményre jut, hogy a világháborút egy nagy tűzhányó kitöréséhez kell hasonlítanunk, amely rettentő robbanó erejével az összes földrétegeket megrendítette. Az ilyen vulkánkitörés alkalmával, mint a geológusok előtt ismeretes, a folyók is új medret keresnek maguknak, régi források bedugulnak, és újak jönnek elő a föld mélyéből. Ezenképpen a nagy kataklizma következményeképpen kellett, hogy új eszmeáramlatok jelentkezzenek a gazdasági politika területén is. Ez megtörtént. Ma még túl közel vagyunk az eseményekhez, hogy történetileg megítélhessük ezeket az elemi jelenségeket, amelyek milliónyi emberlelkeket ragadtak magukkal. Igen valószínű, hogy néhány évtized múlva az emberiség azt fogja látni, hogy ezekben az úgynevezett új áramlatokban inkább az elnevezések és a megjelenési formák voltak újszerűek, alapjukban a régi erőknek és a bevált tényezőknek voltak folytatásai. Bármint legyen is, és tulajdonítsunk bár akár a gazdaságtudomány klasszikus igazságának nagyobb fontosságot, akár az újabb jelszavaknak és programoknak: rendületlenül áll a világháború minden megpróbáltatása és felkavaró katasztrófája ellenére is az a tétel, hogy az emberiség jövendő fejlődését csak az egyéni kezdeményezésen és a magántulajdonon nyugvó gazdasági rend tudja ilyen vagy olyan formában, ilyen vagy olyan korlátozás, ilyen vagy olyan társadalmi beállítás mellett szolgálni, mert csak ez a gazdasági rend képes arra, hogy a sűrűsödő emberiségnek, a megszületendő millióknak a munkamegosztás alapján kenyeret tudjon biztosítani. Ez pedig minden gazdasági törekvésnek és minden politikai programnak végső és legnagyobb célja volt a világháború előtt is, utána is, és mindenkor az is fog maradni.

Lábjegyzetek


	
Praxeum-jegyzet: Balla közlésében a Smith-idézet e része így áll: „amennyiben nem érti meg az igazságosság törvényét […] és végezheti munkáját, gyűjthet tőkét, versenyre kelve…”. A nyilvánvalóan romlott szöveget Adam Smith művének Éber Ernő-féle magyar fordítása (1940, II. kötet, 203. o.) alapján javítottuk. ↩



	
Praxeum-jegyzet: A nyomtatott szövegben „1916-i” áll; az orosz alaptörvények és az első Állami Duma éve 1906. ↩

     Drezdában gyűlést tartanak az antiszemiták. A kongresszuson képviselve van Németország, Ausztria–Magyarország, Oroszország. Minden állam, ahol zsidókérdés van. Beszédeket, felolvasásokat tartanak a zsidók ellen. Modern keresztes háború indul, melynek jelvénye a gomblyukba akasztott kereszt, jelszava: le a zsidókkal! Eszköze a faj- és vallásgyűlölet szítása. Célja a keresztény társadalomnak a zsidó társadalom uralma alól való felszabadítása.

S bizonyos terrorizmus hatalmasodott el a zsidókérdésben. Haraggal, szenvedéllyel tárgyalják azt. S akik tárgyalják a sajtóban, a szószéken, a köz- és magánéletben, azt követelik, hogy e kérdéshez ne lehessen hozzászólni más, mint a zsidók elleni elkeseredettség hangján. A higgadt felszólalás vagy nem számíthat meghallgatásra, vagy provokálja a gyanúsítást. Szóval azon állapot következett be, mikor a társadalomnak nehéz válsága van, mikor a szenvedélyek alig tűrik a féket és vezetést. Mikor a társadalom egész fenekéig fel van kavarva. Az eszmékben úgy, mint a szociális rétegekben erupció készül.

Az antiszemita íróknak és a drezdai kongresszusnak jutott a feladat, hogy ami a különböző társadalmakban csak mint homályos sejtelem él, rendszerbe fűzzék, a kórjelenségek megállapítását s az orvoslást doktrinai magaslatra emeljék és szervezzék a zsidók elleni nemzetközi heccet.

Valóban, az antiszemitizmus visszavezethető az általános eszmékre. Minden nagy politikai és társadalmi jelenség ezekben gyökerezik. S a zsidókérdés bizonyára egyike a legfontosabb, bár egyáltalán nem meglepő jelenségeknek, melyek a modern társadalmakat nyugtalanítják.

Szorosan összefügg az az újkor, sőt minden korszak politikai és gazdasági liberalizmusával. A politikai és gazdasági elnyomás csinált a zsidóból páriát. A politikai és gazdasági liberalizmus egyenjogú honpolgárt.

A zsidóságnak mindig szerep jutott a liberalizmus drámai peripetiáiban. A demokrácia készítette elő felszabadítását. Egyenjogúsítása semmi más, mint a francia forradalom egyenlőségi eszméinek gyakorlati megvalósítása, mely a jelen század középső évtizedeiben csaknem mindenütt bekövetkezett. Ezek az évtizedek voltak — eltekintve az 1848-ra következő reakciótól — a népszabadság és liberalizmus fényes korszaka. A politikai liberalizmus kibontotta zászlaját; rá volt írva: szabadság és egyenlőség! A gazdasági liberalizmus, mely amazzal karöltve jár, azt hirdette: szabad munka, szabad verseny!

Ez elvek alapján alakult meg a modern állam és társadalom.

Ez alakulás azonban nem volt végleges. Az eszmék éppúgy alá vannak vetve a folytonos hullámzásnak, ár-apálynak, mint alá van vetve a tenger. A korszellem most az apállyal evez tovább útján. Az eszmék vitája a jelen században most harmadszor mutatja e jelenséget. A liberalizmus beszívására háromszor tágul ki: a század elején, a negyvenes és a hatvanas években. S a liberalizmus kilehelése után háromszor zsugorodott össze: a bécsi kongresszus után, az 1848-diki forradalmakra következett reakció idején s napjainkban. Az összezsugorodási processzus még folyamatban van, s tán még csak kezdetén áll.

A visszaesés a gazdasági liberalizmusban történt. Ennek természetes következménye lesz a politikai liberalizmus meghanyatlása, mert a kettő közt benső szolidaritás van. Megindult a harc az egész vonalon a szabadelvű gazdasági vívmányok ellen. A szabad kereskedelem tanai csak a könyvekben léteznek, a védvám lett a jelszó egész Európában. Miután kísérletet tettünk az iparszabadsággal, közeledünk a céhrendszer felé. A szabad földbirtok teremtette újjá az európai állami és társadalmi szervezetet, s az agrárius reakció sebes dagállyal tör előre, fenyegetve úgy társadalmi, mint politikai intézményeinket. Lényegében mindez irányzat, eszme, törekvés a szabad versenyt támadja meg. A gyenge védelme az erős ellen: e jelszóba fut össze a modern társadalmi mozgalmak minden áramlata.

A zsidókérdés sem más, mint az általános eszmékben történt fordulat egy jelensége. Nem a német doktrinérek avagy a baltai parasztok csinálták azt. Solymosi Eszter eltűnése sem erőszakolt volna Magyarországra zsidókérdést. Épp azon körülmény, hogy az antiszemitizmus általános, mutatja, hogy a zsidókérdés általános okokra vezethető vissza. A gazdasági és részben a politikai liberalizmusban történt európai fordulatra.

Mutatja ezt azon követelés is, mellyel az antiszemitizmus fellép. Ha nem akar meddő gyűlölködés vagy pusztán doktrinér fejtegetés maradni, praktikus célt kell kitűznie. A zsidóknak a versenytérről való leszorítását. Az ezen követeléssel fellépő antiszemitizmusnak van legalább értelme. Egyébként az vagy a szenvedélyek elvadulása, vagy minden célt nélkülöző melankólia. Az egyenjogúság visszavonásában, a földbirtok elvonásában, a politikai és társadalmi gettóban van logika. Az antiszemitizmus egyéb iránya, mert nem függ össze az általános eszmékkel, csupán a szenvedély által elsötétített képzelem vak csapongása.

Íme, a gazdasági liberalizmussal való szakítás így csap át a politikai liberalizmusba. Hogy a zsidóság leszoruljon a versenytérről, meg kell fosztani politikai jogaitól. Ismét páriává kell tenni.

Fog-e ez sikerülni?

A szabadelvűség egy híve sem óhajthatja ezt a szomorú sikert. Ahol sikerülni fog, ahol az egyenlőség és szabadság épületének egy köve kihullik, ott bekövetkezik az egész építmény omladozása. Ahol egy társadalmi osztály jogvesztetté lesz, ott készül a bilincs a többi társadalmi osztály számára is. Ahol a szabad eszmék láncolatának egy szeme kiesik, ott lassanként szétfoszol minden láncszem. Épp azért az általános európai eszmeáramlásnak senki sem örvendhet más, mint aki a reakciót tervezi. A német antiszemita mozgalomnak sem az antiszemiták fogják hasznát látni, hanem az a hatalmas ember, aki minden mozgalmat, még a társadalmi ferdeségeket is saját céljaira tudja kizsákmányolni.

A német nemzetnek bizonyára nem válik dicsőségére, hogy a retrográd irányban való vezetést magához ragadja. De a német nemzet végre is nagy nemzet. Megengedhet magának tévedéseket. Kockára teheti presztízsét. Belháborúskodásban telhetik kedve. Még a legnagyobb szerencsétlenségek sem fenyegethetik nemzeti létét.

De szabad-e, tanácsos-e nekünk felszítanunk a társadalmi villongás tüzét? Eltekintve a magyar liberalizmus hagyományaitól, szabad-e nekünk kockára vetnünk társadalmi békénket?

A zsidóságra lehet panaszunk. Nem az, hogy egyes fajrokonai pusztítást vittek véghez a nép közt. A keresztény uzsorás nem kevésbé rombolt Magyarországon, mint a semita. Jogos panaszunk csak az lehet, hogy a zsidóság nem magyarosodott meg oly mérvben, mint tán lehetséges lett volna. De vajon e téren is nem követelünk-e többet a méltányosnál? Adtunk-e elég alkalmat a zsidóságnak, hogy azon 15 év alatt, mióta szabaddá tettük, teljesen elvegyülhetett volna a magyar társadalomban? Megadtuk-e neki az asszimiláció legfőbb eszközét, a polgári házasságot?

Ezeket a kérdéseket fel kell állítanunk a társadalom heves vitája közepett. És ha e kérdésekre tagadólag kell válaszolnunk, be kell ismernünk egyszersmind azt, hogy a mulasztás nemcsak a zsidóság, de a mi részünkön is van. S akkor az antiszemitizmusnak nálunk sincs egyéb indoka, mint Németországban, ahol a zsidó németté, Oroszországban, ahol a zsidó orosszá lett.

De nekünk komoly okunk van, hogy a retrográd eszmék nevében feldúlni ne engedjük a modern Magyarországot, s áldozatul ne dobjuk oda a magyar társadalom békéjét. A magyar politika előtt nagy feladatok vannak. E feladatokat csak úgy oldhatja meg, ha társadalmunk teljes erejével képes azt támogatni.

Célunk az, hogy a magyarosodást terjesszük s a magyar államot megszilárdítsuk. Ám terjesztjük-e a magyarosodást, megszilárdítjuk-e a magyar államot, ha a faj- és vallásgyűlölet fáklyáját gyújtjuk meg? Nem kell-e ellenkezőleg attól tartanunk, hogy ugyanezt a fáklyát adandó alkalommal ellenünk fogják sziporkázva csóválni?

Ha tehát a magyar társadalomnak jogos panaszai vannak, vagy volnának is, magasabb politikai szempontok miatt nem kellene-e azokat elnyomnia? E kérdésre minden komoly férfi válasza csak igenlő lehet.

Zsidókérdés nálunk igenis van. Antiszemitizmus nemkülönben. Egyetlen pillantás a magyar társadalomba erről meggyőzhet mindenkit. S a zsidókérdést meg kell oldani. Az antiszemitizmust meg kell szüntetni azáltal, hogy tárgytalanná váljék. Ez azonban csak úgy történhetik, ha a zsidó társadalom beleolvad a magyar társadalomba. Beolvad magyarosodás és polgári házasság által. S 625 ezer zsidónak nemcsak a magyar nemzetbe, de a magyar fajba való beolvadása nagy nyereség lesz a magyar ügyre.1 A zsidókérdésnek ily megoldása lehet csak helyes. Minden kísérlet, mely más megoldást vesz célba, csak rázkódásokba viheti a magyar államot és a magyar társadalmat.

Beksics Gusztáv

Lábjegyzetek


	
Beksics az egyenjogúság védelmét itt asszimilációs és nemzetállami célnak rendeli alá. Ez a követelmény nem következik az egyéni jogegyenlőségből, amelyet a cikk korábban védelmez. ↩

     Ha a társadalom berendezkedésére alapul vett elveknek értékére mérvadó lenne az, hogy egy bizonyos kor mennyiben fogadja el azokat, mennyiben tekinti egyedül üdvözítőknek, amelyek mellett a társadalmi lét céljai a legbiztosabban elérhetők, akkor ma annak a társadalmi alapelvnek, amelyet liberalizmus néven ismerünk, valóban semmi értéket sem lehetne tulajdonítanunk. Amellett a mondhatni általános elfordulás mellett, amely a liberalizmussal szemben különösen a világháború óta mutatkozik, nehéz feladat lenne a liberalizmus védelmére kelni, ha ennek a gyakorlatban, el kell ismernünk, bizonyos visszásságokra vezetett rendszernek nem lennének olyan értékei, amelyeket nem lehet kétségbe vonni, ha nem foglalna az magában olyan igazságokat, amelyek a társadalmi berendezkedés örök igazságai maradnak mindenkoron. Amint némely égi test fényének évszázadokra van szüksége, amíg a földet eléri, a liberalizmus sugara is nagy sokára törte át az ember sokféle megkötöttségének éjszakai sötétségét. A XVIII. század nagy gondolkodói által előkészítve, a nagy forradalom által felkarolva, a XIX. század első felében a társadalom szervezésének irányelvévé válik. Új világot teremt a feudalizmus és a különböző abszolutizmusok halomra dőlt romjain. Új, éltető levegőt hoz a múlt poshadt atmoszférája helyébe. A liberalizmusnak azonban már a XIX. században heves ellenfelei támadtak. Azok a rendszabályok pedig, amelyekre az államok a nagy háború alatt kényszerültek, már egyenesen azt a meggyőződést keltették sokakban, hogy a liberalizmus túlélte magát. Biztosra vették, hogy a háború alatt behozott antiliberális gazdasági rendszabályokból több meg fog maradni a békekorszakban is, és ezeknek mellőzhetetlen visszahatása fog előállni a politikai liberalizmusra is. Ma pedig alig akar valaki a liberalizmusról úgy, ahogy valódi egész tartalma szerint, hallani.

Társadalmi rendszerek a maguk teljességében, a maguk maradék nélküli tartalmával ritkán, talán sohasem kerülnek megvalósulásra. Az emberek nagy része azonban, a tömeg, minden társadalmi rendszert azok után a gyakorlati hasznok után ítél meg, amelyeket e rendszerek nyújtanak. Ebben a megítélésben azután az illető rendszerrel kapcsolatos hátrányok lépnek előtérbe. Hogy az előnyöket is a mérleg serpenyőjébe helyezzék és így vonják meg az ítéletet, azt kizárja az a körülmény, hogy ebben a megítélésben nem az értelem játssza a döntő szerepet, hanem a csalódás, az elkeseredettség érzete, a naiv hiedelem egy más rendszer jobb voltában, legyen ez bármennyire is be nem bizonyított dolog. A fentebb kiemelt hiány különösen a liberalizmusnak volt hátrányára. Mert a liberalizmus a maga teljességében soha, sehol megvalósítva nem lett. Ez azonban nem jelenti azt, hogy egyáltalában teljesen meg nem valósítható. Ma a liberalizmusról, amint mondottuk, alig akarnak hallani. A jeles bécsi közgazdász, Ludwig von Mises, mondja három év előtt megjelent művében, hogy Angliát kivéve a liberalizmus egyenesen megvetett valami. Angliában még vannak liberálisok, nagy részük azonban csak név szerint az, mert a valóságban ezek is mérsékelt szocialisták. Egész Nyugat-Európában és Észak-Amerikában is a liberális gondolkodás elmúltnak tekinthető, ha nem is annyira mint a németeknél. Kelet-Európáról pedig e tekintetben nincs is mit beszélni. A kormányhatalom mindenütt antiliberális pártok kezében van (Liberalismus 2, 171. lap). Ehhez a magunk részéről csak annyit kívánunk hozzátenni, hogy a jelszavakkal való visszaélésnek klasszikusabb hazája bizonyára nincs, mint Románia, ahol egy magát éppen liberálisnak nevező párt egész kormányzati rendszerében ismételten, évekig tartott kormányzása alatt állandóan úgy gazdasági, mint politikai téren a legnagyobb cinizmussal hazudtolta meg a liberalizmus elveit. Az ilyen liberalizmusra valóban áll Joseph de Maistre mondása: hamis pénz, amelyet nagy gonosztevők készítenek a jóhiszemű, becsületes emberek számára.

Egy társadalmi rendszer, vezéreszme megítélésére természetesen nem lehet mérvadó az, amit ellenfelei benne látnak. Míg a liberalizmus hívei egynek vették az emberi boldogulással, már amennyiben ez társadalmi berendezkedés által egyáltalán elérhető, ellenfelei csak hátrányokat láttak benne. A vallás csak az eretnekséget, a szocializmus csak a szabad kizsákmányolásra való felhatalmazottságot, míg a konzervatív irány a forradalommal azonosította. Valójában a liberalizmus ezek egyikét sem jelenti. A hasonló támadások nem is segítették volna elő a liberalizmus hitelvesztettségét, ha magának a rendszernek az emberi gyöngeségek által nagyon is kiemelt, érvényre jutott oldalai nem járulnak hozzá lejáratásához. Egy társadalmi vezéreszmét azonban helyesen megítélendők, azt kell néznünk, vajon tartalma foglal-e magában olyan igazságokat, amelyek megfelelnek minden társadalmi berendezkedés céljának: az emberi eszme megvalósításának, és ezek az igazságok jobban biztosítják-e ezen cél elérését, mint más elvek, amelyeket a társadalmi berendezkedés alapjává kívánnak tenni. Így felfogva a kérdést, már eleve is megállapíthatjuk, hogy a liberalizmus ily igazságokat igenis foglal magában.

A liberális felfogás, gondolkodásmód szerint ez olyan eszméket foglal magában, amelyeken a társadalom épülete egyedül építhető fel, míg más, hamis eszmék alapján ez az épület állandóan nem létesíthető.



Ha a liberalizmus fogalmához közelebb akarunk lépni, tisztában kell lennünk mindenek előtt azzal, hogy a liberalizmus, mint Wiese a háború alatt megjelent művében mondja, egy tág fogalom, amelyben nemcsak a politikának, hanem a filozófiának, a szociológiának, az etikának, a teológiának és minden más tudománynak is része van, amely normákat állít fel egy bizonyos kultúrterület számára. Úgy, hogy amit liberalizmus alatt közönségesen értenek, tudniillik a liberális alapgondolatok, az államra és az egyesnek az államhoz való viszonyára nézve, ennek a nagy területnek csak egy részterületét képezik. (Leopold von Wiese, Der Liberalismus in Vergangenheit und Zukunft 58. l.) Ezen a részterületen a liberalizmus tudományos igazságokra épít, politikája ezen tudományos eredményeknek alkalmazása. A liberalizmus politikai ideológiája magától állott elő ebből a tudományos alapból. A liberalizmus — mondja Mises — egy olyan tan, amely tisztán az embereknek ezen a földön való magatartására irányul. Végső sorban nem tart mást szem előtt, mint a külső, anyagi jólét előmozdítását és közvetlenül nem törődik belső, lelki, metafizikai szükségletekkel. Ezt a materialisztikus vonást a liberalizmusnak erősen szemére vetették. De a liberalizmus nem azért tekinti az emberi életnek csak materiális oldalát, mintha a lelki javakat lebecsülné, hanem azért, mert az a meggyőződése, hogy az ember belső, lelki gazdagsága nem jöhet kívülről, azért csak a külső feltételeket igyekszik megteremteni a belső élet kifejtésére. (I. m. 3, 4. l.)

A politikai liberalizmus kezdetei rég múlt századokba, a reformációhoz és reneszánszhoz, a XVI. és XVII. századok lelkiismereti szabadsági küzdelmeihez mennek vissza. Részletes kifejtését azonban a gazdasági liberalizmus előzte meg, amint ez utóbbi a XVIII. században és a XIX. század elején fellépett nagy angol és skót gondolkodóknál előttünk áll. A politikai liberalizmus tételei önként állottak elő a gazdasági liberalizmus tételeiből, alkalmazva azokat az egyes és az állam egész viszonyára. A gazdasági liberalizmus tételeit röviden a következőkben foglalhatjuk össze. A munkamegosztáson alapított emberi összeműködésnek, ami minden társadalomnak alapját képezi, két rendszere van. Az egyik az, amelyben a termelési eszközök magántulajdonban vannak. A másik az, amidőn ezek a köztulajdon tárgyát képezik. Az első a liberalizmus, vagy amint a XIX. századtól nevezik, kapitalizmus. A második a szocializmus vagy kommunizmus. A liberalizmus egyedül a magántulajdonon alapuló társadalmi rendszert tartja elfogadhatónak, mert a szocialista rendszer mellett a munka kiadóssága, a termelés eredménye nemhogy emelkedne, hanem ellenkezőleg csökkenne s ezzel együtt az anyagi jólét is visszamaradna. A gazdasági liberalizmus egyéb követelései mind a magántulajdonból állanak elő: így a szabadság, mert csak a szabad munka képes a munka kiadósságát biztosítani, s a vele kapcsolatos egyenlőség, amit nemcsak a szabadság, hanem a társadalmi béke fenntartása is követel. Belőle következik az állami hatáskörnek a tulajdonvédelemre, a szabadság, a belső és külső béke fenntartására való korlátozása. Ha a liberalizmus kiindulópontja a magántulajdon, nagyon természetesen nem engedhető meg, hogy az államhatalom és nem az egyesek rendelkezzenek a termelési eszközökkel.

A gazdasági életben korábban fennállott megkötések, korlátozások részint az uralkodó osztályok érdekeit védték, részint egyéni privilégiumokat (mesterek). Ezzel szemben Angliában már a XVII. században kívánják a kereskedelem szabadságát (North). De tulajdonképpen a fiziokratákkal kezdődik a liberális irány a XVIII. század közepén (Quesnay, Mirabeau, Turgot, Dupont de Nemours, Mercier de la Rivière stb.), akik a merkantilizmussal szemben a teljes gazdasági szabadságot követelik. Velük egyidejűleg lép fel Gournay, akinek a „laissez faire, laissez passer” jelszót tulajdonítják. Az ő nevéhez fűződik az, hogy a fiziokraták az abszolút szabad kereskedelmet felvették programjukba. Rendszerré azonban a nagy angol közgazdászok, Hume, Adam Smith és Bentham, teszik a gazdasági liberalizmust a XVIII. század közepétől, míg Mill a XIX. század közepére eső politikai gazdaságtanában a klasszikus liberalizmus talajáról a szocializmuséra siklik.

A liberalizmus politikai programjáról szólva, különbséget kell tennünk a régebbi, a XVIII. századot megelőző liberális irány és az újabb liberalizmus között. A régi liberális irány ugyanis a természetjog és a felvilágosodás eszméire támaszkodva követelte a szabadságot és egyenlőséget. Az emberi minőség és rendeltetés egyenlőségéből indult ki. Az újabb nem ezen az alapon követeli a szabadságot és egyenlőséget. Hogy mi a politikai liberalizmus, erre rövidebb és találóbb feleletet alig adhatunk, mint egyik leglelkesebb bajnokának, Constant-nak, szavaival azt mondjuk: szabadság mindenben. Az egyesnek mint embernek és mint polgárnak szabadsága. „Negyven éven át védelmezem — mondja — ugyanazon elvet, ezt: szabadság mindenben. Vallásban, bölcseletben, irodalomban, iparban, politikában, és szabadság alatt az egyéniség diadalát értem úgy a hatalommal szemben, amely zsarnoki módon akarna kormányozni, mint a tömeggel szemben, amely azt a jogot követeli magának, hogy a kisebbséget a többség igájába hajthassa” (Mélanges de Littérature et de Politique, 1829. Préface VI.) A liberalizmus alapelve tehát a szabadság. Szabadság az egyesek között, szabadság az egyes és az állam viszonyában és végül a nagy nemzeti társadalomnak egymáshoz való viszonyában. A nemzeteknek újabban annyit emlegetett önrendelkezési joga nem más, mint ennek a szabadságelvnek alkalmazása. Világtörténelmi jelentőségű első ünnepélyes leszögezése ezeknek az elveknek, az ember és a polgár jogainak az 1789. augusztus 26-i francia deklarációban, valamint az 1791. évi francia alkotmány VI. címében és a francia nemzetgyűlés 1793. évi április 13-iki határozatában áll előttünk. Az 1791. évi francia alkotmány VI. címe szerint: „A francia nemzet nem fogja felhasználni haderejét más nemzetek szabadsága ellen.” Az utóbb említett határozat pedig kimondja, hogy „a francia nemzet semmi módon nem fog beleavatkozni más hatalmak kormányzatába.”

A liberalizmus szabadsága mindenféle szabadsághiányt kizár, induljon az ki akár az egyes embertől, akár az összességtől. És itt jön így ellentétbe a liberalizmus a demokráciával, legalábbis a Rousseau értelmében vett demokráciával. A genfi bölcs — akinél Morley találó megjegyzése szerint a gondolat aspiráció s az igazság érzés — zseniális konstrukcióval mutatja be, hogy a demokrácia csak a legteljesebb szabadság lehet, holott a valóságban a népuralom, a többség uralma a legnagyobb elnyomásra vezethet. A társadalmi szerződés által, — mondja ő — amellyel az emberek megalakítják a társadalmat, minden egyes lemond az összesség javára minden eredeti jogáról. Az egyes ugyan emberi jogait nem veszíti el, csak azt idegeníti el szabadságából, ami a köz szempontjából szükséges. De hogy ez a szükségesség meddig terjed, annak megállapítása a szuverén összességet illeti meg. Mindenkinek helyzete egyenlő ezek szerint, mindenki annyi jogot nyer a többiek felett, amennyiről lemondott, és az összesség nem árthat az egyesnek, amint a test nem árthat tagjainak. A valóságban azonban a beállítás csak játék a szavakkal. A Contrat social egy kimeríthetetlen fegyvertár az összesség nevében gyakorolt elnyomás indokolására. „A nép — mondja Constant — e tan szerint szuverén egyfelől, alattvaló másfelől. A gyakorlatban azonban az a két vonatkozása egybeolvad. Könnyű a hatalomnak elnyomni a népet mint alattvalót, hogy mint szuverénnel azt az akaratot nyilváníttathassa ki, amelyet neki előír.” (Cours de politique constitutionnelle I. 282. l.) Az egyéni szabadságnak egy második nagy védője, a mi Eötvösünk is, azért foglal állást a népfelség ellen, mert ha ennek a népszuverénitásnak csalhatatlan és csak maga korlátozta hatalma van, akkor mi tere marad az egyes szabadságának. (A XIX. század uralkodói eszméinek befolyása az álladalomra. I. köt. II. fej.)

A liberalizmus nem fogadja el azt a tant, hogy a közakarat, éppen mert közakarat, nem tehet jogtalant, hogy ugyanennél fogva csalhatatlan is. Nem fogadja el a fallációt, hogy a test nem árthat tagjainak. A liberalizmus nem enged meg semmiféle elnyomást, zsarnokságot, tehát azt sem, amelyet milliók gyakorolhatnak a kevesebbek, a kisebbség felett. Egyébiránt azt, hogy a demokrácia a maga egyenlő szabadsági elvével ellentétben az általános választójog által mennyire elnyomóvá válhat a kisebbségre, ma már általában elismerik, és ha nem lenne így, akkor nem találták volna szükségesnek, hogy a többségi elv rideg és kíméletlen érvényesítését az általános választójog mellett, annak korrektívumaként, az arányos képviselet rendszerével igyekezzenek kizárni, teljes ellentétben a demokrácia amaz alapelvével, amely szerint a közakarat a többség akarata, amelynek a kisebbség magát feltétlenül alávetni tartozik.

A liberalizmus és a demokrácia szabadsága közt tehát végeredményben az a különbség, hogy a demokrácia nem engedi meg az elnyomást az egyes által, de lehetővé teszi az összesség, illetve a többség által. A liberalizmus ellenben semmiféle elnyomást nem hajlandó koncedálni. Liberalizmus és demokrácia egyek addig, amíg a demokrácia nem válik a többség zsarnokságává a kisebbség felett, és amíg a demokrácia, társulva a szocializmussal, nem tör a gazdasági egyenlőségre.

Ha már a liberális és demokratikus szabadság között is különbség van, még nagyobb az eltérés a liberalizmus és a szocializmus közt a szabadság tekintetében. A liberális és szocialista társadalmi rend különbségét körülbelül úgy fejezhetjük ki, hogy míg az elsőnél az összesség feladata csak az egyes működésének elősegítése kedvező helyzetek megteremtése által, ezen túl azonban az egyes mindennemű tevékenységében elvileg csak annyiban van korlátozva, amennyiben mások szabadságát nem sérti, a szocialista rendben az egyes egész működése a felette álló, vele szemben önálló egységnek tekintett összesség akaratának van alávetve. A liberalizmus az egyéni erő minél szabadabb érvényesülésétől, a szabad versenytől, a szocializmus ellenben a termelési eszközök társadalmi birtokától és a termelés társadalmi szervezésétől várja az egyes és az összesség boldogulását. Utóbbiban az alsó osztály sorsának javítására irányuló törekvés is kidomborodik, bár nem szükségképpen. Állami szocializmus gondolható oly módon is, hogy a termelés közszervezése folytán előálló jövedelem hatalmi és nem munkásjóléti célokra fordíttatik.

A szocializmus szabadságelgondolása a következő. Az osztályállam fejlődésének első szakában a burzsoázia mindenütt kiváltságos helyzetet foglal el a politikai jogok és általában a szabadság tekintetében. Ez az autarchikus társadalmi rend megdől. De azért, ha az államok demokratizálódtak is, a tőke hatalma lehetővé teszi a burzsoázia számára, hogy fenntartsa a maga osztályuralmát. A demokrácia tehát magában nem jelentheti a proletárság felszabadulását, csak kedvezőbb helyzetet, talajt teremt küzdelmei számára, mert a demokrácia mellett szabadabban fejlődhetnek ki az osztályellentétek és az osztályharcok. „Nem osztjuk a polgári demokrácia illúzióját — mondja Kautsky —, hogy a proletárság már a jogaihoz jutott, ha a demokráciát kiküzdötte. Ez csak az alap, amelyen jogait kiküzdheti.” A demokráciának, a politikai egyenlőségnek és a gazdasági egyenlőtlenségnek ez az ellentéte már az ókorban világos Arisztotelésznél. A XVIII. század végi francia szocialista és kommunista írók társadalomtanának pedig ez a kiindulási pontja. A szocializmus szerint a valódi szabadság csak a kapitalisztikus termelési rendszer megszüntetése, a termelés társadalmi szervezése mellett lehetséges, amikor Jaurès-ként nem lesznek sem kapitalisták, sem bérmunkások, hanem valóban egyenlően szabad emberek. Azt azonban felesleges is hosszasabban bizonyítani, hogy a szocializmus az egyesnek sokkal nagyobb megkötését, az összesség alá vetettségét, tehát az összesség hatalmának kiterjesztése eredményeként az egyesnek sokkal szűkebb körű szabadságát vonná maga után, mint aminő lehetséges a nem szocialista rendben. Az állami szocializmusban sem lehet másként, mert amily arányban növekszik a közvállalkozás köre, abban az arányban emelkedik a tőle függő egyének — hivatalnokok, munkások — száma, ami nem lehetne kedvező a szabadságra. A szocializmus szabadsága a mesterségesen létrehozott egyenlőségre alapított és erős közhatalom által fenntartott szabadság. A liberalizmus szabadsága ellenben a természetes szabadság, amely a vagyoni egyenlőtlenséget nemcsak megengedi, hanem mint az egyéni erők szabad érvényesülésének eredményét, egyenesen feltételezi.

A liberalizmus nem kívánja a szélső demokrácia túlhajtott egyenlőségét, amely nem az alsóbbak felemelését, hanem a felsőbbek lesüllyesztését tűzi maga elé célul. Ez a sivatag egyformasága, amelynek minden porszeme egyik olyan, mint a másik, egy végtelen horizont minden nagyobb kiemelkedés nélkül, amelyet a legkisebb szél meg tud mozdítani.

A magyar államtudományi irodalomban Eötvös mutatja ki először, — honfitársai által kellőleg nem méltányolt nagy művében a XIX. század uralkodó eszméiről, amely pedig a külföld egyhangú elismerése szerint az államtudományi irodalom legbecsesebb termékei közé tartozik — hogy a birtok- és társadalmi viszonyok tényleges egyenlősége ellenkezik a szabadsággal és a valódi szabadság csak abban állhat, — amint ezt az angol alkotmányos felfogás vallja — hogy ne legyen korlátlan hatalom az államban, még a törvényhozás sem, az egyes védve legyen a közhatalom minden túlkapása ellen, viszont az egyenlőség csak azt jelentheti, hogy az egyeseknek az államhoz való viszonya a jogok és kötelességek tekintetében egyenlő legyen. (I. m. I. köt. II. fej.)

A szocializmusnak nemcsak gazdasági programja antiliberális, hanem politikai programja is ilyen a legnagyobb mértékben, ha a szocialista rendet a proletár osztály diktatúrájával akarja megvalósítani.

A liberalizmus lényegéhez tartozik az egyesnek a közhatalomtól való nagy függetlensége a közhatalom hatásköre, az egyes életébe való belenyúlása tekintetében. Ez az individualizmus álláspontja egyáltalán. Locke, Spencer, Humboldt és a mi nagy állambölcselőnk, Eötvös, egyaránt ezt tanítják. Aki talán legtöbb agitáló erővel hirdette a liberalizmus érdekében, a modern alkotmányos állam nagy apostola és tanainak ma sem elavult, első nagy hatású kifejtője, Constant, az államhatalomnak nem kíván tágabb hatáskört adni, mint a béke és biztonság fenntartását, mert ha ezen túlmegy, lételapját, az egyéniséget semmisíti meg. Erre mondotta Lassalle gunyosan, hogy ez az irány az államot az éjjeli bakter szerepére korlátozza, és Fichte, hogy eszerint, ha rablók nem volnának, az állam egyáltalán nem lenne szükséges.

Amikor a liberalizmusnak az állami hatáskört illető álláspontjával foglalkozunk, nem szabad felednünk, hogy a gazdasági életbe való be nem avatkozás tana, amint ezt a fiziokraták és Adam Smith kifejtették, az állami túlkormányzás, mindenbe avatkozás korában kelt életre, ezekkel szemben ellenhatásképpen. Valóban azonban a liberalizmus nem kívánja a gazdasági életbe való be nem avatkozást, csak azt, hogy ez a beavatkozás ne menjen az egyéni erők érvényesülésének, a szabad versenynek rovására. A liberalizmus be nem avatkozási elve nem jelenti, hogy az állam csak a rendőr és bíró szerepét töltse be. A liberalizmus a szabadságot akarja. Márpedig a hatalomnak túlságos tartózkodása esetén az egyéni erők szabad érvényesülése a gyengébbnek az erősebb általi elnyomására vezethet. Az, hogy az állam egyáltalán tartózkodjon a gazdasági életbe való beavatkozástól, már a következőknél fogva sem lehetséges. A gazdasági javak megoszlása nem függ csupán a jogtól, de a fennálló jog mindig egyik fő tényezője a javak megoszlásának. Mégpedig nemcsak azoknak a jogszabályoknak van jelentősége e tekintetben, amelyek a gazdasági életet szabályozzák, hanem minden jogszabálynak. A különbség csak az, hogy az egyik jogszabály közvetlenül, a másik közvetve hat a gazdasági viszonyok alakulására és így a javak megoszlására is. Azt követelni tehát, hogy az állam egyáltalán tartózkodjon a gazdasági életbe való beavatkozástól, annyit jelentene, hogy az állam egyáltalában ne hozzon jogszabályt, ami lehetetlen, mert ez egy lenne az anarchiával.



Egyébiránt amikor a liberalizmus az államhatalomnak szűkebb térre szorítását követelte, csak a társadalmi fejlődés történetének egy nagy tanulságát vonta le. A szociológiai vizsgálódások ugyanis arról győznek meg, hogy a kezdetleges fokon nincs semmi beavatkozás, mert nincs is kifejlődött állami hatalom, amely beavatkozhatna. A közhatalom kifejlődésével a beavatkozás széles körű: kemény rendszabályok vannak (így a régi Mexikóban, Peruban). A kultúra haladtával a beavatkozás köre egyfelől nagyobbodik ugyan már annál fogva is, mert szaporodnak a közösségi érdekek, amelyek közszabályozást követelnek, de másfelől, amit az egyén és társadalom helyesebben el tudnak végezni, azt mind nagyobb mértékben engedi át nekik a közhatalom.

Egészen tarthatatlan az a kifogás a liberalizmus ellen, hogy államellenes annál fogva, hogy az államot nem öncélnak tekinti, hanem csak eszköznek. Továbbá annál fogva, hogy a be nem avatkozás elve következetesen keresztülvíve, minden beavatkozás hiányához, tehát felsőbbség hiányához, az anarchizmushoz vezet.

Felhozták a liberalizmus ellen a vallásellenességet is. A liberalizmust azonosították az eretnekséggel. De ez is túlzás és tévedés. A liberalizmus nem tagadja a vallást, de ezt egészen az egyes belső szférájához utalja, amihez a külső hatalmi eszközöknek semmi köze. Már általános türelmességi elvénél fogva sem avatkozik a vallásos meggyőződésbe. Viszont a vallást, illetve vallásos szervezeteket csak a szorosan vett hitélet terére szorítja, nehogy a vallásos kényszernek érvényesülés engedtessék és az egyházaknak állami privilégizálását kizárja. A liberalizmus vallástanságának tulajdonképpen ez a helyes értelme. Viszont nem szabad felednünk, hogy a liberalizmussal az emberi méltóság elismerése együtt jár. A felebaráti szeretet, az altruizmus nem hogy kizárná, hanem megköveteli, éppúgy a társadalmi szolidaritás elismerését és a társadalmi etikát.



A liberalizmus már a háború előtt letűnedezőben volt, a háború alatt pedig az államkormányzatok mindinkább antiliberális irányt vettek. A szocialisták már az eljövendő új társadalmi rend előjátékát látták a háborús rendszabályokban. A gazdasági liberalizmus a háború alatt, mondhatjuk, megsemmisült. A politikai liberalizmusra a háborúnak ilyen hatása nem volt. Ez csak kevésbé érvényesült, amennyiben egyes szabadságjogok (sajtószabadság, egyesülési és gyülekezési szabadság) korlátoztattak és a végrehajtó hatalomnak a parlamenttől nagyobb függetlenítése, szabadabb cselekvése következett be. Legnagyobb mértékben az állami hatáskör nagy kiterjesztése által szoríttatott háttérbe a háború alatt a liberalizmus. A társadalomnak a háború kényszere alatt nem ugyan a szocializmust célzó, de mindenesetre szocializmusszerű átalakulása a liberális szabadságnak jelentékeny megszorításával járt, amiből a tények nem kellő értékelésével azután messzemenő következtetéseket vontak le a szocializmus irányában való szükségszerű fejlődésre.

Jaffé müncheni tanár már a háború elején annak a nézetének adott kifejezést, hogy a háborús gazdasági rendszabályokból a gazdasági rendnek mélyreható elvi változásai fognak állandólag előállni. A haladás nem lehet más, mint a közös gazdálkodás útján való. A szabad verseny egészen túlélte magát, annak korlátlansága magánmonopóliumokhoz vezetett, amint ezt a múlt század hetvenes és nyolcvanas évétől kezdve látjuk a kartellek, trösztök formájában. A szükségszerű fejlődés ezeknek nyilván monopóliumokká válása, ami által a magánvállalkozói nyereség eltűnik, az összesség javára lefoglaltatik. Vagyis a fejlődésnek az államszocializmus irányában kell bekövetkeznie. Schulze-Gävernitz szerint is a háború hatalmas lökést adott a kollektív gazdálkodás irányában. Még a liberális iskola olyan alakja is, mint Lujo Brentano, úgy látta, hogy a háború alatt a szocialista államhoz oly közel jutottunk, mint azt korábban senki sem tartotta volna lehetségesnek.

Rendkívüli viszonyok rendkívüli eszközök alkalmazását teszik mindig szükségessé, bármennyire ellenkezzenek e rendszabályok az állam szerepkörét illetőleg az addig vallott felfogással. Az a kérdés azonban, hogy a háború alatt létesített rendszabályokban a szocializmus megvalósítását kell-e látnunk. Erre határozottan nemmel kell felelnünk. A háború alatti rendszabályokat nem a gazdasági rend átalakítása, hanem a társadalom önfenntartása érdekében hozták az államok. Ezek a rendszabályok csak eszközök voltak más, mindig hadi célok (a hadsereg ellátása, a nép élelmezésének biztosítása) érdekében. A rendszabályok az államszocialista színezet mellett az individualisztikus, kapitalisztikus lényeget megtartották. Ha az államok a háború alatt nagyobb mértékben nyúltak bele a gazdasági életbe, ennek egyszerűen az volt az oka, hogy a gazdasági vállalatok nagy része a hadsereg céljait szolgálta, másfelől a legnélkülözhetetlenebb javak korlátozott mértékben állván rendelkezésre, a termelés és fogyasztás összhangját kellett biztosítani. Ezek a háborús rendszabályok a háború megszűntével legnagyobb részben meg is szűntek. Azokat is, amelyek mint szintén antiliberálisok még ma is fennállanak (például a lakások nem szabad forgalma némely helyen), a háborús változásokból származó kivételes körülmények magyarázzák meg. Egyébiránt az, hogy az államok liberális vagy államszocialista színezetű gazdasági politikát fognak-e követni, egy jelentős körülménytől függ. A háború előtti időszak az állandó fegyverkezések időszaka volt, hogy készüljenek a mind jobban kiéleződött ellentétek miatt a nagy leszámolásra. A fegyverkezést a Párizs környéki békediktátumok — mert valójában ezek és nem békeszerződések, minthogy a nyugati szövetségesek a modern nemzetközi jog tételével szemben a tárgyalás nélküli szerződéskötést alkalmazták — az államok egy részére, a legyőzöttekre lehetetlenné tették éppen a szerződések által. De nem tették lehetetlenné az államok másik részére: a volt antanthatalmakra és volt szövetségeseikre. Ez a fegyverkezés az ő részükről folyik és állandóan. Költségvetéseikben a katonai kiadások sokszorosan felülhaladják a kulturális célú kiadásokat. És tovább fog folyni minden nagyképűsködő és ünnepélyes paktumok dacára. Mit bizonyít ez? Azt, hogy a diktálásukkal létrehozott békét ezek a hatalmak is csak fegyverszünetnek tekintik. És ha így van, akkor az sem lephet meg bennünket, ha ezekben az államokban az államszocializmusszerű jelenségek nem szűnnek meg, mert a hadi készültség állapotában nem lehet lemondani a nemzeti védelem bevált gazdasági eszközeinek igénybevételéről. Ha azonban arra az álláspontra helyezkedünk, hogy a gazdasági életnek elsősorban a nemzeti védelem, a hadi felkészültség céljaira kell berendezkednie állandóan és ehhez képest az államnak állandóan antiliberális irányban kell beleavatkoznia a magántevékenységbe, ez nem jelent mást, mint annak elismerését, hogy valódi béke nincsen, hanem van egy új háborúra való ki tudja meddig tartó, állandó készülődés. Ez azonban a lehető legsiralmasabb, Európa jövőjét a legsötétebb színekben elénk rajzoló megállapítás. Ezen állapot által teremtett bizonytalanság mellett haladásról nem, csak vergődésről, tespedésről lehet szó, — azt nem kell bizonyítani.



A liberalizmus, amint mondottuk, már a háború előtt sokat vesztett hiteléből. A háború alatt az államok oly rendszabályokat hoztak, amelyek államszocializmusszerű színezetűek voltak, bár valóban nem bírtak e jelleggel; azonban alkalmasak voltak annak az álláspontnak erősítésére, hogy a jövőben a társadalmi szerkezet nem alapulhat a liberális elveken. Később fogjuk megkísérleni a feleletet arra nézve, hogy ez egyáltalán mennyiben fogadható el. Előzőleg azonban arra kell rámutatnunk, hogy a háború után is látunk oly jelenségeket, találkozunk olyan állami berendezkedéssel, amelyek a liberalizmus lejártára látszanak mutatni. Ezek közt az általános választójog elleni támadások erősödését, a parlamentarizmusba vetett hit további megrendülését és a különböző diktatúrákat kell különösen kiemelnünk.

Az általános választójog és a parlamentarizmus elleni támadások nem újak. Nagyon jól ismerjük ezeknek a politikai intézményeknek árnyoldalait. Fogyatékosságaik kiküszöbölésén rég fáradozik az állam tudománya és a gyakorlati politika egyaránt. Ezek a törekvések nem is voltak eredménytelenek már eddig sem. Az általános választójog korrektívuma ott van a népműveltség emelésében, a többes szavazatban, a kisebbségek képviseletében (bár ez a két utóbbi a demokrácia elvével ellentétben áll). Annak pedig, ha a parlamentarizmus nem tudja a kellő eredményeket felmutatni, nem az intézmény az oka, hanem a pártélet elfajulása, a közéleti korrupció. Ezek pedig minden parlamentarizmus nélkül is súlyos és okvetlenül kiküszöbölendő jelenségek. Az semmi esetre sem lehet bizonyítani, hogy az államfejlődés által egyszer már végképp eltemetettnek hitt rendi és érdekképviseletnek új alakban való feltámasztása — amint ez a Mussolini államában előttünk áll — előbbre való a parlamentarizmusnál. Sem az általános választójognak, sem a parlamentarizmusnak hiányai nem bizonyítanak tehát a liberalizmus ellen.

A különböző diktatúrákkal igen röviden végezhetünk. A diktatúra, amint tudjuk, nem új az állam életében. Már a római alkotmány ismerte. De a modern alkotmányokban is a fejedelemnek több államban fennállott joga halasztást nem tűrő sürgősség és a parlament együtt nem léte esetében szükségrendeleteket kibocsátani, a kormánynak rendkívüli esetekben, állami veszély esetében rendkívüli felhatalmazottsága bizonyos intézkedések megtételére a parlament előzetes hozzájárulása nélkül alapjában véve szintén diktatórikus jellegű. Ma azonban a diktatúra több helyen kormányzati rendszerré vált, ami ismét más dolog. A diktatúrának csak egyetlen indokolását lehet elfogadni. Azt, hogy az állam veszélyeztetettsége követeli a „salus reipublicae suprema lex” elvénél fogva a diktatúrát. Ez a veszélyeztetettség származhat a társadalom egy részének a másik rész elleni szándékaiból, amint ez az eset fennforgott az olasz fasizmusnál, vagy a spanyol diktatúránál. Származhat továbbá az államot alkotó népek olyan mélyreható ellentétéből, amely mellett az államélet normális folyása ki van zárva, amint ezt a jugoszláv diktatúránál látjuk. Mellesleg megjegyezve, ez a rosszabbik eset. Mert míg az előbbi esetben oly társadalmi ellentéteknek súlyosabbá válásáról van szó, amelyek többé-kevésbé ma mindenütt fennállanak a szocialista irány előretörése következtében, de amelyek legalább az állami létet direkt nem veszélyeztetik, a jugoszláv diktatúráéhoz hasonló esetek egyszerűen azt bizonyítják, hogy az állam egész összetétele alapjában hibás, az államalakulás elhibázott, mondvacsinált, amely a különböző népek békés megférését egy állam keretében egyáltalában nem teszi lehetővé.

A diktatúrát azonban, mint kormányzati rendszert, semmi esetre sem lehet azzal indokolni, — amint ezt például Georg Mehlis az olasz fasizmusra nézve a „Der Staat Mussolinis” című munkájában, egy másik hasonló irányú műve mellett jobb ügyhöz méltó buzgalommal, de vajmi kevés elfogadható eredménnyel megkísérli — hogy a közönséges szabadságjogoknak a diktatúrával járó megszorításaira és közszabadságellenes állami berendezkedésekre azért van szükség, mert a szabadsággal visszaélni is lehet és ily visszaélések történnek is. Erre valóban csak egy drasztikus hasonlattal felelhetünk. Az orvosoknak még soha sem jutott eszükbe, hogy a vízivást eltiltsák azért, mert a vízivással való visszaélés szívtúltengést okozhat. A szabadsággal való visszaélésnek megvannak a jól rendezett államban a maguk szankciói, a visszaéléseket kell ezek által a minimumra csökkenteni, de nem magát a szabadságot eleve kizárni. A mai diktatúrák tehát nem hogy a liberális kormányzás túléltségét bizonyítanák, hanem éppen ennek szüksége mellett szolgáltatják a legnagyobb bizonyítékot. És itt nem is említjük a proletárságnak az orosz szovjetállamban megvalósított diktatúráját, amely a maga minden szabadságot és egyenlőséget megtagadó, az ember eszméjét megsemmisítő rendszerével az emberi élet minden irányában máris csődöt mondott és uralmat csak egy csekély töredéknek az összesség feletti legbrutálisabb, legembertelenebb rémuralmával tudja ideig-óráig fenntartani.

Ha ezek a diktatúrák semmit sem bizonyítanak a mellett, hogy az államok kormányzatában a liberalizmus túlélte magát, viszont abban, hogy a háború után több állam a monarchikus államformáról a köztársaságra tért át és az újonnan keletkezett államok is az utóbbi államformát fogadták el, nem a liberalizmus érvényesülését láthatjuk, mert ez az államformától — természetesen szabad államot értve — egészen független.

A háború után az államok külkereskedelmi politikája is egészen antiliberális irányt vett. Gazdasági elzárkózások, erős védvámok, behozatali és kiviteli tilalmak. De hogy ez a rendszer, különösen az Európát mind jobban nyomó amerikai verseny mellett, tarthatatlan, ezt a legutóbb tartott vámfegyverszűneti konferencia bizonyítja legjobban. Általában mindinkább felismerik annak szükségét, hogy az eddigi elzárkózások helyett az európai államok valamiféle egységbe tömörüljenek. A páneurópai mozgalom ezt célozza. Ezt a háború utáni antiliberális gazdasági külpolitikát a háború utáni rendkívüli gazdasági viszonyok eredményezték, aminthogy az útlevélkényszert sem azért hozták be az államok, mintha az emberek utazását a régmúlt idők engedélyezési rendszerével akarnák korlátozni, hanem a veszélyes elemek ellenőrzésére.



Mint minden embernek, a társadalom szervezésére vonatkozó elgondolásoknak is előnyeik és hátrányaik egyaránt vannak. Az a kérdés azonban, hogy az előnyök vagy a hátrányok vannak-e túlsúlyban, még ha a hátrányok nem is tartoznak a rendszer alapját képező eszmék tartalmához, hanem csak az emberek hibájából, gyarlóságából állhatnak elő. Minthogy társadalmi rendszereket nem angyalok számára készítünk, — Rousseau a maga demokráciáját csak ezek számára mondotta megfelelőnek — hanem gyarló emberek számára, természetesen semmi lehetséges hátrány előtt szemet nem hunyhatunk. Végeredményben azonban azon fordul meg a dolog, hogy a társadalom szervezésére alapul elfogadott vezéreszme megfelel-e az emberi eszmét megvalósítani hivatott társadalom szükségleteinek, és ha más vezérelvet fogadnánk el, nem lennének-e annak még nagyobb hátrányai, mint aminők előállhatnak az általunk helyesnek talált vezérelv mellett.

A liberalizmus szabadságelgondolása ellen csak az abszolutizmus és a szocialisták tehetnek kifogást. Ez utóbbiak úgyis mint az abszolutizmus hívei a proletárdiktatúránál fogva, úgyis mint olyanok, akik tagadják a szabadság lehetőségét a magántulajdonon alapuló termelési rendszer mellett, minthogy ez a vagyoni egyenlőtlenség következtében a valódi szabadságot szerintük kizárja. A liberalizmus szabadsága a szabad embert és szabad polgárt, tehát a teljes egyéni és politikai szabadságot jelenti. Ez megtámadhatatlan. Azt már a természetjogászok hirdetik, hogy az államhatalomnak az ember eszméjéből folyó szükségképpeni határai vannak. De az államkormányzat egyik legfőbb alapelveként ezt a liberalizmus állította fel. És az, hogy a közhatalomban való részvétel, a politikai szabadság a rendi világ letűnte után mind szélesebb körökre terjedt ki, szintén a liberalizmusnak köszönhető.

A gazdasági liberalizmust nemcsak a gazdasági érdek, a szükségletek legjobb kielégítése kívánja, hanem az egyéni szabadság is. Amint a gazdasági szabadság nem lehetséges az egyénnek, a tulajdonnak szabadsága nélkül, úgy az egyéni szabadsághoz szükséges a gazdasági is. A szabadság különböző irányai összefüggenek egymással. Helyesen mondja a modern magyar politikai tudomány mestere, Concha: „Midőn a liberalizmus elve az egyén szabad érvényesülését eredményezi, a köz céljának szolgál, mert lehet, hogy valamely közület rendjében az emberre szükséges javak létrehozatnak, mégis e rend, a köznek meghatározott formája, ha az arra való emberek ténykedése a javak létrehozásából ki van zárva, külső erőként fog az emberre nehezedni és szabadtalanságot jelent.” (Politika, 122—123. l.)

Csak a liberalizmus adja meg a termelés intenzitását, rugalmasságát és alkalmazkodó képességét. A szocializmus a magántulajdonon alapuló termelési rend hátrányaként felrótta, hogy az nem képes minden egyes szükségletet megfelelően kielégíteni, a termelt javak igazságos szétosztását biztosítani. De a szocializmus is erre csak a szükségletek lényeges lefokozásával és feltétlen egyenlősítésével lenne képes. Maguk a szocialisták elismerték, hogy a háború folyamán a kapitalisztikus gazdasági rendszer bámulatos ellenálló erőről, nagyszerű alkalmazkodó képességről tett tanúságot.

A liberalizmusnak olyan beállítása, mintha az semmi megkötését az egyesnek el nem ismerné, tévedés. A liberalizmus nem anarchia. Nem korlátlanságot kíván, csak azt, hogy a korlátok az egyéni tetterőt és vállalkozási kedvet ne bénítsák meg. A liberalizmust a szabad verseny követelményével, a kapitalizmus miatt támadták leginkább. Minthogy a verseny feltételei nem egyformák, — mondották — a szabad verseny az erősek elnyomó uralmához vezet, kipusztítja a gyöngébb egzisztenciákat és még erősebbekké teszi a gazdagokat. A szocializmus szerint a munkásság kizsákmányolásának eszköze és a benne foglalt szabadsággondolat csak a tőkekapzsiság ideológiai leplét képezi. Helyesen felfogva azonban, a szabad verseny nem jelenti a szabad rablást, a gyengének az erősebb által való megengedett kizsákmányolását. A szabad verseny hátrányos következményeinek ellensúlyozása, a gazdaságilag gyöngébbeknek védelme nem ellenkezik a liberalizmus helyes értelmével. A kapitalizmus alatt a liberalizmus elleni támadások során a szabad versenynek éppen ezen kizsákmányolási lehetőségeit értették. Ha pedig a kapitalizmus alatt a tőke túlsúlyára alapított gazdasági rendet értjük, úgy az ez elleni támadásokkal szemben elég arra rámutatni, hogy egész gazdasági, ipari fejlődésünket a kapitalizmusnak köszönjük, amely az emberi szükségleteknek olyan ellátását tette lehetővé, hogy ma a társadalom nagy tömege olyan életstandardot képes felmutatni, aminő emberöltök előtt csak a gazdagoknak jutott osztályrészül. Éppen ezért nem állja meg helyét az az állítás sem, hogy a liberalizmus előnyeit a társadalomnak csak egy része, a birtokosok, kapitalisták és vállalkozók élvezik. A liberalizmus az egész, nem egy osztály érdekét tartja szem előtt, amikor általános szabadságkövetelésével az ember mindennemű szükségleteinek kielégítését célozza. Hogy ez a szükségletkielégítés az anyagi javakat illetőleg ma nem történik mindenkire egyenlő mértékben, hogy szegénység és nélkülözés is van, ez nem róható a liberalizmus terhére. Az ellenkezőt csak a szocializmus ígéri, de ezt az ígéretet csak az életszínvonal általános leszállításával tudná megvalósítani. Ezzel szemben a liberalizmusban a társadalmi osztályok közti felemelkedés lehetősége is benne foglaltatván, e réven, az egyéni erők szabad érvényesülése következtében az egyesekre nézve az anyagi szükségletek jobb kielégítését teszi lehetővé, amit a szocializmus teljességgel kizár, nem ismervén felemelkedő osztálymozgalmat, mert nem ismer egyáltalán osztályokat.

A liberalizmusról szólva lehetetlen meg nem emlékeznünk azokról az igen nagy előnyökről, amelyek a liberalizmus általános békeprogramjából előállnak. Ezeknek talán sohasem volt oly roppant jelentősége, mint éppen korunkban. A liberalizmus a teljes belső és külső békét akarja. Anélkül, hogy a kozmopolitizmust jelentené, állást foglal a nacionalizmus minden túlhajtása ellen, a szabadság elvét az államok egymás közti életére is alkalmazni akarja. A nemzeti egyénieség sérthetetlenségének, egyenlő szabadságuknak, függetlenségük respektálásának gondolata a liberalizmus eredménye. A liberalizmus alkalmas arra, hogy a háború után még mindig megmaradt ellenséges szellemet a népek közt az engesztelékenység és megértés szelleme váltsa fel. A liberalizmus továbbá ellene van mindenféle imperializmusnak és hódítási politikának, a népek önrendelkezését és a nemzeti egyénieség sérthetetlenségét, egyenlő szabadságát tartván szem előtt. A tartós béke, amelynek biztosításán annyit fáradoznak a háború óta az államok, csak a liberalizmusnak a nemzetközi életben való érvényrejutásával érhető el. Ha a liberális gondolkozás és liberális alapelvek nem hatják át az államoknak úgy belső, mint külső politikáját, akkor hiába minden Nemzetek Szövetsége és hiába szédelnek keresztül-kasul Európát az államférfiak, hogy kicsiszolt körmondatok, szép szavak buborékait eregessék a levegőbe, hiába a paktumok végtelen sora, mert a tartós béke elérhetetlen ábránd marad.

Végül különösen ki kell emelnünk a liberális alapelveknek a nemzeti kisebbségek szempontjából való jelentőségét. A liberalizmusnak a nemzeti kisebbségekre mutatkozó előnyei részint annak általános szabadsággondolatából, részint pedig az állami hatáskörre nézve vallott felfogásából állanak elő. Általános szabadsággondolatával ellenkezik a nacionalizmusnak minden túlhajtása, minden sovinizmus. A liberalizmus a többnépű államban ezeknek egyenlő szabadságát jelenti az emberi élet minden irányában, tehát úgy kulturális, mint gazdasági téren. Liberális belkormányzat nélkül az etnikai, nyelvi és vallási kisebbségeknek az az egyenjogúsítása a többségi nemzethez tartozókkal, amit a kisebbségi szerződések elérni céloznak, egyáltalában meg nem valósítható. Enélkül a nemzeti kisebbségekhez tartozók mindig csak másodrendű állampolgárok lesznek, amint azok ma a tekintetbe jövő államok túlnyomó részében. De nagy hasznára van a kisebbségeknek a liberalizmus másfelől amaz alapelve által is, amelynél fogva állást foglal a közhatalom túlságos kiterjesztésével szemben. Az egyenlőtlen bánásmód, a kisebbségek elnyomása annál súlyosabb lehet, minél inkább avatkozik be a közhatalom, amelyet természetesen a többség tart kezében, minden irányban az emberek életviszonyaiba, vagyis minél nagyobb az állami szabályozás köre. Áll ez különösen azokra az esetekre, amikor a törvény az eljáró hatósági közegek szabad belátásának, diszkrecionális méltatásának enged teret. Liberális gondolkozás hiányában a kisebbségek mindig ki lesznek szolgáltatva a közigazgatási közegek önkényének.

Bemutattuk, amennyiben szűkebb keretek közt ez lehetséges, a liberalizmus előnyeit és lehető hátrányait. Mindenesetre óvakodnunk kell attól, hogy bizonyos belőle származó következményeket a rendszer lényegeként tekintsünk és azok miatt az egész rendszert elítéljük. A régebbi liberalizmusnak nem tagadható tévedése volt az az optimizmus, hogy a társadalomnak oly fokú tökéletesedését, a társadalmi szolidaritásnak olyan kifejlődését, az egyéni és közérdeknek az önmérséklés által való olyan összhangba hozatalát tételezte fel, ami a valóságban nem következett be. A liberalizmus hívei is elismerik, hogy az általa kívánt általános szabadság mellett a társadalomnak etikai, politikai és szociálpolitikai haladása szükséges.

Másfelől nem szabad felednünk, hogy a liberalizmus nem valami merev dogma és alapelveinek érintetlenül hagyása mellett alkalmazkodni tud a viszonyokhoz. Alapelveinek minden túlzásba vitele ellen már a tan első kifejtői állást foglaltak. Hogy a jövő mennyiben fogja e tanokat érvényre juttatni, arra nézve bajos jóslásokba bocsátkozni. Egy lelkes híve szerint „nem a múltnak önmagát túlélt rendszere, hanem a jövőnek eddig még keresztül nem vitt rendszere” (Wiese, Der Liberalismus 233. l.) Mi csak azzal a megállapítással fejezhetjük be, amivel előadásunkat kezdettük: ma egy hitelét nagyon vesztett rendszer. Érvényesülésének a ma divatozó áramlatok: a túlzó nacionalizmus, a diktatúrák és a szocializmus mind ellene vannak. Ami azonban nem változtat azon, hogy a társadalom berendezésére alapjukban véve változatlan érvényű igazságokat foglal magában.

                A magyar szabadelvűek mozgalma a zsidók egyenjogosításáért 1840-ben
              

            
      

    
     
      
        Bródy Ernő tanulmánya a reformkori magyar liberálisok mozgalmáról, amellyel az 1840-es országgyűlésen a zsidók polgári egyenjogosításáért küzdöttek; megjelent különnyomatban (1940 körül).



      

     
     Magyarországon a tizenkilencedik század harmadik évtizedében indult meg az a reformmozgalom, mely a származáshoz fűzött ősi kiváltság helyébe az emberi jogot, a politikai szabadságot, az állampolgári egyenlőséget iktatta. A szabadelvű eszmékért folytatott küzdelemnek Magyarországon minden más országétól eltérő, különleges fordulatai vannak. Sok helyütt alulról ostromolták a várat, és az érdekelt jogtalanok kerültek szembe a birtokállományt védő kiváltságosokkal. Volt eset arra, hogy felülről az uralkodó rombolta le a régi rend oszlopait. De mikor sem alulról nem követelték, vagy nem követelhették súllyal és tekintéllyel, felülről pedig egyenesen megakasztották a jogok kiterjesztését, és a magyar történelmi osztály odaállt az eltiportak mellé, hogy saját kedvezményeinek feláldozásával emberré tegye a páriát — ez olyan mozdulat volt, mely a magyar szabadelvűek küzdelmét páratlannak mutatja a maga nemében. Grünwald Béla írja A régi Magyarország című klasszikus művében:


„Hosszú tespedés után Magyarországnak első történelmi egyéniségei csak a következő korszakban (melyről szóltunk) kelnek fel, és ezek azok, akik magasabb eszmék nevében támadják meg a fennálló jogrend alapjait. Történelmünk következő korszakának fénye s e korszak kiváló alakjainak, egy Széchenyinek, Deáknak, Eötvösnek s végre Kossuthnak történelmi nagysága nem is érthető a nemzet e mély süllyedése nélkül. Nem válhatott naggyá, aki belenyugodott Magyarország akkori intézményeibe; a nagyság feltétele a nemzet világnézetével s jogrendjével való meghasonlás volt. Ha ők is küzdelem nélkül belenyugodtak volna s nem keltett volna lelkükben mély undort s szánalmat a nemzet akkori állapota, ők is törpék maradtak volna, mint e korszak nemzedékei. Nagyságuk alapja az, hogy küzdöttek a fennálló jogrend ellen, s hogy azt valóban meg is döntötték.”



Még egy rendkívüli körülmény teszi sajátossá a magyar szabadelvűség nagyszerű mozgalmát. A monarchián belül Magyarországnak küzdenie kellett nemzeti önállóságáért, nem is a gazdaságiért, melyről szó sem lehetett, hanem a lelki, a közjogi szuverenitásért, amelynek mindig a nyelv volt legtermészetesebb kifejezése és legfontosabb tényezője. A magyar közéletben sokáig hivatalos nyelv a latin, a főurak társalgási nyelve pedig a német volt. Rendkívüli harcot kellett megindítani és lefolytatni azért, hogy a törvények a hivatalos nyelven kívül a nemzet nyelvén is megjelenjenek. Párhuzamosan folyt a küzdelem a magyar nyelvért, a jogtalanok politikai jogaiért, a jognélküliek gazdasági felszabadításáért, szemben a főrendi tábla többségével, szemben a hatalom erőszakával és ármányaival. Horváth Mihály írja Huszonöt év Magyarország történelméből, 1823-tól 1848-ig című munkájában:


„Azon végzéseket is átküldték volt a rendek a felső táblához, mely szerint azt kívánták, hogy üzeneteiket a főrendek is hozzájuk magyarul intézzék. Mondják, e napokban gróf Cziráky országbíró, mikor értesült arról, hogy a magyar nyelvet visszaállítják természetes jogaiba, sírva panaszkodott asztalához hívott vendégeinek és felkiáltott: Vége a magyar alkotmánynak!”



A jogfosztó, nyelvkobzó, néposztályokat elnyomó magyar alkotmánynak vége is lett, és helyére jött az új, a friss, a népbarát, emberszerető magyar alkotmány, mely az országot az európai jog- és kultúrközösségbe beillesztette.

Mikor a zsidó szabadegyetem vezetősége felszólított, hogy a félévi tanfolyamon két előadást tartsak, arra gondoltam, hogy akkor, mikor a hívők az ősi vallás nemes hagyományait oly kegyelettel ápolják, a hitéletet annyira kimélyítik és a zsidóság egyetemes történetének kiemelkedő mozzanatait oly széles körökben ismertetik — ugyanakkor az emancipáció hazai történetét oly kevéssé ismerik, sőt alig derítették fel annak közvetlen és nevezetes előzményeit, amelyeket éppen a reformmozgalom szabadelvű apostolai kezdeményeztek. Ezért választottam előadásaim tárgyául a reformkorban alkotott első magyar törvényt, mely a zsidókról szól, és a magyar törvénytárban mint az 1840. XXIX. törvénycikk szerepel. A magyar országgyűlés képviselőházának könyvtárában és Pest megye levéltárában kutattam e törvény keletkezésének körülményei, tárgyalása és meghozatalának módozatai után. A haza és a vallás iránt való kötelességemnek teszek eleget akkor, mikor kutatásaim eredményét elé tárom, és Nagy Miklós képviselőházi könyvtárigazgatónak és Rexa Dezső Pest megyei főlevéltárosnak köszönetemet nyilvánítom.

Az anyag megértése céljából meg kell világítanom az akkori rendi és társadalmi viszonyokat. 1848 előtt a közjogi helyzet Magyarországon a következő volt:

Az ország lakosai (regnicolae) négy rendben tagozódtak:


	
Főpapok rendje (praelati).



	
Zászlósurak és főnemesek rendje (barones regni et magnati). Ez a kettő alkotta a felső táblát.



	
Nemesek rendje, köznyelven: Magyarország karai és rendei (Regni Hungariae status et ordines).



	
Szabad királyi városok rendje (ordines urbium regiarum). Ez a két utóbbi volt az alsó tábla.





Ez a négy rend vett részt az országgyűlésen, de nem egyforma joggal.

A főrendi tábla tagjai személy szerint voltak tagjai a felső táblának — a nemesek rendje az alsó táblán vármegyénként képviseltette magát két, utasítással küldött követtel. A szabad királyi városok pedig szintén két, a kisebbek egy követet küldtek. De az összes városi követek szavazata csak egyet számított, tehát az összes együttvéve annyit, mint egy vármegyei nemesi követ.

A nem nemeseknél a jogtalanoknak fokozatai voltak. Legfelül állott a szabad királyi város polgára, akinek a jobbágynál több, a nemesnél azonban kevesebb joga volt. Grünwald Béla kitűnő művében így ír a városi polgárról:


„Polgárság nagyobb része német volt és nem vett részt a nemzet szellemi életében. A városnak önállósága nincs, elnyomja a királyi kamara, városi közélet nincs és mint országos rend sem jut érvényre. A nemesség liberális része a polgárság támogatása nélkül vívja ki a demokratikus eszmék és intézmények diadalát.”



A parasztságnak jogai nem voltak, csak kötelességek terhelték. Ki volt szolgáltatva a földesúr önkényének és gazdasági érdekének. A paraszt bírája földesura, kinek érdekében áll elnyomni őt. A parasztnak nincs közjogi és még magánjogi személyisége sem.

A jogtalanságnak utolsó fokozatában élt a zsidóság. Még a szabad királyi városokban biztosított lakhatási joguk is több helyen csak papíron volt. Vásárra bemehettek a városba, de éjszakára vissza kellett térni falusi otthonukba. Azok a városok, amelyek megtűrték őket, földesúri birtokok voltak. Nem csekély számban voltak egyházfejedelmek és káptalanok, melyeknek birtokain zsidók laktak. Különben ki voltak zárva az ingatlanból, a céhekből, a tudományos pályákról, kivéve az orvosi szakot, melyre való rátermettségüket gyorsan bebizonyították. Marczali Henrik említi Magyarország története II. József korában című nagy művében:


„Mintha a császárnak emberséges és a politikának megfelelő eljárása azonnal meghozná a gyümölcsét, már 1781-ben látjuk, hogy egy magyar zsidó tudományos pályára lép. Egy zsidó ifjú engedelmet kér a doktorátus letételére. A magyar kancellária a csehtől kérdezi, minő eljárást követ és válaszul nyeri, hogy zsidó is végezheti a jogi és orvosi tanfolyamot. Az elintézés ez értelemben történt.”



Viszont Mária Terézia 1744-ben törvény nélkül, az országgyűlés hozzájárulása nélkül behozta rájuk a megszégyenítő türelmi adót (tolerantialis taxa), mely több mint száz éven keresztül alázta meg a hazai zsidóságot. II. Józsefnek átmeneti könnyítései után, melyeknek egy részét az 1790-i országgyűlés papíron fenntartotta, a zsidók visszaestek a régi jognélküli állapotba.

Az a szabadelvű szellem, mely Deák Ferenc megjelenése óta az alsó tábla többségét áthatotta és amely utat talált a vármegyék nemességéhez és nemesi gyülekezeteihez, de a felső tábla egy részéhez is, észrevette és magához emelte a jogtalan osztályok minden nemét, a polgárt, a jobbágyot és a zsidót.

A nevezetes és emlékezetes 1839–40. évi országgyűlés elsősorban azokkal a súlyos sérelmekkel foglalkozott, melyek a szólásszabadság elnémítása, a szabadelvű eszmék terjesztésének eltiltása és törvénytelen úton hozott ítéletek által érték a magyar közéletet. Az országra lidércnyomásként hatott az üldözés alatt megvakult báró Wesselényi Miklósnak, az országgyűlési ifjúságnak, köztük a fogságban megőrült Lovassy Lászlónak és végül az akkor még csak sajtótudósítóként szereplő Kossuth Lajosnak elítéltetése és bebörtönzése. Mit követtek el? Wesselényi báró Szatmár megye közgyűlésén beszédet mondott a kormányzati rendszer és a kiváltságos osztályok által egyformán elnyomott jobbágyság érdekében, mire felségsértés címén megindult ellene a hűtlenségi per. Az országgyűlési ifjak Pozsonyban társalkodási egyletet alakítottak és ebből üdvözölték Wesselényit, mire a katonaság összefogdosta őket. Kossuth a felpezsdült vármegyei életről közölte a Törvényhatósági Tudósításokat, melyeket a nádor betiltott és Kossuthot fogságba vetették.

A sérelmek között elsőnek szerepelt a Pest megyei Ráday Gedeon gróf esete. Ráday ellen szintén becsületvesztési per indult azért, mert Pest megye közgyűlésén szót emelt a szólásszabadság áldozatai mellett. Pest megye erre való tekintet nélkül a Pozsonyba 1839. június 2-ára összehívott országgyűlésre Rádayt és Szentkirályi Móricot választotta követül. A kancellária Pest megyéhez sürgős leiratot küldött, melyben a választást törvénybe ütköző merényletnek nyilvánítva, a megyének meghagyta, hogy Ráday helyett más követet válasszon. Maga Deák Ferenc nyilatkoztatta ki, hogy e leirat a követválasztási jog és a képviselői függetlenség súlyos sérelme, melynek orvoslása előtt semmiféle tárgyalásba bocsátkozni nem lehet. De miután az alsó tábla vezető férfiai később biztosítást nyertek aziránt, hogy az elítélteket amnesztia útján szabadon bocsátják, ami meg is történt, a Ráday-ügyet úgy intézték el, hogy Ráday lemondott a követségről.

Pest megye az emancipációért

Ráday helyére Pest megye, a vezérvármegye Dubraviczky Simon első alispánt küldte követnek Szentkirályi Móric mellé.

Pest vármegye még 1839. esztendő Szent György hava (április) 15-én közgyűlést tartott, amely folytatólag 20-án a következő végzést hozta:


2758. Folytatólag vizsgálat alá vétetvén az országgyűlési tárgyakkal foglalkozó küldöttségnek tudósítása:

Végzés:

Indítványba hozatván a zsidóságnak hazánkban és más nemzetek példájára polgári jogokkal megajándékozása, mielőtt ezen oly sok oldalú tárgy a közgyűlés által tanácskozás alá vétetett és iránta a dolog velejét illető határozat hozatott volna, megfontolás s véleményének előterjesztése végett az országgyűlési tárgyakkal foglalatoskodó küldöttséghez utasíttatott.



Pest megye még 1837. november 14-i közgyűléséből küldöttséget választott a sérelmek összeszedése és a jövő országgyűlésre a követeknek adandó utasítások elkészítése végett. E küldöttség a netalán ennek utána közbejövőknek is nyilvánosságban tartása tekintetéből állandónak nyilváníttatott.

A küldöttség a következőkből állt: első alispán Dubravitzky Simon elölülése alatt gróf Károlyi György, gróf Ráday Gedeon, gróf Teleky Sámuel, Jankovits Miklós, Kováts György, Fáy András, Benyovszky Péter és Tahy Károly táblabírák, másodalispán Földváry Gábor, Gál József főügyvéd, Zlinszky János főszolgabíró és Nyáry Pál aljegyző.

A küldöttség a hozzá utasított tárgyat elvégezvén, azt az 1839. június 10-i közgyűlés elé terjesztette, amelyen az egybegyűlt rendek ez alapon országgyűlési követeiknek a következő utasítást adták:


3258. sz. Miután a magyar nemzet a zsidókat az ország nem különben nemzetének, hanem csak különböző vallású polgárainak ismeri meg, s a magyar polgárokat illető polgári jogokban kész ingyen részesíteni, anélkül, hogy az eddigi tapasztalás által státus céljaival legkevésbé ellenkezőnek nem bizonyított s ennélfogva a törvényhozás körén kívül eső vallások s szertartások változtatását kívánná, azt, hogy magokat mindazon intézeteknek és szabályoknak, melyek a más vallású idegen ajkúak magyarosítására nézve eddig fennállanak és ezután tétetni fognak, alávessék és arra törvény által is kötelezve legyenek, méltó joggal követelheti!



Pest vármegye két követe közül Dubraviczky Simon a legelső alkalommal, mikor erre mód nyílott, előterjesztette a zsidók polgárosítására vonatkozó indítványát.

Az országgyűlés legtöbb idejét a sérelmek tárgyalása foglalta le. Az alsó és felső tábla ebben az ügyben 23 üzenetet váltott egymással, míg sikerült az alsó tábla hősies magatartásának elérnie azt, hogy az országos hírű foglyokat szabadon bocsássák. A hátralévő időben letárgyalták a királyi előadásokat, megalkották a jobbágyságot érdeklő úrbéri örökváltságról szóló törvényt, továbbá a váltó-, a kereskedelmi és a gyári törvényt, amelyek nagy rést ütöttek a nemesség kiváltságain, mert az eladdig érinthetetlen nemes adóst a hitelező irányában személyére és vagyonára nézve a köztörvény alá helyezték.

Ilyen körülmények között és ilyen előzmények után történt, hogy Dubraviczky az 1840. március 9-i kerületi ülésen utasítása alapján előterjesztette a zsidókra vonatkozó indítványát.

A kerületi üléseknek ez idő tájt rendkívüli jelentőségük volt. Pompéry Aurél dr. A hűtlenségi perek történetéről szóló munkájában megállapítja, hogy a kerületi ülések az országos ülések előtt folytak le. Míg az országos ülések az országgyűlésnek hivatalos ülései voltak, a kerületi ülések a régi magyar törvényhozásnak az országos ülésekkel egyenértékű, sőt ezeknél még döntőbb hatású szerveivé nőttek ki magukat.

A kerületi üléseken a rendek — nem a főrendek — összessége vett részt. Minden kerületi ülésnek két elnöke volt, akiket a rendek maguk közül választottak, mégpedig hetenként más kettőt-kettőt az ország négy kerületéből: a dunáninneniből, a dunántúliból, a tiszáninneniből és a tiszántúliból. Miután az alsó tábla országos ülésein elnöklő királyi személynök és a királyi tábla tagjai a kerületi üléseken nem vettek részt, a rendek a kormány ellenőrzése nélkül tanácskozhattak és szavazhattak. Minden ügy, minden javaslat sorsa igazában a kerületi ülésen dőlt el, úgyhogy az, ami az országos üléseken — a rendek tábláján — történt, csak hivatalos megpecsételése volt már annak, amit a kerületi ülés elvégzett.

Pulszky Ferenc Életem és korom című nagy érdekű korrajzában így ír a kerületi üléssel kapcsolatban: az országos ülésekben Szerencsy elnökölt, a személynök, de befolyása alig volt, mert lassan-lassan az országgyűlés minden teendője kizárólag a kerületi ülésekre szállt, az országos ülés csak hitelesítette a kerületi határozatokat.

A kerületi ülésről nem maradtak fenn nyomtatott közlemények. Országgyűlési tudósítások címmel adták ki kéziratban az értesítéseket. A magyar országgyűlés képviselőházának könyvtárában, Nagy Miklós könyvtári igazgató lekötelező előzékenysége folytán sikerült a külön helyen elzárt és őrzött kézirati példányt megszerezni, átnézni és a következőkben közreadni:

Dubravitzky indítványa

Országgyűlési tudósítások

Szerkesztik: Stuller Ferenc és Bodor Ábrahám. Pozsony, 1840. március 11.


A március 9-i kerületi ülésben több indítvány tétetett, nevezetesen Dubravitzky (Pest) a zsidók türelmi adójának megszüntetését és polgárosítását indítványozta.

Dubravitzky ekképpen terjesztette elő indítványát: Felhívom a tekintetes rendek figyelmét egy oly néposztályról való gondoskodásra, mely az egész világon elszórva, vallási és polgári helyzetére nézve a többi osztályoktól elszigetelten, közállományi tekintetben igen ferde állapotban van. Értem a zsidó népet. Nem feladatom ugyan annak más országokbeli helyzetét előadni, csupán azt mondom, hogy ott, ahol e néposztálynak megadták a polgári szabadságot, nem lett a közállománynak veszedelmes. Így Észak-Amerikában, a szabadság hazájában ők is a többiekkel egyenlő polgárok. Angliában látjuk, hogy sheriffnek választhatnak. Francia- és más művelt országokban is megvannak polgári jogaik. Miért kellene ezt nálunk tőlük megtagadni? Holott, ha egyebet nem említek, a közadót éppen úgy fizetik, mint a többi néposztályok, minden terhet úgy visznek, mint honunk minden más nem nemes lakosai — katonát szintén úgy adnak —, és mégis a többi polgárokkal közös jogokban legkevésbé sem részesülnek. Nézzük: vajon a legügyesebb mester is bevétetik-e a céhekbe? Távol legyen, hogy a céhek hasznait pártolnám, addig csakugyan igen kívánatos, hogy oda a zsidók is bevétessenek. Vajon ha úrbéri telekre akarna telepedni, nem tétetnek-e ebben akadályok? Vegyük, hogy egy zsidó katona kíván lenni: ugyan kérdem, lehet-e olyannak egész feláldozással védeni azon hazát, melyben ellene a legnagyobb előítéletek uralkodnak? Melyben az ő hasznos szolgálatai nem vétetnek figyelembe? Igaz ugyan, hogy magam láttam egyet, kinek érdemrendek díszítették mellét — de ez nem mehetett volna-e feljebb, ha vallása iránti előítélet nem volna az akadály? Vegyük, hogy tudós akar lenni: már itt ugyan nem vetnek határt az előítéletek lelki kiművelődésének. Látjuk a többek között Mendelssohnt, mennyire vitte tudományát; látjuk — mert magam is hallottam —, hogy a pesti egyetemen az orvosi tudományokban a zsidó ifjak a legszorgalmasabbak. Igen, de mindnyája orvos nem lehet, és így kénytelen oly életnemet választani, mellyel legalább anyagi jólétet szerezhet magának, kénytelen kereskedő lenni, és mivel mint egy kivettetett az emberi társaságból, gyakran nem maradt egyebe hátra, mint hogy csalással szerezzen vagyont magának. És íme itt látjuk a nemezist ellenünk, mert azoknál, kiket a társaság megfosztott a jogoktól, ott van a legtöbb forgó pénz, és noha a királyi városokban és több más helyen el vannak tiltva a házvételtől, noha nekik nem szabad nemesi jószágokat bírni, mégis íme, mi történik? Aurum pervadit omnia fata: ők mind a királyi városokban házakat, mind már nemesi jószágokat bírnak más keresztények neve alatt. De ha csak az emberiség szempontjából vesszük is a dolgot: hogy ők csak azért, mert az Istennek közlevegőjét szívják, türelmi adót fizessenek? Ezen adónem eltörlése iránt már más alkalommal is előadattak itt a kerületi ülésben a kívánatok, és azt a rendek már akkor elfogadták; most már nincs egyéb hátra, mint hogy e néposztály, melyről be van bizonyítva, hogy a közállományra nézve nem veszedelmes, polgárosíttassék. Azt kívánom tehát, hogy ezen vallásbeliek is úgy tekintessenek, mint más vallású, polgári jogokkal bíró lakosok; adassanak meg nekik is azon jogok, melyekkel hazánkban minden nem nemes személyek és városiak bírnak, mégpedig nemcsak hazánkban, hanem a társországokban is; míg a céhek fennállnak, azokba ők is bevétessenek; ne legyen akadályul vallásuk, hogy ha különben érdemeket tettek, nemességgel is megjutalmaztassanak; egyszóval, hogy mindazon jogokkal élhessenek, melyekkel élnek a haza többi nem nemes polgárai.

Előadását köztetszés és helybenhagyás követvén, a rendek e tárgyban feliratot és törvényjavaslatot tesznek, Őfelségének felterjesztendőt.



A zsidók emancipációját Magyarországon először indítványozó Dubravitzky Simon életéről és működéséről a következő adatokat sikerült megtudni. Ezek részben a Turul, a Magyar Heraldikai és Genealógiai Társaság közlönyének XXXII. kötetében, 1914-ben jelentek meg Benkó Imre tollából.

Dubravitzky Simon Dubravitzky György zólyomi földbirtokos és felesége, Schindler Amália második fia volt; 1791-ben született. Az első fiú, Dénes 1806 októberében írta alá Debrecenben öccsével, Simonnal együtt az öreg kollégium törvényeit. Itt csak két évig volt, és 1809-ben Bereg megye alispánja mellett volt joggyakorlaton. Akkor volt a nemesi felkelés. Ebből az alkalomból Dubravitzky Simon levelet írt anyjának, melyben kifejti, mennyire restelli, hogy egészséges fiatal ember létére nem vehet részt személyesen a felkelésben. De megnyugszik anyja végzésében, hogy miután legidősebb fia, Dénes már úgyis a harctéren van, nem akar tőle megválni.

1812-ben vármegyei kancellista, „kis követ”, Zólyom megye követe, báró Radvánszky mellett. Ez évben megszerzi ügyvédi oklevelét. 1813-ban Pest megye szolgálatába lép mint esküdt. Kiváltja nagybátyjától a még atyja által elzálogosított tápiószelei birtokrészt, és maga is gazdálkodik. 1818-ban kecskeméti alszolgabírónak választják. 1825-ben a nádor-főispán kecskeméti főszolgabírónak helyettesíti. Pest megye közgyűlésének jegyzőkönyve 1829. szeptember 30-ról a következőket tartalmazza:


„A másodalispáni hivatalra jelöltetnek: Szilassy László, Beniczky Ádám, Földváry Gábor és Dubravitzky Simon, kik közül szinte hosszabb vetélkedés után a többség által Dubravitzky Simon kiválasztatott.”



Dubravitzkyt a megye karai és rendei annyira megkedvelték, hogy alig egy év múlva, 1830. augusztus 3-án Szentkirályi László szeptemvir mellé követül választják.


	október 23-án Pest megye tisztújító közgyűlésén Dubravitzkyt első alispánnak választják. A jegyzőkönyv erről az aktusról így szól:




„Mindezek után ő császári és királyi főhercegsége — a nádor — az első alispáni hivatalra a következőket méltóztatott legkegyelmesebben jelölni: Dubravitzky Simon, Sárközy Imre, Mérey László és Beniczky Ádám urakat, kik közül nevezetesen kitetsző és minden kételkedést eloszlató általános felkiáltással Dubravitzky Simon úr első alispánnak kiválasztatott.”



Pest megye Dubravitzkyt 1832-ben, majd Ráday Gedeon gróf lemondása után 1840 novemberében újra követnek választja. November 12-én jelenik meg először a pozsonyi országgyűlésen, és mindjárt aznap felszólal a katonai kihágások tárgyában. Beszédet mond a szólás-, a vallás- és a személyes szabadság érdekében.

Tizenhárom évi Pest megyei alispánsága után a Magyar Királyi Helytartótanács tanácsosa lett. 1848-ban Deák Ferenc igazságügy-miniszter osztályigazgatónak hívta meg a minisztériumba. Mikor Deák visszavonult, Dubravitzky is lemondott. Meghúzódott Tápiószelén — mint mondani szokta — „hét szilvafája alatt”. 1849. április 24-én halt meg.

Pest megye főispánja, József főherceg, a nádor hivatalosan is sokat érintkezett az alispánnal, és mint az egykori feljegyzések mutatják, a nádor különösen megkedvelte Dubravitzkyt.

Kölcsey Ferenc Országgyűlési napló című művének jegyzeteiben ezt írja Dubravitzkyról:


„A pesti Dubravitzky értelmes, jókedvű és ritka egyenességű férfiú, ki a maga nehéz állásában, mint a nádor megyéjének alispánja és követe s mint az ellenzék egyik nevezetes tagja, már két országgyűlésen közbizodalomra érdemesült.”



Kossuth Wesselényihez írt leveléből:


„Egy hónapi távolléte után szép munkásságának körébe visszatér köztiszteletű Dubravitzkynk.”



Benkó Imre életrajzírója a Turulban így ír róla:


„Habár mint a nádor megyéjének alispánja kényes helyzetben volt, ennek dacára sem habozott a legkényesebb kérdésekben kifejezni szabadelvű meggyőződését, de ezt mindig annyi tapintattal tette, hogy szilárd ellenzéki magatartásával sem vonta magára soha a nádor haragját.”



Dubravitzky elfogadott indítványa újra szóba került a március 19-i kerületi ülésen. A felirat és törvényjavaslat hitelesítése kapcsán a következő vita folyt le:

Az 1840. március 19-i kerületi ülés


Elsőként a zsidók polgárosítása tárgyában az üzenet, a felirat és a törvényjavaslat hitelesítése volt napirenden. A törvénycikk úgy volt szerkesztve, hogy a zsidó vallás a jövőben bevett vallásnak nyilváníttatik; a zsidó vallásúakra nézve először a türelmi adó eltöröltetik, másodszor a zsidók az ország egyéb nem nemes lakosai által gyakorolt minden polgári jogban a magyar Szent Korona alatt mindenütt egyaránt részesíttetnek. Pázmándy a „bevett vallás” kifejezést — nehogy abból nagy következéseket vonjanak, s miatta a dolog a főrendi táblán hátráltassék — kihagyatni kívánta. E nézetet pártolta K. Horváth, Posavetz, Szentiványi (Nógrád), Hertelendy (Zala), Perczel, Lónyay (Bereg), Bernáth (Ung), Hertelendy (Torontál) és Faschó. Ellenben azon elvből, hogy ha polgárilag bevétetnek, vallásukat is be kell venni, különben ismét csak tűrt vallás lesz, a szerkezetet pártolta Beöthy (Bihar), Dubravitzky (Pest), Klauzál, Mihályi, Justh, Luka, Várkonyi és Szentkirályi.



Szavazásra kerülvén a dolog, a többség 36 szavazattal 16 ellen a szerkezetet a komáromi javaslat szerint kívánta módosítani.

Miután ily módon a kerületi ülés minden tekintetben letárgyalta a javaslatot, gyors tempóban került az alsó tábla elé, már öt nap múlva, a március 24-i ülésen. A javaslat sorsára nézve a kerületi ülés lévén döntő, az országgyűlési tárgyalásnak nem volt nagy jelentősége. Az elölülő Szerencsy István hosszú bevezetése után rövid vita volt, amelynek érdekessége az, hogy a szabadelvűek abban egyáltalán nem vettek részt, nyilván azon okból, mert a kerületi ülésen történtekkel és főleg az eredménnyel feladatukat bevégzettnek tekintették. Érdekes, hogy a kerületi ülés Dubravitzky-féle javaslata ellen főleg a városi követek beszéltek, de az országos ülés többségénél eredményt elérni nem tudtak.

A karok és rendek a jogegyenlőségért

Az alsó tábla tárgyalása — 1840. március 24.

Az ülés megnyíltával Bohus János és Osztoluczky Miklós zólyomi követek mint időközi kerületi elnökök beadták a zsidók polgárosítása iránti üzenetet, feliratot és törvényjavaslatot.

Ugyancsak a nádori ítélőmester, Szögyényi Szögyény László királyi kamarás és tanácsos olvasta a zsidók polgárosítása iránti üzenetet és törvényjavaslatot.

Az elölülő — Szigethy Szerencsy István, ő császári és apostoli királyi felsége királyi személyes jelenlétének törvényszéki helytartója és tanácsosa, Arad vármegye főispánja — kijelentette:


Mindazok, melyek a kerületi üzenetben foglaltatnak, az emberiség tekintetéből szépek és igazak. Már régibb időkben is figyelmet fordított hazánk ezen nemzetségre, és e végből már az országos választmány is adott irántuk véleményt. Azonban éppen azon körülállás, hogy ezen nép Európának minden tartományai között hazánkban letelepedni leginkább akar, elég bizonyságot nyújt afelől, hogy hazánkban ezen nemzetségnek is állása jobb és kedvezőbb, mint más országokban. Ő részéről ezen nemzetség kifejlődését és jobb létét minden oldalról megkívánja fontolni. Már a nemzetek történetei bizonyítják azt, hogy minden fennálló nemzet megkívánta, hogy a törvényei oltalma alatt élni kívánó nemzetségek a nemzet szokásaihoz és törvényeihez alkalmazzák magukat, s minden más, a nemzet jólétét akadályozó szokást szorgalmasan elhárítsanak. Hogy ezen nemzetségnek sok olyatén szokása van, mely a nemzet jólétét akadályozza, arra a mindennapi tapasztalás elég példával áll elő. Hogy mik ezen szokások okai, nem tudja; meglehet, hogy az elnyomatás, mely azonban csak a régi időkben lehetett, mert a mostani magánosok közötti viszonyokról afelől panaszkodni nem lehet. Midőn e kérdés tárgyaltatik, nem lehet a figyelmet az ország némely részére nem fordítani, mert nemzetünknél a különös szokások és gyakorlatok törvényes erejűek. Annálfogva, ha a kérdésben forgó nemzetségnek jelenleg minden megszorítás nélkül megadatik a nem nemesi jog, azon esetben, ha majd a szükség megszorítást kívánna, miután azt a karok és rendek kezeik közül kieresztik, bajosan fog az eszközöltetni.



Javasolta, hogy e tárgyban az országos választmány javaslata vétessék figyelembe.

Selmec város követe, Kachelmann János; Besztercebánya város követe, Szumrák József; a horvátországi követ, Busán Herman; Sopron követe, Vághy Ferenc; Moson város követe, Sőtér Ferenc; Fejér megye követe, Ürményi József; Győr megye követe, Szüts Antal; Trencsén megye követe, Victorin László; a kalocsai főkáptalan követe, Szathmáry Antal; Szabadka város követe, Demerácz Alajos; Eperjes város követe, Bujanovics Vince; a pozsegai követ, Markovits Gusztáv; a szerémi követ, Paszaven Zsigmond; és a zágrábi káptalan követe, Haramusztek József a karok és rendek határozatának ellentmondtak.

Nem lévén, akik szólni kívántak volna, a kerületi üzenet és törvényjavaslat ekként megállapíttatván, az e tárgybeli felirat pedig felolvasottnak elfogadtatott.

Az 1839–40. évi országgyűlés irományai között 182. szám alatt foglaltatik a karok és rendek üzenete a főrendekhez, valamint felirati javaslata a királyhoz, magával a törvényjavaslattal együtt.

Az alsó tábla irományai

1840. március 24., CXVI. országos ülés. 182. szám.

A karok és rendek üzenete a méltóságos főrendekhez a zsidók polgárosítása tárgyában


A népnek egy osztálya, mely századokon keresztül a törvényhozásban és közigazgatásban a nyomásnak, a polgári társaséletben a lealacsonyításnak zsibbasztó jármát viseli, és mindeddig könnyebbítésért a józan ész és emberiség előtt egyaránt hasztalan esdekelt, méltán megkívánhatja, hogy a törvényhozás azon közállományban, melynek eddig csak súlyát érezte, őt jótékonyságaiból is illő és igazságos mértékben részesítse. Az 1790–91. évi XXXVIII. törvénynek a következő idők viharai között eltompult szózata a béke és külcsend haladásra felhívó szakában komolyan emelkedik, és emlékezteti a nemzetet, hogy azon közigéretnek, melyet félszázad előtt hirdetett, tegyen eleget, és gyakoroljon igazságot azok iránt, akiknek azt megkívánni sem szavuk, sem polgári joguk nincs.

A zsidóság a földműveléstől, a kézművek szabad gyakorlásától és az ingatlanbirtok-szerzéstől elzárva, a rendes adózáson túl terhelve, a kereskedésnek előtte egyedül nyitva álló útján, ezer lemondás között küzd az élet fenntartásáért és az élet gyönyöreinek élvezhetéséért; és száműzve a többi lakosok sorából, akik által naponként lealáztatik, kiragadni igyekszik azon földi javakat polgártársai kezéből, melyeknek gyűjtését polgári állásánál fogva földi létében egyedüli feladatként tekinteni kénytelen. Idegen, a polgári javakból kizárva, ezredes üldözések emlékével terhelve, nem csoda, hogy az ipar és szorgalom útján visszatorlani igyekszik azt, amit rajta az erőszak eddig elkövetett; és szorgalma s szoros összetartása által nemcsak fenntartotta létét, hanem minden akadályon és megszorításon diadalmaskodva túlnyomóságot is tudott magának szerezni a többi néposztályok között. Hasznos-e hát, hogy mint eddig, úgy ezután is elszigetelve maradjon a közérdektől?

Ezen, az ipar terein csendes, de mély elkeseredéssel folytatott harcnak, ezen elszigetelt állapotnak véget vetni a közállomány érdeke kívánja; kibékíteni a zsidó lakosságot azon hazával, melyben él, az emberiség szava int; megadni nekik azon jogokat, melyekkel minden polgárnak bírnia kell, aki a közterhekben részesül, az igazság parancsolja.

Nyittassék meg a zsidóság előtt a polgári szerzés minden forrása, nyittassanak meg előtte az ipar és szorgalom minden útjai, és önként egybeolvad közérdeke többi polgártársainak közérdekével, mert a törvény egyenlő védelmében részesül. Töröltessék ki a törvénykönyvből a lealázó nevezet; szüntessenek meg a lealacsonyító közigazgatási rendeletek, melyek a többi polgárok közül a zsidót száműzve tartják; ne tekintessék úgy mint idegen és jövevény, mint ellenséges alkotórésze a polgári állománynak, melytől félni kell, és szeretni fogja azon törvényt, mely elhagyott állapotjáról megemlékezett; szeretni azon közállományt, mely őt előbbi szomorú sorsából kiragadta, többi fiaival egyenlően ápoló karjai közé fogadja. Adassanak neki jogok; nyittassék meg előtte az út a tudománynak és vitézségnek külső megkülönböztetései elnyerésére; szüntessenek meg a rendkívüli adózások, és önként, nem kényszerből, vérével is fog áldozni a hazának és azon törvénynek oltalmára, mely ránézve nem egyedül terhelő, hanem jótékony is; holott mostani állásában a többi polgárokéval sem közérdeke, sem érzeménye a közös haza iránt, sem a törvény előtti védelme egy, és a dolog természeténél fogva nem is lehet.

A karok és rendek az országban lakó és letelepedett zsidóságot nem idegen népnek, hanem külön vallású és éppen vallása miatt minden polgári jogból kirekesztett felekezetnek tekintik, és azt hiszik, hogy a felvilágosodásnak az újabb időkben diadalmaskodó szelleme nagyrészben kiegyenlíti, máris lassan végképp ki fogja egyengetni azon mély csorbákat a társaséletben is, melyeket a múlt ezred hosszú során a balítéletek a zsidó és keresztény lakosság közötti jóérzéseken ejtettek. De ennek alapját előbb megvetni, a kibékülés nagy szavát kimondani a törvényhozásnak kell, és ez a polgárosítás.

A karok és rendek azon törvényben, melyet e tárgyra nézve alkottatni kívánnak, kettőt óhajtanak elrendeltetni:


	
A türelmi adó az ország rendeinek tudta és megegyezése nélkül vettetvén ki, és az ország törvényhatóságainak befolyása nélkül szedetvén be, az adózásnak ezen nemét sem az alkotmány fogalmával általában, sem pedig a hon alkotmányával különösen megegyeztetni nem lehet. Ezenkívül, amellett, hogy az előbbi századokban a zsidók ellen gyakorolt üldözések emlékét hordja magával, az adóztatás józan elveivel is ellenkezik, mert annak egyedüli alapja a polgári haszon. Ennélfogva a karok és rendek azt óhajtják, hogy ezen úgynevezett türelmi adó szüntettessék meg.



	
A polgárosítás eszméje már magában foglalja mindazon jogokat, melyek nem kiváltságosak. Ezeknél kevesebbet adni annyi lenne, mint tágítani ugyan a türelem bilincsein, könnyíteni a zsidóság anyagi állapotján, de korántsem érnénk el azon célt, melyet a karok és rendek a törvény hozatalában kitűzve vélnek, úgymint hogy a zsidóknak mint polgároknak érdeke minden tekintetben a közállomány érdekével összeolvasztassék. A karok és rendek tehát kimondani kívánják azt is, hogy a zsidók a nem nemesek minden polgári jogában részesíttessenek.





Amidőn a karok és rendek e tárgy iránt készített felirati és törvényjavaslatot a méltóságos főrendekkel közlik, ő császári és királyi főhercegségét egész tisztelettel kérik, a méltóságos főrendeket pedig teljes bizalommal felszólítják, hogy azokat elfogadni és megegyezésük által Őfelsége kegyelmes színe elé juttatásukat elősegíteni méltóztassanak.



Felirati javaslat a zsidók polgárosítása tárgyában

Ugyanaz a szöveg; utolsó szakasza a következő:


Kérvén Felségedet, hogy az ide rekesztett törvényjavaslatot, mely a hazát új és szorgalmas polgárokkal fogja gazdagítani, kegyelmesen jóváhagyni és megerősíteni méltóztassék.



Törvénycikk a zsidókról


A zsidó vallásúakra rendeltetik:


	
§ A türelmi adó eltöröltetik.



	
§ A zsidók az ország egyéb nem nemes lakosai által gyakorolt minden polgári jogban a Magyar Szent Korona alatt mindenütt egyaránt részesíttetnek.







Emlékezzünk hálával és kegyelettel a magyar történelmi osztály kimagasló tagjaira, az 1840. évi országgyűlés alsó táblájának nemes lelkű többségére, a kor szavát önként megértő, cselekvő hazafiakra, a nemzeti haladás úttörő apostolaira, akik meg akarták szüntetni a származás minden igazságtalanságát ezelőtt majdnem száz évvel, a magyar szabadelvűség aranykorában!

Deák Ferenc a szabadelvűek élén

Az 1839–40. évi országgyűlés karainak és rendeinek a zsidók polgárosítása tárgyában szerkesztett üzenete, amelyet a felsőtáblához intéztek, és az üzenethez mellékelt törvényjavaslat a magyar szabadelvűségnek örökké emlékezetes okmánya marad. Egyszerű, rövid és világos szerkezet. Az első szakasz eltörli a türelmi adót. A második szakasz megadja a zsidóknak az összes polgári jogot. Az igazi szabadelvűség kevés szóval fejezi ki a nagy igazságot.

Az alsó táblán Dubravitzky Simon indítványa simán és gyorsan ment keresztül. 1840. március 14-én kihirdették a királyi leiratot, amely az országgyűlés berekesztésének határnapját május 13-ra tűzte ki. Az országgyűlés idejéből eszerint összesen már csak két hónap volt hátra. A bécsi udvar azért tűzött ily rövid határidőt, mert ezzel is engedékenységre akarta szorítani a rendeket, akik a szólás- és sajtószabadságért szenvedő, bebörtönzött nagynevű foglyok szabadon bocsátása előtt semmiféle érdemleges munkával nem akartak foglalkozni.

Az alsó táblának ezen az országgyűlésen követett eljárása és magatartása a politikai művészet legszebb fejezeteit foglalja magában. A szólásszabadsági sérelem ügyében a hajthatatlan kitartásnak és az igazság nemes hevétől fűtött ragyogó szónoklatoknak meglett az eredménye: a bécsi udvar kénytelen volt a foglyokat szabadon bocsátani. De a cél eléréséhez és az eredmény kivívásához nem minden esetben szükséges a szakadatlan beszéd. Az ügy igazi harcosa és az előrelátó államférfi sokszor elhagyja a beszédet, ha anélkül és annak helyén gyors cselekvésre nyílik alkalma. Az alsó tábla zsidóvitájában csak az elnémetesedett városok idegen nevű követei szónokoltak a jogkiterjesztés ellen. A magyar szabadelvűség apostolai nem vettek részt a vitában. Nem akartak lekésni, nem akartak bonyodalmat, mert attól tartottak, hogy lejár az idő és ismét nem történik semmi. Ők eredményt, törvényt, jogot adni akartak!

Mindent megmagyaráz és megfejt az a tény, hogy az alsó tábla szabadelvű táborának vezére Deák Ferenc volt. Ércalakjának testi megjelenését és szellemi hatását felelevenítem a Csengery Antal szerkesztésében megjelent Magyar szónokok és státusférfiak című munkából, melyben Tóth Lőrinc, a későbbi kúriai tanácselnök így ír róla:


„Az 1840-i pozsonyi országgyűlésen vagyunk, és hazafiúi részvéttel kísérjük a nyílt szőnyegen forgó s ismét a szőnyeg mögötti dolgokat.

A liget hűs árnyaiban kora reggeli vagy nyájas esti órában egy csoport követet, mintegy a görög sétáló iskola hű tanítványait látunk valaki körül táborozni. Szemük egy férfiúra kegyelettel van függesztve, szomjasan lesik el ajkairól a szavakat; örül, aki legközelebb közelébe juthat, vagy izmos karjába kapaszkodhat. Látjátok azon egészséges kinézésű, erőteljes testalkatú, piros, szabályos arcú, jámbor, de eszes arckifejezésű, lelkes szemű, harminc-negyven év közötti férfiút fekete öltönyben, mely tiszta, csinos, de távol áll a divatos szabástól; hófehér mellényben, mely széles, magas mellét mindenkor fedezi; szájában illatos szivarral, kezében elefántcsont fejű vastag sétabottal. Ez Deák Ferenc, Zala követe.

Vagy jertek velem azon füsttel teli szobába, ahol a követtáblai ellenzék esti tanácskozmányait tartja. Holnap fontos ülés lesz. Leirat érkezett Bécsből, melynek fogalmazása Püthia kétértelműségeire emlékeztet. Nagy a zaj, a rendetlenség, tömérdek a beszéd. Ki nem ismeri a magyar és minden ellenzék fegyelmezetlenségét? Azt mondja, hogy független akar lenni, csak lelkiismeretére hallgatni, akkor, mikor nem egyéb, mint kevély, hiú, dicsvágyó; ahány fej, annyi vélemény, ahány katona, annyi vezérségigénylő. Ugyanazon férfi, akit a ligetből ismerünk, belép a szobába; megjelenése neptuni hatással van a hullámokra. Kényelmesen ül a pamlagra — mert a kényelmet szereti —, szájában ismét szivar — ami kedves szokásának látszik lenni —, s midőn már sokan, igen sokan kibeszélték magukat és elmondták, ki mit tanult Kelementől, Kövytől, Rottecktől s Benthamtől, szólni kezd egyszerűen, világosan, olykor tréfásan. Kezei alatt gyönyörű rendben pereg le a bonyolult gombolyag, világos szavaira oszlik a kétértelműség köde, a szofizmák csalárd szürkülete; feltűnnek a biztos, határozott álláspontok, a jól meggondolt csatarend; megmondja, mi téren kell kezdeni a támadást s folytatni a vitatkozást, minő pontokat kell tartani s feladni, milyen rendbe kell állítani a csapatokat s ütegeket. És a zaj elnémul, a rendetlen tömeg csendesen hallgat, s nyugodtan széled vacsorához, miután mindent lehető legjobban eligazítottunk.”



Deák mellett a szabadelvű tábor kiemelkedő nagyságai voltak: Klauzál Gábor, a negyvennyolcas kormány földművelés-, ipar- és kereskedelemügyi minisztere Csongrádból; a szabadelvűség eszméiért állandó hevületben égő Beöthy Ödön Biharból; a régebbi országgyűléseken nagy szerepet játszó Felsőbüki Nagy Pál Sopronból; az első önkéntes nemesi adózó, Bezerédy István Tolnából; a szellemes Pulszky Ferenc Sárosból; a magyar táblabíró példányképe, Palóczy László Borsodból; a kodifikátor, tudós, majd az első budapesti főpolgármester, Szentkirályi Móric, és a szabadelvűség ügyének lelkes harcosa, Dubravitzky Simon Pestből; valamint az alsó tábla későbbi elnöke, Pázmándy Dénes Komáromból.

A magyar szabadelvűség e mintaképei, akik a kormányrendszer átalakítása, a jobbágyság felszabadítása és a jogegyenlőség megvalósítása érdekében oly páratlanul szép és eredményes küzdelmet folytattak, Dubravitzky indítványának gyors elfogadásával el akarták érni, hogy le ne maradjanak, ki ne essenek az időből, amikor a törvényhozás tényezőiből hátra volt még a felsőház és a király, és két hónap múlva véget ér az országgyűlés.

Alsó- és felsőház

Vaszary Kolos győri katolikus főgimnáziumi igazgató, a későbbi magyar hercegprímás Adatok az 1825-i és az 1830-i országgyűlés történetéhez című munkája, továbbá a már többször említett Horváth Mihály és Pulszky Ferenc művei nyomán az alsó- és felsőház egymás közötti viszonyáról és a felsőház tárgyalásairól a következő kép alakul ki:

A királyhoz csak akkor lehetett elfogadás végett valamely tárgyat felterjeszteni, ha abban mindkét tábla megegyezett. Ha tehát véleményük eltért egymástól, a két tábla mindaddig váltott egymással üzenetet, míg végre megegyeztek. A szólásszabadsági sérelem ügyében tíz hónapon keresztül huszonhárom üzenetváltás történt az alsó és felső tábla között.

A két tábla küldöttségek útján érintkezett egymással, melyek élőszóval adták át az üzeneteket. A küldöttséget az alsó táblán a personális nevezte ki az alsó tábla minden alkotó eleméből; szónoka mindig egy pap volt. A főrendek üzenetét a nádor által kinevezett küldöttség adta elő, melynek szónoka mindig egy püspök volt.

A felsőház tárgyalásairól nyilvános naplót csak 1840. február 25-től kezdve vezettek. Azelőtt a felsőház tárgyalásai nem jutottak nyilvánosság elé. A felsőház elnöke, a nádor sokáig ellenállt a felsőházi ellenzék azon kívánságának, hogy a naplót kinyomtassák. A nádor nem szívesen szakított a tanácskozás eredményének akkor szokásos megállapításával, mely szerint vota non numerantur, sed ponderantur, azaz a szavazatok nem számíttatnak, hanem mérlegeltetnek; és a mérlegben a főpapok és a zászlósurak voltak a súlyosabbak. A napló nyilvánossága mellett a szavazatokat számolni kellett.

Nézzük a felsőtábla akkori alkatát. A bécsi kormány az alsó táblában már nem bízhatott, mert a szabadelvű irányzat egyre erősödött. Ellenben a felső táblán biztos többsége volt. A felsőház elnöke az uralkodó, V. Ferdinánd fivére, József főherceg volt, a nádor, akit népiesen „Palatinus Jóskának” is neveztek, s akinek magyaros érzése miatt Bécsben nemigen volt súlya. Egyházi méltóság, püspök és hasonló jellegű főpap 27, országzászlós 10, örökös és kinevezett főispán 21 volt. Volt négy herceg: Eszterházy Pál, Brezenstein Ferdinánd, Odescalchi Ágoston és Pálffy Antal. Gróf és báró 98 — összesen 154. Több mágnás volt, de nem jelentek meg, hanem helyettük az alsó táblán, mint a távollevők követei, megbízottaik foglaltak helyet. Az 1825-i országgyűlésen a távollevők 299 követe között tűnt fel először Kossuth Lajos mint báró Révay Ferencné és Szentiványi Jánosné, született báró Pongrácz Barbara küldöttje.

Az 1839–40. évi országgyűlésen megkezdődött a konzervatívok pártalakulása. Gróf Széchenyi István tagja volt ekkor a felsőháznak, de vezérségre nem törekedett. Báró Wesselényi Miklós pere miatt nem vett részt az országgyűlésen. A konzervatívok gróf Apponyi György — gróf Apponyi Albert atyja, a későbbi kancellár — és a rendkívüli tehetségű, de már 34 éves korában elhunyt gróf Dessewffy Aurél körül csoportosultak. Ezen az országgyűlésen történt először, hogy a felsőházban elvi alapon ellenzék kezdett kialakulni, amelynek később az 1848-i első magyar miniszterelnök, a vértanúhalált halt gróf Batthyány Lajos lett a vezére. A felsőházi ellenzékhez tartozott gróf Batthyány Kázmér, a szabadságharc külügyminisztere; a szónoklásban is oly kiváló gróf Teleki László, aki oly tragikusan végezte életét; gróf Zay Károly; gróf Erdődy Sándor, akiknek nevei nem annyira közismertek, de akiknek szabadelvű magatartását ki kell emelni; és akit legelsősorban kellett volna említeni: báró Eötvös József, a későbbi kultuszminiszter, aki 1867-ben, miniszter korában törvénybe iktatta a zsidók emancipációját, amelyet 1840-ben mint főrendi ellenzéki követelt.


	március 24-én fogadta el az alsótábla a zsidók emancipációjáról szóló Dubravitzky-indítványt. Egy hét múlva, március 31-én már a felsőház tárgyalta.



A felsőházi vita

A méltóságos főrendeknél, az országbíró elnöksége alatt, 1840. március 31-én reggel tíz órakor.

Szögyényi László nádori ítélőmester olvasta a karok és rendek üzenetét a méltóságos főrendekhez a zsidók polgárosítása tárgyában.

Az érdekesebb beszédeket a következőkben ismertetem.

Gróf Zay Károly


A zsidóknak vakbuzgóság rakta bilincseik alóli felszabadításukért, polgárosításukért küzdeni a haladás és a türelem bajnokainak szent kötelessége; azt kivívni életük feladatainak egyike. Ezen árva nép elnyomatása és polgári jogokból való kirekesztése által a felebaráti szeretet örök parancsolatai, az emberiség közjogai gúnyolólag sarkaikban megrendíttetnek. Itt is a vallás szent nevét kellett kölcsönözni a legborzasztóbb tettekre, és palástjául kellett szolgálnia azon eljárásnak, mely által egy egész nemzet polgári és emberi jogokra méltatlanná nyilváníttatott, anélkül, hogy a polgári és emberi kötelességek alól felmentetett volna. Nagyméltóságú főrendek! Nyújtsunk tehát segédkezet ezen szegény embertársainknak, akik honuktól és önállásuktól megfosztva, a földtekén elszórva, gyűlölve, üldözve, sanyargatva lézengenek. A felebaráti szeretet ne peregjen csak nyelvünkön, de nyíljék meg előtte szívünk is. Ne lássák többé a kereszténységben a türelmetlenség, az irgalmatlanság hitét, hanem a szeretet vallását. Így a haladás és önérdekeik örök bilincsével híven ragaszkodnak majd közhonunkhoz, és elnyomatásuknak örömkönnyel áztatott sírjából fejlődnek a nagyméltóságú főrendek homlokát dicsőítő, örökké virító koszorúk. Pártolom az üzenetet.



Báró Barkóczy László székesfehérvári megyés püspök


Mindenekelőtt a türelmi adót kellene eltörölni, mégpedig két oknál fogva igen üdvösen: mert a zsidók szintén Isten képére lévén teremtve, irántuk felebaráti szeretettel és ezen népnevezethez illő tekintettel viseltetni köteleztetünk; mégis, hogy az emberiség között pénzért toleráltassanak, illetlennek érzem. Ma már csak a pogányoknál maradt meg divatban az, hogy a keresztényt a levegő szívhatásáért mint keresztényt egyedül tolerálják, és fizessen. Ami a másik javasolt cikkben foglaltatik, a polgárosodás és minden nem nemes hazafiakkal egy kategóriába való felemeltetés, ez sokkal fontosabb annál, hogy háromsoros törvényszavakkal ki lehessen fejezni; ezt el nem fogadhatom. Felszólítandók a rendek: mi az, amit megengedni akarnak?



Gróf Erdődy Sándor


Nem szándékom itt elméletileg fejtegetni a zsidók természetét, nem is akarom én fizikailag állítani, hogy a zsidónak van szakálla, és hogy csak neki van nagy szakálla; pszichológiailag, hogy csak ő csal, s a keresztény sohasem; úgy politikailag azt sem: vajon a zsidóból sohasem lesz-e jó polgár, s a keresztények között sohasem találkozott-e hazaáruló — s több effélét. Hanem csak gyakorlatilag vévén a dolgot, a méltóságos főrendek engedelmével egy példát fogok előhozni: Írországban a katolikusok ügyét. Tizenegy évvel ezelőtt ugyanis a katolikusok állása Írországban némileg olyan volt, mint a zsidóké minálunk; tudjuk, hogy nehezebben tudta legyőzni az e részbeni előítéleteket a waterlooi vitéz, mint Napóleont. Mindazok, melyek most a zsidók ellen általában felhozatnak hazánkban, a katolikusok ellen Írországban is felhozattak, ahol az ország legfőbb emberei ezek emancipációját még azért is ellenezték, mert a hatalmas Anglia — a tengerek uralkodója — a pápától félt.

Oly nagyok voltak az előítéletek ezen művelt országban! Én, aki Írországot két évvel az emancipáció után láttam, noha azon nem csodálkoztam, hogy egy munkás, gazdag, művelt angol, aki lelkére és testére tiszta, el nem hitethette magával, hogy egy részt mind magára, mind gyermekeire nézve rongyos és piszkos, s minden babonasággal telt írországi katolikusból jó polgár, jó katona lehessen, de mégis magyar létemre, noha Írországot — mint mondtam — azon állapotban szemléltem, átláttam, hogy ezt nem a katolikus hitnek kell tulajdonítani. Így azt mondani, hogy a zsidó nálunk sohasem lesz más, mint most, szinte annyi, minthogy az írországi katolikusokból sohasem lesz más, mint azok az emancipáció előtt voltak. Hogy a zsidó más törvények alatt minden tekintetben jó és hasznos polgár lehet, azt tapasztalásból látjuk Angliában és Hollandiában. Ezt bővebben fejtegetni nem szándékom, s így megvallom, hogy a zsidóknak tökéletes emancipációját kívánom, s minden igyekezetemet arra fordítom, hogy azt meg is nyerhessék. Tudom, hogy ezt egyszerre elérni nem fogom, és így, ha a karok és rendek kívánsága most egész kiterjedésében el nem fogadtatik, a fejérvári megyés püspök úr őméltóságával egyetértőleg bátor vagyok a méltóságos főrendeket felszólítani, hogy:


	
Töröljük el a türelmi adót és a földesúrnak fizetni szokott úgynevezett védpénzt.



	
Engedjük meg a zsidóknak, hogy hazánk minden városában és falujában lakhassanak, ide számítva a bányavárosokat is, mert ha a bányavárosokban a zsidók nem lakhatnak, azt az előítéletek legnagyobbikához számítandónak vélem, kivált mióta tapasztalásból tudjuk, hogy néhány évvel ezelőtt Körmöcbányán minő csalárdságok vitettek véghez királyi hivatalokban lévő keresztények által is.



	
Kívánságom, hogy szabad legyen a zsidóknak a céhekbe vétetniük, s a zsidó mestereknek megengedtessék keresztény legényeket fogadni.







Gróf Nádasdy Lipót, Komárom örökös főispánja


Nem fogadhatom el a rendek üzenetét, mert akkor a zsidók minden hivatalra, melyet nem nemesek viselnek, alkalmaztathatnának, és maguknak nemességet szerezvén, a Szent Korona tagjaivá válnának. Ez egyszeri lépésre sok lenne.



Báró Eötvös József


Mindazon következetlenségek között, melyeket korunkban a haladás és az úgynevezett konzervatív elvek vitája szült, nincs talán egy sem, mely inkább szemünkbe tűnnék, mint az, mely a zsidók állapota körül Európa sok részében még létezik. Egy szüntelen haladó ivadék közé állítva, azon korban, melynek jelszava a szabadság, melynek magas feladata minden emberi jog kivívása, csak a zsidó az, akinek a középkor még eddig elmúlni nem akart; csak ő, akivel magát senki rokonnak nem érzi; csak ő minden elnyomottak között, akinek szenvedései szánakozást, akinek panaszai visszhangot nem találnak. Eljött az idő, melyben a törvényhozás e szerencsétlen néposztály fölött is kiterjeszti ápoló kezeit. E jelen üzenet, melyben e nép polgárosítása kívántatik, új bizonyítványa haladásunknak, új fényes tanúsága azon következetességnek, mellyel képviselői táblánk a szabadság felé halad. Azon erős meggyőződéssel, hogy csak a minden néposztály iránt gyakorolt hasonló igazság, csak minden emberi jog teljes tisztelete azon alap, melyen egy szabad alkotmány épülhet, s ha meggondolom, hogy e nép sorsa ezentúl csak a méltóságos tábla igazságszeretetétől függ, talán bátran elmondhatom: eljött az idő, melyben a zsidóra is szebb jövő vár e határokon. Nem akarok hosszadalmas lenni, azért nem fogok szólni e nép szenvedéséről; nem akarok az érzelmekhez szólni, s azért nem fogom említeni azon állapotot, melyben e nemzet nagy része hazánkban eddig élt. A méltóságos főrendek ismerik mindezt, s bizonyára csak fontos okok tartóztatták vissza eddig ezen állapot megszüntetésétől. Csak azon okokról fogok tehát szólni, csak azok megcáfolásával foglalkozni, melyek a zsidók polgárosítása ellen közönségesen felhozatnak; a többit e méltóságos tábla igazságszeretetére bízhatom.

Mindaz, ami a zsidók polgárosítása ellen közönségesen mondatik, három fő okra redukálható. Az első, hogy a zsidó egy romlott faj, mely a szabadságra s minden jótéteményre érdemtelen. A második az, hogy a zsidók vallásilag s nemzetileg elkülönülve a világ többi népétől, soha valóban meghonosodni nem fognak, s polgárosítva mindig nemzetellenes elemet fognak alkotni a hazában. A harmadik, hogy a zsidók polgárosítása a keresztény népesség legteljesebb veszélyeztetése nélkül lehetetlen.

Nézzük az elsőt. Ha az emberi nem történetén végigmegyünk, nem látunk általánosabban bizonyítva semmit, mint azt, hogy az elnyomás ürügye soha nem hiányzott. Az angolok a katolikusokat elnyomják: a vallás az ok, mely szerintük semmi honos kormánnyal vagy szabadsággal össze nem férhet. Franciaországban Szent Bertalan-éj kell: ürügyül a vallás vétetik. Egész népek elnyomatnak: mondatik, hogy a szabadságra még meg nem értek, s ezzel minden meg van mondva. Amit okokkal bizonyítani nem lehet, azt axiómának állítják fel, s az elnyomó lelkiismerete megnyugszik, ha azt, amit önmaga tettének megvallani szégyellene, egy magasabb szükségnek tulajdoníthatja. A zsidók is elnyomattak, itt is ürügy kellett — s nem hiányzott. „A zsidók egy romlott faj — így szól a sokaság —, csak önhasznuknak élnek, minden magasabb erkölcsi elv nélkül; a csalárdság e nép veleszületett tulajdona.” Legyen szabad e nehéz panaszokra csak egy szóval felelnem: ők elnyomattak. Vagy azt gondoljuk, hogy évezredes elnyomás egy népet moralizálni fog? Hogy egy néposztályt megfoszthatunk minden polgári, minden emberi jogtól, hogy évezredekig megvethetjük, s hogy akire a köz megvetést mond ki, akinek neve gyalázat, arcvonásai szégyenbélyegek, az elromlani nem fog? Hogy azt, akit lábbal letiportunk, nem fogjuk sárban találni? Ha azt gondoljuk, nézzünk más nemzeteket: nézzük az erős rómaiak ivadékát most, nézzük a görögöket napjainkban, nézzük a hatalmas Spanyolországot, miután egy háromszázados zsarnokság átment rajta, s valljuk meg legalább, hogy a zsidó nemzet nem az egyetlen, melyet az elnyomás megrontott.

Ez legyen egyszersmind felelet az ellenvetések másodikára. Vajon csodálatos-e, hogy a zsidók eddig semmi nemzetiséget nem mutattak, s ivadékról ivadékra hazánkban lakva nemzetünk szokásait, nyelvét, szellemét felvenni nem akarták? Megvallom, méltóságos főrendek: ha meggondolom, hogy a zsidók polgárosításáról csak most tanácskozunk, s hogy ellenvetésül az hozatik fel, hogy e nép eddig még nemzetiséget nem mutatott — azaz hogy azon hazában, melyben mindig idegennek tekintetett, magát honosnak nem érzi; hogy azon nemzettel, melynél csak megvetést talált, nem egyesült; azon alkotmányért, melynek csak terheit ismerte, buzgólkodni nem tudott —, ha mindezt meggondolom, nem tudom, bámuljam-e azokat, akik ezen okot felhozzák, vagy szánjam azokat, akik ellen felhozatott. Mert vajon lehet-e csodálkoznunk, ha azok, akik csak elnyomattak, nemzetiséget ki nem fejtettek? Lehet-e félnünk, hogy önnemzetiségünkre veszély háramlanék, ha egy ily kis idegen népelemet polgári jogainkban részesítünk? Franciaország német tartományai, melyek egy század alatt franciákká váltak, egész Anglia, ahol annyi különböző faj egy nagy nemzetté egyesült, megfelelnek e kérdésre, s minden elméleti okoskodásnál világosabban bizonyítják, hogy a legkülönbözőbb népfajok egy nagy egésszé egyesülnek mindig és mindenütt, ahol hasonló jogok és hasonló érdekek központosítják a különvált részeket. Miként Hollandiában, Francia- és Angolországban, az észak-amerikai szövetségben látjuk, hogy a polgárosított zsidókat nemzetiségük hiányával többé nem vádolja senki, úgy nem fogja ezzel vádolhatni nálunk sem, mihelyt polgárosításuk által nemzetünk tagjaivá válnak, mihelyt egy hazát nyerve a hazaszeretet nekik is lehetővé válik.

Nem akarok hosszabban szólni e tárgyról, csak még azon ellenvetésre kívánok felelni, mely a zsidók polgárosításának veszélye iránt tétetik, s még azoknál is nagy hatással bír, akik e polgárosítást egyébként igazságosnak ismerik. Mondatik, hogy a zsidók egészen kereskedési iparkodások között élve e nemzet más lakosainál több ügyességgel bírnak, s így egy fokra emelve a többiekkel, ami a jogegyenlőség nevében adatott, általuk könnyen mások elnyomására használtatnék. Mondhatnám erre, hogy azon nemzetek példája, ahol a zsidók már emancipáltattak, mást mutat. Mondhatnám, hogy a zsidók teljes kereskedelmi iránya inkább elnyomásuk következése, mely által e nép egész munkássága kereskedésre szoríttatván ez egy ponton szükségképpen magasabbra emeltetett. Mondhatnám, hogy a polgárosítás által a zsidóknak új utak nyittatván, e tisztán kereskedelmi szellem az emancipáció után inkább gyengülni, mint erősödni fog. De mindezek csak hihetőségek, s én nem fogom a méltóságos főtáblát fárasztani bebizonyításukkal. Csak egyre legyen szabad figyelmeztetnem a főrendeket: mindazon rossz következések, melyeket a polgárosításról jósolunk, már léteznek. És ha a polgárosítás e káros állapotot nem fogja is megszüntetni, azt legalább nem tagadhatja senki, hogy mindazon rossz, amit a zsidókról tudunk, a legnagyobb középkori elnyomás alatt támadt, a mostani elnyomás alatt nőtt, s hogy így az elnyomás legalább a bajok megszüntetéséhez vezetni nem fog.

Mert vajon melyek azon okok, melyekért a zsidók polgárosítását annyira veszélyesnek tartjuk? „Ha valahol a lakosokat nagyobb szegénységben látjuk, mint más helyeken, legyünk bizonyosak, zsidót fogunk találni, aki ezt okozta” — így szól az egyik. De vajon ez azt bizonyítja-e, hogy a zsidóknak mostani állapota a közjóra szükséges? „Ha valahol tolvajság követtetik el, az orgazda, aki a tolvajt a tetthez késztette, s benne segítette, bizonyára zsidó volt” — így szól a másik. De vajon ez a jelen állapot dicséretére szolgál-e? „Ha valahol csalás követtetik el, a zsidó nem fog hiányozni” — így szól a harmadik. De vajon ez azt bizonyítja-e, hogy a jelen törvények a keresztényt a zsidók ellen biztosítják? S ha látjuk, hogy azon elnyomás, mely eddig létezett, polgártársainkat nem biztosította; ha meggyőződünk, hogy ezen elnyomás nagyobb már nem lehet, ha csak a középkor példája szerint zsidóüldözéseket folytatni s őket birtokuktól megfosztani nem akarjuk: nem józanabb-e e nép polgárosításába helyezni inkább reményeinket, mint oly állapothoz ragaszkodni, melynek káros következéseit tagadnunk nem lehet, s amelyet — ha a közjó nem védhet — bizonyára minden igazságszeretet, minden keresztény érzemény rég elkárhoztatott?

Ha mindez áll; ha a zsidó demoralizációjának oka csak azon elnyomás, mely alatt e nemzet eddig szenvedett; ha nemzetellenes szellemének kútfeje csak azon állapot, melyben a zsidó magát eddig a haza polgárának nem érezhette; ha valószínű, hogy a zsidók polgárosítása e nemzet moralizációjára s nemzetiesítésére jótékonyan hatni fog; ha bizonyos, hogy e polgárosítás legalább semmi olyan rosszat maga után vonni nem fog, amit már a mostani elnyomás alatt teljes mértékben nem tapasztalnánk: bátran merem mondani, nincs ok, mely minket a karok és rendek kívánságainak megtagadására bírna; nincs semmi ok, mely minket egy oly törvény alkotásától visszatartóztathatna, melyet századunk felvilágosultabb szelleme kíván, melyet nemzetiségünk érdeke enged, melyet ezrek áldása követni fog.



Gróf Teleki József koronaőr


Nem kívánom bővebben vizsgálni a zsidók mostani állapotát hazánkban; ha nem is mondhatnám azt egyiptomi fogságnak, sok jót mégsem mondhatok róla. Nem kívánom továbbá vizsgálni azt sem, hogy miként áll a zsidók mostani erkölcsisége, minthogy ezt már mások bővebben kifejtették, valamint azt is, hogy nagyrészben a zsidók mostani polgári állásának kell tulajdonítani. De azt mindenesetre mégsem lehet tagadni, hogy e nép mostani moralitása nem áll úgy, mint óhajtani kell; s e tekintettől vezéreltetve én a karok és rendek előadását egész kiterjedésében nem pártolhatom. A józan haladásnak ugyan nagy barátja vagyok, de az ugrást nem szeretem, s e tekintetből azt vélem, hogy ha abban, amit a karok és rendek ezen üzenetben javasolnak, a zsidók lassan-lassan fognak részesíttetni, úgy fokonként emeltetnek azon állapotra, mely őket a polgárosításra valósággal alkalmassá teszi.

De van még egy más ok is, mely attól tartóztat, hogy a karok és rendek üzenetét egész kiterjedésében pártoljam: tudniillik hogy a zsidóknak vallására és vallási szertartásaira nézve — melyek nemcsak egész magaviseletükre, hanem, mint tudva van, még a családi, valamint a velük együtt lakó és nem zsidó vallásúak iránti viszonyaikra is igen nagy befolyással vannak — a törvényhozásnak bizonyos rendelkezést kell tennie a tökéletes megpolgárosítás előtt, hogy ők e tekintetből alkalmassá tétessenek mindazon jogok bírására, melyekkel a többi, országban lakó népek bírnak.

E tekintetből nem kívánom egész kiterjedésében pártolni a karok és rendek üzenetét, de pártolom azt, amit előttem többen előadtak. Jelesen óhajtom, hogy a türelmi adó megszüntessék; óhajtom, hogy azon királyi rendelet, mely a zsidókat nemesi jószágok haszonbérlésétől eltiltja, eltöröltessék. De sem az egyiket, sem a másikat nem törvény által kívánom elhatároztatni, mivel azon kívül, hogy törvényen nem alapulnak, sérelemként már több ízben Őfelsége elé terjesztettek. Törvény által kívánom ellenben elhatároztatni azt, hogy mindazok, akik valamely mesterségre nézve be tudják bizonyítani alkalmas voltukat, a céhekbe bevétessenek, s hogy azokra nézve a vallás akadályul ne szolgáljon; azután pedig mindazon jogokkal bírjanak, melyekkel a többi keresztény mesterek mesterségükre nézve bírnak. Továbbá, valamint a méltóságos főrendek azon kívül is elhatározták, a zsidók jobbágyi telkeket szabadon vásárolhassanak, így civilis fundusokat is vehessenek, következésképpen a városokban házakat is. Ezt annál inkább megadhatónak vélem, mivel mostani állásuk mellett is találkoznak oly városok, melyekben nekik ezen engedelem meg van adva; nevezetesen — hogy mást ne említsek — Szeged városának egy részében szabadon vásárolhatnak házakat, úgy van Arad városában is, ahol szintén vannak oly telkek, melyeket zsidók vásárolhatnak.

Ezt kívánnám törvény által elhatároztatni, de ennél ezúttal tovább nem mennék, fenntartván a törvényhozásnak a jövőre nézve, hogy ha látná, hogy ez nem elég, többet is tulajdonítson. De nem vagyok azon véleményben, hogy ez csupán az országban lakó mostani zsidóságra terjesztessék ki. Ebben különbséget nem tennék, mert e különbségből az folyhatna, hogy ha később engedelemmel vagy anélkül zsidók jönnének az országba, azok a zsidóságnak egy külön osztályát alkotnák, mely nem bírna azon szabadsággal, mellyel a másik. De nem is látok veszedelmet abban, ha egy jó mesterember vagy más pénzes zsidó bejön, s itt civilis fundust vesz; sőt ezt az országra nézve inkább kívánatosnak tartom, s így közönségesen terjeszteném ki e kedvezéseket a zsidókra, anélkül, hogy azokat csupán a bennlakókra szorítanám. Egyébiránt tétetett itt azon javaslat is, hogy a tekintetes karok és rendek szólíttassanak fel az e részbeni országos választmányi munkálatok felvételére. Ehhez nem járulok, mivel ezáltal a dolog elintézése hosszabb időre terjesztetnék, s miután az országgyűlés különben is végéhez közelít, könnyen történhetnék, hogy ezen országgyűlésen a zsidókra nézve semminemű kedvezés nem tétetnék. Egyébiránt is azon kedvezések veleje, melyeket az országos választmány a zsidókra nézve javasol, azokban összpontosul, melyeket előadtam, s e tekintetből vélekedésem mellett maradok.



Gróf Széchenyi Miklós


A karok és rendek felszólítandók, hogy tegyenek újabb javaslatot az országos választmány munkálatának tekintetbevételével.



Gróf Zichy Ferenc főajtónállómester


Nem kívánom az elvet oly általánosan kimondani, mint az üzenetben foglaltatik. Hiszen akkor még nemesíteni is lehetne a zsidót, és még utoljára szolgabíró is lehetne belőle!



Gróf Dessewffy Aurél


Hogy zsidó hazánkfiai ügyében valami elhatározó lépést tennünk szükségképpen kell, azt én hosszasan mutogatni feleslegesnek tartom, mivel hála Istennek úgy hiszem, e tekintetben senki sincs, aki ily üdvös célzatot ellenezne. Egész Európa századokig vétkes volt e nemzet iránt; nekünk pedig nem annyira az a feladat jutott, hogy a múlt idők igazságtalanságát sajnálkozva említsük, hanem inkább az, hogy azokat célszerű rendeletek által helyrehozzuk. Azon nehézségek közül, melyeket e célzat ellen felvetni szoktak, kettő említtetett meg itt, melyekre nézve én az érdemes szónok úrral tökéletesen egyetértek. Az egyik azt a félelmet illeti, hogy a zsidók felszabadítása nemzetiségünk érdekeit fogja veszélyeztetni. Nem osztozom e félelemben, mert úgy találtam, hogy e különben elszigetelten élő nemzet a nyelvre nézve könnyen összeolvad azon néppel, melynek közepette él. Már most is ismerek az Alföldön zsidókat, akik a nyelvre nézve tökéletes magyarok lettek. E nemzet természete nem terjeszkedő: nem erőlteti senkire sem nyelvét, sem szokásait. A másik nehézségre nézve tökéletesen kezet fogok báró Eötvös Józseffel, és azt hiszem, mihelyt nem lesznek egyes-egyedül a kereskedésre szorítva, más élelmi és kereseti ágakra is fogják adhatni magukat, s így e nemben kevésbé veszedelmes versenytársai lesznek a keresztényeknek.

E fölényes tekinteteken kívül nekünk a zsidókra nézve pozitív, törvényes kötelességünk is van, mert ötven esztendeje, hogy a törvényhozás ideiglenes status quót állapítván meg rájuk nézve, s egyszersmind küldöttséget nevezvén ki, azt ígérte, hogy a következő országgyűlésen elhatározólag fog irántuk rendelkezni. Más tárgyakra nézve is történt — igaz — hasonló rendelkezés, és senkinek sem tulajdoníttatik vétkül, hogy annak a törvényhozás eleget nem tehetett; de itt egy egész osztály sorsa javítása iránt történt ígéret, melyet ha a törvényhozásnak méltányosan eszébe hoznak, annak megtartását többé magától el nem utasíthatja. Mindenekelőtt tehát azt akarnám válaszunkban nyíltan kinyilatkoztatni, hogy erős akaratunk a zsidók iránt még ezen az országgyűlésen törvényt alkotni.

Ami a rendszeres küldöttség munkálatára itt történt hivatkozást illeti, én azt a jelen esetben is csak úgy értem, hogy a karokat és rendeket arra kívánjuk felszólítani: a rendszeres küldöttség által e tárgy fölött alkotott rövid és mindössze tizenkét szakaszból álló törvénycikkben érintett viszonyokra is terjesszék ki figyelmüket. Én egyébiránt ezt az eszmét és a koronaőr őexcellenciája indítványát egymással megegyeztethetőnek tartom. Szólítsuk fel a rendeket, hogy a küldöttség munkálata nyomán részletes törvényt alkossanak; egyszersmind pedig jelöljük ki válaszunkban világosan azon engedményeket, melyeket a zsidóknak már most megadni készek vagyunk. Az egyes pontokra nézve ugyancsak a koronaőr őexcellenciájával tartok, csupán egy pontban különbözik némileg véleményem. Nem akarom én az adandó kedvezményeket csupán csak a hazánkban lakó zsidókra szorítani; másrészről azonban nem tartom célirányosnak a zsidók bevándorlását egészen korlátlanul hagyni. Vélekedésem szerint rendelkezni kell e tekintetben oly törvény által, mely a bevándorlók vagyona, erkölcsisége vagy valamely mesterségbeli ügyessége iránt kezességet nyújtson. Aki főképpen a Felföldet ismeri, nem fogja tagadni, hogy különben el fogja azt árasztani a jövevény koldus zsidók sokasága, kivált ha sorsuk hazánkban javul, a szomszéd tartományokban pedig nem változik, s így a bevándorlásra való inger tetemesen növekedni fog. Az ügyefogyott zsidók ily szerfölötti szaporodása pedig sem az országnak, sem a honi zsidóságnak nem áll érdekében.



Haulik György zágrábi megyés püspök


Az országos választmány munkálatát vegyük elő annak idején.



Gróf Viczay Héder


Minthogy reménységem nincs, hogy a karok és rendek által kimondott elv, tudniillik a zsidók polgárosítása többséget nyerjen, én is az itt előhozott indítványra szavazok. Kívánom ugyanis, hogy a türelmi adó megszüntessék; hogy a zsidók képesek legyenek haszonbérletet bírni. Ezeket törvénybe kívánom tétetni, mert ha a sérelmek bajos útjára hagyjuk, könnyen meglehet, hogy az egészből semmi sem lesz. Továbbá kimondatni kívánom, hogy a zsidók mindenütt lakhassanak és a céhekbe bevétessenek.



Scitovszky János pécsi megyés püspök


Én az emberi nem ezen osztályára úgy tekintek, mint felebarátaimra, akiknek emberi, sőt keresztényi szeretetből is, amennyire lehet, jót tenni, s amennyire nem lehet, legalább jót akarni szent kötelességünk. Csak haladni, nem pedig ugrani akarok.



Gróf Teleki László


Miután a zsidók polgárosítására nézve itt ellenvélemény nem nyilatkoztatott, arról hosszabban beszélni nem akarok, és csupán az előttünk lévő törvényjavaslat szerkezetéről kívánom véleményemet elmondani. Én az általános törvényeket nem szeretem, tehát a karok és rendek ideküldött törvényjavaslatát úgy, amint szerkesztve van, el nem fogadhatom, mivel így nem tudnánk, hogy engedményeink a zsidókra nézve tulajdonképpen mennyire terjednének, és ők sem tudnák, hogy ezáltal mennyit nyernének. Annálfogva a koronaőr őexcellenciája vélekedését pártolom azon hozzáadással, melyet gróf Dessewffy Aurél őméltósága tett a bevándorló zsidókra nézve. Azonban van még egy megjegyzésem: azon javaslatban, melyet a koronaőr őexcellenciája előadott, olyan jogok, melyeket a zsidók már eddig is gyakoroltak, nem foglaltatnak, mint például az, hogy doktorok is lehetnek. Szükségesnek tartanám tehát, hogy erről különös említés tétessék, vagy azt mondja ki a törvény, hogy a zsidók azon jogokban, melyeket eddig gyakoroltak, ezután is megtartassanak. Ez a véleményem.



Gróf Keglevich János főpohárnokmester


Üzenjük meg barátságosan a karok és rendeknek, hogy az országos választmány munkálatát vegyék revízióba, miután az úgyis csak tizenkét szakaszból áll.



Báró Bánffy Pál


Óhajtottam volna a karok és rendek üzenetét elfogadni, de miután látom, hogy ebbeli kívánságomat el nem érem, én is legalább azon kedvezéseket kívánom megadni, melyeket a koronaőr előszámlálni méltóztatott, hozzátéve, hogy a zsidók ne csak minden városban, hanem az ország minden vidékén, ideértve a bányavárosokat is, lakhassanak.



Gróf Zichy Károly


Hogy Isten egy hasonló teremtménye azért, hogy Istenét imádhassa, hogy a tőlünk különböző vallását követhesse, hogy az országban megtűressék, hogy az ország levegőjét szívhassa, a rendes terheken kívül még türelmi adóval terheltessék: illetlen, kegyetlen és embertelen. Annálfogva a tekintetes karok és rendek üzenetét és elvét tökéletesen pártolom. Meg vagyok győződve róla, hogy nem lenne szükséges ezt törvénybe iktatni, mivel a sérelmek sorában előfordul; de hogy több ilyen sérelem esete elő ne adja magát, kívánok e részben törvényt hozni, mert lex tollit usum. Pártolom továbbá a karok és rendek elvét az üzenet második részére nézve is. Mindazonáltal a törvénycikkben — ámbár az itt még fel nem olvastatott — nem úgy kívánom kimondani, mint velünk közöltetett. Miután a zsidóknak már megengedtetett úrbéri telkeket bírni, miután már törvény által ki van mondva, hogy bárki bírhat úrbéri telket, azt tartom, hogy az egyensúly és a mostani parasztság sorsa kívánná, hogy e kedvezmény kiterjesztessék a zsidókra is, úgyhogy királyi városokban, kiváltságos helyiségekben s azon környékeken, ahonnan eddig kitiltva voltak, lakhassanak, házakat bírhassanak és mesterségeket űzhessenek. Egyébiránt nem vagyok ellene, hogy a karok és rendek felszólíttassanak, miszerint egyszersmind oly záradékról gondoskodjanak a törvényben, hogy miután e mostani intézkedés által hazánkban a zsidó nép sorsa kedvezőbb lesz, mint a szomszéd tartományokban, számos értéktelen ember ide ne jöhessen; ellenben azokat, akik értékkel bírnak, e részben kizárni nem akarom, mert azok az ország kárára sohasem lesznek. Ezekben állapítom meg véleményemet.



Gróf Zay Károly


Nagyméltóságú elnök! Méltóztassék kegyesen megengedni, hogy még egyszer felszólaljak és egy előadott ellenvetésre felelhessek. Mondatott tudniillik, hogy a zsidók nyert polgárosításuk következtében honunkban eláradnak, és közállományunkat szellemileg és anyagilag veszélyeztetik. Ami honunk közállományának szellemi veszélyeztetését illeti: ha a minden szellemi és anyagi hatalommal felfegyverkezett német elemnek a magyar fojtogatására irányzott százados törekvései sikertelenek voltak, kérdem már most, ahol a száműzött magyar szó eredeti jogait kivívta, ahol az alkotmányos Európa nyelvünk és nemzetiségünk fejlődésében szabadságának leghívebb őrét és védőjét látja: egy néhány ügyefogyott zsidó bevándorlása veszélyeztetheti-e nemzetiségünket? Ami pedig közállományunk általuk való anyagi veszélyeztetését illeti, ezen aggály megszüntetése már magukban a bevándorlásra felhívó okokban rejlik: az idegenek honosításában, önérdekeiknek a mieinkkel való összeolvadásában. Az ózsidó elhal, a mózesi hitű polgártárs feltámad, vagy a szabadság oltára előtt velünk kezet fog.



A vita vége.

Majláth György országbíró a felsőrendek 1840. március 31-i, CXX. országos ülésén megállapította:


A méltóságos főrendek nyilvános többsége ahhoz járul, amit a koronaőr őexcellenciája indítványozott, azon hozzáadással, melyet gróf Dessewffy előadott: hogy a karok és rendek figyelmeztessenek arra, miszerint szükséges valamely intézkedést tenni a bevándorló zsidókra nézve, hogy az országnak e részben biztosítéka legyen a bevándorlók vagyonára és erkölcsiségére nézve. Ami az országhoz kapcsolt részeket illeti, azt tartom, hogy a zsidóknak ezen részekbeni mostani állása nem annyira egyedül a helyhatósági törvényekben gyökerezik, hanem inkább azon szokásokban, melyek Magyarországon éppúgy, mint Horvátországban divatoztak; s így, ha már közönségesen rendelkeztünk a zsidókra nézve, magam sem látom át, miért kellene itt kivételt tenni. Úgy látom, abban is megegyeznek a méltóságos főrendek, amit a főtárnok őexcellenciája a művészségekre és egyebekre felhozott, mert nem akarják rosszabb állapotba helyezni a zsidókat, mint amilyenben eddig voltak; s így eszerint fogja az ítélőmester az üzenetet elkészíteni.





A főrendek válasza

A 121. ülés iratai, 1840. április 1., 210. szám.


Teljes mértékben méltányolják a méltóságos főrendek azon nemes szándékot, mely a tekintetes karokban a jelen tárgy iránt létrehozni kívánt törvényes intézkedések indítványozását szülte, s maguk is azon élénk óhajtást táplálják keblükben, hogy a zsidó nemzet polgári viszonyainak valahára kedvezőbbé leendő alakítása által az ország állományához és alkotmányához szorosabb kötelékkel kapcsoltassék. Mivel azonban ezen, bármily üdvös cél elérésére csak a lépcsőnkénti, gondos kifejlődést eszközlő módok lennének a legtanácsosabbak, a méltóságos főrendek ezen néposztály sorsáról még most oly felettébb tág kiterjedésben, mint a tekintetes karok által javasoltatik, rendelkezni kívánatosnak nem tartván, jelenleg elegendőnek vélnék azt, hogy mindennemű tudományoknak, művészeteknek és szép s hasznos mesterségeknek eddig is nagyrészt teljes szabadságukban álló, korlátlan gyakorlásán kívül még:

a) a türelmi adó és a zsidóknak nemesi jószágok haszonbérlésétől való eltiltása, mint egyébiránt is csak felsőbb rendeleteken alapuló oly szabályok, melyeknek megszüntetése már az ország sérelmei és kívánatai között sok ízben sürgettetett, eltöröltetni szorgalmaztassék;

b) törvény által jelentessék ki, hogy a zsidók jövendőben az ország minden városában és vidékén szabadon lakhassanak;

c) amennyiben különben ügyességüknél fogva alkalmasak lennének, vallásuk mindennemű mesterségi céhekbe és kalmárok társaságaiba való felvételüknek akadályul ne szolgálhasson;

d) törvényesen állapíttassék meg, hogy jövendőben nemcsak jobbágytelkeket, hanem minden szabad királyi vagy kiváltságos városban polgári telkeket is szabadon szerezhessenek.

Ezen kedvezményekkel a zsidóknak sorsa a méltóságos főrendek véleménye szerint nevezetesen javulván, az irántuk netán bővebb mértékben történhető intézkedést a törvényhozás jövő szakaira hagyatandónak vélnék.

Minthogy azonban már ezen rendeletekkel is a zsidók állapota Magyarországon a szomszéd tartományokban lakókénál oly sokkal kedvezőbbé válna, hogy méltán lehetne tartani attól, miszerint e jótékonyságok élvezése végett számos vagyontalan idegen zsidó fog ide tódulni, az ebből eredhető káros következések mellőzése tekintetéből a méltóságos főrendek célszerűnek tartanák a felterjesztendő feliratban a végrehajtó hatalom figyelmét arra gerjeszteni, hogy a hazába bevándorolni s itt megtelepedni kívánó zsidókra nézve, főképp a törvényhatóságok részéről, erkölcsiségükön kívül még arra is különös tekintettel legyen, hogy azok akár némi vagyon bírása, akár bizonyos mesterség vagy művészet tudása által az országnak hasznára lehessenek.

Ezekben összpontosulván a méltóságos főrendeknek ezen tárgy iránti nézetei, azok elfogadására a tekintetes karokat és rendeket rokon bizalommal felszólítani semmit sem kételkednek.



Az április 8-i kerületi ülésen harmadszor került sor a zsidók polgárosítása tárgyában az üzenetek, feliratok és törvénycikkek hitelesítésére.



CXXX. országos ülés, 1840. április 1.

Mind a két Táblán.

Hertelendy Miksa torontáli és Fribeisz Imre Esztergom vármegyei követei, mint időközi kerületi elnökök, elsőként beadták a zsidók polgárosítása iránti második üzenetet (stb.), melyek is az országos irományok 244. (stb.) számai alatt foglaltatnak.

Az alsó tábla második üzenete

A CXXX. országos ülésen, 1840. április 11-én, 244. szám alatt.

A karok és rendek második üzenete a méltóságos főrendekhez a zsidók polgárosítása tárgyában


Óhajtották volna ugyan a karok és rendek, hogy a méltóságos főrendek a közölt törvényjavaslatot elfogadván a zsidók polgárosítása már ezúttal teljes mértékben eszközöltetett volna. Miután azonban a méltóságos főrendek magára az elvre nézve velük egyetértve csupán annak életrehozása módját kívánják lépcsőzetesen és az idő körülményeihez alkalmazva látni, a karok és rendek is a méltóságos főrendek javaslatát, mint első lépést azon célhoz, melyet javaslatukban kitűztek, azon hozzáadással fogadják el, hogy a bevándorolni kívánó zsidókra nézve javasolt rendelkezés ne csupán a feliratban, hanem a törvényben is tétessék ki. Egyébiránt biztosan remélik a karok és rendek, hogy a jövendő már csak ezen lépés közhasznú voltát bebizonyítván, ezáltal még inkább kifejti azon igazság kétségtelen voltát, hogy a polgári társaságnak valamint boldog, úgy leghasznosabb tagja is csak a polgár lehet. Ezekhez képest a feliratot akként kívánják módosítani, hogy a 6., 7. és 8. szakasz helyett az ide mellékelt szerkezet tétetvén, a törvénycikkely a méltóságos főrendek észrevétele szerint, a bevándorlókra nézve pedig a karok és rendek módosításához képest alkottassék. Ezen javaslatot is ide mellékelve ő császári és királyi főhercegségét és a méltóságos főrendeket kérik, hogy azt elfogadni, a felirat ily módon való felterjesztésében megegyezni méltóztassanak.



A zsidók polgárosítása tárgyában felterjesztendő felirat módosítása

A 6. §, mely „Azon törvényben tehát…” kezdetű; a 7. §, mely „Először a türelmi adó…” kezdetű; és a 8. §, mely „Másodszor a polgárosítás…” kezdetű, kimaradnak. Helyettük a következő szerkezet tétetik:


Ekként lévén erősen meggyőződve, addig is, míg a polgárosítás eszméje a jövő idők körülményeinek kifejlődésében teljesen létesíttetnék, az ide mellékelt törvénycikkelyt kívánnák alkotni, kérvén Felségedet…



A további szöveg változatlan.

Törvénycikkely — A zsidóknak polgári jogok adatnak


A zsidó vallásúakra nézve jelenleg rendeltetik:


	
§ A türelmi adó eltöröltetik.



	
§ A zsidók az országnak minden részében és vidékén, úgyszintén minden városában és azok minden részében megszorítás nélkül lakhatnak.



	
§ Szabadságukban áll, hogy nemesi jószágot haszonbérben bírhassanak, úgyszintén nemcsak jobbágytelket, hanem szabad királyi városokban városi telket is, a városok bármely részében, örökösen szerezhessenek.



	
§ Vallásuk tekintetéből gyár, mesterség vagy kereskedés megindításától és folytatásától semmi szín alatt nem gátoltathatnak; azon tudományokat és szépmesterségeket pedig, melyeknek eddig gyakorlásában voltak, ezentúl korlátlanul gyakorolhatják.



	
§ A más tartományokból Magyarországba beköltözni kívánó zsidókra nézve határoztatik, hogy hiteles bizonyítványok által erkölcsi jó magaviseletüket mutassák be, vagy pedig azt, hogy valamely mesterség, tudomány vagy művészet gyakorlásával élelmüket állandóan megkeresni tudják.



	
§ Minden ezen törvénnyel ellenkező törvény, szokás, rendelet vagy határozat ezennel eltöröltetik és megszüntettetik.







A felső tábla második tárgyalása

Az 1840. április 14-i országos ülésen, mindkét táblán.

Szögyényi Szögyén László országbírói ítélőmester felolvasta a zsidók polgárosítása iránti második üzenetet és törvényjavaslatot.

Felszólalt Busán Herman horvátországi követ, Bujanovics Vince Sopron város követe, Kachelmann János Selmec város követe, Szumrák József Besztercebánya város követe, Derecskey I. Debrecen város követe és Kálmán Sándor Körmöcbánya város követe.

Az elölülő a többséget az üzenet és a javaslat mellett mondta ki, s annak a főrendekhez való átvitelét az olvasó ítélőmesterre bízta.

Az 1840. április 21-i CXXXIV. országos ülésen, a főrendeknél.

Szögyényi László nádori ítélőmester felolvasta a karok és rendek második üzenetét a zsidók polgárosítása tárgyában, a felirat módosításával és a törvényjavaslattal együtt.

A nádor ő császári és királyi fensége: A tárgy érdemére nézve nem lesz észrevételük a méltóságos főrendeknek, minthogy a karok és rendek a méltóságos főrendek kívánságához járultak. Következőleg csak a stílusra nézve lehetnek észrevételek, azért az ítélőmester a törvényjavaslatot még egyszer fel fogja olvasni.

A törvényjavaslat 4. §-ára.

Báró Orczy György: E kis szócskát kívánom hozzátétetni: „legalábbis ezer forinttal” stb.; továbbá e szót: „korlátlanul” — „szabad gyakorlattal” kívánom felcseréltetni.

A nádor ő császári és királyi fensége: Mivel ezen észrevétel a stílus tisztaságára szolgál, azt tartom, annak elfogadása iránt észrevétel nincsen. (Nincsen!)

A törvényjavaslat többi szakaszaira nézve észrevétel nem volt.

Később:

A nádor ő császári és királyi fensége: Miután a karok és rendek egybegyűltek, azon rendi válaszok, amelyek készen vannak, a tekintetes karoknak és rendeknek átküldetnek, úgymint: a magyar színházról, a Drevenyák-féle alapítványról és a zsidók polgárosításáról. Ezen üzenetek átvitelére a következőket nevezem ki: Sztankovics János győri megyéspüspököt, gróf Keglevich Gábor koronaőrt, Hertelendy Ignác liptói főispánt, gróf Dessewffy Aurélt és báró Eötvös Józsefet.

Az ülés folyamán Szögyényi László nádori ítélőmester jelentette, hogy a karok és rendek a méltóságos főrendeknek a zsidók polgárosítása és a magyar színház tárgyában kifejezett kívánságához hozzájárultak.



A király és hatóságai

A felsőház vitája alapján meg lehet állapítani, hogy a főrendek a zsidók helyzetének javítása érdekében, ha nem is oly mértékben, mint az alsó tábla, de mindenesetre cselekedni akartak. Az ügy elhalasztásába nem mentek bele, és nem akartak kitérni a kérdés megoldása elől sem. A felső tábla ebben az időben még sok ellenállást tanúsított a jogok kiterjesztésével szemben, és különösen a szólásszabadsági sérelem ügyében volt a bécsi kormány parancsainak engedelmes végrehajtója, de a zsidók ügyében ezt a merevséget nem tapasztaljuk.

Azután mutatkozik helyénvalónak, hogy a törvényhozás másik tényezőjéről, a magyar király szerepéről megemlékezzünk. A mai felelős minisztérium helyét akkor a legfőbb kormányszékek, a dikasztériumok foglalták el.

Legfőbb kormányhatóság volt a Bécsben székelő magyar királyi udvari kancellária, amelynek élén a kancellár állott (Cancellarius Regius Hungarico-aulicus). Mellé volt beosztva „egy vagy két alkancellár és kancelláriai tanácsosok a főpapok, főurak és nemesek rendjéből”. A kancellária útján küldte a király leiratait az országgyűléshez. Kancellár volt ekkor gróf Majláth Antal, alkancellár Szögyény-Marich László.

Másik legfőbb kormányhatóság a Budán székelő királyi helytartótanács (Consilium Locumtenentiale Regium) volt, amely megfelelt a mai összes minisztériumoknak. Elnöke József főherceg nádor, helyettese báró Eötvös Ignác tárnokmester volt. Huszonkét tanácsosa volt a főpapok, főurak és nemesek rendjéből.

Legfőbb pénzügyi hatóság a magyar királyi udvari kamara volt.

A magyar közigazgatás — Bécstől függött. Hatványozottan vonatkozott ez a magyar törvényhozásra.

A bécsi udvarnak nem tetszett az a szabadelvű irányzat, amely a magyar közéletben megnyilvánult. A nyílt erőszak és törvénytelenségek sorozatával akartak ennek az áramlatnak gátat vetni. Ezenkívül titkos kémszervezetet tartottak fenn, amely a magyar mozgalmakat szemmel kísérte. A pozsonyi országgyűlések idején az akkori titkos rendőrségnek sok dolga volt. A cabinet noir, a fekete kabinet buzgóan működött. Két tökéletesen megbízható egyén a főpostahivatalnál tartózkodott. Ezek felbontották oly személyek leveleit, akiknek szándékait és nézeteit ismerni akarták. Ez oly eljárás volt — írja egy akkori publicista —, amely akkoriban minden, még alkotmányos államban is divatozott.

Pulszky Ferenc jellemző adatot közöl erre nézve még Ferenc császár idejéből. Reviczky kancellár Pozsonyba küldte Wirkner Lajos udvari titkárt, hogy őt a magyar országgyűlés minden mozzanatáról értesítse. Ugyanakkor gróf Sedlnitzky rendőrminiszter Pozsonyba küldte Ferstel osztálytanácsost, aki a postán dolgozott, és külön fizetett alkalmi tudósítókat, akiknek feladata volt a miniszter közvetlen értesítése. Legintelligensebb informátora egy városi követ volt, aki Wirknert is ismerte, információ végett hozzá eljárt, és neki mindig felolvasta Sedlnitzkyhez intézett jelentését. Ezt Wirkner feljegyezte magának, megírta a kancellárnak kivonatban, és levelét futárral küldte Bécsbe, holott a városi követé postán ment és később érkezett. Így a kancellár mindig pár órával előbb tudta meg, hogy milyen jelentés érkezik a miniszterhez, mint maga a miniszter. A kancellár, ismerve a császár lelkületét, rendesen a posta megérkezte előtt ment audienciára a császárhoz, és előadta a pozsonyi jelentést. Sedlnitzky a posta beérkezte után azonnal jelentkezett a császárnál, aki ekkor a miniszter legnagyobb meglepetésére közölte vele azt, amit a miniszter neki jelenteni akart, és vidáman megkérdezte tőle: tud-e ennél többet? Erre ő természetesen válaszolni nem tudott, és ezért módfelett bosszankodott.

V. Ferdinánd uralkodása idején, az 1839–40. évi országgyűlés idején is a legmagasabb kormányhatalom egy triumvirátus kezében volt összpontosítva, amelynek tagjai voltak: a király öccse, Lajos főherceg; Klemens von Metternich herceg, a mindenható osztrák kancellár; és gróf Franz Anton von Kolowrat, a pánszláv érzelmű, magyarellenes államminiszter. Szögyény-Marich László Emlékiratai-ban megállapítja, hogy a politikai súlypont erre a Staats-Conferenzre helyeztetett, amely — úgymond Szögyény — úgyszólván közös miniszteri tanácskozás volt — persze esetleg, gyakran magyar tag nélkül!

Maga V. Ferdinánd sem nem uralkodott, sem nem kormányzott. Mint egyik életírója írja — Horváth Mihály —, a természettől oly szelíd, jó szívet nyert osztályrészül, hogy általa alattvalóinak boldogítójává válhatott volna. De ezek bánatára idegrendszerében egy makacs kórság, a nehéznyavalya csírái rejlettek, amely őt minden tevékenységre képtelenné tette.

A bécsi triumvirátushoz később Ferenc József atyját, a minden iránt közönyös Ferenc Károly főherceget is beosztották, de ez nem érdeklődött semmi iránt; viszont annál inkább töltötte be a reakció szerepét felesége, Zsófia főhercegasszony. Ez a bécsi udvari társaság gyűlölte a szabadelvű irányzatot, elzárkózott a jogok kiterjesztésétől, és farizeus színjátszással az abszolutisztikus rendszert akarta mindenáron fenntartani. Sohasem volt nyílt, sohasem volt őszinte, hanem mindig alattomos és kétszínű.

Erre báró Wesselényi is rámutatott a szatmár megyei közgyűlésen tartott híres beszédében, amely miatt hűtlenségi per indult ellene. „A kormány — így szólt az inkriminált tétel — csak színlelte a jóakaratot a jobbágyság iránt, valójában pedig mit sem óhajtott inkább, mint hogy annak elnyomatása tovább tartson. Félt, hogy ha a nemesek és jobbágyok megértik egymást, és a jobbágyok is szabadok lesznek, a nemzet nagyobb erővel fog küzdhetni jogaiért. A kormány a köznépet terhelő ocsmány képére parasztvédői és köznépoltalmazói álarcot tett fel, de amely alatt ő szívja annak egyfelől zsírját.”

A kormány kényúri hajlamainál fogva — írja Horváth Mihály — mindig arra törekedett, hogy a törvény szerkezete homályos legyen, melynek kétes értelmű kifejezéseit a maga érdekében magyarázhassa. Ez volt oka, hogy a rendek gyakran kicsinyességekkel bíbelődni, egyes kifejezések, sőt szavak beiktatása, kihagyása vagy módosítása felett néha heteken és hónapokon keresztül küzdeni kényszerültek, mert a törvénynek szigorú, megfontolás nélkül leírt szava jogfoglalást vonhatott maga után a kormány részéről.

Csak a Metternich–Kolowrat-féle önkényuralmi elv és minden jogkiterjesztéstől való félelem magyarázza meg, hogy a karok és rendek nemes szabadelvűségétől áthatott, és a főrendek mérsékelten szabadelvű határozata után a sokszínűség minden árnyalatában tobzódó, de lényegében Dubraviczky szép kezdeményezését tönkretevő királyi leirat zárta el a komoly reform útját.

Az 1840. május 10-i CLI. országos elegyes ülésen.

Az országbíró jelentette, hogy több rendbeli királyi leirat érkezett, és ezeket felolvasás végett átadta a nádori ítélőmesternek, aki felolvasta őket.

Negyedikként a zsidók polgárosítása iránti királyi leiratokat olvasták fel, amelyek az Országos Irományok 491. száma alatt találhatók. A királyi személynök kérésére az országbíró őexcellenciája átadta ezeket kinyomtatás és a rendek tábláján való újabb kihirdetés végett. Egyúttal jelentette, hogy több tárgyban megvan a két tábla egyezsége, ezért azokat fel fogják küldeni. Ennek folytán az egyik királyi személynöki ítélőmester felolvasta az 1., 2., 3. és 4. feliratot és törvényjavaslatot, amelyek az Országos Irományok 494–497. számai alatt foglaltatnak. Ezeket a nádor, aki ez alkalomból foglalta el az elnöki széket, és az ország prímása aláírták; az olvasó ítélőmester bepecsételte őket, majd a nádor ő császári és királyi főhercegségének átadták továbbítás végett. Az ülés feloszlott, a rendek pedig átmentek saját termükbe, ahol a két leiratot felolvasottnak fogadták el. Az elölülő azok mielőbbi kinyomtatását ígérte, majd a napi ülést eloszlatta.

A király leirata az emancipációról

A zsidók iránti kegyes válasz

Latinból.


6992/472/1840. Ő szent császári és apostoli királyi felségének, legkegyelmesebb urunknak nevében a fenséges főhercegeknek, főtisztelendőknek, tisztelendőknek, méltóságos, nagyságos és tekintetes, úgyszintén nagyságos előkelő és nemeseknek, továbbá a dicső Magyarország és a hozzá csatolt részek bölcs és körültekintő karainak és rendeinek, akik akár személyesen, akár kiküldetésüket teljesítve, megbízóik képviseletében a fent nevezett császári és királyi felség által hirdetett egyetemes diétán összegyűltek, kegyesen kihirdetendő:

A karoknak és rendeknek folyó évi április 24-én leküldött, az izraelitákról előterjesztett jelentéséhez őfelsége a karoknak és rendeknek üzenni rendelte: a karok és rendek ama javaslatát, hogy az izraeliták a türelmi illeték tekintetében szolgáltatásuk terhétől az 1790/91. évi XXXVIII. törvénycikk rendelkezése szerint megszabadíttassanak, az idevágó dikasztériumok előzetes meghallgatása után jóindulatúan fogja mérlegelni, és azután fogja afelől való elhatározását kiadni; ennek megfelelően kell majd a tervezett cikkely első szakaszát kialakítani.

Egyebek tekintetében pedig kegyesen beleegyezik, hogy az izraelitáknak, akik a Magyar Királyság és a kapcsolt részek határain belül élnek, tudniillik itt születtek, vagy állandó tartózkodásra törvényes úton engedelmet nyertek, és jó erkölcsűek — akiknek mégis mindannyiuknak állandó elő- és utónévvel kell élniük, születendő gyermekeiket pedig vallásuk vezetői útján anyakönyvbe kell vezetni — életmódjuk jelenlegi foka szerint, amennyiben éppen most földműveléssel és ipari ágak gyakorlásával élnek, ide nem értve a jogokat és előjogokat, amelyek a törvények érvényes rendelkezései vagy privilégiumok útján bírhatók és szerezhetők, a következők már most törvénnyel biztosíttassanak:

Az 1790/91. évi XXXVIII. törvénycikk által érintett királyi bányavárosokat és ama helyeket kivéve, amelyektől a bányákra és bányaművekre való tekintettel őket ősi törvényes gyakorlat távol tartja, egyébként az országban és a kapcsolt részekben bárhol lakhassanak; továbbá nemesi birtokokat árendába vehessenek, mégis a jobbágytelkek örökös haszonélvezetét meg ne vásárolhassák.

Amennyiben továbbá ugyanazok polgári telkek szabad vásárlásának gyakorlatában vannak, megengedi, hogy az azon városokban érvényes gyakorlat törvényben is biztosíttassék, azzal, hogy adandó alkalommal más városokban hasonló engedély iránt való kérelmek, ezeknek a dikasztériumok útján való meghallgatásával, az egyes esetekben fennforgó körülmények számbavételével, igazság és méltányosság szerint maga őfelsége által legyenek elintézendők.

Beleegyezik továbbá őfelsége, hogy az egyébként előírt feltételek mellett gyárakat állíthassanak, tisztességes, hasznot hajtó foglalkozásokat űzhessenek, műhelyekben akár saját kezükkel, akár felvett zsidó segédekkel dolgozhassanak, és gyermekeiket ugyanazon mesterségekre megtaníthassák; a tudományokat és szabad művészeteket, amelyeknek gyakorlásában eddig részt vettek, ezután is gyakorolhassák. Bizonyítványokat, valamint egyáltalán írásbeli szerződéseket azonban az országban és a kapcsolt részekben szokott módon legyenek kötelesek kiállítani.

Az idegen származású izraeliták befogadására nézve, összefüggésben azokkal, amelyek a javasolt törvény 3. §-ában foglaltatnak, a királyi helytartótanács által kerületenként szigorúan kezelendők és mindenütt szemmel tartandók; tehát a kóborlókat és útlevél nélkül bolyongókat haladéktalanul vissza kell utalni születési helyükre.

Egyébként a cikk címét „Az izraelitákról” szavakkal kell beírni. Ezekkel kapcsolatban tehát nincs más hátra, mint hogy a tekintetes karok és rendek a cikket ebben az értelemben való javítás és a szokott vitákon való tárgyalás végett elővegyék. A továbbiakban őfelsége a karokhoz és rendekhez állandóan és kegyesen hajlandó marad.

Pozsony, 1840. május 10. Mattheus Stettner s. k.



Az alsó tábla válasza

Az 501. szám alatt: felirati javaslat a zsidók polgárosítása iránt a folyó évi május 10-én kelt királyi válaszra. Az 513. szám alatt: a karok és rendek felirata a zsidók polgárosítása iránt a folyó évi május 10-én kelt királyi válaszra.


Felséges Császár és Apostoli Király, legkegyelmesebb urunk!

Azon kegyelmes királyi válasz, amellyel Felséged a zsidók polgárosításáról szóló, általunk felterjesztett törvénycikkely tárgyában a folyó évi május 10. napjáról hozzánk bocsátani méltóztatott, valamint részben, úgy minden egyes pontjára nézve váratlan és fájdalmas volt előttünk. Váratlan azért, mert nem hihettük, hogy midőn az igazságnak a köz érdekével összeforrt szavát Felséged királyi széke elé juttattuk, az minden részvét nélkül fog elhangzani; fájdalmas azért, mert a századokon keresztül gyakorolt igazságtalanság és elnyomás által egymástól szétszaggatott érzelmek egybeolvasztására célzó szándékunkat elenyészve látjuk.

A kegyes királyi válasz, amely majdnem minden egyes pontjában megtagadó, ezenkívül a mostani állapotot is némely részben nem kedvezőleg bontja fel, és így magában visszalépést is foglal. Ami különösen a jobbágytelkek haszonvételének megszerzését illeti, több megyében jelenleg is vannak zsidók, akik részint a múlt országgyűlésen e részben alkotott törvény őket ki nem rekesztő rendeletének oltalma alatt ilyen haszonvételt vásárolva, részint még előbb nyerve, ténylegesen bírnak jobbágytelkeket; ezeknek sorsa tehát a mostani királyi válasz által bizonytalanságnak van kitéve.

Nem nyugodhatunk meg tehát a kegyes királyi válaszban azért sem, mert azon szempontoknak, amelyekből kiindultunk — tudniillik, hogy a zsidóknak adandó engedmények által érdekeik a közérdekkel egyesíttessenek — nem felel meg; azért sem, mert azon kedvezéseket, amelyeket magában foglalni látszik, a helytartótanács határozásától függesztve fel, ezáltal a helytartótanácsot a törvény körébe állítja.

Mivel pedig nem lehet remélnünk, hogy császári és királyi Felséged az igazságnak és méltányosságnak a zsidók mellett tagadhatatlan erősséggel szóló szavát tekintetbe, és azoknak hazátlan és száműzött sorsát atyai szívére venni fogja, ismételve őszinte fiúi bizalommal kérjük Felségedet, hogy amit az igazság, méltányosság és közérdek egyaránt megkíván, és amit mint e kívánat legkisebb mértékét törvénycikkelybe foglalva felterjesztenénk, helybenhagyni és a felterjesztett törvénycikkelyt megerősíteni méltóztassék.

Kik egyébiránt császári és királyi kegyelmébe jobbágyi alázatossággal ajánlottak, maradunk császári és királyi Felségednek legalázatosabb káplánjai, szolgái és örökös hűséges jobbágyai: Magyarországnak és a hozzá kapcsolt részeknek országosan összegyűlt rendei.

Kelt Pozsony szabad királyi városában az 1840. esztendei pünkösd hava 11-én tartott országos gyűlésünkről.



Az 1840. május 11-i CLII. országos ülésen, mindkét táblánál.

Fáy Ferenc zempléni és Szutcsics Károly Bács vármegyei követek, mint kerületi elnökök, negyedikként beadták a zsidók polgárosítása iránti feliratot.

A nádori ítélőmester felolvasta a magyar színház, majd a zsidók iránti feliratot. Ez utóbbira az elölülő megjegyezte, hogy bár a zsidók iránti királyi leirat nem adja meg mindazt, amit a karok és rendek részükre kinyerni kívántak, mégis nem csekély kedvezéseket ad a hazánkban lakó zsidóknak: a bányavárosokat kivéve többnyire mindenütt megengedi a szabad lakhatást, úgyszintén a kereskedést is. Ezek oly kedvezések, amelyeket e nemzetség kétségkívül örömmel fogadna; ezért felszólította a rendeket, hogy azokat, amelyeket a királyi leiratban nekik megadtak, törvénybe iktassák.

Bihar vármegye követe, Beöthy Ödön: Ami az elölülő javaslatát illeti, erre nézve még akkor is elég időt lát, ha e felolvasott feliratra tagadó válasz érkezne; most azonban még egyszer megpróbálná, hátha több kedvezést lehetne a zsidók részére nyerni. Az ugyanis mindenkor fennmarad, ami a királyi leiratban foglaltatik, hogy törvénybe iktattassék. Az elölülő ilyen értelemben megnyugodva a feliratot felolvastatta.

A felsőház válasza

Az 1840. május 11-i CLII. országos ülésen, a főrendeknél, déli 12 órakor.

Szögyényi László nádori ítélőmester felolvasta a felirati javaslatot a zsidók polgárosítása tárgyában.

A nádor ő császári és királyi fensége: Azt tartom, e tárgyra nézve a méltóságos főrendek a tekintetes karokkal és rendekkel kezet fognak, és semmi észrevételt tenni nem fognak.

Gróf Dessewffy Aurél: Megvallom, én is óhajtottam volna, hogy a fennforgó tárgyban őfelségétől többet nyerjünk, és szívesen megegyeznék abban, hogy kívánságunkat még egyszer sürgessük. Csak azt nem akarnám kimondani a feliratban, hogy a királyi válasz minden pontra nézve megtagadó; mert az csakugyan igaz, hogy például a lakásra nézve, amely most minden kivétel nélkül mindenütt megengedtetik, a határozat nem egészen kedvezőtlen. Az országgyűlés jelen időpontjában úgy tartom, nyakon kell kapni minden kedvezményt, ezért a feliratot e tekintetben módosíttatni kívánnám.

Főtárnokmester báró Eötvös Ignác: Van itt még egy lényeges kedvezmény az 1790/91. évi XXXVIII. törvénycikk tekintetében, amely szerint a zsidóknak eddig azon állapotban kellett maradniuk, amelyben akkor voltak. Erre nézve annyi mégis kifejlődik az utóbbi királyi leiratból, hogy a zsidók polgári helyzete a kormány és az illető hatóságok megegyezésével ezután napról napra javulhat anélkül, hogy ez ellen a felhozott XXIX. törvénycikk balmagyarázata használtathatnék.

Koronaőr gróf Teleki József: Majd minden pontjában.

A nádor ő császári és királyi fensége: Vajon nem kellene a tekintetes karoknak és rendeknek azt válaszolni, hogy azon tárgyakban, amelyekben a mostani királyi válasz inkább kedvez a zsidóknak, mint az eddig fennálló rendeletek, törvény alkottassék?

Gróf Pálffy József: Amennyire emlékszem, a kegyes királyi válasz általában tagadó volt, és így legjobban szeretném világosan ezt kitétetni úgy, mint gróf Dessewffy Aurél őméltósága előadta; mert ha e szavakat használjuk: „majd mindenben tagadó”, akkor úgy látszik, mintha a kívánatnak fele megadatott volna.

Koronaőr gróf Teleki József: Ha az mondatik, hogy „majd mindenben tagadó a válasz”, alkalmasint minden ember, aki magyarul tud, meg fogja érteni, hogy igen kevés tárgyban jött jó válasz.

A nádor ő császári és királyi fensége: A méltóságos főrendek azt kívánják, hogy azon pontokra nézve, amelyekben a királyi válasz kedvező, törvény alkottassék, mihelyt a királyi válasz megérkezik.

Az ülés folyamán Szögyényi László nádori ítélőmester jelentette, hogy a tekintetes karok és rendek hozzájárulnak a méltóságos főrendeknek a zsidókra nézve tett módosításához; a törvény megalkotását azonban akkorra halasztják, amikor a királyi válasz megérkezik.

A második királyi leirat

A zsidók polgárosítása tárgyában kelt újabb kegyelmes királyi válasz. Latinból.


7323/523/1840. Kegyesen kihirdetendő: Azokra nézve, amelyeket a tekintetes karok és rendek folyó hó 12-én az izraelitákra vonatkozólag felhoztak, őfelsége az ő előbbi kegyes elhatározása mellett — amelynek tartalmából semmi sem vonható le, ami az 1790/91. évi XXXVIII. törvénycikk rendelkezéseitől hátrafelé való lépést jelentene — továbbra is megmarad. A továbbiakban őfelsége […] kegyesen és állandóan hajlandó marad.

Pozsony, 1840. május 12. Matthaeus Stettner s. k.



Az országgyűlés határozata

Az 1840. május 12-i CLIII. országos ülésen, mindkét táblánál.

Reggeli 7 órakor elegyes ülés tartatott. Ő császári és királyi főhercegsége a nádori ítélőmester által felolvastatta a következő feliratokat, másodikként a zsidók polgárosítása tárgyában érkezett királyi válasz iránti feliratot.

A zsidók iránti királyi válaszra Dubraviczky Simon, Pest vármegye követe kijelentette: noha többet óhajtott volna, mivel azonban kívánsága nem teljesült, azon csekély engedményeket is, amelyeket a királyi válasz a zsidóknak engedett, törvénybe kell iktatni.

Ennek folytán Szentkirályi Móric, Pest vármegye követe bemutatta az e tárgybeli törvénycikkelyt, amely az Országos Irományok 549. száma alatt foglaltatik. Ezt a „kereskedés” szó mellé tett „becsületes” jelző kihagyásával elfogadták.

Az ekképpen tárgyalt királyi válaszok iránti határozatukról a főrendeket az olvasó nádori ítélőmester értesítette. Kevés idő múlva visszatérve jelentette, hogy a főrendek is megegyeznek; a zsidókra nézve azonban megjegyezték, hogy a javasolt törvénycikkely nem foglalja magában a királyi válaszban engedett minden kedvezést, ezért abban a királyi leirat szerint nyíltan kitétetni kívánják, hogy a zsidók nemesi jószágokat haszonbérelhessenek. Ebbe a rendek beleegyeztek.

A tárgyegyeztető országos választmány munkájának befejezése után a rendeket ismét elegyes ülésbe hívták.

Az elölülő királyi személynök a nádori ítélőmester által felolvastatta a fentebbi királyi válaszokat, amelyekben a rendek az időre való tekintettel megnyugodtak. Az illető ítélőmesterek felolvasták az egyeztetés eredményeit, amelyek közül a zsidók iránti törvénycikkelyt kivéve a többit elfogadták. A zsidók iránti törvénycikkelynél az udvari kancellária — mivel az e részbeni királyi válasz szavaitól nem távozhatott el — nem egyezhetett bele abba, hogy a törvényben az álljon: a zsidók a királyi városokban és azok minden részében szabadon lakhassanak. Ehelyett azt kívánta, hogy „akárhol” tétessék.

Szentkirályi Móric, Pest vármegye követe nem elégedett meg e módosítással, és az előbbi szerkezetet kívánta megtartani.

Deák Ferenc zalai követ megjegyezte, hogy noha ő is inkább óhajtotta volna az előbbi szerkezetet, a kancellária nyíltan kimondta, hogy a királyi választól semmiben sem térhet el; ezért az országos választmány e változtatást elfogadta.

Az elölülő megismételte, amit a zalai követ mondott; egyébiránt ő az „akárhol” szót világosnak tartotta, és úgy vélte, csak erőltetve lehetne azt úgy értelmezni, hogy a zsidók a város bármely részében lakhassanak. Ezért úgy hitte, hogy a módosítás elfogadható.

Klauzál Gábor csongrádi követ az elölülő kijelentése után maga is ebben az értelemben vette az „akárhol” kifejezést, és abba belenyugodott.

Hasonlóan Szentkirályi Móric is ebben az értelemben nyugodott meg a módosításban, annál is inkább, mert az elölülő nyilatkozata a naplóban benne lévén, abból ki fog derülni, milyen értelemben vették a rendek az „akárhol” kifejezést. Ezért azt részéről is az elölülő értelmében elfogadta.

Más hátra nem lévén, a rendek az ekképpen tárgyalt királyi válaszokról és az egyeztető küldöttség jelentéséről alkotott nézetüket az illető ítélőmesterek által tudatták a főrendekkel. Miután a főrendek megegyezését is jelentették, az elölülő az ülést eloszlatta.
Ugyanezen ülésen a nádor ő császári és királyi fensége kijelentette: az izraelitákra nézve, minthogy kívánatukat egészen meg nem nyerhették, a kegyes királyi leiratban foglalt kedvezményeket törvényjavaslatba foglalták. Dókus László ítélőmester a törvényjavaslatot azonnal felolvasta.

Gróf Dessewffy Aurél: Kettő van az e tárgyban kelt válaszban, amit a törvényben említve nem látok. Egyik az, hogy a zsidók ezentúl nemesi jószágokat is tarthassanak haszonbérben, ami eddig gyakorlatilag létezett ugyan, de a fennálló királyi rendeletek ellenére. A másik az, hogy oly városokban, ahol ez eddig is gyakorlatban volt, telkeket vehessenek. Óhajtanám, hogy e két engedmény is törvénybe iktattassék.

Főtárnokmester báró Eötvös Ignác: E törvényjavaslatba csak azokat foglalták a karok és rendek, amelyek a kegyes királyi leiratban a zsidókra nézve legkedvezőbbeknek látszanak. Mivel azonban az említett királyi válaszban még több engedmény is volna, én is felszólítandóknak vélném a karokat és rendeket, hogy az egyeztetés alkalmával ezeket is szőjék bele a törvény szövegébe.

Az ülés folyamán, miután a karok és rendek átjöttek az elegyes ülésre, Szögyényi László nádori ítélőmester a karok és rendek nevében jelentette, hogy a zsidókat tárgyazó törvénycikkelyre tett észrevételeit a nagyméltóságú kancelláriának elfogadták.

Az 1840. május 13-i CLIV. országos ülésen, mindkét táblánál.

Reggeli 9 órakor az országos rendek összegyűltek a főrendi teremben. Ő császári és királyi főhercegsége a nádori ítélőmester által felolvastatta azon feliratot, amely által az ezen országgyűlésen alkotandó törvények őfelségének felterjesztetnek. Magukat a törvénycikkelyeket az országos rendek felolvasottnak annál inkább elfogadták, mert a nádor ő császári és királyi főhercegsége jelentette, hogy őfelsége azokat 11 órakor megerősíteni kívánná. A fentebbi felirat az Országos Irományok 557. száma alatt foglaltatik. Miután a nádor ő császári és királyi főhercegsége és az ország prímása aláírták, a nádori ítélőmester pedig bepecsételte, ő császári és királyi főhercegségének átadták továbbítás végett, és az ülés feloszlott.

11 óra felé az országos rendek és nagy számú közönség díszes nemzeti öltözetben a prímási palotában összegyűlt. 12 órakor István császári és királyi főherceg és Hermine főhercegnő kíséretében megjelent a palota karzatán őfelsége a királyné, aki zajos éljenzés között elfoglalta a számára készült helyet. Kevés szünet múlva a jelenlévők közörömére, az ország zászlósai kíséretében megjelent őfelsége is, aki szívből eredő, majd véget nem érő örömnyilvánítások között elfoglalta királyi székét. Ő főhercegsége a prímás bemutatta őfelségének az újonnan választott koronaőrt, gróf Teleki Józsefet, aki eskütétele után hálás érzelmeit adta elő. Ezután a királyi udvari főkancellár, gróf Majláth Antal a tárgy méltóságához illő beszédet tartott. Ezt követte őfelségének királyi trónjáról elmondott beszéde: „Berekesztjük már ezen országos gyűlést, és ebbeli igaz szándékunk zálogául a hozott törvénycikkelyeket királyi jóváhagyásunkkal megerősítve ezennel átadjuk.”

A törvény

Az 1840. évi XXIX. törvénycikk a zsidókról


Addig is, míg a zsidók állapotáról a törvény bővebben rendelkezik, ezúttal határoztatik:


	
§ Mindazon zsidók, akik az országban vagy a kapcsolt részekben születtek, valamint azok is, akik az itteni lakásra törvényes úton engedelmet nyertek, ha ellenük erkölcsi magaviseletük tekintetéből bebizonyított alapos kifogás nincsen, az egész országban és a kapcsolt részekben akárhol szabadon lakhatnak — kivéve egyedül az 1790/91. évi XXXVIII. törvénycikkben említett bányavárosokat és azon helyeket, amelyekből a bányák és bányászati intézetek tekintetéből törvényes régi szokás mellett jelenleg kizárva vannak.



	
§ A fennálló feltételek mellett gyárakat a zsidók is állíthatnak; a kereskedést és mesterséget akár maguk kezére, akár vallásukbeli legények segítségével is űzhetnek, s ifjaikat ezekben taníthatják; azon tudományokat pedig és szépmesterségeket, amelyeknek gyakorlásában eddig is voltak, ezután is gyakorolhatják.



	
§ Egyébiránt köteleztetnek, hogy állandó vezeték- és tulajdonnevekkel éljenek; a születendők pedig vallásuk papjai által vezetendő anyakönyvbe jegyeztessenek.



	
§ Minden oklevelüket és szerződésüket a hazában és a kapcsolt részekben divatozó élő nyelven kötelesek szerkeszteni.



	
§ Amennyiben az izraeliták polgári telkek szabad megszerzésének gyakorlatában lennének, az ily városokban e gyakorlat jövőre nézve is megállapíttatik.



	
§ Minden ezen törvénnyel ellenkező törvény, szokás, rendelet vagy határozat eltöröltetik és megszüntettetik.







Három szöveg

A megalkotott törvényt megelőzően három javaslat szövege van előttünk.

Első: az alsó táblának Dubraviczky indítványa alapján hozott határozata, amely a teljes szabadelvűséget jelenti. Eszerint a türelmi adó megszűnik, és a zsidók az összes polgári jogokban részesülnek.

Második: a felső tábla üzenete alapján az alsó tábla által újrafogalmazott és a felső tábla által elfogadott szöveg, amelynek lényege:


	A türelmi adót eltörli.

	A zsidóknak minden kivétel nélkül megengedi, hogy az országban bárhol lakjanak.

	A zsidó korlátlanul szerezhet nemesi birtokot és városi telket.

	Minden mesterség folytatását korlát és kivétel nélkül, úgyszintén a tudományok művelését megengedi.

	A bevándorlóktól erkölcsi jó magaviselet vagy kenyérkereső mesterség igazolását kívánja.



Harmadik: a királyi leirat folytán újrafogalmazott és végül törvénnyé vált szöveg:


	A türelmi adót kifejezetten fenntartja.

	A lakhatást az itt született, jó erkölcsű, elő- és utónévvel ellátott zsidókra korlátozza. A bányavárosokban egyáltalán nem lakhatnak.

	Nemesi birtokot bérelhetnek, de jobbágytelkek haszonélvezetét meg nem vásárolhatják.

	Városi telkek vásárlása a dikasztériumok útján őfelsége engedélyétől függ.

	Mesterségük űzésénél csak zsidó segédekkel dolgozhatnak.

	Az idegen származásúak a helytartótanács által kerületenként szigorúan kezelendők.



Az államtanács által készített királyi leirat, amely törvénnyé vált, megakasztotta akkor a zsidó emancipációt. A jogkiterjesztés megakadályozásában, a magyarellenességben és a klerikalizmusban egyesült triumvirátus elgáncsolta Dubraviczky kezdeményezését és a felső tábla rokonszenvét. A tehetetlen király jogara alatt a nemzeti és emberi elnyomást rendszeresen űző osztrák kamarilla ebben az esetben is győzött, és elzárta a haladás útját. Az önkény és rövidlátás osztrák helytartóinak neve feledésbe merült; csak az elbizakodott diktátor, Metternich neve maradt fenn, akinek menekülnie kellett a népharag elől a bécsi forradalom alatt.

Példaadásul és tanulságul elevenítettem fel az első magyar zsidó emancipációs kísérletet. Amit Deák Ferenc pártvezérsége idején Dubraviczky Simon elindított 1840-ben, azt Kossuth Lajos kormányzósága alatt Szemere Bertalan miniszterelnök kormányjavaslata folytatta 1849-ben. A zsidó vallású magyarok emancipációját báró Eötvös József iktatta törvénybe 1867-ben. A zsidó vallás recepcióját Szilágyi Dezső kezdeményezte 1894-ben.

Dubraviczky, Deák, Kossuth, Szemere, Eötvös, Szilágyi: a nemzeti szabadelvűség úttörőinek neve és emléke világít a sötétségben mindörökké!

                Politikai és gazdasági liberalizmus
              

            
      

    
     
      
        A Magyar Cobden Szövetségben 1922. február 17-én tartott előadás; a Cobden-Könyvtár 7. számaként jelent meg.



      

     
     Most körülbelül húsz éve az akkoriban gróf Andrássy Gyula vezetése alatt állt Társadalomtudományi Társaság előadássorozatot rendezett a társadalmi fejlődés irányairól. Ezeknek az előadásoknak a során én vállaltam akkor a liberális világfelfogás képviseletét egyfelől a konzervatív, másfelől a szocialista törekvésekkel szemben. Már akkor kénytelen voltam megállapítani, hogy a liberális elvek, miután a múlt század hatvanas éveiben már-már diadalmaskodni látszottak, azóta részint általános okokból, részint az elvek hordozóinak hibái folytán fokozatosan visszaszorultak és elveszítették régebbi uralkodó pozíciójukat. Az azóta lefolyt két évtized, amelynek az egész világot megrázkódtató eseményei különben is sok tekintetben új világosságot vetettek az akkor tárgyalt problémákra, még fokozták a liberális törekvések háttérbe szorulását és elnépszerűtlenedését. A háború maga és a háború által kikényszerített beavatkozások a társadalmi és gazdasági élet szabad fejlődésébe tökéletesen megváltoztatták és más irányba terelték az emberek gondolkodását, és végletes felfogásokat juttattak érvényre, amelyek közt a liberális elv látszólag szétmorzsolódott.

A liberalizmus ezen hanyatlásának okai részben általános természetűek, részben olyanok, amelyek magyarázatukat a liberalizmus történeti megjelenési formái egyike-másika hibáiban lelik.

Az általános okok között szerepel elsősorban a közérzésnek az a háttérbe szorulása, amely már a múlt század utolsó évtizedeit is jellemezte, és ezzel szemben az egyéni és osztályérdek politikai érvényesítésére irányuló törekvések erős előrenyomulása. A liberalizmus, ha azt eszmeileg fogjuk fel, elvi ellentétben áll mindennemű osztályuralmi törekvésekkel. A feltétlen jogrendet, jogbiztonságot és jogegyenlőséget és ezen a kereten belül az erők szabad mérkőzését hirdeti, amely biztosítja azt, hogy minden feladatot az végez el, aki arra a legalkalmasabb. Lényegével ellenkezik, hogy az állam a maga hatalmi eszközeivel egyetlen társadalmi osztályt, legyen az a nagybirtok vagy a kisgazdatársadalom, a nagytőke, a középosztály vagy az ipari munkásság, külön támogasson és hegemóniára emeljen. Mindezeknek az osztályoknak bajait és panaszait, vágyait és törekvéseit a liberális politikának is figyelembe kell vennie, de csakis abból a célból, hogy ezeket a különböző irányokat azután egy magasabb harmóniában, egy magasabb szintézisben egyesítse az emberi haladás, az emberek nagyobb tömegének tökéletesebb boldogulása érdekében. A liberális elvek szerint a politika nem egyéb, mint a közvélemény és a közakarat érvényre juttatásának művészete, és ez a művészet akkor a legtökéletesebb, ha minden jogosult és a köz szempontjából értékes törekvést a maga benső erejének, jelentőségének és jogosultságának megfelelő erővel juttat az államban érvényre. De a politikai és pártharcok kiélesedésével mindinkább összeszorult azoknak köre, kik az egyes kérdéseket valóban így, a köz szempontjából, nem pedig a maguk egyéni vagy osztályszempontjai szerint ítélik meg. A háború előtt az volt a vélemény, hogy a hosszú békés időszak, amelyben akkor éltünk, váltotta ki az emberi önzésnek ezt a túltengését. Voltak talán, kik azt remélték, hogy a háborúban szükséges közös erőkifejtés ismét szorosabban fogja összekapcsolni a társadalmi erőket, és a közérdeket vissza fogja helyezni jogaiba. A tapasztalás mást mutatott. A háborúban megnehezedett életviszonyok csak mérhetetlenül fokozták az egyes társadalmi osztályok önzését, és soha az egyéni és osztályérdek nem játszott be jobban a politikába, mint éppen most. Láttuk ezt Magyarországon is a háborút követő forradalmi és ellenforradalmi törekvések során. Láttuk, mint használták ki a szocialista pártok, mihelyt erre alkalmuk nyílt, a maguk szervezettségét arra, hogy az államhatalmat egészen kezükbe ragadják vagy legalábbis döntő befolyást gyakoroljanak rá, amellyel aztán arra törekedtek, hogy létező társadalmi szükségletek elhanyagolásával, sőt erőszakos elfojtásával a szabad fejlődést hatalmi szóval bizonyos, az általuk képviselt osztályérdeknek megfelelő irányba tereljék és a világot így átformálják a maguk képére. És láttuk azután, amint ezek a forradalmi törekvések a történeti szükségszerűség erejével kiváltották azt az ellenkező áramlatot is, amely a forradalmi mozgalmakban oly romboló hatással érvényesült törekvéseket és irányzatokat, de az ezeket képviselő elemeket magukat is, az állam hatalmi eszközeinek kihasználásával és újból a szabad fejlődés megakasztásával elnyomni vagy legalábbis háttérbe szorítani iparkodott. Ezek az extrém áramlatok nem voltak kedvezőek a liberalizmus szempontjából.

Meg lehet állapítani azt is, hogy a demokratikus intézmények erős kifejlesztése is inkább a szélső álláspontokat képviselő osztálytörekvéseknek kedvezett, mint a középúton haladni kívánó liberalizmusnak. A modern demokrácia fogalmát, amelyet ma már mondhatni az összes párt átvett, eredetileg a liberális tanok teremtették meg. A demokratikus eszme nem volt más, mint a liberális politika módszere. A liberális politika kutatta a társadalomban mutatkozó irányokat és törekvéseket, amelyeket egy magasabb harmóniában egyesíteni igyekezett, és a demokratikus berendezkedésben találta meg a módszert azok kipuhatolására. A liberalizmusnak tehát a demokrácia szükségszerű kiegészítő része. Egészen más a demokratikus jelszónak jelentősége azokban a pártokban, amelyek bevallottan vagy be nem vallottan valamely osztályérdek különleges védelmére törekszenek, mert ezeknél a pártoknál a cél nem az általános közvélemény kipuhatolása, hanem rendszerint egy osztályérdeknek a demagógikus eszközökkel fölizgatott tömegek segítségével való érvényesítése. A liberalizmus demokrácia nélkül testet nem öltő, nem realizálható és sehol meg nem fogható üres fogalom volna. Viszont a demokrácia liberalizmus nélkül nem más, mint út az államhatalom birtokbavételére, egy véletlenül összeverődött többség erőszakoskodása, amelynél csak az úr változik, de nem változik a zsarnokság maga. Azokra a tömegekre azonban, amelyek a demokratikus intézmények segítségével döntő befolyásra tesznek szert az állami életben és amelyekben az egyéni és osztályönzés nagyobb a közérzésnél, a liberális tanok lényegüknél fogva kevésbé vonzóak. Azok a pártok, amelyek egy bizonyos osztálynak az ő különleges érdekei tökéletes felkarolását helyezik kilátásba, mindig előnyben vannak a liberális pártok fölött, amelyek éppen az ilyen egyes osztályok érdekében folytatott politikát feltétlenül perhorreszkálják, és ezért csak a felvilágosodottabb, az állami élet szükségszerűségeiről tisztultabb fogalmakkal bíró körökre támaszkodhatnak, amelyek a már demokratikus intézmények keretében döntő súllyal nem bírnak. A liberalizmust tehát e tekintetben tragikus sors érte: amikor lényegénél fogva kiterjeszteni igyekezett azok körét, akiknek politikai befolyást koncedált, egyúttal megásta saját sírját is, amelyből csak akkor fog feltámadhatni, ha a politikai műveltség elterjedésével a közérzés a nagy tömegekben is erőre fog kapni az osztályönzéssel szemben.

Nem lehet azonban tagadni, hogy a liberalizmus hanyatlását részben a liberális álláspontot valló egyes politikusok és politikai pártok hibái is fokozták. Koronkint nagy különbség állt fenn a liberalizmusnak eszmei tartalma és történeti megjelenési formái között. Voltak esetek, amikor a liberális rendszernek egyik-másik történeti megjelenési formája azonosítani látszott a liberalizmust valamely osztály külön érdekeivel, egyszer a középosztályéval, másszor a nagytőkéével stb. Ez azonban mindig ellenkezett a liberalizmus lényegével, amely sohasem indul ki egyes társadalmi osztályoknak külön érdekéből, de mindig az összeseknek összefogására törekszik.

De nem fogadhatnám el a liberalizmus hanyatlása indokainak kutatásánál helyesnek azt a sokszor hangoztatott felfogást, hogy a liberalizmus volt a korrupció melegágya. Még csak történetileg sem lehet a liberalizmus és a korrupció között okozati összefüggést találni. Könnyű volna kimutatni, hogy a régi liberális kormányok idejében a nepotizmus, a protekció és a korrupció távolról sem öltött olyan méreteket, mint egyes későbbi kormányzati rendszerek idejében. De ha történetileg nem is így állnának a dolgok, ez mit sem bizonyítana a liberális eszme ellen. A liberális elv a teljes jogegyenlőség alapján azt követeli meg, hogy minden feladatot az végezzen el, aki azt a legcélszerűbben tudja megoldani. Akik ellenkező állásponton vannak, azok azt kívánják, hogy a gazdasági élet állami intézésénél ne egyedül ez a szempont legyen mérvadó, hanem az is, hogy az egyes feladatok megoldásánál azok részesíttessenek előnyben, kiket a véletlenül uralmon lévő kormányrendszer egyik vagy másik szempontból különösen megbízhatóknak, „a nemzet támaszainak” tart. Azonban éppen ez az utóbbi rendszer nyújt tág teret mindennemű protekciónak, hoz létre monopolisztikus alakulatokat és válik ezáltal a korrupció szülőanyjává. Annyi igaz, hogy a liberalizmus a legelőrelátóbbaknak, a legéletrevalóbbaknak kedvez – de nem kell szükségszerűen kedveznie a legfurfangosabbaknak, a legkevésbé skrupulózusoknak is. Sőt az igen kifejlett jogérzést megkövetelő liberális politikának egyik elsőrendű feladata ügyelni arra, hogy a gazdasági életben az egyéni és üzleti tisztesség szempontjai feltétlenül érvényesüljenek.
Ami a liberalizmus ellen hangoztatott azt a vádat illeti, hogy végső tendenciáiban romboló, destruktív hatással van az állam életére, azt szintén nem tartom igazoltnak. Ellenkezőleg, az összes társadalmi osztály törekvéseinek állandó összeegyeztetésére, összefogására és kibékítésére törekvő irányzat, mely a liberális politika lényege, kifejezetten és határozottan konstruktív munka. Az imént említett vádak inkább a liberális táborban észlelhető bizonyos túlzásokra vonatkoznak. A régi liberális iskola mellett, amely a gondolatszabadságot hirdette, bizonyos radikális irányzatok kaptak lábra, amelyek a szabadgondolkodást írták zászlójukra. Az első türelmes minden más véleménnyel szemben, kutatja annak rugóit és igyekszik azt egy magasabb igazságba beolvasztani. A másik dogmákat állít fel arról, amit szabadgondolatnak tart, és igyekszik azokat mindenkire ráerőszakolni. Ilyformán a szabadgondolkodás körülbelül ugyanazt a szerepet tölti be, mint az ortodoxia a protestantizmusban. A liberalizmus lényegénél fogva türelmes, a radikális szabadgondolkodók bizonyos szektárius gyűlölettel szállnak szembe a más véleményen lévőkkel. Az egyik ellenez minden erőszakos beavatkozást az élet szabad fejlődésébe, a másik a saját maga által felállított doktrínák erőszakos érvényesítésétől sem riad vissza. Azoknak a pártoknak eszközeivel küzd, kik a maguk osztályérdekét tolják előtérbe, de mégsem képes ezekkel versenyezni, mert míg ezek nagyon is megfogható, valóságos érdekeket képviselnek, a doktrinér radikalizmus csak vértelen elméleteket hirdet. A liberalizmus inkább negatív jellegű irányzat – pozitív programját a társadalomban egy adott időpontban érvényesülő összes áramlatok adják meg, amelyeket a köz érdekében össze kell fogni. A radikalizmus ad ugyan pozitív programot, de ez vagy más pártoktól kölcsönvett holmi, vagy pedig könyvszagú elmélet, amellyel a tömegeknél hatást elérni lehetetlen. Ezekről az élettől távol álló, doktrínákon nyargaló radikális irányzatokról talán állítható, hogy romboló hatással vannak az állami, a társadalmi életre, amelybe – a liberalizmus szellemével ellentétben – erőszakosan akarnak benyúlni a maguk teóriáinak megvalósítására. De lényegüket tekintve ezek a törekvések voltaképpen ellentétben állnak a liberalizmussal, amelyből kiindultak.

A liberalizmus hanyatlásának eddig felsorolt okai mind olyanok, amelyek már a háborút megelőző évtizedekben is állandóan érvényesültek. A háború és az azt követő események azután fokozták ezt a processzust. Vajon miért?

Nem érdemes bővebben foglalkozni azokkal, akik a liberalizmust akarják odaállítani bűnbaknak minden súlyos bajért és szenvedésért, amely az emberiséget a háború kitörése óta sújtotta és mérhetetlen jogos elégedetlenséget és keserűséget hagyott hátra. Hisz ellenkezőleg már a háború magában véve is elfordulás volt a liberalizmus elveitől, amely a nemzetek egymás közötti érintkezésében az emberi szolidaritás szempontjait akarja érvényre juttatni. Mindaz a mesterkélt rendszabály, amelyet a háború az azt folytató államokra rákényszerített, megannyi megsértése és arculcsapása volt a minden állami beavatkozást elvileg perhorreszkáló liberális tanoknak. Ami pedig a háborút követő forradalmakban történt, szintén teljes szembehelyezkedés volt a liberális elvekkel. Hisz a forradalmak lényege az, hogy erőszakkal hoznak létre vagy siettetnek megoldásokat, ahelyett, hogy a nyugodt fejlődést bevárnák. Ha tehát rossz volt a háború, ha rossz volt a háborúban előfordult beavatkozás az emberek szabadságába, mely önkényt és zsarnokságot teremtett és éreztetett mindenkivel szemben, ha rosszak voltak a forradalmak erőszakoskodásai, akkor tulajdonképpen a szabad fejlődés elveitől, a liberalizmus szellemétől való eltérés volt rossz és ekkor az ésszerűség inkább azt követelné, hogy az emberiség visszatérni igyekezzék azon az úton, amelyről saját kárára letévedt.

De azt sem tartom indokoltnak, hogy a háborúban tett új tapasztalatok igazolnák a liberális elvektől való eltérést. A háború folyamán tényleg több kísérlet történt a gazdasági életbe való mesterséges benyúlások formájában, amelyek merev ellentétben állnak a liberális gazdasági tanokkal. Ha ezek a kísérletek fényes eredményeket tudnának felmutatni, akkor a liberalizmustól való elfordulás talán érthető volna. De ennek éppen ellenkezője áll. Éppen a háború alatt tett kísérletek bizonyították be, hogy minden mesterkélt állami beavatkozás a gazdasági életbe akkor, amikor bizonyos létező bajokat meg akar szüntetni, csak új bajokat teremt, amelyek sokszor lényegesen túlhaladják azokat az előnyöket, amelyeket ez intézkedések segítségével el lehet érni. Erre könnyű példákat felhozni. Ott van például a háborús évek közélelmezési politikája. Egyáltalában nem akarom állítani, hogy ennek a politikának alapelvei: az élelmiszerárak maximálása, az élelmiszeradagok megállapítása, végül a rekvirálások és az egész forgalom állami ellenőrzése, majd állami kezelése az akkori adott helyzetben hibás lett volna. Mindenki, aki akkor az állami ügyek intézésében részt vett, kénytelen volt erre az álláspontra helyezkedni. A háború maga, amely a legerősebb eltérés volt a szabad és ennélfogva békés fejlődés útjától, volt az eredendő bűn, amely maga után vonta azt a kényszert, hogy az élet egész vonalán beavatkozások történjenek. De bárki, ki ezzel az állami gazdálkodással bármilyen kapcsolatban áll, konstatálni fogja a rendszer teljes csődjét, aminthogy ez konstatálható volt az előző háborúk alatt tett igen hasonló tapasztalatokból is – de hát az ember csak saját tapasztalatain okul és mások tapasztalatai mellett érzéketlenül megy el. Igen óvatosan és szerényen eleinte csak az árak maximálásáról volt szó, de ez a szabadforgalomba történt beavatkozás azonnal maga után vonta azt, hogy az áru a forgalomból teljesen eltűnt. Következnie kellett a másik lépésnek, az áru hatalmi szóval való igénybevételének, az úgynevezett rekvirálásoknak. Mi volt a következmény? A gazdaközönség megszűnt búzát vagy olyan terményeket ültetni, amelyek szabadon nem voltak értékesíthetők, és olyan cikkeket termelt, amelyeknek nem volt kötött forgalma és amelyekben kellő hasznot tudott elérni. Ilyformán az a különös helyzet állt elő, mely szabad gazdálkodás esetében soha elő nem fordulhat, hogy épp a legszükségesebb és a legfontosabb cikkek termelése állandóan csökkent; hogy például abban az időben, amikor a búzaszükséglet nem volt teljesen fedezve, leginkább a búzával bevetett terület csökkent. A készletek elrejtéséből származó látszólagos hiány tehát lassanként azon rendszabályok folytán, melyek az elrejtés ellen alkalmaztattak, valóságos hiánnyá változott át, azaz végeredményben a mesterséges rendszabályok tökéletesen az ellenkezőjét érték el annak, amit velük céloztak: nem tették könnyebbé a közellátást, hanem szerfelett megnehezítették azt, és az egész ország gazdasági struktúráját rendkívül kellemetlenül befolyásolták. De tökéletesen ez a tapasztalat az ipar körében is. Amikor a szükségletek fedezése a nem elegendő mennyiségben rendelkezésre állt készletekből, a gyárak ellátása a nem elegendő mennyiségben rendelkezésre állt nyersanyagokkal s hasonló okok az ipar egyes ágainak központi igazgatás alá és állami ellenőrzésbe vételét eredményezték, ennek következménye volt a termelés megmerevítése kartellszerű alakulatokban, amelyek azzal, hogy nehézkessé tették a termelést, azzal, hogy meghiúsították a változó igényekhez való gyors hozzásimulást, azzal, hogy csökkentették a fokozott munka segítségével elérhető több haszon lehetőségét, azzal, hogy kikapcsolták a konkurenciát, és ehelyett a kartellszerűen központosított vállalatok mindegyikének kényelmesen és erőmegfeszítés nélkül bőséges hasznot biztosítottak, nem serkentőleg hatottak a termelésre, hanem ellenkezőleg, megnehezítették azt. Vagy kell-e mondani, hogy a külső kereskedelem teljes kikapcsolása, amely a belső termelést állandóan jótékony módon befolyásolja és ebből a szempontból nélkülözhetetlen az ország gazdasági megerősödéséhez, mily egészségtelen viszonyokat teremtett meg nemcsak a fogyasztók, de a gazdasági közérdek szempontjából is? Egészen sajátságos megfigyelni, hogy tulajdonképpen az összes mesterkélt gazdasági beavatkozások a fogyasztó érdekeinek megvédését mondják céljuknak, de azután az erőszakos benyúlások által adott lökések továbbadása révén végeredményben mégis a fogyasztót sújtják, sokszor úgy, hogy a fogyasztót, kit egy múló konjunktúra által reá rótt megterheléstől akartak megóvni, ennek helyében azután egy állandó, többet le nem rázható megterhelés éri.

Ha tehát egyfelől konstatálhatjuk, hogy a liberalizmus a háború kitörése óta háttérbe szorult, másfelől azonban azt is látjuk, hogy sem maguk az elégedetlenséget kiváltó események nem róhatók a liberalizmus terhére, sem pedig új tapasztalatok nem bizonyítják a liberális elvek helytelenségét, akkor e feltűnő jelenség okát csak egyben találhatjuk meg: az emberi mentalitás egy sajátszerű megváltozásában, amely a háborúval járt együtt. A háború előtt az emberi mentalitás a szabadságra volt beállítva. Az egyéni jogokba való erőszakos benyúlásokra a társadalom mindig igen élénken reagált. A közmeggyőződés akkor az volt, hogy az emberi jogokba való minden belenyúlás kárhozatos és rossz – és a közvélemény minden bővebb indokolás nélkül pálcát tört az olyan rendszer vagy az olyan intézkedés felett, amelyről kiderült, hogy az az emberi jogokat, a jogrendet, jogbiztonságot és jogegyenlőséget sérti. Ez a meggyőződés oly mély volt, hogy a háború alatt is a kormányok csak félve és aggódva nyúltak mindenhez, ami a szabadságjogokba beleütközött, amikor azokat a háború szükségleteinek bizonyos mértékig elő kellett rendelni vagy fel kellett áldozni. Az a kényszerhelyzet azonban, amelybe a háború a kormányokat juttatta, hogy a szabad fejlődést a háború eredményeinek biztosítása érdekében megakasszák és egy a háborús érdek szempontjából mesterségesen megkonstruált mederbe tereljék, lassanként átformálta az emberi mentalitást, amely rendszerint ellenőrzés és közelebbi megvizsgálás nélkül veszi át a külső benyomásokat. Amikor az emberek megbocsátani tanulták az emberi jogrendbe, jogbiztonságba, jogegyenlőségbe és szabadságba való benyúlásokat, mihelyt azokat egy elismert cél, a háborús érdek, szentesítette, azonnal megteremtődött az a mentalitás, mely az egyes intézkedéseket sohasem önmagukban, hanem csakis céljuk szerint ítélte meg, és ez a mentalitás vezetett arra a türelmetlenségre, amellyel ma mindenki elfordul a szabad és szerves fejlődés eszméjétől és ama vélemény felé hajlik, hogy a kormányoknak csak akarniuk, csak rendelkezniük kell, és minden óhaj teljesíthető, minden baj meggyógyítható, minden hiba kiküszöbölhető, és a társadalomnak olyan képet lehet adni, amilyent valamely véletlenül éppen uralkodó irány neki adni kíván. Amíg tehát a liberális felfogás alulról épít, a társadalmat mozgató erőkből indul ki, addig a ma uralkodó mentalitás felülről, az állam segítségével igyekszik eszméit az egész vonalon keresztülvinni. Amíg a liberális felfogás a társadalmat szerves alakulatnak tekinti, mely önálló életet él és a maga saját, végelemzésükben minden emberi akaratbefolyástól független törvényei szerint keletkezik, fejlődik és alakul folyton át, addig a mai mentalitás az államot és társadalmat valamilyen mesterséges mechanizmusnak hajlandó tekinteni, amelynek működését az azt megkonstruáló és vezető mérnök akarata szabja meg.

E tekintetben különben némi kijózanodás máris érezhető. Az a belátás, hogy a mai komplikált gazdasági rendszer mellett a gazdasági életbe való belenyúlások nem feltétlenül hasznosak, mindinkább kezd terjedni – bizonyos társadalmi osztályoknál azonban csak addig a határig, ameddig saját érdekeikről van szó. Arra már sokan rájöttek, hogy a saját érdekeikbe való állami beavatkozás kényelmetlen és csak visszás helyzetet teremt. De az a belátás még többnyire hiányzik bennük, hogy egészen hasonló a helyzet más foglalkozási ágakban is. Az emberi mentalitás majd akkor lesz normális, ha az emberek nemcsak saját maguk fognak iparkodni magukról lerázni az állami belenyúlások béklyóit, de másokra sem fognak akarni ilyen béklyókat rakni.



A liberalizmus hanyatlásának okai között nem említettem egyet, amelyre pedig már húsz évvel ezelőtt tartott előadásomban is utaltam: azt, hogy a liberalizmus nem mindig volt képes a maga politikáját megtölteni azzal a szociális tartalommal, amelyet a mai korszellem feltétlenül megkövetel.

A liberalizmus szabad folyást akar engedni az életnek és ebbe lehetőleg belenyúlni nem kíván. Aminthogy minden szerves alakulat legegyenletesebben akkor fejlődik, ha külső befolyások nem igyekeznek ezt a fejlődést megbolygatni, úgy a liberális felfogás szerint az államnak sem szabad feleslegesen hozzányúlnia a társadalomban és ennek gazdaságában megnyilvánuló erők szabad érvényesülésébe. A kertész öntözheti, kapálhatja, trágyázhatja, gyomlálhatja palántáját, de nem húzhatja ki mesterségesen a földből, hogy növését siettesse. Éppúgy a liberális felfogás szerint a politikus is igyekezhet kedvező atmoszférát teremteni egyes, szemében helyesnek látszó törekvések részére, eltávolíthat ezek útjából egyes akadályokat, de nem nyúlhat bele mesterségesen a társadalmi életfunkciókba és nem írhatja elő mesterségesen a társadalmi erők működését, egyeseket dédelgetve, másokat viszont elnyomva. Az állam hivatása a jogrend, jogbiztonság és jogegyenlőség szempontjainak érvényesítése – azon belül az erők szabad működésének van helye.

Az az egyenlőség azonban, amellyel ez a merev liberalizmus az egyes társadalmi erőket kezeli, a gyakorlatban igazságtalanságokra és egyenlőtlenségre vezet. A mai társadalmi berendezkedések mellett a szabadon mérkőző erők közül egyesek nagy túlhatalommal bírnak, mások teljesen gyöngék és ellenállásra képtelenek. A mereven keresztülvitt liberalizmus tehát, amikor színleg egyenlően jár el mindenkivel szemben, tulajdonképpen az egyenlőtlenséget perpetuálja. Ennélfogva a liberalizmusnak az a régi felfogása, amely az államot az éjjeli bakter szerepére akarja szorítani, az a felfogás, mely az egyenlőség elvét egészen mechanikusan fogja fel és ebből a szempontból ellenez – mint azt egyes francia liberális politikai irányzatok teszik – még olyan méltányos törekvéseket is, mint amilyen például a progresszivitás elvének az adózásba való bevitele, a mai korszellem mellett többé helyt nem állhat. A liberális politikának nem szabad arra szorítkoznia, hogy mindenkivel teljesen egyformán bánjon, hanem abban kell megtalálnia a maga hivatását, hogy mindenki úgy felvértezve és felfegyverezve léphessen a küzdőtérre, hogy azokkal szemben, akikkel érdekellentétben áll, egyenlő kilátásokkal vehesse fel a versenyt. Ebből következik, hogy a modern liberalizmusnak is ki kell egészülnie megfelelő szociális tartalommal, hogy neki is fel kell vennie programjába a gyöngébbek különös felkarolását és állami védelmét.

Ezzel azonban előáll a liberalizmusnak egy olyan árnyalata, amely nézetem szerint bizonyos, a háború alatt és a háború befejezése óta nálunk is megnyilvánuló törekvéseknek csak formájával és túlhajtásaival, de nem belső lényegével áll ellentétben, úgyhogy a két irány közötti kompromisszumot nem tartom lehetetlenségnek. Nálunk ezek a törekvések a kereszténység jelszavával mentek harcba. Aki a keresztény szellem alatt a felekezeti türelmetlenség szellemét érti, az szembehelyezkedik a liberális politikával. Aki liberális szellem alatt azt érti, hogy a gyöngéket minden támogatás és védelem nélkül ki kell szolgáltatni az erőseknek, az szembehelyezkedik a keresztény politikával. Aki ellenben a kereszténységet nagy megalapítójának egyenlőséget hirdető és minden erőszakot elítélő szellemében fogja fel, az azokkal, kik a liberalizmus szellemével összeférőnek tartják a gyöngék fokozottabb állami védelmét, igen könnyen meg fogja magát értetni. Az ilyen értelemben felfogott keresztény irány nincsen ellentétben az ilyen értelemben felfogott liberális felfogásokkal. A kettőnek lényege ugyanaz: mindkettő az emberiség jó ösztöneire apellál és azoknak akar szabad folyást engedni, feladatát egyedül abban látva, hogy ezeket az emberi ösztönöket nemesítse, javítsa és az emberiesség, a nemzeti és emberi szolidaritás szolgálatába állítsa. Mindkettővel közös az egyoldalú, önző osztálypolitika elítélése, aminthogy mindkettővel közös az ebből folyó jogegyenlőségre való törekvés is. Lehet tehát eltérés ama liberális és ama keresztény politika között, amely Magyarországon különböző időpontokban napirenden volt vagy van, de ha a két világfelfogás eszmei lényegét igyekezünk kihámozni, azonosaknak fogjuk azt találni. Maga a liberális politika annyira a keresztény erkölcs álláspontján áll, hogy más talajon, mint a keresztény világfelfogás talaján meg sem születhetett volna. Viszont az is, aki a keresztény világfelfogás alapján áll, ha vallásos meggyőződését politikai dogmákká akarná átformálni, bizonyára oly eredményekre jutna, amelyek a modern liberális törekvésekkel hajszálnyi pontossággal egyeznének. A két, ma egymással szemben álló irány kibékülésétől, egymás által való megtermékenyedésétől volna várható a magyar politikának is az az új szelleme, amely a nemzetnek annyira szükséges regenerálódását mindennél jobban mozdíthatná elő.



A liberalizmus hanyatlása azonban nemcsak az egyes nemzeti társadalmakon belül észlelhető, hanem az egyes államok egymáshoz való viszonyát illetőleg is.

Ezekben a kérdésekben – a külpolitikában – a liberalizmus tanai sohasem voltak uralkodóak. Létezett ugyan mindig az államok egymáshoz való viszonyának egy liberális koncepciója is, de ez soha döntően nem befolyásolta az egyes államok külső politikáját. E liberális külpolitikai koncepció az emberi szolidaritás nézőpontjából indult ki. Amint a liberális politika az egyes államokon belül az összes a társadalomban ható erők békés összefogására törekedett a nagy nemzeti célok érdekében, éppúgy az államok egymás közötti viszonyában az összes államokat a közös emberi célok érdekében akarta békésen sorompóba állítani. Erre a felfogásra azonban az emberiség mindeddig nem volt érett. És ezért az egyes államok politikája kifelé sohasem a közös célokból, hanem az államok saját érdekéből indult ki. Ez az érdek igen sokféle lehetett. Lehetett nemzeti, lehetett gazdasági, lehetett hatalmi érdek – de mindig az illető államnak minden más megfontolástól függetlenül megállapított saját érdeke volt. A külpolitikában a nacionalista szempontok voltak mindig irányadók, amelyek egyes hatalmas államoknál imperialista szempontokká váltak.

Csak két ponton tudtak a liberális elvek az egyes államok közötti viszonyokba is behatolni. Az egyik ilyen pont a nemzetközi jog volt. A nemzetközi jogelveknek mind szélesebb és szélesebb körökre, újabb és újabb területekre való kiterjesztése azzal a célzattal, hogy ez úton nemzetközi jogrend teremtődjék, mely éppúgy eliminálja az egyes államok közötti erőszakos összeütközéseket, amint ez az egyes államokon belül megteremtett jogrend segítségével az ott észlelhető társadalmi ellentétek tekintetében történik – határozottan a liberális felfogásokban gyökerezik. A másik pont, ahol a liberális elvek az egyes államok közötti viszonyt illető kérdésekbe is behatolni képesek voltak, a gazdasági érintkezés terén található meg. Ha a hatvanas és hetvenes évek szabadkereskedelmi szelleme azóta védvámos irányzatnak is adott helyet – senki sem gondolt arra, hogy saját országát valóságos kínai fallal vegye körül, a személyforgalom és árucsere szabadságát megkösse, idegen tőkének saját területén vagy saját tőkéjének idegen területen való elhelyezkedését megnehezítse stb. E téren az összes kultúrállamok között egy, csakis bizonyos vámrendszabályokkal mérsékelt szabadforgalmi rendszer uralkodott.

Sajnos, a háború és az azt követő események ezen a téren is igen erős visszafejlődést okoztak. Kivált a monstruózus békeszerződések, amelyek a háborút lezárták, tökéletesen megsemmisítették azokat a szerény kezdeteket, amelyek a nemzetközi viszonylatokban állandó jogrend megteremtése érdekében megnyilvánultak, és teljesen keresztültörték a nemzetek gazdasági téren való szabad versengésének elvét is.

Ami a jogrendre való törekvéseket illeti, egyedül a Népek Szövetségére vonatkozó szerződéses intézkedések tartják még fenn a régi tradíciókat, és ha jelenleg az ezeken alapuló intézmények véznák és satnyák is, nem szabad letenni arról a reményről, hogy itt új kezdetről van szó, mely a mai emberi mentalitás megváltozása esetében még jelentékenyebb eredményekre is vezethet. Egyebekben azonban a békeszerződések a privilegizált és az elnyomott államok kategóriáit teremtették meg, ami teljesen ellenkezik a nemzetközi jogegyenlőséggel és teljesen ellenkezik mindazzal, amit a liberális hitvallás hívei a nemzetközi életben mint elérendő célt tűztek ki. Gazdasági téren pedig a nemzetek szabad versenye helyébe a győztes államoknak a legyőzött államok viszonyaiba való állandó benyúlásai léptek. Az államok egy részét gúzsba kötötték, abban a hiedelemben, hogy ezáltal a többieknek annál több mozgási szabadságuk lesz.

A tapasztalatok már eddig is azt látszanak mutatni, hogy a gazdasági szabadság ezen mesterséges megbénítása árt azoknak is, akiknek érdekében történt. Ha politikai téren nem is, de gazdasági téren már létezett a háború előtt is bizonyos az összes kultúrállamok között kifejlődött érdekszolidaritás, mely minden gazdasági versengés közepette is állandóan érvényesült. Egyes országok fogyasztóképességének mesterséges leszorítása ezért bajokat és nehézségeket okozott azokban az államokban is, amelyek azt hitték, hogy az illető országok elszegényesedése az ő valóságos érdekük, mert ők voltak azok, akik e fogyasztóterületnek kihasználásából régebben jövedelmet húztak és most kénytelenek termelésüket leszorítani és munkásaikat elbocsátani. Sőt ugyanez a politika azáltal, hogy előmozdítván egy ország elszegényesedését, lerontotta pénzének értékét is, magának teremtett saját területén az eddigieknél is veszedelmesebb versenytársakat. A mesterséges beavatkozások által teremtett helyzet oly bonyolult viszonyokat hozott létre, amelyek között senki nem tud eligazodni. Senki sem tudja, hogy melyik gazdasági belenyúlás mikor fog valamely közvetett hatásával az ő saját területén valahol robbanásokat okozni.

Ez az állapot teljesen megbénítja az üzleti életet, az üzleti forgalmat. A kalkuláció mind nehezebbé és nehezebbé válik. A legszolidabb termelési ágak kénytelenek spekulatív mozzanatoknak tág teret engedni. Biztosnak látszó számítások máról-holnapra megdőlnek. Az üzleti élet tele van csapdákkal, amelyek ellen a tőketulajdonos, az árubirtokos a maga feltételeinek megszabásánál eleve védekezik. A következmény szertelen üzleti hasznok mellett, a fogyasztóknak szertelen megterhelése. A legegyszerűbb gazdasági funkciókba otrombán állami szervek kapcsolódnak bele és komplikálttá teszik a legegyszerűbb gazdasági tranzakciókat, járhatatlanokká a legszimplább utakat. Ahol a kereskedelem azelőtt öt percen belül döntött, ott most hetekig kell bizonytalan eredménnyel szaladgálni kiviteli és behozatali engedélyek után és amikor ezek megvannak, sokszor maga az üzlet, amelyről szó van, nem lehetséges többé. Azelőtt, ha valaki üzleti útra indult, egy órával a vasút indulása előtt is elhatározhatta magát arra és másnap visszatérhetett, most útleveleknek, vízumoknak beszerzésével előbb napoknak kell eltelniük. A következmény az, hogy a termelés és a kereskedelem mindenütt stagnál, dacára annak, hogy a fogyasztás távolról sincs kielégítve. Mindenki nélkülöz, mindenki szegényedik, mindenki elégedetlen, de azért az államok hihetetlen vaksággal ragaszkodnak ezeknek az állapotoknak fenntartásához. Az emberi mentalitásnak egy sajátságos eltévelyedése ez. Az egész világ Auerbach megbabonázott pincéjéhez hasonlít és virágzó szőlőnek nézi a száraz kórót. Mindaddig, amíg ez a mentalitás meg nem változik, amíg vissza nem térünk a nemzetközi gazdasági életben régebben szokásban volt szabadforgalom rendszerére, amíg egyszóval a gazdasági életben bizonyos a mainál liberálisabb elvek érvényesülni nem fognak, a gazdasági élet mai bénasága nem lesz megszüntethető.

Magyarországnak azonban egyébként is jelenlegi nagy nemzeti céljaink elérésére múlhatatlanul szüksége van azoknak a támogatására, akik a nemzetek egymás közötti viszonylataiba a liberális elveket igyekeztek belevinni, akik ennélfogva érzéktelenek az államok hatalmi érdekeivel szemben, de szívesen felkarolják az elnyomott és sorsuk megváltoztatásán munkáló népelemeknek törekvéseit. Ha valamikor ellenségeink találtak támaszt ezek körében, most a helyzet megfordult: ma mi vagyunk azok, akik támaszt találhatunk náluk azokkal az államokkal szemben, melyek velünk érdekellentétben állnak. Velük karöltve kell nekünk is törekednünk annak a mentalitásnak megváltoztatására, amely az emberi szolidaritás eszméje helyébe a győztes nemzetek mindenhatóságának és a legyőzöttek alárendeltségének perpetuálását tűzte ki céljául. Minden érdekünk azt kívánja, hogy közreműködjünk minden, egy új, az önrendelkezési jogon alapuló nemzetközi jogrend megteremtésére irányuló mozgalomban, minden érdekünk azt kívánja, hogy a gazdasági elzárkózottság rendszerét, amely ma elsősorban a mi saját elzárkózásunkra vezet, megdöntsük és keresztültörjük. Azok, akik a békeszerződésnek monstruózus gazdasági intézkedéseiből ma talán még hasznot húzhatni vélnek, töprenghetnek azon, hogy az államok közötti érintkezésben milyen szempontok legyenek mérvadók. Mi, kik egészen kétségtelenül ezeknek a szerződéseknek, amelyekben az antiliberális, nacionalista szellem tobzódik, áldozatai vagyunk, más utat nem követhetünk, mint hogy kapcsolatot igyekezzünk találni azokkal a liberális külföldi körökkel, kik saját elméleti meggyőződésük alapján osztják saját felfogásunkat ezekről a békeszerződésekről. Ők e pillanatban egyetlen szövetségeseink, akiknek támogatásával tudjuk egyedül keresztülszakítani az előítéleteknek, tévedéseknek és hazugságoknak azt a rettenetes hálózatát, amely ma a külföldön a magyar ügyre vonatkozó tisztánlátást a legvilágosabb főknél is annyira akadályozza.



A liberális világfelfogás, amelynek érdekében ma szót emeltem, nem népszerű. A mi szenvedélyes politikai harcainkban az az irány, mely összefogni és kibékíteni akar, nem pedig elválasztani, amely minden szélsőséges osztálypolitikát kerülve, kizárólag csak a közérdeket kutatja – nem csábítja a tömegeket. De nem vagyok képes azok álláspontjára helyezkedni, akik ebben a helyzetben szükségesnek látják, hogy az árral úszva maguk is szélső jelszavakat hirdessenek, ha csak azért is, hogy aztán később, ha gyakorlati megvalósításukról van szó, enyhítsék vagy elejtsék őket. Nekünk nevelnünk is kell azokat a tömegeket, kiket az utolsó évek választási reformjai útján az ország uraivá és a mi saját urainkká is tettünk. Ha ezt a feladatot senki nem vállalja, akkor miként akarjuk remélni, hogy közéletünk egészségesebb irányokba fog terelődni? A tömegeket azonban nem nevelhetjük másként, mint saját tapasztalatainkból és megfigyeléseinkből leszűrt saját meggyőződésünknek őszinte és becsületes hirdetésével. Tudom, magam is sok keserves tapasztalás útján tanultam meg, hogy a politika a kompromisszumoknak művészete. Ámde rájöttem arra is, hogy a politikus becsületességének mértékét mindig az adja meg, hol látja a határt, amelyen túl kompromisszumokba nem bocsátkozik. Évekig tartott közhivatali állásokban eltöltött szaktevékenység hosszú időre kikapcsolt volt a belpolitikai kérdésekből. Amikor most azok az események, amelyekbe a múlt évben belesodródtam, közhivatali pályámnak véget vetettek, ugyanaz az erős politikai meggyőződés és erős kötelességérzés, amely politikai fogságba juttatott, késztetett most, amikor a fogságban tulajdonképpen visszanyertem szabadságomat, amikor ismét nyíltan vallhatom nézeteimet, arra, hogy politikai meggyőződésemről őszintén színt valljak és hálásan köszönöm, hogy erre nekem alkalmat nyújtani méltóztattak.

     I. A háború és a közgazdaságtan

A régi és mostanában megint sokat hangoztatott mondás, mely szerint „inter arma silent musae”, nem értendő szó szerint. Hiszen például Kalliope, a hősköltészet múzsája, háború idején is szívesen érinti hangszerét. Ha egyébként nem tudnánk, Arany Jánostól is halljuk, hogy Tyrtaeus lanttal kezében buzdította a csatát. És nemcsak a régi görögöknél volt ez így, hanem később is. Mert az a dal sem született békében, melyet Rouget de Lisle, a fiatal mérnökkari tiszt, 1792-ben Strasbourgban szerzett, de amely a marseille-i ifjakkal indult el hódító útjára, mikor a nagy francia forradalomban Barbaroux Párizs ellen vezette őket. Petőfi költészete is összeforrt a mi szabadságharcunkkal. De nem áll a mondás minden esetben átvitt értelemben sem. A háború nemcsak a költőnek nyújt ihletet és nem csupán a zenészt serkenti dalra, hanem megtermékenyítőleg hat kevésbé hangulatos szellemi munkára is. Az orvosi tudomány nem egy ága például rendkívül sokat köszön neki. Háborúban az orvosnak a rendesnél sokkal több dolga akad, de többet is lát, sokfélét tapasztal, sok mindent tanul. Az orvosi tudomány a háborús tapasztalatok következtében nagyon fejlődhet.

Az a tudományág azonban, amelynek éppen egyik igénytelen képviselője Egyetemünkön szól most Önökhöz, nem dicsekedhet a háború hasonló ajándékaival. A közgazdaságtan nem tanul a háborútól, legfeljebb régi alaptételeit látja a rendesnél is élesebben beigazolódni háború folyamán. Sőt a közgazdaságtannak háborúban tulajdonképpen hallgatnia illik. Az előbb említett latin mondást a közgazdaságtannal kapcsolatban így idézhetnénk: Inter arma silere debet oeconomia politica. Nem nehéz megérteni, hogy miért. Gondoljunk csak az „oeconomia” szó közönséges, mindennapi értelmére, mely takarékosságot jelent. Márpedig háborúban takarékosságnak nincs helye. Háborúban a nemzet egész erkölcsi és anyagi erejét, az ország legértékesebb kincseit is pazar kézzel kell feláldozni a nagy cél, a háború célja, a győzelem érdekében. A gazdaságosság gondolata, a cselekvésnek az az elve, mely magától értetődően a gazdasági életben igyekszik leginkább érvényesülni, olyan távol van a háborútól, mint a tűz a víztől, mint az egyenlítő a földnek jéggel borított sarkaitól.

Pedig háborús közgazdaságról, különösen manapság, nem egyszer hallunk. Hogy miért, ezt is könnyű megérteni. A modern háború a kapitalista termelőrend igen nagymérvű technikai vívmányainak felhasználásával folyik, roppant embertömegeket mozgat, hosszan tart, mert a győzelem kierőszakolása érdekében a küzdő felek gazdasági erejét a végsőkig kihasználja. Egyik fő jellemző vonása, hogy egyszerre két fronton folyik, a katonain és ezzel egyidejűleg a gazdaságin is. Így lesz a háború totális háborúvá. Ha összehasonlítjuk a most folyó, második, nagy világháborút a húsz év előtti, első, kisebb világháborúval, világosan látszik, hogy már ez a mostani háború is mennyivel mélyebben használja ki a küzdő felek gazdasági erejét, mint az utóbb említett. Márpedig, ha a harc a gazdasági élet terén is folyik, akkor kell, hogy a háború alatt a küzdő felek gazdasági életüket is a háború követelményeinek megfelelően, tervszerűen rendezzék be. Így születik meg a háborús közgazdaság. De ez a háborús közgazdaság a háború, helyesebben a győzelem érdekében folytatott gazdasági politika következménye. És a gazdasági politika, mint mindenféle politika, sokszor igen távol áll attól, amit tudománynak nevezünk, és még távolabb attól, ami a múzsák közelébe vezetne minket.

Akik közelről nézik a háború gazdasági életét és tudják, hogy ezt jól átgondolt elvek szerint kell berendezni, hajlandók háborús közgazdaságtanról is beszélni. De az, amit ez a szóhasználat háborús közgazdaságtannak nevez, inkább alkalmazott közgazdaságtan, tehát inkább háborús közgazdasági politika. Ez a háború céljának szolgáló azokat az eszközöket keresi és állapítja meg, amelyek ennek a célnak megfelelően érvényesülhetnek háborúban a gazdasági élet terén. A közgazdaságtan ezzel szemben éppen azért tudomány és nem politika, mert azokat a tényeket igyekszik megállapítani, amelyek a gazdasági élet terén a jelenségek összefüggéseiben egészen pártatlan szemlélet esetén, tehát akkor mutatkoznak, mikor a béke vagy háború állapotától is eltekintve, minden egyéni vagy csoportbeli emberi érdektől függetlenül nézzük a jelenségeket. A közgazdaságtan nem azt keresi, hogy bizonyos, eleve megadott célt minő eszközökkel lehet elérni, hanem az abszolút igazságot akarja a gazdasági élet jelenségeinek körében megállapítani. Háborús közgazdaságtan mint tudomány éppen úgy nem létezik, mint ahogy nincs liberális, vagy kapitalista, vagy kommunista, vagy szocialista, vagy akár neoszocialista közgazdaságtan. Csak ilyen gazdaságpolitikai irányzatok vannak. Ezek között kétségtelenül a legjelentősebbek egyike az, mely arra törekszik, hogy adott esetben a modern háború folytathatását és eredményes befejezését gazdaságilag helyesen alapozza meg, illetve elősegítse. Ennek az útmutatásaira, különösen a modern eszközökkel vívott, hosszan tartó háborúban fölöttébb szükség van. De aki ezeket az útmutatásokat készíti, éppen úgy nem kutató közgazda, mint ahogy nem ilyen az sem, aki az ilyen cselekvési szabályokat célszerűségi szempontból a gyakorlatban lehetőleg jól igyekszik alkalmazni.

Nyilvánvaló, hogy a háború nem folytathat a maga érdekeivel ellentétes gazdasági politikát. De éppen ezért bizonyos az is, hogy a közgazdaságtannak háborúban hallgatnia kell. Hiszen a háborús gazdasági politika olyan cél érdekében folyik, mely fölötte áll az élet közvetlen gazdasági érdekeinek. Ez utóbbiak közül a nagy, a legfőbb cél érdekében, amelynek éppen a háború akar szolgálni, nem egyet kénytelen fel is áldozni. Míg ezzel szemben a közgazdaságtan inkább a közvetlen, de mindenesetre csak az általános gazdasági érdek és nem a különleges háborús gazdasági érdek szemszögéből ítélne a háborús gazdasági politika cselekedetei fölött. Ezért jobb, ha a háborúban nem beszél. Ezzel is kifejezésre juttatja azt a mély meggyőződését, hogy háborúban a gazdasági érdek kénytelen meghajolni a nagy nemzeti érdek előtt.

De ha hallgatnia kell is, élni mégis szeretne a közgazdaságtan háborúban is. Annak, hogy él, pedig úgy adhatja legjobban tanújelét, ha ilyenkor olyan kérdésekkel foglalkozik, amelyek még távolról sem érintik a háborús érdeket. Ilyen kérdéseket persze különösen úgynevezett totális háború idején nem könnyű találni. Olyan háborúban, mely a küzdő felek gazdasági életerejét a háborús cél érdekében az utolsóig kihasználja, mely nemcsak az utolsó csepp vérig, hanem az utolsó falat kenyérig is folyik, szinte nem marad a gazdasági életnek olyan tere, olyan megnyilvánulása, mely ne függne össze legközelebbről a háborúval. De valamelyes megoldás még ilyenkor is akad a közgazda számára, ha beszélnie kell. Totális háború idején is talál a közgazda olyan tárgyat, amellyel foglalkozva nem kénytelen a folyamatban levő háborút érinteni, illetve azokhoz a gazdasági kérdésekhez hozzászólni, amelyeket az ilyen háború vet fel.

Ilyen megoldás például, mikor a közgazda a múltba menekül, vagyis ha, amennyiben hajlandósága van rá, gazdaságtörténettel foglalkozik. Feltéve természetesen, hogy a történeti múlt nem függ össze közelebbről a jelennek azokkal a kérdéseivel, amelyekkel szemben nem óhajt állást foglalni. Hasonló célból nem csupán háború idején merülhet el a múlt vizsgálatába a közgazda. Így járhat el akkor is, ha például béke idején nem akar fejtegetései során az akkor uralkodó gazdaságpolitikai vagy általános politikai irányzattal szembekerülni. A közgazdaságtan újabb történeti iskolájáról, mely különösen Németországban virágzott a múlt század végén, nem egyszer mondták az ellenesei, hogy kényelmesebb a nagy választófejedelmet dicsőíteni, vagy az óriásipar keletkezését a Schwarzwaldban magyarázni, mint olyan dolgokról beszélni, amelyek a közgazdát a hatalommal esetleg összeütközésbe hozzák. Olyan időkben és olyan országban, ahol akkor az uralkodó gazdaságpolitikai felfogással ellentétes véleményt nemigen lehetett hangoztatni, a matematikai módszer alkalmazásáról a közgazdaságtanban is hallottam hasonlót. De ez már erőltetettebb állítás. Csak annyiban lehet valami alapja, hogy a közgazdaságtannak azok a kérdései például, amelyeket könnyen lehet matematikai módon tárgyalni, vagy helyesebben talán, amelyek a matematikai módon űzött kutatás megszokott, kedves tárgyai, távolabb esnek annak a vitának az anyagától, mely a gazdasági szabadság és az állami beavatkozás rendszere közt folyhat.

Szinte kínálkozik a gondolat, hogy a közgazdaságtan elméleti kérdései alkalmasak különösen olyan tárgyalásra, mely sem háborús, sem másféle gazdaságpolitikai érdeket nem sért. De amilyen könnyen áll elénk ez a gondolat, éppen olyan gyorsan utasítjuk is el magunktól. Nincs olyan elméleti kérdés, vágjon ez akár a fogyasztás, akár a termelés, akár a forgalom, akár a jövedelemeloszlás, akár a konjunktúraalakulás körébe, melynek az ilyen vagy olyan módon való megfejtése ne vonna maga után megfelelő gazdaságpolitikai következményeket. Amely kérdések nem ilyen természetűek, lényegtelenek, nem érdemesek arra, hogy velük az elmélet foglalkozzék. Hiszen az elmélet mindig éppen azért kutat, hogy az eléje került tényt helyesen magyarázza, a felmerült kérdésben minden mellékes tekintettől függetlenül, egyoldalú érdeket nem néző, helyes választ adjon. Szóval, hogy az abszolút igazságot tárja fel és ennek a segítségével adjon irányítást az olyan gazdaságpolitikai cselekvésnek, amely szintén abszolút helyes kívánna lenni, vagyis amely az így vagy úgy magyarázott érdekek helyett a közérdeket óhajtaná szolgálni. A „tiszta” elméletnek is megvan a maga gyakorlati jelentősége. Sőt ennek, ha nem levegőbe rajzolt ködképeket magyaráz, hanem a való életnek bár legrejtettebb jelenségeit kutatja, gyakorlati jelentősége annál nagyobb, minél „tisztább”, tehát mellékes szempontoktól minél kevésbé befolyásolt kutatás eredménye a magyarázat, melyet nyújt.

II. A módszer és a módszertani kutatás

A közgazdaságtani elméletnek csak egy olyan tárgya van, amely csupán magát a kutatást érdekli, de nem érinti közvetlenül a gazdasági életet. Ha e körül kutatgatunk és nem akarunk fejtegetéseinkbe szándékosan gazdaságpolitikai szempontokat belekeverni, távol maradhatunk közgazdaságtani munkánkkal a körülöttünk folyó élet zajától. Ez a tárgy, amely ezek szerint különösen alkalmas rá, hogy olyan időben foglalkozzék vele a tudomány, mikor más, az élethez közelebb fekvő kérdésekhez nyúlni kevésbé célszerű, a módszer kérdése. A közgazdaságtan helyes módszere körül támadt azt a híres vitát is például, mely a múlt század végén folyt a német irodalomban, nem csekély mértékben az nyújtotta annyira el és szélesítette annyira ki, hogy a módszerről kényelmesen, gazdaságpolitikai állásfoglalás nélkül lehetett értekezni. Ez a mai legújabb német irodalom is megint nagy erővel veti magát a módszer kérdésére. Most teszi ezt, mikor a háború és ettől függetlenül is az irányított gazdálkodás, tehát a gazdasági téren erősen érvényesülő állami beavatkozás nagyon szűkre szorítja azt a teret, melyen a közgazdaságtani kutatás mozoghat, ha vizsgálódásának eredményével a nyilvánosság elé akar lépni.

A módszer, a kutatás mikéntje, minden tudomány örök problémája. De különösen alkalmas arra, hogy állandóan vita tárgyául szolgáljon olyan tudományban, mely vizsgálata körébe az embert és az emberen kívüli természetet egyaránt bevonja. Márpedig a közgazdaságtan ilyen tudomány. Tulajdonképpen a szellemi tudományok közé tartozik, de vannak részei és egyes ágai, amelyek csak a természettudományok közönségesen ismert módszerével kutathatók. Az ilyen kettős természetű tudomány körében csak meg kell érinteni azokat a kérdéseket, amelyek itt merülnek fel, ahol az emberen belül és az emberen kívül levő természet találkozik, és nyomban kész a parázs módszertani vita. Így különösen érthető, hogy a közgazdaságtan könnyen és szívesen fordítja figyelmét a módszertani kérdések felé, mihelyt erre kedvező alkalom kínálkozik, helyesebben, mikor más, a gazdasági élet elevenébe vágó, érdemlegesebb kérdésekkel egy vagy más oknál fogva, legalább a nyilvánosság előtt, nem tárgyalhat. Pihenő szünetek ezek a közgazdaságtan haladásában. Vagy, egy kissé durvább hasonlattal élve, azt is mondhatjuk, hogy a módszertani tanulmány olyan valami, mint a nagytakarítás a gondos háziasszony háztartásában. Nem hoz éppen újat, de talán selejtez, eltakarítja a nem használhatót. Amitől aztán a megmaradó, az értékes tisztábban látszik, jobban érvényesül.

A módszertani kutatás különösen ebben az utóbbi értelemben bír komoly, tudományos jelentőséggel. Mert ha csak arról beszélek, hogy elgondolásom szerint miként kellene kutatni, de nem bizonyítom be egyidejűleg az ilyen módon űzött kutatás célszerű voltát ekként már elért, letagadhatatlan eredményekkel, a módszer kérdésének erőltetése csak üres szalmacséplés marad. Ha azonban a vizsgálat arra mutat rá, hogy a bírálat tárgyává tett kutatás irányító szempontja téves, helytelen, eredményre nem vezet, és ezzel szemben olyan más irányító szempontra vagy szempontokra hívja fel a figyelmet, amelyeknek segítségével tökéletesebb eredményt lehet elérni, és ennek az állításnak az igazságát az illető szempont vagy szempontok segítségével végzett kutatás eredményének a bemutatásával igazolja is, akkor az ilyen módszertani fejtegetés a tudomány előbbrevitele tekintetében határozott eredménnyel járhat. Az a módszertani vita, melyről fentebb már szóltam és amely a múlt század végén akörül folyt a német tudományban, hogy a közgazdaságtan történet vagy elmélet legyen-e, tehát hogy inkább induktív, vagy inkább deduktív módon dolgozzék-e, azért laposodott el és azért folyt el, hogy ezzel a hasonlattal éljek, a homokba, mert a vita bajnokai mindkét félen csak a saját módszerbeli eljárásuk helyességét védték és nem gondoltak arra, hogy mint minden tudománynak, a közgazdaságtannak is szüksége van irányító szempontra vagy szempontokra kutatásai közben és hogy inkább arról kellene beszélni, hogy a kiindulásul addig használt irányító szempontok mennyire feleltek meg a tárgy természetének és hogy mennyire voltak alkalmasak arra, hogy a tudomány követésükkel eredményt érjen el. Az a módszertani vita, mely most folyik a német irodalomban, ezt már inkább érzi, ha nem mondja is határozottan ki. Ilyenkor aztán az, amit eddig módszervitának neveztünk, a kutatásnál érvényesülő vezető szempontok helyességének a vizsgálatává formálódik át.

III. A közgazdaságtani kutatás irányító szempontjai

Nincs olyan kutatás, amelynek ne volnának irányító szempontjai. Ezeket egy tudományban sem árt, sőt szükséges is időnként vizsgálat alá venni, bírálat tárgyává tenni. Ha így értelmezzük — ismétlem — a módszertani vizsgálódást, a ráfordított szellemi munka, mely mint vitatkozás az ilyen vagy olyan módszer helyessége fölött, meglehetősen terméketlennek bizonyult, határozott tudományos eredménnyel járhat.

Ilyen munkát végzünk akkor is, mikor a közgazdaságtan fejlődését abból a szempontból tesszük vizsgálat tárgyává, hogy miként érvényesültek benne különböző időkben, különböző iskoláknál a kutatás irányító szempontjai. Ez a szemle magában véve sem érdektelen. De különösen érdekessé akkor válik, ha vizsgálódásunk közben arra is figyelünk, hogy a tudományos kutatás tisztaságát hol, mikor és milyen mértékben zavarták meg, esetleg nem is tudatosan, gazdaságpolitikai törekvések visszhangja, vagy esetleg tudatosan politikai cél kitűzése, avagy olyan világnézeti meggyőződés, mely a tiszta tudomány céljával, az igazság keresésével nem fér össze és a tudományosnak szánt és hitt munka eredményét már előre is eltorzítja.

Quesnay-t, mikor közgazdaságtani rendszerét megalkotta, az akkori idők természetbölcseleti világszemlélete vezette. De tévútra került vele. Ez az irányító szempont a gazdasági életnek csak egy kis részét mutatta meg neki, és ezt sem helyesen. De a fiziokratizmus nem is volt tiszta tudomány, bár igen magas színvonalon álló gazdaságbölcselet formájában jelenik meg. A fiziokraták az enciklopedisták körében a gazdasági kérdések szakértői voltak és mint ilyenek gazdaságpolitikai téren készítették elő a nagy francia forradalmat. A „laisser faire” elve a liberalizmust tanította gazdaságpolitikai téren, de a szabadságot kívánta az állami élet minden más terén is.

A régi angol közgazdaságtani iskola ama szempont tekintetében, mely kutatását irányította, nem nyújt olyan egységes képet, mint a fiziokraták csoportja. Az angol klasszikus iskola képviselőit eleinte szintén a természetbölcseleti szemlélet irányította. Aki Adam Smith gazdaságtanának bölcseleti alapjait vizsgálja, mihamar megtalálja, hogy a „dolgok természetes rendjébe” vetett hit honnan került az ő rendszerébe. De ő utána már csakhamar az angol üzletember egyoldalú érdeke lesz a klasszikus iskola irányító szempontjává a közgazdaságtani kutatás közben. Amit ezek az angol közgazdák, köztük először és főleg Ricardo észrevettek és megláttak, azt legtöbbször csak az angol kereskedő irodájának az ablakából nézték meg közelebbről. Vezető szempontjuk éppen ezért mindig az egyoldalú költségkeresés maradt. Igaz, hogy ez a szemléleti mód sok feltétlen igazságot is megmutatott nekik, de szemléletük egyoldalúságát is növelte. Az angolok erős gazdasági érzéke azonban iskolájukat arra is képessé tette, hogy tanításuk erősen fejlődjék. Az ifjabb Mill például, akit közönségesen és felszínesen az iskola „rendszerezőjének” mondanak, olyan dolgokat is tanít már, melyekről a mai közgazda, aki mindig csak a legújabb könyveket igyekszik olvasni, csodálkozva állapítaná meg, hogy ezek egészen modern kérdések és mai megállapítások. Gazdaságpolitikai viszonylatban pedig az angol iskola csak azért nem kifejezetten nemzeti, mert abban az időben a nemzetközi gazdasági érdek és az angol érdek között nemigen volt különbség.

A határhaszoniskola a másik korszakalkotó irányzat tudományunkban. Ennek a munkásai a gazdálkodó ember lelki világának addig elhanyagolt vizsgálatát tették gazdaságtani kutatások vezető szempontjává. Ezzel a kutatandó anyagba igen mélyen tudtak lenyúlni a valóság keresése, a gazdasági élet titkainak magyarázása közben. A közgazdaságtan örök igazságok megállapításait köszöni ennek az iskolának. De amikor a határhaszoniskola apostolai — éppen szöges ellentétben a régi angolokkal — a gazdasági élet jelenségeinek magyarázó kulcsát erőltetten mindig a gazdálkodó ember lelki életében működő rugó hatásában keresték, ellenkező hibába estek, mint az angolok, és ezzel nem egyszer nagyon is eltávolodtak szemléletükben a való élettől. De vitán felül áll, hogy annak a követelménynek, hogy a közgazdaságtan tiszta tudomány legyen, mely minden gazdasági egyoldalú érdektől, tehát minden gazdaságpolitikai részleges céltól függetlenül vizsgálja a gazdasági életet, eddig legalább, ez az iskola felelt meg legjobban.

Igaz, hogy a határhaszoniskola akkor keletkezett, mikor már világosan látszott, hogy az angol iskola irányító szempontja nemcsak egyoldalú, de veszedelmes is. A tudományos szocializmus ugyanis ekkor már fellépett volt új tanításával, mellyel az angol költségelméletet túlhajtotta. Valószínűleg nem téved, aki arra mutat rá, hogy a határhaszoniskola első alapítóit alighanem a szocializmus térfoglalása is serkenthette a gazdasági életnek olyan magyarázatára, mely az angol iskolánál mélyebb alapokból indul ki. De ha így volt is, akkor sem olyan irányító szempont ez, mely a kutatás tisztaságát valamely előzetesen kitűzött cél követésével megzavarja. A szüksélettelítés törvénye egyformán érvényesül a magántulajdon világában és a kommunista szocializmus képzelt államában is.

Viszont a határhaszoniskolának ez az erősen tiszta tudományos jellege nem jelenti azt, mintha ennek az iskolának tisztán tudományos eljárással megállapított tételei nem volnának alkalmasak gazdaságpolitikai célok és eszközök helyességének a megvilágítására. A fokozatos adóztatás jogosultságát például semmi sem magyarázza olyan érthetően, mint a határhaszonelmélet, mikor ez arra mutat rá, hogy az emberre nézve, legalább az átlagos embert tekintve, a jövedelem magasabban fekvő rétegeinek gazdasági jelentősége kisebb, mint az alacsonyabban fekvőké.

A tiszta tudomány terén igyekszik mozogni a határhaszoniskolának az a szárnya is, mely matematikai eszközökkel dolgozik. Ennek az iskolának a meggyőződése szerint a tisztán tudományos eredményre való törekvést matematikai eszköz használata esetén annál inkább kísérheti siker, mert ha a kutatás tisztán számszerűleg megállapítható mennyiségekkel dolgozik, a kutatás eredménye csak pontos lehet. A matematikai közgazdaságtannak éppen ez a pontosságra, exaktságra törekvés a vezető szempontja. De a matematikai iskola kelleténél erősebben bízik abban, hogy különleges eszköze mennyire alkalmazható a gazdaságtani kutatásnál. Saját módszerével elért eredményei a matematikai pontosságon túlmenőleg csak akkor volnának mind gazdaságilag is igazak, ha a gazdasági életnek minden tényezőjét pontosan ki lehetne fejezni mennyiségileg. Már említettük,

hogy a gazdasági élet kettős természetű jelenségek köre. Ezek közül azokat, amelyek az emberen belül mutatkoznak, bajosan lehet számokkal kifejezni. Sőt ez a gazdasági jelenségek közül nem egynél akkor sem lehetséges, ha ezek a jelenségek az emberen kívüli világ tüneményei. Ez okozza, hogy a matematikai módon végzett kutatás minden pontossága ellenére sem ad mindig helyes eredményt a közgazdaságtanban.

Az amerikaiak gyakorlatiasnak mutatkoznak a közgazdaságtan művelése terén is. A hozzájuk érzelmileg közelebb álló angol és az ő értelmi megítélésük szerint is mélyebben szántó határhaszoniskola vezető szempontjait célszerűnek látták a kutatásnál társítani. Így jött létre felemás természetű közgazdaságtanuk, a határtermelékenységi iskola. A békítő kísérletnek, ha a küzdő felek már nagyon kifáradtak a harcban, rendesen sikere van. Ez magyarázza a határtermelékenységi iskola széles körű, nagy hatását is a tudományban. Az objektív és a szubjektív értékelmélet, tehát az angol és a határhaszoniskola addig harcolt egymással, míg végre mindkét küzdő fél jónak látta a határtermelékenység gondolatában egyezményes békét kötni. A határtermelékenységi iskola gyakorlatias voltát különben hallgatólagos gazdaságpolitikai célja is jól mutatja. A magántulajdonon felépülő, közönségesen kapitalistának nevezett termelési rend jogosultságát igyekszik a maga módja szerint igazolni. Másutt már rámutattam arra, hogy például Irving Fisher jövedelemmagyarázata vagy R. T. Ely tanítása az „átmeneti költségek törvényéről” mennyire egyoldalúan áll a magántulajdon védelmének a szolgálatában. Túlzások ezek, amelyeket csak az tesz érthetővé, hogy szerzőik velük bizonyos, inkább magángazdasági érdeknek kívánnak szolgálni. Az institúciós iskola, melynek köréből kerülnek ki ma az Egyesült Államokban az állami beavatkozás legerősebb hívei, éppen ezért fordult el a határtermelékenységi iskola tanaitól.

IV. A statikus szemlélet és a gazdasági élet dinamikája

A közgazdaságtan a határtermelékenységi iskola alapgondolatánál és ezzel irányító szempontjánál értékesebb, más vezető szempontot is köszön az amerikai tudományosságnak. Ez a másik vezetőgondolat eredményesebben használható a gazdaságtani kutatásnál.

Azt valószínűleg mindig tudták, hogy a gazdasági élet folyton mozog, változik, fejlődik. De éppen ezért azok, akik a gazdasági élet jelenségeivel elméletileg foglalkoztak, már régebben gondolhattak arra, hogy a gazdasági élet törvényeit valósággal csak akkor lehetne megismerni, ha a vizsgálat ezt a folytonos fejlődést sem hagyná kutatás közben figyelmen kívül. Ennek ellenére is megvolt azonban a közgazdaságtanban a hajlandóság mindig arra, hogy azokat a gazdasági jelenségeket, melyeket közelebbről akart szemügyre venni, elképzelt, álló állapotukban tegye vizsgálat tárgyává. Az egyszerűsítésnek olyan magától értetődő módja ez, melyre minden munka, a szellemi is, tehát a megfigyelés is, szinte önként, akaratán kívül törekszik.

A statikus szemlélet azonban nem egy dolgot másként láttat meg a vizsgáló szemmel, mint ahogy az a valóságban létezik. Ha azonban a kutató figyelembe veszi a gazdasági életnek azt az állandó mozgását, mely belső tényezők hatásából ered, vagy mint mondani szoktak, a gazdasági élet dinamikáját, nem fog ebbe a hibába esni. De persze határozottan könnyebb bármit is álló állapotban megfigyelni, mint folytonos mozgásban jól szemügyre venni. Ezt teszi érthetővé, hogy különösen a régebbi elmélet mindig hajlott az ilyen rögzítésre, mégpedig — és ez volt a baj — anélkül, hogy az ekként történő kutatásnak a mesterkélt voltára ráeszmélt volna. Az a közgazdaságtan például, amely még csak válságairól beszélt konjunktúraalakulás helyett, a gazdasági életnek ezt a tüneménysorozatát, mely éppen legjellegzetesebben mutatja, hogy a gazdasági élet mindig mennyire mozog, csak egy bizonyos, rögzítve képzelt állapotában vizsgálta. Pedig a konjunktúrafolyamat, melynek a válság csupán egyik, mégpedig szintén mindig mozgásban levő szakasza, egy pillanatig sem áll soha nyugodtan. Különösen jól látszik a gazdasági életnek ez az állandó mozgása, ha a gazdasági élet forgalmi szakát nézzük. A gazdasági életnek ebben a fázisában nehéz volna olyan jelenséget találni, amelyet álló állapotában képzelve, tehát statikusan kielégítően lehetne magyarázni. Olyan statikus ármagyarázat, amely helyes volna, nem létezik. Azok is tévednek, akik a gazdasági élet egyensúlyi állapotában keresik a statikus helyzet megvalósulását. Nyugvó egyensúlyi állapot a gazdasági életben nincs. Mozgó egyensúly létezhet csupán.

Különösen könnyen érvényesülhet a hajlandóság, mely a gazdasági élet jelenségeit statikusan igyekszik vizsgálni, ha ez az igyekezet olyan szemléleti móddal társul, amely már eleve igazolni látszik a statikus módon történő vizsgálódás jogosultságát. A régi angol közgazdaságtan például a „természetes” ár törvényét kereste. Ennek az iskolának a statikus szemléletét kétségtelenül nagyban elősegítette az iskola híveinek az a hajlandósága, hogy a gazdasági életet az általuk elképzelt, természetes állapotban akarták vizsgálni. Egészen nyilvánvaló, hogy valamely gazdasági jelenségnek úgynevezett „természetes” körülmények közt történő vizsgálata nem azonos azzal, amit statikus szemléletnek mondunk, vagyis azzal, hogy a szemlélő mesterséges leegyszerűsítéssel álló állapotában véli a jelenséget vizsgálhatni. Éppen így bizonyos az is, hogy az a szemlélet, mely ugyanezt a gazdasági jelenséget a való életnek mindenben megfelelő, a régi kifejezéssel élve, úgynevezett „piaci” körülmények közt veszi szemügyre, kétségtelenül nem vág egybe azzal, amit a gazdasági élet dinamikáját is figyelemre méltató kutatásnak nevezünk. A kettő azonban mégis hathatott egymásra. Az egyik mesterkéltség könnyen maga után vonja a szemléletnél a másikat. Még könnyebben bekövetkezik ez, ha a kétféle mesterkéltség közt rokonság is látszik. Az, aki a gazdasági jelenséget „természetes” állapotában kívánja szemlélni, mindazokat a zavaró körülményeket kirekeszti a kutatásból, amelyek a jelenség lényegének tiszta meglátását szerinte megnehezítik, zavarják. Ilyen körülménynek tekinthető az idő folyása is, mely alatt a jelenség formáját változtatja.

Mikor azonban azt mondjuk, hogy a statikus szemlélet a jelenséget rendesen másként láttatja meg a vizsgáló szemmel, mint aminő a jelenség a valóságban, ezzel még nem állítjuk azt, hogy a gazdasági életben egyáltalán nem mutatkoznának olyan jelenségek, amelyeknek vizsgálatánál a statikus szemlélet ne volna eredményesen használható. Nem szabad ugyanis figyelmen kívül hagyni, hogy a statikus szemlélet mintegy keresztmetszetben mutatja be azt a jelenséget, amely a valóságban folyamatos történés. A keresztmetszet vizsgálata lehetővé teszi, hogy jól szemügyre vegyük a folyamatos jelenség alkotóelemeit, amelyeket esetleg egyáltalán nem, vagy csak kevésbé híven lehetne felismerni, ha a tüneményt csak folyamatában, tehát mintegy csupán kívülről néznénk. Ha például a termelés elemeit teszem vizsgálat tárgyává — már az „elem” kifejezés használata mutatja itt a statikus szemléletet —, jobban megláthatom ezeket az egyes elemeket, ezeknek a sajátságos mivoltát jobban észlelhetem, mintha például csak a termelés „tényezőiként”, tehát működésük közben és ennek következtében komplementaritásuk folytán egymással való összefüggésükben veszem őket szemügyre. Az utóbbi szemlélet a gazdasági élet dinamikájának a felismerésére támaszkodik és éppen ezért a termelés folyamatát mutatja meg. Magától értetődik, hogy ez az utóbbi szemlélet nélkülözhetetlen, ha a gazdasági életet, illetve ennek az itt említett jelenségét, a termelést, tökéletesen meg akarjuk érteni. A statikus szemlélet azonban, amelyet előbb említettünk, a folyamatban szereplő tényezőknek mint a termelés elemeinek a természetét, ezeknek az egyenként mutatkozó különleges sajátságait, amelyek nagyon különbözők lehetnek, tárhatja világosabban elénk. A dinamikus szemlélet például csak magán a folyamat egészén képes hozadékalakulásbeli törvényszerűséget észrevenni. A határtermelékenységi iskola éppen ezért esett bele abba a hibába, hogy a csökkenő hozadékképesség törvényét általánosítsa. Az a felfogás, amely helyesen meglátja, hogy az egyes termelőtényezők mindegyike a saját hozadéktörvénye szerint érvényesül a termelési folyamatban, távolról sem dolgozik egyoldalúan statikus szemlélettel, de amikor a folyamatot elemeire bontja szét, a statikus szemlélet útmutatása szerint teszi meg a vizsgálódás terén az első lépést.

Nem lehet tehát azt mondani, hogy a gazdasági élet dinamikus természetének a felismerésével olyan irányító szemponthoz jutottunk volna a kutatásnál, amelyet követve mindent jól magyarázhatnánk.

Mihelyt az emberek valami újnak egy bizonyos célra való használhatóságáról meggyőződnek vagy tudomást szereznek, nyakra-főre alkalmazzák ezt a használható dolgot vagy eljárást. Alkalmazzák ott is, ahol semmi szükség sincs rá, sőt alkalmazzák esetleg olyan körülmények között is, mikor a szóban forgó dolog vagy eljárás alkalmazása nemcsak hogy nem használ, de inkább árt. Az utánzás hajlama mutatkozik ebben. A közgazdaságtannak és társtudományainak területe a most tárgyalt szemléleti módok élesebb megkülönböztetése óta az ilyen eljárásra szintén szolgál példával. Amióta nyomatékosan hangsúlyozzák, hogy a kutatónak, ha helyesen akar látni a gazdasági jelenségek világában, figyelembe kell vennie a gazdasági élet állandó mozgását is, azóta divatossá lett sok mindent dinamikusan tekinteni. A „dinamikus” szót ma már szélesében használják, ott is, ahol rá semmi szükség sincs. Átvitt értelemben is használjuk. Ma már például dinamikus könyvelés is van. Jóhiszemű visszaélés ez a szó igazi értelmével.

Említettem, hogy a megkülönböztetést a statikus közgazdaságtani szemlélet és a gazdasági élet dinamikájának a felismerése között az amerikaiaknak köszönjük. A gondolat azonban náluk sem eredeti. Az amerikai közgazdaságtan a gazdaságtani kutatásnak ezt a jelentős, újabb vezető szempontját a természettudományból, közelebbről a mechanikából vette át, mégpedig a múlt század végén virágzott régi szociológia, a természettudományi alapokra építő és így pozitivista társadalomtan közvetítésével.

V. A hosszú és a rövid távú szemlélet

Ha statikusan vizsgálódunk, vagyis ha a gazdasági jelenséget nem folyamatában vesszük szemügyre, hanem csupán egy bizonyos időpontban figyeljük meg, mintegy ebben az időpontban megrögzítetten nézzük, akkor azt az időtartamot, mely alatt a folyamat megfigyelésünk alá kerül, a lehető legrövidebbre kurtítottuk. Ha viszont az egész folyamatot akarjuk áttekinteni, hosszabb ideig marad figyelmünk lekötve, mégpedig minél hosszabb ideig tart az, amit vizsgálni akarunk, annál tovább kell ennek a hosszú időtartamnak megfelelően figyelemmel kísérnünk a jelenséget. A közgazdaságtan statikus szemléleti módja és a gazdasági élet dinamikájának a felismerése közti különbség ekként tulajdonképpen az úgynevezett rövid időre szóló, másként rövid távú szemlélet (short period economics) és a hosszú távú (in the long run) gazdaságtani vizsgálódás közti különbséget is elénk tárja. A statikus szemlélet az elképzelhető legrövidebb távú megfigyelésen alapszik, és így a rövid távú gazdaságtani magyarázati mód szélső esete. Míg ha a gazdasági jelenségnek benne rejlő hajtó erejére is figyelemmel vagyunk, mely ezt a jelenséget és ezzel az egész gazdasági életet állandóan mozgásban tartja, könnyen juthatunk arra a helyes gondolatra, hogy a gazdasági jelenségek természetét mégis inkább csak a hosszú távú szemlélettel lehet a legtöbb esetben helyesen megismerni. Így kerül elénk a mai közgazdaságtannak másik fontos vezető szempontja és ezzel együtt a vitakérdés, hogy a gazdaságtani kutatásnak a rövid- vagy a hosszú távú szemlélet-e a célravezetőbb módja.

Azzal, ahogy a kérdést itt előtártam, magam részéről már állást is foglaltam ebben a vitában. Sőt azt hiszem, hogy ez a világos és egyszerű magyarázat, melynek kíséretében a két lehetőséget bemutattam, meggyőzhet annak a felfogásnak a helyességéről, hogy az úgynevezett hosszú távú szemlélet a célravezetőbb.

Pedig a mai közgazdaságtan, bár megvetéssel fordul el a statikus kutatómódtól, vizsgálódásaiban mégis sokkal inkább a rövid távú szemlélet híve. Ezt az ellentmondást az teszi érthetővé, hogy a gazdasági életnek azok a jelenségei, melyeket statikusan szemlélve is jól meg lehet magyarázni, sőt amelyek szinte kikövetelik magukkal szemben a statikus vizsgálati módot — fentebb láttunk ilyeneket —, a mai közgazdaságtant kevésbé érdeklik. De magyarázza az is, hogy a rövid távú szemléletnek nem kell mindig egy pillanatra korlátozódnia, arra tudniillik, melyben a jelenség áll és nem mozog. A rövid távú szemlélet is figyelheti a jelenséget mozgásában. De csak rövid ideig kíséri figyelemmel, nem nézi végig a jelenség alakulásának egész folyamatát. A mai közgazdaságtan rövid távú szemlélete ennyiben tekintettel van a gazdasági élet dinamikájára.

Annak, hogy a mai közgazdaságtan a rövid távú szemlélet híve, nem nehéz az okát megtalálni.

A mai közgazdaságtan a mai embernek igyekszik megmagyarázni a gazdasági életet. Márpedig ez a mai ember a pillanatok embere. Gyorsan él, gyorsan akar eredményt elérni, mert tudja, hogy biztosan csak a ma az övé. Még a holnap is érdekli, sőt talán a holnapután is. De azzal, hogy mi történik évek múltán, különösen, hogy mi következik be hosszú idő múlva, már kevésbé törődik. Ez az egyik oka annak, hogy a mai közgazdaságtant is inkább csak az érdekli, ami az alatt a rövid idő alatt történik, míg az éppen élő generáció élete tart. A másik ok, ami miatt a mai közgazdaságtan rövid távú szemlélettel dolgozik és nem szívesen néz bele a távolabbi jövőbe is, mikor a gazdasági életet, ennek egyes jelenségeit kutatja, rokon az éppen említett első okkal. A mai közgazdaságtan fölöttébb hajlandó a gazdasági élet jelenségeit magángazdasági szemszögből nézni és így magyarázni. Ezzel is közelebb akar férkőzni a mindennapi embernek, a ma emberének az értelméhez. Ez a törekvés is könnyen érthető, ha talán nem menthető is éppen ennyire. Az embereket ugyanis elsősorban az érdekli, ami velük történik; azt akarják tudni, hogy mi miként érinti most vagy a közeli jövőben az ő saját érdeküket. Utódaik sorsa a természetüknél fogva önző embereket kevésbé érdekli. Hazájuk, nemzetük jövőjéről szívesen beszélnek, és szóval ezért minden áldozatra készek. De az olyan gazdasági vagy pénzügyi politika, mely a jövő érdekében őket terheli meg erősen, nem rokonszenves előttük. Amikor a mai közgazdaságtan a pénz és a jövedelem, meg a jövedelemoszlás magyarázatán kezdi a tanítást, illetve erre fekteti a fősúlyt, mégpedig sokszor anélkül, hogy megmondaná, miből lesz a jövedelem, ennek a mindennapi embernek, a mai ember mentalitásának hódol, akit időbelileg is, tárgyilag is elsősorban az érdekel, ami vele történik, vagy történhet.

Csakhogy kérdés, hogy az a gazdaságtudomány, mely ilyen rövid távú szemlélettel és mindig a magángazdasági érdekre figyelemmel dolgozik, bármennyire gyakorlatias legyen és bármekkora érdemei legyenek is a részletkutatás terén, közgazdaságtannak nevezhető-e a szó teljes értelmében, mert hiszen nem a köz szempontjából magyarázza a gazdasági életet. A közgazdaságtan kutatásának vezető szempontja abban az értelemben, ahogy most beszélünk erről, a köz érdekének a figyelembevétele. Ezt a közgazdaságtan a hosszú távú szemlélettel sokkal jobban szolgálja, mint a rövid távú szemlélettel. Néhány példa ezt egészen világossá fogja tenni. Látni fogjuk, hogy a rövid távú szemlélet mennyire közellátó.

A régi angolok például, fölöttébb bízván abban, hogy a dolgok természetes ereje a gazdasági rendet legjobban biztosítja, a versenyt nemcsak üdvösnek, hanem a gazdasági élet olyan szükséges jelenségének is tekintették, mely hivatva van a gazdasági életet egyensúlyban tartani. Ezt rövid távú szemlélet mondatta velük, melybe, mikor így gondolkoztak, a magángazdasági érdekek figyelembevétele is erősen belejátszott. Hosszabb távú szemlélettel, vagyis ha a verseny további fejleményeit is figyelembe vették volna, ők is észrevehették volna, hogy a verseny tulajdonképpen magamagát szünteti meg, mert mindig monopolhelyzetek keletkezését idézi elő, és így nemcsak hogy nem előnyös, hanem több szempontból inkább hátrányos a gazdasági életre.

Vagy nézzünk egy másik példát. Marx a gépet az ember örök ellenségének nézte, mert akkor, az ő idejében, mikor ő Angliában élt, a nemtanult munkás még erősen érezte a gép versenyének a nyomasztó hatását. Hosszabb távú szemlélet azonban megmutatja már, hogy a géptermelés fejlődése minő előnyöket biztosít a munkásságnak is. Ezek: több munkaalkalom, a munkás magasabb képzettségével együtt járó nagyobb kereset és ennek eredményeként a magasabb életszínvonal. A géptermelésben érvényesülő tőkeerő teszi azt lehetővé, hogy a vállalkozó a megérdemelt magasabb bért meg is fizesse a munkásnak. Marx híres elnyomorodási elmélete, a Verelendungstheorie is jellemzően mutatja, hogy miként lehet a munkabér irányzatát, vagyis a munkabér alakulását hosszú időn keresztül rövid távú szemlélettel egészen helytelenül magyarázni.

És ismét egy más példa. A földjáradék emelkedő irányzatú jövedelmi ág. Ezt egyfelől a föld termékeire folyton rászoruló emberiség számának a szaporodása, másfelől a föld kerekségén művelhető terület véges adottsága és a föld csökkenő hozadékképessége eléggé bizonyítja. Legalább a hosszú távú szemlélet ezt világosan így láttatja velünk. A rövid távú szemlélet azonban nem hajlandó azt elismerni, hogy a földből eredő jövedelem irányzata emelkedő, mert időnként mezőgazdasági válságokkal kerül szembe, amelyek a mezőgazda jövedelmét lenyomják. Hogy e két felfogás közül melyik a helyes, gyakorlati szempontból távolról sem közömbös. A közgazdasági és az adópolitika ugyanis másként fog viselkedni a mezőgazdasággal szemben, ha ennek a jövedelmezőségi irányzata emelkedő, mint ahogy viselkednie kell, ha megvan róla győződve, hogy ennek a termelőágnak a jövedelmezősége csökkenő irányzatú.

Ugyancsak a mezőgazdasággal kapcsolatban még más bizonyítékát is adhatom annak, hogy a helyes közgazdasági politika nem boldogul hosszú távú szemlélet nélkül. Jól csak úgy dolgozhat, ha a mánál, illetve a közeli jövőnél tovább is tekint. Az első világháború idején és ennek a hatása alatt a háború után is rendkívül nekilendült az igyekezet, hogy az európai mezőgazdaság az addiginál többet termeljen. Nálunk például többtermelési liga is alakult, Ausztriában pedig az Alpok magasan fekvő völgyeiben is búzát termeltek. Addig tartott ez, míg a világszerte, de főleg Amerikában bekövetkezett túltermelés eredményeként nem tudott a világ a sok búzával mit csinálni, és azon kellett a fejünket törni, hogy a mezőgazdaság megmentése érdekében miként lehetne a búza vetésterületét mindenütt kötelezően csökkenteni.

VI. A tervszerűség a gazdasági cselekvésben

Az az elvi ellentét, mely a statikus szemlélet és a gazdasági élet dinamikájának felismerése között mutatkozik, valamint az a másik nagy különbség a kutatás módjában, mely a rövid- és a hosszú távú szemlélet között létezik, soká fogja még különösen módszertani viták alkalmával szembeállítani egymással a közgazdákat. Sem a statikus szemlélet a gazdasági élet dinamikájának a felismerését, sem ez az utóbbi az előbbit, sem a rövid távú szemlélet a hosszú távra beállítottat, sem a hosszú távú a rövid távút nem fogja végérvényesen elnyomni. Mégpedig azért nem, mert e négy közül mindegyiknek megvan a jogosultsága a maga helyén. Áttekintésünknél láttuk, hogy a gazdasági élet dinamikájának felismerése és az ezzel benső természeténél fogva inkább rokon hosszú távú szemlélet vizsgáló eljárásként inkább megfelel a gazdasági élet mivoltának. De láttuk azt is, hogy ennek ellenére mégis sok olyan jelensége van a gazdasági életnek, melyek rögzítetten képzelve, tehát statikus szemlélettel jobban érthetők meg, mintha csak mozgásukban figyeljük meg őket, és hogy van nem egy olyan eset a gazdasági jelenségek világában, mikor a tünemény lényegének megértéséhez a rövid távú szemlélet is hozzásegít. Éppen ezért az említett vizsgálati módoknak egyike sem alkalmas arra, hogy általános vezető, irányító szempontul szolgáljon a gazdaságtani kutatásnál. Mindegyik közülük csak a maga szűkebb területén érvényesülhet kizárólagos erővel. Ez aztán a további oka annak, hogy időnként megismétlődve újra meg újra feltámad az igyekezet, hogy a közgazdaságtani kutatás mégis találjon magának olyan vezető szempontot, mely általános érvénnyel ad neki útmutatást a helyes irányú munkához, a gazdasági életnek bármely terén történjék is a kutatás. A komolyabb módszertani munkákat mindig ebből a célból írták.

Ilyen újabb módszertani gondolat a gazdálkodás jellemzőjének felismerése céljából a tervszerűség keresése a gazdasági cselekvésben, illetve helyesebben annak a vizsgálata, hogy miként érvényesül ez a tervszerűség a központilag vezetett, tehát a kényszerhatalom alatt álló közgazdaságban és miként abban, melyben ilyen központi vezetés nincs, hanem a javak forgalma szabad.

Tekintsünk el most attól, hogy vajon helyes-e egyáltalán a tervszerűséget a gazdálkodás általános jellemzője gyanánt kezelni, vagy legalább olyan valaminek tekinteni, ami mindig lényeges jegye a gazdasági cselekvésnek. Ne gondoljunk most a „tervszerűtlen” gazdálkodásra, habár ilyen nemcsak könnyen elképzelhető, de tényleg létezik is. Az ilyen gazdálkodás rossz gazdálkodás. De utóvégre a rossz gazdálkodás is történhet terv szerint és mondjuk, hogy ilyenkor a terv rossz. Érdemesebb ennél azzal foglalkozni, hogy a központilag vezérelt, tehát a kényszer alatt álló, röviden a kötött gazdálkodásnál és másfelől az ezzel szemben álló, úgynevezett szabad gazdálkodásnál észrevehetők-e a mindkettőnél mutatkozó tervszerűség tekintetében olyan közös jellemző vonások, melyeknek a felismerésével a gazdálkodást, ennek általános érvényű törvényszerűségét meg lehetne állapítani. Tehát, hogy ad-e az említett gondolat olyan irányító szempontot a közgazdaságtani kutatásnak, melynek segítségével ez a gazdasági életet általánosságában és részleteiben is helyesen magyarázhatja.

Aki a központilag irányított és a szabad gazdálkodást abból a szempontból hasonlítja össze egymással, hogy vajon tud-e benne közös jellemző vonást felfedezni, már megláthat valamit, ami helyes irányba mutat, mikor vezető szempontot keresünk a gazdaságtani kutatáshoz. Ezt a valamit különben éppen ma nem nehéz észrevenni. Más kérdés, hogy ha csupán a gazdasági cselekvés tervszerűsége körül kutatgatunk, tovább jutunk-e a helyes irányban, hogy ez az útmutatás elvezet-e bennünket csakugyan a gazdasági élet alaptörvényeinek a megismeréséhez.

A cselekvés terve, tehát a cél kitűzése és azoknak az eszközöknek a kiválasztása, amelyek a cél eléréséhez segítenek, nem olyan valami, aminek a mélyebb gyökerét nehéz volna megtalálni. A terv az értelem és az akarat szüleménye. Azé az akaraté, mely érvényesülni kíván és úgy érzi, hogy tud is érvényesülni. Ilyen akarat hatásaként jön létre a gazdasági terv, a gazdasági élet során mutatkozó cselekvés, illetőleg cselekvések terve is. De vajon mi hozza tartalmilag létre a központilag vezetett, a kényszerítő akarat nyomása alatt folyó gazdasági élet tervét, és mi tölti meg tartalommal a szabad gazdálkodás esetén keletkező és érvényesülni kívánó gazdasági tervet? Kétségtelen, hogy mind a két esetben az emberi értelem szerepel olyan tényező gyanánt, amelynek eredményeként a gazdasági élet tartalma előáll. Hiszen a kényszerű gazdálkodás esetén előtérbe lépő központi hatalmat, az államot is emberek képviselik.

Ilyenkor ezeknek az állami hatalom birtokában levő embereknek az értelme dolgozza ki a gazdasági tervet, amely lehet, hogy az egész gazdasági élet terve, mert nincs kizárva, hogy a terv az állam hatalmi területén történő minden gazdasági cselekvést felölel. Fogadjuk el azt is tény gyanánt, hogy az akarat is egyformán emberek részéről érvényesül mind a két esetben, a központilag irányított és a szabad gazdálkodás esetében is.

Abban a tekintetben azonban, hogy miként nyilatkozik meg ez a kétféle akarat, már lényeges a különbség a központilag irányított és a szabad gazdálkodás esete között. Az a hatalom, mellyel az állam akarni tud és akaratának érvényt is tud szerezni, az állam politikai erején sarkallik, míg a magángazdaságnak az a hatalma, mellyel az a saját akarata szerint megalkotott gazdasági tervét igyekszik megvalósítani, saját gazdasági erejének a folyománya. Ebből következik az is, hogy az állami kényszerhatalom és a magángazdasági erőnyomaték között a különbség nemcsak fokozati. Ezek nem csupán mennyiségileg különböznek egymástól, nemcsak nagyobb az egyik, mint a másik, hanem mások az adottságok is, melyekkel a gazdasági terv készítésekor az egyik és a másik esetben számolni kell. Sőt, más a két akarni tudás minőségileg is. Az állami akarat a legfőbb akarat, mely a hatalmi területén mutatkozó és érvényesülni kívánó összes többi akaratnyilvánulást elfojthatja, illetve a neki tetsző irányba terelheti. Ennek az akaratnyilvánulásnak a gazdasági korlátja is egészen más természetű, mint a vele szemben álló egyesek akaratáé, mert amíg az utóbbi akarat a maga hatóképességét saját gazdasági erejének köszöni, addig az állami akarat az érvényesüléséhez szükséges gazdasági erőt éppen azoktól a magángazdaságoktól veszi el, amelyeket már ezzel a cselekedetével is korlátoz gazdasági erőkifejtésükben és ezzel olyan gazdasági cselekvésben, mely e korlátozás nélkül bekövetkezhetnék, vagy esetleg másként következnék be.

Aki a gazdasági terv készítésénél és érvényesítésénél mutatkozó állami akaratot és a hatalmat egy síkba helyezi azzal, mely a gazdasági terv megalkotásakor az egyes embereknél mutatkozik, éppen úgy téves úton jár, mint például az, aki az államot, mert az erősen bele akar avatkozni a gazdasági életbe és az ezt az akaratát érvényesíteni is tudja, termelőtényezőnek mondja. Vagy mint az, aki az államot adóztató ereje miatt a magángazdaságokkal egyenlő rangú osztozkodó-társ gyanánt állítja oda a társadalmi jövedelem megoszlásának magyarázatánál. Ezek a tanítások mind közeli rokonságban vannak egymással. De abban mégis különböznek egymástól, hogy míg az első és a harmadik leszállítja az államot arről a magas polcáról, melyet az emberi társadalomban a magánosok gazdasági élete fölött elfoglal, addig a közül említett második olyan szerepet tulajdonít az államnak, amellyel ez, amint ezt közelebbről bizonyítani nem kell, nem bír.

A német irodalom mostanában bőven foglalkozik W. Eucken: Die Grundlagen der Nationalökonomie című, 1940-ben megjelent igen mélyreható komoly módszertani munkájával. A német elméleti szakemberek ezt a munkát különösen a történeti módszerrel szemben elfoglalt határozott állásfoglalásért üdvözlik. Külföldön a munka ezért kevésbé számíthat oly nagy elismerésre, mert a nem német közgazdaságtani irodalom, így a mienk is, azt mondhatni, szinte kivétel nélkül mindig tisztában volt vele, hogy történeti alapon nem lehet a gazdasági élet törvényeit megállapítani. A németek rendkívül erős nemzeti érzése azonban tudományos munkásságuk terén is sajátosan érvényesült. Ott éppen ezért a közgazdaságtan történeti eljárását, vagyis azt az igyekezetet, mely a gazdasági életet ennek az életnek a történeti múltjával kívánta megmagyarázni, főleg régebben, hódolásnak is tekintették a német nemzeti gondolat előtt. Tudományos szempontból éppen ezért könnyen érthető, hogy a németek szemében különös érdem, ha valaki az elmélet jogosultságát védve a közgazdaságtanban, bátran és komoly okkal száll síkra a történeti irányzattal szembe.

Hogy mennyire sikerült Euckennek a gazdasági életről elméleti eszközökkel helyes képet nyújtani, azzal itt most nem foglalkozunk. Arra sem terjeszkedünk ki, hogy a gazdasági élet különböző formáinak magyarázatára alkotott eszményi típusait olyanoknak tekinthetjük-e, amelyeknek segítségével a gazdasági élet helyesen volna magyarázható. Ami figyelmünket tárgyunk szempontjából ebben a könyvben leköti, az, hogy Eucken is vezető szempontot keres a gazdaságtani vizsgálódásnál és hogy ezt az irányító szempontot a gazdálkodás tervszerű voltában és ennek a tervszerűségnek a sajátosságaiban, helyesebben ezeknek a jelenségeknek a kutatásában véli fellelhetni. Hogy mennyire bízhat gondolatának sikerében, fentebb láttuk.

Az állami akarat és a magángazdaságok akaratelhatározása közti különbség okozza, hogy a tervszerűség mozzanata a gazdálkodásban nem alkalmas rá, hogy irányító szempontul szolgáljon olyan szemléletnek, mely az egész gazdasági életet, tehát mindenféle gazdasági cselekvést és történést átfogóan, egységesen szeretne magyarázni. De viszont, mivel a terv mindkét esetben emberektől ered, a különbség sem oly nagy a kétféle tervszerűség között, hogy ezen az alapon lehetne bizonyos gazdasági jelenségek csoportonként különvált természetét megkülönböztető magyarázattal kellően megvilágítani.

Ha minden tekintetben kielégítő irányító szempontot keresünk a közgazdaságtanban, ezt sohasem találhatjuk meg olyanban, amiről könnyen kitűnik, hogy egyfelől különbségeket tár fel első pillantásra egyformának képzelt gazdasági életnyilvánulások között, másfelől pedig csak olyan különbségekre mutat rá, amelyek szintén nem magyaráznak eléggé. A célravezető irányító szempontot inkább olyan valamiben fogjuk megtalálni, ami mind a központilag vezetett, felülről kényszerített gazdálkodásban, mind a szabad gazdálkodásban egyformán érvényesül, ami tényleg mind a kettőben közös és valójában alapja a gazdasági életnek.

VII. Az elemi gazdasági jelenségek

A közgazdaságtan azzal, hogy a gazdálkodást, a gazdasági élet törvényeit mindeddig inkább csak az úgynevezett szabad gazdálkodás esetén kutatta, kétségtelenül mulasztást követett el. Ezt a mulasztást csak magyarázza, de nem menti az a körülmény, hogy az emberi társadalom gazdálkodása, legalább eddig, mindig magántulajdoni jogi rend uralma alatt folyt. A közgazdák a szocialista, a kommunista gazdasági rendet ismerték, beszéltek is róla. De mindig szembeállították a magántulajdoni rend uralma alatt történő gazdálkodással. A kétféle jogi rend uralma alatt álló gazdálkodás közös vonásait nem keresték. Olyan közgazdaságtani rendszert, mely a gazdasági élet törvényeit tekintet nélkül az uralkodó jogi rendre magyarázná, illetve úgy magyarázná meg, hogy a magyarázat egyformán megáll, akármilyen a jogi rend, melynek uralma alatt a gazdasági élet folyik, a magamén kívül az egész világirodalomban egyet sem ismerek. Pedig magától értetődik, hogy azt, amit az a közgazdaságtan, mely kizárólag a magántulajdoni rend világában vizsgálja a gazdasági életet, a szabad gazdálkodás terén lát és észrevesz, illetve nem egyszer ilyenkor is csak látni vél, nem lehet minden további nélkül egyszerűen a kényszer útján folytatott, a központilag irányított gazdasági élet magyarázatára alkalmazni. És erre ma annál inkább kell súlyt helyezni, mert ma sokkal inkább, mint valaha, olyan tényleges valóság gyanánt áll a tudomány elé is a központilag vezetett, a felülről kikényszerített formák és korlátok között folyó gazdálkodás, mely már hangosan követel elismerést. Ezt a gazdasági életformát is magyarázni kell tudni. Statikus szemlélet, vagy a gazdasági élet dinamikájának felismerése, rövid távú, vagy hosszú távú szemlélet: ezek mind más természetű elvei a kutatásnak, semhogy itt segíteni tudnának. De nem segíthet, mint láttuk, az az idevágó gondolat sem, mely a gazdasági cselekvés tervszerűségében lelné meg a gazdálkodás átfogó magyarázatának irányító szempontját.

Ezt a vezető szempontot csak olyan kutatás találhatja meg, mely a gazdasági élet vizsgálata közben lehatol azokig az alapokig, amelyek a gazdasági élet legmélyén találhatók, azokig a tényekig, amelyek egyformán érvényesülnek teljesen megkötött és teljesen szabad gazdálkodás esetén is, de akkor is, mikor a kötöttség, illetve a szabadság kevésbé határozott formái uralkodnak. Ezek olyan tények, amelyeken az államnak legerősebben érvényesülni igyekvő kényszerhatalma sem vehet erőt. Ez sem tudja őket megváltoztatni, mert a gazdasági életnek ezek az alapvető tényei természeti törvény erejével bírnak, sokszor már magukban is a gazdasági élet terén közvetlenül érvényesülő természeti törvények. Azok között a vezető szempontok között, melyeknek a figyelembe vétele eredményes kutatáshoz segítheti a közgazdaságtant, ezeknek a tényeknek a felismerése és természetüknek a megismerése a legfontosabb.

A gazdasági életnek ezek a mély alapjai egyfelől az emberen belül élnek, másfelől az emberen kívül levő természetben nyilatkoznak meg. Az előbbiek a gazdálkodó ember lelki világának a tüneményei, az utóbbiak azok az egyszerű gazdasági cselekvések, amelyekbe az ember szükségletérzetének nyomása alatt a külsőleg is látható világban belekezd, mikor javakat használ és előállít. Hogy az embernek szükségletei vannak, amelyeket ki kell elégítenie, ha élni akar, hogy ez a kielégítés csak javak használatával történhet, és hogy ezeket a javakat, ha használni akarjuk őket, előbb elő kell állítani: mindez oly megdönthetetlen tény, amelyen sem a legszabadabb gazdálkodás rendszere, sem az állami beavatkozás legfelső foka, a kényszerhatalommal vezetett, teljesen központosított gazdálkodás nem tud változtatni. Szabadság vagy kötöttség közömbös ezekre a tényekre nézve. Ezek mindig és mindenféle viszonyok között egyformán érvényesülnek. És miként nem a szabad gazdálkodás rendszere hozza létre azokat a törvényeket, melyek szerint a gazdasági életnek ezek a folyamatai végbemennek, úgy a gazdasági élet legszigorúbb megkötése sem tudja ezeket a törvényeket megváltoztatni. Nem tud parancsolni a szüksélettelítés törvényének sem és nem tud úrrá lenni a hozadéktörvények fölött sem. A szükségletérzet például sokféle különböző körülmény változtató hatása alatt nagyon különféleképpen nyilatkozhat meg a különböző korok és helyek különböző embereiben, de a szüksélettelítés törvénye mindenütt és mindig érvényesülni fog. Éppen így a föld és a munka is mindig a csökkenő, a tőke mindig a növekvő hozadékképesség törvénye szerint fog szerepelni a termelésnél, akár központilag szervezett, kényszerű gazdálkodás, akár szabad forgalmon felépülő gazdálkodás legyen az, mely ezeket a termelőtényezőket alkalmazza. És a gazdasági életnek ezeket az alapvető tényeit, a gazdasági életnek ezeket a természetes alapjait már régóta a gazdasági élet elemi jelenségeinek nevezem. Aki felismeri őket, már ezzel a legjobb irányító szempontot kapja a gazdasági életnek mindent átfogó magyarázatához. Egyformán jól magyarázhatja velük a gazdasági életet, akár szabad, akár kötött legyen ez, más szóval akár a magán-, akár a köztulajdon elve szerint rendeződött legyen be a gazdasági élet. Az elemi gazdasági jelenségekkel dolgozó szemlélet szülötte például, hogy mást ne említsek, a tőke termeléstani fogalma, melyet egyformán megért a kommunista és a szélső kapitalista. Amikor mindjárt megjegyezhető, hogy ez az utóbbi hibás elnevezés is a magántulajdoni rendhez tapadt gazdasági szemlélet terméke.

A gazdasági élet elemi jelenségeihez azonban elfogulatlanul kell közeledni, ha igazán és úgy akarjuk őket megismerni, hogy a megismerésből haszna legyen a gazdaságtani kutatásnak. Természetes valóságukban kell őket néznünk és nem mesterkélten, tehát nem valamely elmélet segítségével, melynek készítésekor az elmélet szerzője csak arra gondolt, hogy az elmélet szép legyen, de azzal nem törődött, hogy az elméleti magyarázat megfelel-e a valóságnak.

A határhaszoniskola örök hálára kötelezte a közgazdaságtant, mikor feltárta a gazdasági élet megindításának az ember bensejében életre kelő, meg nem változtatható törvényeit, amikor ezzel a gazdasági életnek az ember bensejében rejlő természeti alapjait a valóságnak megfelelően, híven írta le. De a gazdasági élet azon alapvető tényeinek magyarázata körül, melyek az emberen kívüli természetben találhatók, a közgazdaságtan eddig kevésbé volt szerencsés. Pedig azt hihetnök, hogy ezeket a jelenségeket könnyebb észrevenni és megismerni. De nem így van. Már az az eljárásmód, ahogy a régi angolok ehhez a tárgyhoz hozzányúltak, zavart kelthetett és keltett is. Mert az angolok, igaz, hogy meglátták a gazdasági életnek azokat az alaptényeit, amelyek tulajdonképpen az embert övező nagy természet jelenségei. De a gazdasági élet „természetes” rendjét vizsgálva a természetet mint a gazdasági élet alapját több vonatkozásban nemcsak mesterkélten képzelték el, hanem a gazdasági élet természetes rendjére hivatkozva természetbölcseleti hatás alatt még más hibát is követtek el. A mesterségesen leegyszerűsített „természetes”-ben nemcsak az egyszerűt, a könnyen vizsgálhatót vették észre, hanem azt, amit természetesnek láttak, helyesnek is nézték. Így politikum került bele a régi angolok szemléletébe. Érthető, hogy emiatt tanításuk nem egy vonatkozásban mihamar hitelét vesztette.

Ennek az elsiklásnak ellenére is megmarad azonban az angol iskolának az az érdeme, hogy nem hanyagolta el, hanem kellően méltányolta a gazdasági életnek természeti tényekben megnyilvánuló alapjelenségeit. Ez más szóval azt jelenti, hogy a régi angolok elméleti kiindulása a gazdasági élet magyarázatára termeléstani volt. A termelés jelenségeiből indultak ki, mikor a gazdasági jólét okát igyekeztek felderíteni. Ez viszont az ő örök érdemük. Kár, hogy ezt az egyedül helyes kiindulást, amellyel jól rámutattak a gazdálkodás anyagi alapjára, elhomályosítja az említett természetbölcseleti szemléletük. Ha ezt félretéve lépünk rá arra az útra, melyen a régi angol iskola látta meg a gazdálkodásnak az emberen kívül létező alapjait, akkor jó nyomon vagyunk. Ezen haladva meg lehet találni a gazdasági élet alapvető, minden vonatkozásban érvényes törvényeit. Arra a magyarázatra, melyre itt szükség van, sem az árból, sem a jövedelemből nem lehet kiindulni, mert annak, aminek ára lehet, előbb létre kell jönnie, elő kell állítódnia; a jövedelem pedig úgyis csak az árak eredményeként alakul ki. Átfogó szemléletet sem az egyik, sem a másik kiindulás nem ad. Aki az árból vagy a jövedelemből kiindulva kutat, egész látókörével mindig a magántulajdon világában marad lekötve.

A hozadéktan, úgy látszik, éppen amiatt a homályosság miatt, mely az angol iskola termeléstani kiindulását jellemzi, mostoha gyermeke maradt a közgazdaságtannak. Nem bíztak benne, hogy a termelőtényezők hozadékalakító hatásának vizsgálatával tovább lehetne jutni azoknál az eredményeknél, amelyeket már a régi angolok elénk tártak és amelyek nyilvánvalóan nem voltak kielégítők. A kutatás különösen attól félt, hogy ezeknek a tényezőknek a szerepét a maguk természetadta valóságában nézze meg. Hanem e helyett egészen mesterkélt magyarázatát adták a hozadékalakulásnak, amikor ezt mindig sokkal inkább a jövedelemkeletkeztetés, semmint a jószágkeletkeztetés szempontjából vizsgálták. A határtermelékenységi iskola határozottan megnehezítette a későbbi kutatás számára a munkát, mikor a maga sajátságos elképzelésével és egészen a magángazdasági élet felszínén maradó szemléletével a csökkenő hozadékképesség törvényét általánosította. Hogy ez a téves tanítás milyen mélyen vert gyökeret a tudományban, semmi sem mutatja jobban, mint az, hogy még olyan mély gondolkodó, mint az éppen előbb említett Eucken is, átveszi a munka csökkenő hozadékképességéről szóló magyarázatot, melyről ha csak egy kissé kevésbé elfogultan nézzük, lehetetlen meg nem állapítani, hogy csupán a vállalkozó magángazdasági szempontjából nézve igaz. Viszont örömmel említhető, hogy az újabb irodalom már mutat fel olyan terméket (J. Robinson: The Economics of Imperfect Competition. London, 1933.), mely a hozadékalakulás kutatása terén igyekszik a helyes úton járni.

A vezető szempont tehát, amely helyes irányba tereli a közgazdaságtani kutatást, annak a felismerése, hogy megmásíthatatlan természeti tények adják a gazdasági élet alapját, és hogy ezeket a tényeket azon szerepük szerint kell figyelembe venni, melyet ezek természeti valóságuknak megfelelően játszanak a gazdasági életben. Ezek a tények, melyeket a gazdasági élet elemi jelenségeinek neveztünk, egyformán érvényesülnek akár szabad, akár kötött a gazdálkodás. Alkalmasak tehát a gazdasági élet egységes, átfogó magyarázatára. Aki ezeket a tényeket szem előtt tartja, nem magyarázhatja helytelenül a gazdasági életet. Ez a gazdasági politika is csak úgy lehet helyes, ha az elemi jelenségek felismeréséből indul ki.

Ez nem természettudományi szemlélet, minő a fizokratáké akart lenni, nem is olyan materializmus, amilyen a régi angolok felfogása volt, de nem is közgazdasági naturalizmus olyan értelemben, ahogy egyik kiváló közgazdánk, Neubauer Gyula, a mérnököktől teremtette technokráciás irányú és a mechanikus gazdaságtani szemléletet nevezi. (Közgazdasági Szemle, 1935, 468–499. o.) Amiről én beszélek, az a szellemi és tárgyi valóság keresése a gazdasági életben.

VIII. A jogi rend hatása a gazdasági életre

Bármennyire azonosak is azonban a gazdálkodás alapjelenségei szabadság és kötöttség esetén, mégis nyilvánvaló, hogy a szabad és a kötött gazdálkodás között igen nagy különbség is mutatkozik. A kettő nagymértékben különbözik is egymástól. Kell, hogy a közgazdaságtan ezt a különbséget is meg tudja magyarázni. Az elemi jelenségek felismerése és helyes magyarázata ehhez is hozzásegít.

A gazdálkodás tervszerűségéből kiinduló, fentebb (VI.) említett magyarázat ezt a különbséget, mint láttuk, úgy akarja szemléltetővé tenni, hogy azokra a különbségekre mutat rá, melyek a szabadon cselekvő gazdaság tervezése és annak a tervnek a jellemző vonásai között mutatkoznak, mellyel a vezető hatalom központilag irányítja a gazdasági életet és amely szerint kénytelen ilyenkor az egyes gazdaság a maga gazdasági cselekvését végezni, egész gazdálkodását berendezni. Láttuk, hogy a tervezés, vagy mondjuk, a tervszerűség tényleg egyik jellemző vonása gyanánt tekinthető a gazdasági cselekvésnek. De láttuk azt is, hogy ez a vonás nem meríti ki a gazdasági cselekvés lényegét, és hogy éppen ezért nem mondhattuk olyan irányító szempontnak, amelynek segítségével egységesen magyarázhatnánk a gazdasági életet. A gazdasági cselekvésnél mutatkozó tervszerűség vizsgálata éppen úgy nem szolgál alkalmas eszközül annak a különbségnek a lényeget kereső magyarázatára sem, mely a most előttünk álló kétféle gazdálkodás, vagyis a szabad és a kötött gazdasági rend között létezik. Ha a különbséget ezek között csak a terv és a tervet kísérő, ezzel összefüggő jelenségek különböző voltában keressük, kutatásunkkal a felszínen maradunk. Aki így jár el, ezt azért teszi, mert nem tud vagy nem akar szemléletével a magántulajdoni rend világától elszakadni. Ha a gazdasági cselekvésnél mutatkozó tervszerűséget tartjuk szem előtt és mindig csak arra ügyelünk, hogy milyen a különbség a tervszerűség között szabad és kötött gazdálkodás esetén, akkor mindig inkább csak azt vesszük észre, ami hasonló a magántulajdoni és a köztulajdoni rend gazdasági élete közt; de ezzel az eszközzel dolgozva vagy egyáltalán nem, vagy csak sokkal nehezebben látjuk meg a két gazdasági rend között a lényeges különbséget.

Eredményesebbnek és éppen ezért helyesebbnek látszik az a szemlélet, mely, mikor a kétféle gazdálkodás eltérő voltára akar rámutatni, a kétféle jogi rend világa közt őszintén feltárja a különbséget, mert észreveszi, hogy a magántulajdoni rend létrehoz bizonyos olyan jelenségeket a gazdasági életben, minőket a köztulajdoni rend nem ismer. Csak röviden mutatok itt rá, hogy ezek különösen a szabad forgalom szülte jövedelemalakulás jelenségei, melyeket, minthogy ezek nem csupán a természeti, tehát az eredeti gazdasági, hanem egyúttal a gazdasági élet terén érvényesülő jogi tényező hatásának is az eredményei, a gazdasági élet összetett jelenségeinek nevezhetünk. Mindaddig, míg nem annak a vizsgálata irányítja a kutatást, hogy miként hat, illetve nem hat a jogi rendezés a gazdasági életre, elmosódik a különbség a gazdasági élet elemi és összetett jelenségei között. Ha pedig nem látjuk tisztán ezt a különbséget, akkor sem az egyik, sem a másik említett jelenségcsoportját a gazdasági életnek, de magát az egész gazdasági életet sem tudjuk a valóságnak megfelelően magyarázni. E nélkül a szemlélet nélkül nem tudjuk a gazdasági élet alapjait a magántulajdoni rendtől függetlenül vizsgálni, vagyis nem vesszük észre azokat a gazdasági jelenségeket, amelyek függetlenek a jogi rendtől, és egyidejűleg az elemi jelenségekkel egyenlő értékűeknek tekintjük a gazdasági élet összetett jelenségeit is. Mind e két hiba elválaszthatatlan attól a szemlélettől, mely a gazdasági életet, akárhonnan ered is ennek a terve, csak a magántulajdoni renddel kapcsolatban tudja elképzelni.

Ha érteni akarom a gazdasági életet, a szabad, illetve a kötött gazdasági rend tervszerűségének vizsgálatával nem célszerű elmosni a különbséget a mondott kétféle gazdasági rend között. Hanem ellenkezőleg világosan rá kell mutatnom arra a különbségre, melyet közöttük éppen az a nagy ellentét hoz létre, mely a magántulajdoni rend és a köztulajdoni rend világa között létezik. Ez az ellentét nyilatkozik meg a gazdasági életnek a mindenkori jogi rendtől teljesen független, elemi jelenségei és azon jelenségek között, melyeket a gazdasági életben a magántulajdoni rend hoz létre. Az egyetlen helyes irányító szempont a gazdaságtani kutatásnál éppen ezért a mondott elemi és összetett jelenségek között fennálló lényeges különbség felismerése.



Legyen szabad most végezetül ennek a módszertani gondolatnak a gyakorlati jelentőségéről is egy-két szót szólni.

Annak a tanításnak, mely az elemi és az összetett gazdasági jelenségek közt fennálló nagy különbségére mutat rá, sohasem volt nagyobb jelentősége, mint ma, mikor az emberiség gazdasági életének jogi rendezésénél a magántulajdon elve a köztulajdoninak szinte napról napra tért kell, hogy engedjen. Ennek az irányító szempontnak a figyelembevételével könnyen válik magyarázhatóvá, hogy miért érvényesülhet a köztulajdoni rend manapság oly gyorsan az új szocializmus jogalkotásában. De észreveszünk ennek az irányító szempontnak a segítségével még mást is. Megtanuljuk egyfelől, hogy mikor a magántulajdoni rend teret enged a köztulajdoninak, ez nem történik szükségképpen gazdasági törvényszerűség következményeként, hanem emberi akaratelhatározás eredménye is lehet. Aminthogy ilyenkor ez a térengedés csakugyan a politikai hatalom ereje szerint nagyobb vagy kisebb. És tudomást szerzünk másfelől arról is, hogy a kötött gazdasági rendszerek, mikor a gazdasági élet szabadságát többé-kevésbé korlátozzák, ezt a gazdasági életnek csak bizonyos jelenségeivel szemben tehetik. Az elemi jelenségekkel szemben nincs hatalmuk.

Ez pedig más szóval azt jelenti, hogy a magántulajdoni rend a köztulajdoni rend előretörése ellenére sincs halálra ítélve. Létre a magántulajdon intézményét a gazdasági élet hozta. Ugyanennek a törvényszerűsége fogja fenntartani, illetve újra életre kelteni.

        Az Esti Kurir 1936. május 8-i parlamenti tudósításának Gratz Gusztáv külpolitikai, alkotmányos és gazdaságpolitikai felszólalását ismertető része.



      

     
     Általános figyelem kísérte ezután Gratz Gusztáv felszólalását, aki nagyszerűen felépített beszédében óriási készültségű és széles látókörű politikus meglátásával mondta el véleményét a revízióról, az ország külpolitikai helyzetéről, a királykérdésről, a diktatúra veszélyéről, az egypártrendszerről, a titkos választójogról. Amikor beszélni kezdett, csak kevesen voltak a teremben, de amint teltek a percek, úgy szaporodott a hallgatóság az ülésteremben, megteltek nemcsak az ellenzéki, de a kormánypárti padok is, sőt még a reformnemzedék fiataljai is nagy figyelemmel hallgatták Gratz Gusztáv fejtegetéseit. Külpolitikai kérdésekkel kezdte beszédét.

— A helyes és okos külpolitikának — mondotta — legfőbb feladata, hogy védekezzék ama veszélyek ellen, amelyek a nemzet életét fenyegetik. Egyetértek abban, hogy a magyarság nagy problémáit csak a revízió oldhatja meg. Fel kell hívni azonban a figyelmet arra, hogy bizonyos veszélyeket rejt magában ennek a kérdésnek idő előtti túlságos előtérbe állítása. Magyarország számára két út mutatkozott. Az egyik, hogy elhárítsa a fenyegető veszélyeket és nemzeti követeléseinek fenntartásával békésebb légkört alakítson ki a szomszéd államokkal. A másik: újra kell alakítani az európai egyensúlyt, amely hatással lesz a közép-európai kérdések megoldására. A revíziós célkitűzést egyik elgondolás sem ejtette el. Magyarország ezt az utat választotta, amely barátok szerzése útján kívánja megfelelő légkörben célkitűzéseit megvalósítani.

Figyelmeztet Gratz arra is, hogy az a külpolitika, amelyet folytatunk, veszélyeket rejt magában, mégpedig azt, hogy belesodortatnak bennünket olyan konfliktusba, amelyben egyébként érdektelenek vagyunk. A továbbiakban aláhúzottan sürgette a Franciaország felé való közeledést. Annál inkább, mert számottevő francia politikai tényezők elismerték azt a súlyos hibát, amit Ausztria–Magyarország feldarabolásával elkövettek. A másik út az Angliával való összeköttetések ápolása. A harmadik pedig a szomszéd államokhoz való viszonyunk rendezése, nemzeti követeléseink feladása nélkül.

— Én a legnagyobb elismeréssel vagyok a külügyminiszter külpolitikai képességei, tudása és érzéke iránt, az általa követett külpolitikai irányzatot is helyeslem, de ki lehetne egészíteni ezekkel az általam említett szempontokkal.

A továbbiakban belpolitikai kérdésekkel foglalkozott.

— Nem szabad — mondotta — túlságos optimizmusban ringatnunk magunkat. Vannak ma is repedések állami életünkben. Ilyen elsősorban a királykérdés. Tudatában vagyok, hogy ezt ma megoldani nem lehet. Van sok olyan problémánk, amelynek megoldását ma nem várhatjuk — ilyen a revízió is, mégis dolgoznunk kell a megoldás előkészítése érdekében. Ugyanezt kell tennünk a királykérdésben. Csak úgy érhetjük el azt, hogy egy adott veszély esetén, ha például államfőváltozás súlyosabb külpolitikai időben állna elő, semmiféle külföldi hatalom sem próbálna beavatkozni a kérdés megoldásába.

— Veszedelmesnek tartom azt a törekvést, amely Magyarországon a diktatúra megvalósítását kívánja. Nekünk nem az adja meg az erőt, hogy erős kormányunk van, hanem hogy minden egyes emberbe beleoltottuk az ellenállóképességet. Mindenekelőtt az egypártrendszer megszüntetését tartom kívánatosnak, de feltétlenül szükségesnek tartom a választójog reformját is. Az ellenzéken ma ugyanúgy találunk felelősségtudattól áthatott férfiakat, mint a kormánypárton, és semmi jelentősége sem volna annak a nemzet szempontjából, ha a választók akarata jobbra vagy balra eltolódna. Nem félek a titkos választójogtól. A titkos választójoggal szemben ma legfeljebb egyetlen komoly érvet lehetne felhozni, és ez az, hogy elősegítené a kis pártokra való szétforgácsolódást. Ennek megakadályozására tartanám én szükségesnek az ellenzék összefogását. Ha az ellenzék közös platformra helyezkedik, végre nálunk is kialakulhat a kétpártrendszer, ami lehetővé tenné a parlamenti váltógazdaságot.

Ezután a kisebbségi kérdésről szólt és megemlítette a névmagyarosítás kérdését.

— Ez lelkiismereti kérdés — mondotta —, és nem tartom érdemnek sem a névmagyarosítást, sem azt, ha valaki régi nevét megtartja.

Végül gazdasági kérdésekkel és főleg az intervencionizmus kérdésével foglalkozott és a gazdasági liberalizmus elvét hangoztatta. Beszédét azzal fejezte be, hogy mivel politikai és gazdasági téren eltérés van a kormány és az ő felfogása között, a költségvetést nem fogadja el.

        Körkérdés és nyilatkozatok a liberalizmus múltjáról és jövőjéről, Fodor Oszkár záró cikkével, az Esti Kurir 1935. december 25-i számából.



      

     
     Gróf Andrássy Géza, Balogh Jenő, Beöthy László, Berzeviczy Albert, Hegedüs Lóránt, Herczeg Ferenc, vitéz Horthy István, Jankovich Béla, Kuncz Ödön, Simontsits Elemér, Szász Károly nyilatkozatai a liberalizmus múltjáról és jövőjéről

A liberalizmus a mai kor legkedveltebb — Prügelknabe-ja. A nyomorúságért, mely százezrek nappalát és éjszakáját dobja prédául a gondoknak, a tanácstalanságért, mellyel a polgárság a jelen kietlenségét és a jövő bizonytalanságát szemléli s a tehetetlenségért, mellyel az aktív kormányzat és a közélet homloktérébe szereplő férfiak legnagyobb része a súlyos bajokat nézi — a liberalizmuson verik el a port. A kormányhű körökben nem is számít már a kor szellemi magaslatán álló embernek, aki időnként ne bélyegezné meg a liberális idők hagyatékát és a liberális szellem követelményeit. A mai kormányzati rendszer szószólói és rajongói a legsúlyosabb vádakat emelik a liberalizmus ellen, amelyet nem csak elavultnak igyekeznek feltüntetni, de ráhárítják a felelősséget az országot ért katasztrofákért is.

A vádakra aránylag ritkán érkeznek válaszok. Holott nagyrészt itt élnek még közöttünk azok a férfiak, akik a forradalom előtti, liberális Magyarország politikai, szellemi, gazdaságpolitikai, jogi életében kimagasló helyeket töltöttek be. Igaz, hogy a jóhiszemű és józan ítélőképességű emberek számára nem is nagyon szükséges minduntalan megmagyarázni, mennyire felületesek és alaptalanok ezek a vádak. Az érett magyar közönség tisztában van azzal, hogy a liberalizmus eszméje, a személyi szabadság és a jogegyenlőségen alapuló társadalmi rend önfegyelmének gondolata sokkal mélyebben bennegyökeredzik a polgárosodott ember lelkében, semhogy akár feudális önkény, akár feltüzelt tömegek romboló indulata kitaposhatná és kiirthatná belőle. Nem irthatják ki a végig nem gondolt, zavaros, „korszerű” jelszavak és a napidíjért, vagy hatósági jóindulatért „lelkesedő” szónokok és statiszták tömegei sem… A liberalizmus lényege, a szabadság ragyogó nemességén és elhomályosíthatatlan fényén nem ejthet foltot semmilyen epizód, amely egy-egy liberális gondolkozású személy, vagy kormányzat valamely gyengeségét jelzi. De ezen az általános meggondoláson túl a magyarságnak oka van ragaszkodni a liberalizmushoz azért is, mert mindazt, ami az országban kultúrát, jólétet, civilizált életet jelent, mindazt, ami a lakosság széles rétegeit kiemelte a rendi idők nyomorúságából — elhagyatottságából — sőt mindezen túl magának a nemzeti szabadságnak és függetlenségnek elemeit is a liberalizmus világáramlata adta a magyarságnak.

Érdekesnek tartottuk a liberalizmus, a liberális korszak és a liberális gondolat ellen elhangzott vádak ügyében a forradalom előtti Magyarország több kiváló és aktív szereplőjéhez fordulni, a kéréssel, hogy fejtsék ki álláspontjukat a magyar szabadelvűség múltjáról és hivatásáról. Vannak köztük volt miniszterek, akadémiai főfunkcionáriusok, a politikai, gazdasági, gazdaságpolitikai és szellemi élet egykori és mai előkelőségei, régi parlamentek kimagasló alakjai — nagyrészt valóságos belső és titkos tanácsosok és kivétel nélkül kétségbevonhatatlan és veretesen magyar, hagyománytisztelő és építő szellemek… A nyilatkozatokat, melyeket kérdésünkre adni szívesek voltak, megjegyzés nélkül közöljük itt, meggyőződésünk, hogy szavuknak mély visszhangja lesz — méltó a szabadelvű gondolathoz és annak hordozóihoz egyaránt.


	



„Csak az vádolhat, aki nem ismeri Magyarország legszebb évtizedeit”

Balogh Jenő v. b. t. t., nyug. igazságügyminiszter, a Magyar Tudományos Akadémia v. főtitkára, felsőházi tag:

— Teljesen megértem a magyar ifjúság jelentékeny részének panaszos hangulatát, mert sokan vannak közöttük, akik komoly tanulmányaik ellenére is a legnagyobb nehézségekkel küzdenek és nem lehetnek megelégedve korunknak több, akár gazdasági, akár társadalmi berendezésével.

— Ha egyesek, különösen egyik-másik történetíró hatása alatt mindezt az úgynevezett „liberalizmus” következményének tulajdonítják és ezért magát a liberalizmust okolják, akkor természetesen ezzel az állítással nem pár mondatban kellene foglalkozni, hanem azt könyvekkel, adatokkal és részletes tárgyalással kell egyfelől megvilágítani, másfelől megcáfolni.

— Politikai és államtudományi irodalmunknak egyik legjelentékenyebb terméke Concha Győző boldogult kitűnő tudósunknak az a műve, amelyben két kötetben foglalta össze mindazokat a tanulmányait, amelyekben részt vett „hatvan év tudományos mozgalmaiban” (1870. és 1930. között). E nagyértékű munka II. kötetét a M. Tud. Akadémia jogtudományi bizottsága adta ki a folyó évben 664 oldalon. Ebben a kötetben (520—573. lap) közölte a kitűnő szerző, aki erre minden magyar írónál hivatottabb, azokat a fejtegetéseit, amelyekben kimutatja, mit kell érteni konzervatív és mit liberális jelszó alatt.

— A jelszavakkal különben is nagy baj van, mert sokan tévesen használják azokat, vagy pedig mást és mást értenek valamely jelszó alatt, pl. gróf Tisza Istvánt politikai ellenfeleinek egyik csoportja (a múlt század végén alakult néppárt több tagja) azért támadta, mert szabadelvű; a másik csoport (az évtizedek előtti magyar képviselőháznak demokrata pártja és fegyverbarátaik) pedig azért, mert konzervatív politikát követett. Mind a két állítás téves volt, mert habár maga Tisza István a szabadelvű haladás hívének vallotta magát, másfelől hangsúlyozta (az agrárius kérdésről 1887-ben megjelent kötetben), hogy

„a szabadelvűség nem a jelszónak vak követéséből, nem a frázis uralmából áll.

Ne azt nézzük, benne van-e valamely eszme azon népszerű katekizmusban, mely a francia szabadelvű iskola sarktételeit foglalja magában s a francia szabadelvű mozgalmak tépett zászlaja, hanem azt, előmozdítja-e az a nemzet fejlődését a valódi és tartós egyéni és politikai szabadság felé.”

— Azért pedig, hogy Tisza István kívánta a nemzetnek „fejlődését a valódi és tartós szabadság felé”, bizonyára a mai konzervatívok sem fogják őt, vagy bárkimást jogosan támadhatni. Hiszen minden igazi politikusnak, többet mondok, a közélet minden munkásának folytonosan törekedni kell a valódi haladás és egyúttal nemzeti politikai szabadsága felé.

— Más példát is mondhatok.

— Igen nagy idő, éppen 110 év előtt, gróf Széchenyi István szintén kívánta az akkor még jogokkal fel nem ruházott jobbágyokra a nemesek kiváltságainak kiterjesztését, évtizedeken át hevesen és hatásosan küzdött a saját arisztokrata társainak előjogai ellen, más jogrendszert óhajtott a rendi alkotmány helyett, de teljesen

igaztalan volna az, aki a liberális Széchenyit azzal vádolná, hogy ő okozta Magyarország romlását,

valamint egészen téves úton járna az, aki a 110 év előtti Magyarországot akarná visszaállítani.

— A reformkorszak többi nagy férfija: Kossuth Lajos, Deák Ferenc, báró Eötvös József és több társuk szintén

liberálisak voltak a szó nemes értelmében.


	



„Bünt követ el, aki az alkotmány liberális alapjait meg akarja semmisíteni”

Gróf Andrássy Géza v. b. t. t., felsőházi tag:

— Ha a liberalizmus problémája felmerül, én csak azzal kezdhetem, hogy bizony

az „átkozott liberális éra” senkinek sem ártott:

az emberek megbecsülték egymást, megbecsülték a tudást és megbecsülték egymás vagyonát. Nagyon tévednek azok, akik azt hiszik hogy ezt a liberalizmust csak úgy három nap alatt el lehet tüntetni. Egy ország csak úgy boldogulhat, ha szabadságban él. Demokratikusan gondolkodó ember vagyok és állítom, hogy

a liberalizmusnak nemzetépítő nagy jelentőségét csak az vonhatja kétségbe, aki vagy rosszindulatú, vagy pedig nem ismeri a magyar történelmet.

— A magyar nemzet mindég liberális volt és liberális volt maga — a király. Széchenyi, Kossuth, Deák, mind a tisztult szabadelvűséget hirdették és

Magyarország a szabadelvűség jegyében fejlődött naggyá.

A magyar alkotmány — éppen úgy, mint az angol — liberális és demokratikus alapon nyugszik és bünt követ el Magyarországgal szemben az, aki ezt az alapot meg akarja semmisíteni.

— Nem csinálok titkot abból, hogy az a mozgalom, amely „reformnemzedék” néven kezdődött mostanában,

nekem egyáltalán nem tetszik.

És nagyon félek attól, hogy olyan elemek kerülnek felszínre, amelyek vezetésre egyáltalán nem hivatottak. Aki nem bújik el Magyarország történelme elől, az nem kicsinyelheti le ennek az országnak a múltját és nagyjait.

És ha valaki őket emiatt azzal vádolná, hogy tönkretették hazájukat, vagy

nem ismerné Magyarország legszebb emlékű évtizedeinek történetét, vagy igaztalanul járna el.

— Azt megengedem, hogy ennek a korszaknak, amelyet ezzel a jelzővel néha megjelölnek, voltak hibái, de hibákat csak az nem követ el, aki a világ kerekén semmit nem csinál, hanem tétlenül vesztegel, ekkor azonban nemcsak nem halad, de elmarad a világ haladásától és ezáltal teszi tönkre faját és nemzetét. — Ennek a korszaknak lehetett néhány következményeiben kedvezőtlen törvénye, mint pl. a nagyon régi 70-es vagy 80-as hiteljogi törvények egyike vagy másika. Ha ezek okoztak kedvezőtlen tüneteket, ezeket kell megnevezni, támadni, tévedésüket vagy káros következményeit kimutatni, de

békét kell hagyni a nagy férfiak emlékének, akik szerették hazájukat és fajukat,

dolgoztak nemzetük haladásáért és akiknek államférfiúi egyéb nagy tulajdonságait, különösen teljes önzetlenségét, egyéni korrektségét, hazájukért hozott áldozatait csak példakép lehet említeni és tisztelni.

Ne feledjük el, mi jellemzi a liberalizmust:

szabadság, fejlődés, tisztesség, lovagiasság!

És emellett akkor nem volt szokásban a mostani divat: a gyűlölködés, a valláskülönbségből származó áldatlan felekezeti harc. Ezt valóban nem ismerte a liberalizmus!


	



„A liberalizmus oly nagyot alkotott…”

Vitéz Horthy István lovassági tábornok, felsőházi tag:

— Én röviden csak annyit mondok, hogy ha a liberális korszakban fordultak is elő hibák,

ez a korszak oly sokat és oly nagyot alkotott,

hogy az akkori kormányokat mindig nyugodt lelkiismerettel és bizalommal tudtam támogatni.


	



„A stréberkedés ma a liberalizmus gyalázásában nyilvánul meg”

Berzeviczy Albert v. b. t. t., a Tudományos Akadémia elnöke:

— Akik a liberalizmus ellen ilyen alaptalan vádakat hangoztatnak, többnyire stréberek.

A törtetés — stréberkedés — ma a liberalizmus gyalázásában nyilvánul meg.

Voltak ilyen stréberek a liberalizmus idején is, de akkor a liberalizmus mellett való állásfoglalással lehetett előremenni, míg most megfordítva áll a dolog. Mindenesetre meg kell állapítani, hogy

nagyon balul ítélik meg ma a mi liberalizmusunkat.

Ez a legmérsékeltebb liberalizmus volt, amit csak elképzelni lehet. A mi liberális korszakunk nem alkotta meg az általános titkos választójogot s most ez a korszak, amely mindennek vallja magát, csak liberálisnak nem, ez csinálja meg, illetve ígéri az általános és titkos választást. A másik követelménye a liberalizmusnak: a földbirtok arányosabb felosztása. A liberalizmus nem csinálta meg ezt sem, de megcsinálja — jól, rosszul — a korszak, amely most állandóan szónokol a liberalizmus ellen. Mindez azt bizonyítja, hogy iszonyu fogalomzavar van a kérdés körül: mit csinált és mit nem csinált a liberalizmus? Véleményem szerint

a liberalizmus ellen irányuló támadásokat nem lehet komolyan venni.

Ha az a liberális korszak nem lett volna és nem alkotta volna meg azt a Magyarországot, amelyet megalkotott és amelyre azután rázudult a világháború, akkor mi ma nem is léteznénk a föld kerekén.

Annak az erőgyűjtésnek, építő munkának és konszolidációnak, amelyet a liberális korszak végrehajtott, köszönhetjük, hogy a nagy katasztrófák után még élünk, mozgunk és cselekszűnk.

Engem a liberalizmus ellen intézett támadások és vádak éppen ezért nem izgatnak, ezeket komoly ember igazán nem veheti komolyan. Ezek a támadások részint roppant elfogultságból, részint — és főképp — törtetésből, stréberségből származnak. A liberalizmust támadni, szidalmazni a liberalizmus ellen vádakat hangoztatni: ma ez az első kelléke annak, hogy valaki a figyelmet magára vonja, tapsokat kapjon, vagy valami jóhoz jusson.

Én semmiképpen sem tartom megbukottnak a liberalizmust. Amit látunk: áramlatok, hullámzások, egyszer az egyik kerekedik felül, máskor másik.

A liberalizmusban viszont örök eszmék nyilvánulnak meg,

amelyek soha eltűnni nem fognak, soha el nem vesztik hatásukat.


	



„A szabadelvűség teremtette meg a magyar nemzetet”

Hegedüs Lóránt, ny. pénzügyminiszter:

— Akik a szabadelvűséget, amint ez ma divat, lebecsülik, azoknak fogalmuk sincs arról, hogy mi volt Magyarország fejlődésében a szabadelvűség.

Ez teremtette meg a magyar nemzetet.

Gróf Széchenyi István, Kossuth Lajos és Deák Ferenc nélkül nincs magyar történelem, tehát nem lennének azok sem, akik ma a szabadelvűséget lekicsinylik. Nevetséges dolog liberalizmusnak kinevezni olyan visszaéléseket, amelyekhez az igazi szabadelvűségnek soha semmi köze nem volt.

— Mély meggyőződésem, hogy a magyar fajra — amely ne feledjük el, egyetlen árva népe Európának — csak addig van szüksége a történelemnek, amíg hű marad a szabadsághoz. Mert reakciót más fajok sokkal jobban tudnak csinálni, mint a magyar.


	



„Csak átmeneti lehet minden hatalmi rendszer, amely szembehelyezkedik a liberalizmussal”

Herczeg Ferenc felsőházi tag, a Reviziós Liga elnöke:

— A szabadelvű szóból én nem érzem ki a politikát, hanem egy egészséges és művelt emberi közösség természetes állapotát.

Szabadelvűnek lenni nekem annyi, mint normálisnak lenni

és természetes lelki viszonyok közt élni. Békében önmagunkkal, harmóniában embertársainkal.

— A szabadelvűség ellen eddig mindig csak pártpolitikai argumentumokat hallottunk, de soha etikai értékűeket. Mit akarnak a szabadelvűek? Az állampolitikában a népek önrendelkezési jogát, az elnyomás minden fajtájával szemben; a társadalompolitikában: jogegyenlőséget. Ezek a kívánságok

az ember méltóságérzetéből fakadnak, ellenük nem lehet kifogás, miként nem lehet a tisztaság, vagy a józanság ellen.

— A szenvedélyes kritikák, melyek a szabadelvűség ellen támadtak a múltban, tulajdonképpen soha az elvnek, mindig csak az elvvel visszaélő embereknek szóltak. Azonban semmiféle élő szervezet nincs biztosítva paraziták ellen; az abszolutizmus még kevésbé, mint a parlamentarizmus. A demagógia például, amely, miután annyi támadás érte már a szabadelvűséget, tőle teljesen idegen, vele összeférhetetlen, a valóságban kártékonyabb ellensége a szabadságnak, mint az önkényuralomnak. A bírálat, bármilyen jogosult és sok esetben szükséges, nem vonatkozik magára az elvre és nem is járathatja azt le, miként a züllött életű pap sem kompromittálhatja a vallást.

— Nézetem szerint

minden hatalmi rendszer, mely szembehelyezkedik a szabadelvűséggel, ma már csak átmeneti és ideiglenes természetű lehet,

amilyen a római köztársaságban a diktatúra volt; életjogosultsága, hogy zavaros időkben megvédje és a zavarok elmúltával helyreállítsa az igaz szabadságot. A diktatúra célja, hogy fölöslegessé tegye önmagát. — A mai idők nem kedveznek a szabadelvű gondolatnak. Meggyőződésem szerint ez egyik betegségi tünete az általános válságnak, mely az összes kultúrnépeket gyötri.

A szabadelvűség az emberiség természetes lelki állapotából következik,

ma pedig ez az állapot mindennek nevezhető, csak normálisnak nem. Éppen azért sohasem volt még annyira szükség egészséges művelt, bátor és példaadóan tiszta életű politikusokra, akik megőrzik, megvédik, rehabilitálják és a jövőbe átmentik az emberiségnek ezt a felbecsülhetetlen erkölcsi értékét.


	



„A liberalizmus az egyedüli biztosítéka a civilizáció további fejlődésének”

Jankovich Béla v. b. t. t., ny. kultuszminiszter, felsőházi tag:

— Minden nagy háború után erősen konzervatív irányzat szokott jelentkezni. Így volt ez a harmincéves háború után, így volt Napóleon háborúi után s ez az irányzat rendszerint egy negyedszázadon keresztül uralkodik. Addig, amíg nem nő fel az az új nemzedék, amelyik előtt a háború hátrányai már ismeretlenek. Most is azt látjuk, hogy a különféle téren mutatkozó, látszólag új felfogások, amelyek igen gyakran túl teszik magukat az általánosan elismert jogi alapelveken

nem biztosítják az eddigi szerves fejlődés állandóságát,

hanem inkább megakasztják.

— Ezzel a jelenséggel szemben az a tapasztalat, amelyet a múlt század utolsó évtizedeiben és az ebben az évszázadban élő nemzedék szerzett,

igazolja a liberalizmus jótékony hatását

— legelsősorban gazdasági téren. Igazolja azonkívül a liberalizmus történelem formáló erejét, amelynek hatása kimutathatólag biztosítja az ország további nyugodt fejlődését.

— Az a gazdasági krízis, amely az utóbbi időkben az egész világon érezhető, nemcsak a gazdasági tényezőknek következménye, hanem nagyon jelentős részben annak a politikának is, amely egyes országokban korlátokat szab a szabad gazdasági tevékenységnek: olyan időkben, amikor a világháborúban elpusztult tőke csakis a szabad gazdasági érvényesülés mellett volna legjobban és leggyorsabban pótolható.

Nem hihetem tehát, hogy ez a liberalizmus ellen felvonult irányzat állandó jellegű lesz,

viszont, hiszem, hogy a mutatkozó hátrányok meg fogják győzni a magyar illetékes tényezőket arról, hogy a szabadság érvényesülése úgy politikai, mint gazdasági téren egyedüli biztosítéka a civilizáció további fejlődésének.


	



„A leányzó csak alszik”

Beöthy László v. b. t. t., a felsőház alelnöke:

— Én a liberalizmust szerencsés korszaknak tartom, amelynek Magyarország nagyon sokat köszönhet.

A liberális eszme nem bukott meg:

nem halt meg a leányzó, csak aluszik.


	



„Katasztrófára vezetne, ha megszűnne a gazdasági szabadság”

Kuncz Ödön egyet. tanár, a jog- és államtudományi kar volt dékánja:

— A liberalizmust gazdasági téren azonosítani szokták a gazdasági szabadsággal és szembeállítják az univerzalizmussal, az internacionizmussal, egy szóval a gyámkodó állami beavatkozással.

— A gazdasági szabadság a maga eszmei tartalmában és tisztaságában sehol és soha meg nem valósult, mert a gazdasági szabadságnak gyökere az individualizmus, tehát az egyén szuverenitásának, öncélúságának mindenek fölé helyezése. A köz is azért van, hogy az egyénnek szolgáljon. Előfutárai: a gondolat-, vallás- és politikai szabadság. Tartalma:

az állam maradjon nyugton, hagyja az egyént szabadon gazdálkodni.

Ez olyan szerény és érthető kérése a gazdasági életnek az államhoz, mint Diogenészé Nagy Sándorhoz: „ne vedd el tőlem a napot!” Politikai jelszava: Minden szabad, ami nem tilos. A tilalom felállításától azonban az állam tartózkodjék. Indoka: Csak így alakulhat ki a gazdasági élet tökéletes mechanizmusa, amely automatikusan, ösztönösen hozza ki, teremti meg az optimumot.

Nézzük most már, hogy miként érvényesült és érvényesül a gazdasági szabadság rendszere a valóságban?

Tiszta individualizmus nincsen, mert nem is lehet. Az izolált ember emberi környezet nélkül nem ember. Ha pedig az individuumot, mint társaslényt bennhagyom környezetében — kialakul a jogrend, amely

az egyénnek csak olyan szabadságát ismeri el, ami embertársainak szabadságát és érdekeit nem sérti:

a teljes gazdasági szabadság tehát az emberi társadalomban nem valósulhat meg. Hiszen a liberalizmus fénykorában is ott látjuk

a szabad versenyt,

amely irgalmatlanul letöri a rövidlátó önzést, nem engedi szabadon működni a maradi vállalkozót, megakadályozza, hogy a szabadon megállapítani kívánt árak az egekig nőjenek. De kialakult a liberalizmus fénykorában is az elszánt küzdelem a tisztességtelen verseny ellen, a védővám és iparpártolás különféle egyéb módozatai, a munkavállalók erős szociális védelme, a közüzem, a kisipar és a nagy kockázattal működő mezőgazdaság erős támogatása stb., stb., egyszóval az állami támogatás és beavatkozás színes skálája. De éppen a gazdasági szabadságnak egyik alappillére:

a szerződési szabadság

szüntette meg a szabad munkabért, a tarifa és a kollektív szerződések segítségével zárta ki, vagy szabályozta a szabad versenyt a trösztök, kartellek, koncernek alakjában. Tehát maga a gazdasági szabadság légkörében kibontakozott kapitalizmus igyekezett felváltani a tervszerűséggel, az ármonopóliummal stb.

És ha az állam szükségesnek látta a beavatkozást a liberalizmus fénykorában, amikor a gazdálkodás az élet napos oldalán virult, lehet-e csodálkozni azon, ha ezt az állami beavatkozást fokozottabbá és rendszeresebbé teszi a világháborúval elrontott és árnyékba borított gazdasági életre rászabadult durva necessitas? Amikor nem serkentésről, a fejlődés tempójának fokozásáról, hanem a még megmaradt és megmenthető értékek konzerválásáról van szó.

— Én szentül meg vagyok győződve, hogy minden állam, amelyet a gazdasági helyzet katasztrofális megromlása erősebb beavatkozásra kényszerített

boldogan fogja üdvözölni azt a pillanatot, amikor a gazdasági élet irányítása és megszervezése érdekében felállított rendkívüli szervezeteket lebonhatja,

amikor ismét életet, fejlődést, haladást fog ígérni az erők szabad játéka. A durva necessitas mostanára mindig inkább fokozódó állami beavatkozás mindaddig nem jelenti a gazdasági szabadság rendjének lerombolását, amíg ez a beavatkozás egyet nem felejt el; ez az egy pedig az, hogy:

egyenesen katasztrófára vezetne, ha a gazdasági élet elvesztené a gazdasági szabadság két legnagyobb kincsét:

az egyéni kezdeményezést és az egyéni felelősséget.


	



„Hatalmas alkotások tesznek tanúságot a liberalizmus mellett”

Simontsits Elemér v. b. t. t., a képviselőház ny. alelnöke, felsőházi tag:

— Csodálkozással látom azt a nagy felháborodást, amellyel mai közéletünkben — a liberalizmusnak csak említése esetén is — lépten-nyomon találkozunk. Ezt csakis annak tudhatom be, hogy a fogalmak nem állanak a maguk tisztaságában a közélet egyes tényezői előtt. A liberalizmusban tulajdonképpen a haladás irányzata jut kifejezésre. Arra törekszik a liberalizmus, hogy a széles néprétegeknek úgy jogokban, mint anyagi és szellemi javakban többet juttasson és a közállapotokat az evolúció útján keresztül ebbe az irányba vezesse. Ezzel szemben a konzervatív eszme a dolgok létező rendjének fenntartására, az állapotok megóvására és stabilizálására törekszik.

— Felfogásom szerint a közélet magasabb rendű céljait, az emberi társadalom békés és következetes boldogulását csak az olyan politika biztosíthatja, amelyben ennek a két eszménynek erőviszonya egészséges egyensúlyban van. Mind a kettő elfajulhat és akkor az egyikből a reakció, a másikból a radikalizmus áll elő, amelyek a közéletre nézve egyformán károsak. És én azt hiszem, ott rejlik a hiba, hogy nálunk sokan

a liberalizmus és a radikalizmus között nem tudnak disztingválni

és amikor liberalizmusról hallanak, ez alatt tulajdonképpen radikalizmust értenek. Amikor a mi kormányunk azt mondja, hogy az ő politikája „haladó konzervatív”, akkor a liberális eszmének is teret biztosít, mert

a haladás a liberalizmus lényege.

Amikor ez a kormány hitbizományi reformot csinál és telepítési javaslattal jön, amiben a javak egyenlékenyebb eloszlásának a kimunkálása vezérli, felfogásom szerint szintén liberális politikát csinál.

— Ebből a szempontból is érthetetlen tehát előttem az a törekvés, amely a liberalizmust mint valami megbélyegzett, ítélendő és közveszélyes irányzatot akarja odaállítani és százszázalékig a liberalizmus nyakába akarja varrni mindazokat a káros következményeket, amelyeket nálunk a radikalizmus felülkerekedése okozott.

A liberalizmusnak, amint az egész világon, úgy nálunk is ragyogó múltja van, amely mellett úgy a társadalmi, mint a közélet egész területén hatalmas alkotások tesznek tanúságot.

És nem hiszem, hogy nemzeti jövőnk a kárát vallhatná annak, ha a liberalizmus tanításához képest például közéleti berendezkedésünk tekintetében mindig a rátermettség keresése lenne az egyedüli mérvadó szempont.


	



„Igazán naggyá Magyarországot a liberalizmus tette”

Szász Károly v. b. t. t., a forradalmak előtti utolsó képviselőház elnöke:

— Én a régi liberális idők embere vagyok és nem engedek azokból az elvekből, amelyeket azokban az időkben alkottam meg magamnak, amikor még a közélet aktív tényezője voltam. Azok, akik ma a liberalizmus csődjéről beszélnek,

nem tudják, mi az igazi liberalizmus,

nem ismerik régi erőit, nem ismerik alkotásait és fogalmuk sincs az egész nemzeti társadalmat átalakító, fejlesztő, erősítő hatásairól.

A liberalizmus sohasem juthat csődbe.

Uralkodó eszme ez ma is. Lehet, hogy ideig-óráig letiporják, de a liberalizmus szép napjai ismét vissza fognak térni. Az igazi liberalizmus egyéni értékük szerint bírálja el az embereket. A liberalizmus a közéleti mérlegelésnél mindenkire egyéni tudását, munkáját, felelősségét, erkölcsi emelkedettségét veszi ítélete alapjául.

Igazán modernné és naggyá a liberalizmus tette Magyarországot.

A XIX. század uralkodó eszméje volt ez a liberalizmus, amelynek Deák Ferenc és Kossuth Lajos mindenkor rendíthetetlen hívének mondották magukat. A szabadságharc utáni elnyomás megölte a liberalizmus hatóerőit, de a kiegyezés után ismét ezek a liberális eszmék jutottak érvényre. Ezeknek a liberális eszméknek érvényesítésével tette modernné, nyugat-európaivá és fejlődésképessé Tisza Kálmán a békebeli Nagy-Magyarországot. Ma kétségkívül jelentkeznek olyan áramlatok, amelyek szembehelyezkednek a liberalizmus alapeszméivel. Mindent lehet magyarázni, jön az idő, amikor ismét virágozni fog. Én mindenesetre hiszek a liberalizmus jövőjében.


	



Gazdasági diktatúra, vagy vissza a gazdasági szabadsághoz

Írta: Fodor Oszkár

Jelszavaktól hangos az ország. Miniszterek, NEP-képviselők, közfunkcionáriusok gyűléseken, képviselői beszámolókon, pártestéken, vacsorákon nyilatkoznak a gazdasági kérdésekről s új frazeológiákat, új eszméket hirdetnek, új célkitűzéseket hangoztatnak, azt vallják, hogy amit eddig csináltak gazdasági téren, rossz volt, elhibázott volt, kiélte magát. Új idők új eszmeharcosaikért döngetik mellüket s követelik, hogy a nemzet kövesse őket. Részletekbe azonban a legritkábban mennek bele s sem tudományos, sem gyakorlati megvilágítást nem hajlandók adni eszmeviláguknak, amely így bizony eléggé homályban marad a nyilvánosság előtt.

Hogyan tájékozódjunk akkor új gazdasági céljaik felől?

Ha jelszavaikból semmi sem derül ki, cselekedeteikből annál több. De ha ezeket nézzük, be kell vallanunk, hogy nyakig benne vagyunk a gazdasági diktatúrában s nyoma sincs annak, mintha a mai rendszer gondolna is arra, hogy vissza kell térni a gazdasági szabadság útjára. Ez annál fájdalmasabb, mert amikor nálunk a gazdasági szabadságot temetik, máshol már ébredezik az a belátás, hogy nem jó úton haladt az elmúlt években a világgazdaság, amikor a válságok enyhítésére jelszavakul hozták létre a megkötöttségek egész sorát. Már mutatkoznak is cselekedetek, amelyek elvetik az intervencionizmust és beismerik, hogy még sem lehet tartósan felemás rendszert fenntartani: kapitalizmust hirdetni és etatizmust csinálni.


	



Kapitalizmus azt jelenti, hogy szabad tőke, szabad munka, szabad gazdálkodás, egyéni kezdeményezés. Természetesen ennek sincsen meg a korlátlan lehetősége és nem is volt meg soha. Az állam bizonyos normálkeretekig mindig beavatkozott a termelésbe és a munka problémáiba. Tiszta etatizmus még nem volt, még az orosz bolsevista rendszer sem az, viszont kétszer ötéves munkatervét sem sikerült bebizonyítania, hogy gazdasági jövője van.

Már most lássuk, hogy a jelszavakon túl, mi történik nálunk?

A kormányzat sok mindenféle programot hirdetett a tőke és munka szabadabb lehetőségei érdekében, de mindezekből semmi sem valósult meg. Ma is a legszélesebb beavatkozás érvényesül a termelés terén és még fokozottabb mértékben az értékesítésnél. Most már odáig jutottunk, hogy egy új minisztérium dönti el, ki állítson föl egy gyárat, az egyik tőkecsoport-e vagy a másik, kinek adják oda egy iparág majoritását.

A külkereskedelem terén 1931 közepe óta fokozatosan tökéletesül az állami gazdaság. Külkereskedelmi hivatalt állítottak föl, amely azóta fantasztikus méretekben terjeszkedett és tökéletesedett ki, viszont ma már mindenben korlátlanul dönt s nem azt mérlegeli, mint ahogy nem is mérlegelheti, hogy ki tudná legjobban egy-egy szakmában az exportot vagy az importot lebonyolítani, hanem: kinek van jó összeköttetése.

Az eredmény: hogy kiviteli kontingenseket, főként a Hangyának, a Mezőgazdák Szövetkezetének s hasonló vállalkozásoknak juttatnak (lásd Mecsér-féle sertésexport). A gabonaexport két szervnek a monopóliuma s csupán a látszat kedvéért tartják fönn azt a helyzetet, hogy néhány kereskedőnek is juttatnak kisebb koncokat. Az osztozkodás egyre sűrűbb. A fémbehozatalt a Mezőgazdák Szövetkezete kapja, nem mintha valaha foglalkozott volna fémekkel, hanem mert szanálása után biztos üzletekre van szüksége. A karácsonyfa-behozatalt a Hangyára juttatták. A németországi magkivitel céljára ismét Mecsér úr közreműködésével alakul egy új, úgynevezett szerv, Mezőgazdasági Terményértékesítő Rt. címen.

Ezek után nem csoda, ha azoknak, akik az új gazdasági koncepciókban részt vesznek, kötelességük az állam mindentudó voltát hirdetni, mert ők lelkesednek érte, s hajlandók néha jobb meggyőződésük ellenére is kimondani, hogy a gazdasági szabadságnak mindörökre befellegzett, nem lévén létjogosultsága, sem kereskedés, sem ipar, sem vállalkozás terén. Közben azonban néha-néha még így is kénytelenek belátni, hogy azért kereskedelemre is szükség lehet.

Az úgynevezett új irányok hirdetői nem sokat törődnek azzal, ha argumentumaikat szétboncolják és megállapítják, hogy azok mögött milyen hamis jelszavak húzódnak meg. Mennek tovább a maguk útján, hirdetve azokat a téveszméket, amelyek akceptálására a demagógia segítségével sokszor még a tömegek is hajlandók. Vezető gazdasági pozíciókat foglalnak el olyan férfiak, akik ezen a pályán soha nem működtek. Nem baj — mondják — a mai időkben a szakértelem csak hátrányt jelent.


	



Máshol is kísérleteztek intervencionizmussal és adtak gazdasági hatalmat illetéktelen s avatatlan tényezőknek. Az eredmény teljes, legjobb esetben részleges kudarc volt. S ahol ma is fenntartják és fejlesztik a megkötöttségeket, ott a gazdasági bajok egyre mélyülnek és terjeszkednek. Nem csoda, ha máshol már fölismerik az intervencionizmus veszedelmeit. Az intervencionizmus feltartózhatatlanul a tervgazdálkodásba torkollik. Ez pedig nem más, mint például a szovjet közgazdasága, amelynek sikereit még a bolsevista propaganda sem tudta elhitetni a világgal.

Nincs a világgazdaság számára más út, mint a gazdasági szabadság útja. Minden más gazdasági rend csak átmeneti lesz s végül oda fog visszatérni, az egyéni kezdeményezéshez.

Ma is azok az országok boldogulnak legjobban, ahol minél több a gazdasági szabadság. Példa erre Anglia és az északi országok. Viszont minél jobban korlátozzák a gazdasági szabadságot, annál fokozottabban tornyosulnak a bajok. Példa erre Németország s egy ideig az Egyesült Államok, amíg ezt be nem látták s nem fordultak vissza a szabadabb gazdasági politika felé.


	



Magyarország ma más pozícióban volna, ha a háború után egy teljesen szabad gazdaságra rendezkedett volna be, ha maga nem épített volna határain végig láthatatlan kínai falat gazdasági megkötöttségekből. A Duna-medence centrumává válhatott volna s fejlett gazdasági szervezete, nagyszabású hitelszervezete, kiváló kereskedelmi organizációja akkor egyenesen predesztinálták is erre. Sajnos, mindebből kevés maradt meg, de megmaradt a keret, amelybe még mindig be lehetne illeszteni egy koncepciózus, jövőre dolgozó gazdasági életet. Ehhez az első lépés: vissza a gazdasági szabadság felé, a megkötöttségek gyors lebontásával!

        Havas Miksa előadása Grünwald Béláról és a régi, illetve a mai Magyarországról, amelyet a Magyar Cobden Szövetségben 1931. évi november 17-én tartott, és amely a Cobden-Könyvtár 61. számaként jelent meg.



      

     
     Negyven évvel ezelőtt a Szajna partján halva találták Grünwald Bélát. Revolvergolyó roncsolta szét fejét. A mai generáció alig ismeri már Grünwald Bélát; előadásom célja a kegyeletes megemlékezés. Grünwald Béla könyvet írt a régi Magyarországról, az új Magyarországról; vizsgálom, hogy a régi és új után mit szólna a mai Magyarországról. Exponálni szeretném úgy, ahogy lelkemben él, arra gondolva: „Ha a halottak feltámadnak…” Kérem, kísérjenek el rövid utunkon.

Vallatom az öreg Dunát: élt-e a partodon boldog, kacagó nép? Erre dübörögtek a nyugatról keletre nyomuló harci szekerek; itt vágtattak a parittyás csapatok, a nyilazó lovasok, vonulva keletről nyugatra; nehéz szekercével ide vágott utat magának és övéinek gyalogos sereg. Beszélj hát! Vért ittál, piros meleg vért; bánatos könnyek s kemény munka nehéz verítéke vegyült habjaid árjába.

És a Duna hullámai, reményt, bizakodást keltve, halk mormolással tovább osonnak. De máris csapkod a szélvész, pattognak a bércek koronái, félelmesen suhognak az erdő megtépázott sudarai. Kínt, szenvedést átélve, már megint ragyog minden; hiszünk, bízunk szebb időkben. Csalóka remény, dagadnak a vizek, kilép a Duna medréből, s a sodró ár pusztítja az életet. Lesz-e feltámadás?! Húzódnak vissza a vad vizek. Elsiratjuk a veszteséget, s a kékes Duna azt mondja: szebb lesz minden, mint volt. Áll a munka, áll az élet, de már megint vészt jósló villámok cikáznak mindenfelé.

Öreg Duna, te képed Magyarország képe.

Ezer esztendő óta cibálja tatár-török-labanc, a szomszéd puha keze és saját tévelygése, birkózik az idők mostohaságával és az élethez való szent ragaszkodás megkeresi a kivezető ösvényt. Hogy boldoguljunk, ismernünk kell a múltat — a maga igazában —, ki kell kutatni, hogy mi okozta a bajt, hogy a népszerűséggel nem törődve, kipallérozott fej jelölje ki a teendőket. Az igric dicsőítse csak a múltat, táplálja az illúziót, a regös terjessze a szép legendákat és kábító meséket, de szükségünk van az igazság gyermekére is, aki feltárja a valót, még ha annak bemutatása nem is kívánatos sokak szemében.

Ilyen ember volt Grünwald Béla. Hálátlan szerepre vállalkozott; hitte, hogy testi és lelki ereje megbirkózik minden akadállyal s itt kezdődik tragédiája. Bukása váltja ki a legnagyobb rokonszenvet, s amikor megszűnt létezni, akkor lett nyilvánvaló az ő értéke.

Grünwald Béla 1839. december 2-án Szentantalon, Hont vármegyében született, apja a Coburg hercegi család gazdatisztje volt. Anyja Majovszky Johanna, akinek műveltsége, finomult ízlése mindenkor nagy hatással volt Bélára, a gyermekre, az ifjúra, a férfira egyaránt. A szabadságharc idejét mint gyermek átélte s a Bach-korszakban diákoskodott. 1863-ban megszerezte az ügyvédi oklevelet, s csakhamar külföldi tanulmányútra indult. Tudással, tapasztalattal megrakodva tért vissza s 1867-ben Zólyom vármegye főjegyzője lett, négy év múlva alispánná választották meg, s ezt a tisztséget hét esztendeig viselte. 1878-ban a szabadelvű párt programjával (Tisza Kálmán pártja) országgyűlési képviselő lett, de már 1880-ban mint Szliács képviselője a mérsékelt ellenzékhez (Apponyi pártja) csatlakozott.

A Magyar Tudományos Akadémia is észrevette irodalmi működését és 1888-ban levelező tagjává választotta.

A megyerendszert közelről ismerte, nem tudott vele megbékülni. Keserűen fakad ki egyik írásában, hogy törvény helyett sokszor az önkény érvényesül. A megyei tisztviselők választásával összefüggő korteskedéstől megborzadt: a megyei rendszer államosításában keresi a magyar állameszme védelmét; emellett szól minden írása, minden beszéde, minden törekvése. Emiatt idegenül néznek reá otthon: jó katolikus, jó magyar, de a sok tudomány elcsavarta a fejét. Dux Adolf1, aki egyik tátrai kiránduláson fedezte fel a különös alispánt, tárcát írt róla, amelyben hódolt filozófiai készültségének. Igen, filozófiát tud, de, mindig ez a de, nem gyakorlati ember, latiner, nem alkuszik, nem hátrál, nem néz sem jobbra, sem balra, megy a maga útján és 1880-ban közreadja A törvényhatósági közigazgatás kézikönyve című hatalmas munkáját, amelyről elismerés nélkül szólni már nem lehetett.

Mikszáth Kálmán a Club és Folyosó című írásaiban, az ő utolérhetetlen karcolataiban igen élesen jellemzi a helyzetet. Anekdotájában elmondja, hogy Zólyom megye két pandurja összeszedett négy gyanúsítottat, és azokat a megyeházára kísérték. Útközben megálltak az egyik kocsmánál, a delikvensek fizettek, a pandurok ittak — sőt berúgtak. A két pandur széles jókedvében ráerőszakolta puskáját a két vádlottra, és úgy indultak a megyeháza felé. Elöl ment a két dülöngő pandur két fogolyra támaszkodva, és kísérte a másik két fogoly fegyverrel a kezében. Az utca nagy hahotában tört ki, de egyetlen arc nagyon komollyá lett. A menetet az ablakból látta Grünwald Béla, és mélyen elszomorodott. Mikszáth zárójelben megemlíti: „azóta is folyton ebből az ablakból nézi a vármegyét”. Pedig Mikszáth szerint „…ő is nevethetett volna a dolgon, mert nem esett ki emiatt a világ feneke. Azért a vármegye mégiscsak szép és becsületes volt. Rend volt ott magától is. Ha a pandur csinált hibát, akkor a delikvens vágta ki a becsületet. Becsület denique mindig volt. Nem kellett menni kölcsönkérni a szomszédba. Akarom mondani az államhoz.” Vagyis mire való az az államosítás.

Grünwald Béla 1874-ben közreadta első röpiratát, Közigazgatásunk és a magyar nemzetiség címmel, amelyben szembeszáll azzal az elcsépelt frázissal, hogy a megye az alkotmány bástyája. Nagyon kikap; miért? Mert észrevette a parasztot, és szemébe vágják, hogy kozmopolita. Nem volt kozmopolita, de európai volt a szó nemes értelmében. Nagy leszólás volt akkor még a kozmopolitaság, és ma, annyi év után, Wells, a nagy angol író, éppen a kozmopolitákat keresi, mert velük és általuk akarja megoldani napjaink rettenetes válságát. Mikor írta már meg Hunfalvy: „Mi meg vagyunk győződve arról, hogy a hazafiság nincs ellenében a világpolgárságnak, sőt az csak annak erényéből fejlődhetik ki.”

Grünwald Béla állta a támadásokat; 1876-ban újabb könyv jelent meg tőle, Közigazgatásunk és a szabadság címmel, ebben a hivatalhajhászást bírálja. Ezt is támadják, de már például dr. Concha Győző nagy megértéssel méltányolja, és nyíltan kimondja, hogy helyesli a választási rendszer állami kinevezéssel való helyettesítését. Grünwald Bélának másik állandó témája a nemzetiségi kérdés volt. A nemzeti egység tudatos kiépítéséhez tartozik az igazságos nemzetiségi politika. Ez volt vezéreszméje. 1878-ban megjelenik A Felvidék című műve. Egyik bírálója megállapítja, hogy ez már nem elmélet, ez a való élet. Olvassuk csak! Ha a tót velünk van: ez erő; ha ellenünk van: ez veszély. Forrasszuk magunkhoz. A jövőbe tekintve mondja: Ne leljen árulót és szövetségest az ellenség. De mindenáron le akarta törni a kinövéseket. Ipolyi Arnold püspök volt legmegértőbb támogatója. A pánszlávok gyűlölték. A Felvidéknek az Egyetemi Könyvtárban megtalálható egyik példányán ma is olvashatók ismeretlen pánszláv széljegyzetei, amelyek közül a legszelídebb azt mondja, hogy Grünwald Béla renegát sváb, de azután következnek épületesebb kifejezések is. Más oldalról is támadást provokált. Hogyne, hisz mit is mond csak az egyik helyen:

„Szakférfiak azt állítják, hogy pénzügyi politikánk adósságcsinálásból, adófelemelésből áll… hogy közgazdasági politikánk az ország anyagi fejlődését bénítja meg.”

Aggódva kérdem, mit mondana ez a Grünwald Béla a mai Magyarországról?

Grünwald Béla fél a lekéséstől. Nem ismerhette Ady verseit, aki azon búsong: „Mi mindig mindenről elkésünk.” Mélabús hangulatát, kirobbanó lelkületét, panaszos hangját jellegzetesen Zrínyi Miklós2 írása fejezi ki, amelyet olyannyiszor elolvasott és idézett:

„…csak öt esztendőt avagy kettőt sem ígérhetek magunknak, ha nem provideálunk.”

És tovább:

„De ha az isten az hazámhoz való szeretetet reám tette, íme kiáltok, íme üvöltök: hallj engem élő magyar, ihon a veszedelem, ihon az emésztő láz.”

És ebben a lelki gyötrődésben nekivág, megírja legértékesebb könyvét: A régi Magyarországot, amely, mint mondja, a nemzeti süllyedés korszakának leírása 1711-től 1825-ig. Ott kezdődik, amikor a majtényi síkon Rákóczi katonáinak kezéből kihullott a fegyver: a jogot kereső, kimerült, lemondó nemzet aspirációinak megvalósítása nélkül megadja magát a gonosz sorsnak.

És mikor már a sír szélén vergődött a nemzet, jöttek egyesek: „nagyot alkotni, nagyot és szépet, emberit és magyart”.

Amikor Amerika Kossuth Lajost ünnepelte, Kossuth beszédének hatása alatt mondja egyik amerikai szónok: „Hungary seems to have gone down, but only to rise again.” (Úgy látszik, Magyarország csak azért süllyedt, hogy megint emelkedhessék.)

A magyar történelemnek 1825-től 1848-ig terjedő része a nemzet életének legszebb, legtermékenyebb korszaka, s ezt akarta Grünwald Béla két kötetre tervezett munkájában ismertetni.

A mozgalom élén gróf Széchenyi István áll, akire feltekint Grünwald, akit csodál, akinek nevét csak hódolattal említi. Az új munka első kötetét Széchenyinek szenteli. A második kötet nem készült el soha. Szándékát a szerző a következő szavakkal jellemzi: „E könyvvel én is elő akartam mozdítani Széchenyi bonyolódott egyéniségének megértését.” S e történelmi munka nem más, mint Széchenyi életének, egyéniségének pszichiátriai elemzése. E munkáért a szerzőnek támadásban, kicsinylésben bőséges része volt.

Széchenyi öngyilkosságának tanulmányozása még külön vonzotta Grünwaldot, hisz errefelé hajlott zaklatott lelke, s ez lett végzete is. Tizenöt évvel halála előtt, 1876. július 15-én Besztercebányáról levelet írt egyik barátjának,3 amelyből kiolvasható, hogy mily sötét halálgyötrelmekkel kínlódik, és mily élesen látja Magyarország tragédiáját.

Sebestha nekrológja említi fel Grünwald Béla keserű szavait: „Ennek a nemzetnek, amely érdekei iránt ennyire közömbös, nincs és nem lehet jövője.” Maga az említett levél a következő:

„Az idők komorodnak s engemet az örök, feltámadás nélküli halál előérzete nyom le. Ti, kedves Barátom, kiknek a tollforgatás a mesterségtek, csak folytassátok a munkát és tartsátok fenn a nemzetben az önérzetet s a reményt. Én nem tudom kezembe venni a tollat. Ez már nem az az eszköz, mellyel ma eredményt lehetne felmutatni. Ezzel meg lehet illúziókat kelteni és fenntartani, de gyakorlati eredményeket elérni nem lehet. Ez a bolond nemzet még bolondabb vezetőivel ugyancsak szépen készült a katasztrófára. Nemcsak nem vette magát körül erős gátakkal, hogy ellenálljon az árnak, hanem azokat is, melyeket őseitől s egy ezeréves történettől örökölt, átfúrkálta, túrta s lazította, hogy az ár annál könnyebben hassa át, hogy annál kevesebb ellenállási képességgel bírjon. Ez a nemzet mindent elkövetett, hogy magát tönkretegye: s emlékezzél szavaimra, nemsokára tönkre is fog menni. Nemsokára a fegyver lesz az egyedüli eszköz, mellyel védeni kell magunkat, de adminisztrációról, igazságszolgáltatásról, kinevezésről és választásról és hasonló nagyon elkésett dolgokról nem lesz már csak két hónap múlva sem. Majd a német vagy a szláv elemtől megint tanulhatunk azután, hogy kell folytatni a küzdelmet a létért, de már késő lesz, mert már akkor nem lesz kezünkben az eszköz, egy nagy állam hatalma, mellyel e küzdelmet folytathatnók.

De hisz Te magad is tudod mindezeket s nem is azért írtam meg, hogy valami újat mondjak Neked, hanem hogy indokoljam tétlenségemet és hallgatásomat. Ha tudnád, mennyire tönkre van zúzva politikai egyéniségem, látva tehetetlenségünket, mely a végkimerültség, az életképtelenség szimptómája, bizonyára megértenéd hangulatomat. Különben mint nem-politikus tűrhetőleg jó kedvem van mindaddig, míg politikáról nem beszél valaki.”

A Régi Magyarország „Közgazdasági viszonyok” című fejezetét Gyulai Pál 1887-ben lenyomatta a Budapesti Szemlében, annak dacára, hogy ebben a részben az is olvasható: „Gazdasági érdekeink áldozatul estek az osztrák érdekeknek.” 1888-ban ugyancsak a Budapesti Szemlében Pulszky Ágoston ír a könyvről sok megbecsüléssel, elég kifogásos bírálatot, de elismeri nemes indulatát, őszinteségét, szellemét és meggyőződésének melegét.

1890 lett ránézve a kritikus év. A hatalmon lévő párt kimondotta a közigazgatás államosítását, a törvényjavaslatot a parlament tárgyalta, de már látható volt, hogy ebből a tervezetből törvény nem lesz. Napirenden volt az, amiért Grünwald Béla annyi hévvel, annyi tudással, annyi lelkesedéssel küzdött. A tervezet azonban nem olyan volt, amilyennek Grünwald Béla óhajtotta. Tévedésbe jutott az ő igazsága. „Félreértették, félretolták, lehetetlenné tették, feleslegessé, hogy éljen.” Ezt írta a Pesti Napló egy héttel halála után. A bizottság tárgyalása mint nagy árnyék reáborul lelkére, s elvonult meghalni, ne ismerje senki, ne sirassa senki.

A hibát önmagában kereste, történeti hivatásra vállalkozott, s szavát nem válthatja be. Felelősségem tudatában… ez nem volt nála takaró, emésztő tűzláng volt ez.

Nem messze Páristól a Szajna partján 1891 május 4-én lőtt sebbel a fején találtak egy hullát; a halottasházba vitték, Pataki Bernát, a Pester Lloyd párisi levelezője a halottban felismerte Grünwald Bélát és gróf Hoyos, a párisi nagykövet sürgönyözött Apponyi Albert grófnak: Grünwald holtteste agnoszkáltatott. Borzasztóan ráillik a kegyetlen mondás:

„A halál marad számukra az egyetlen nagy mozzanat, amely által felismerik őket.”

A napi sajtó egy hétig foglalkozott vele, azután csend lett. Az ellenzéki pártban Apponyi Albert gróf búcsúztatta, többek között mondván: „Az én életemből vele elköltözött valami, ami soha, de soha pótolható nem lesz.”

A Hét, ez a pompás folyóirat írta: „Itt a hazában egy új évszáz felé siető ideges nemzedék él, mely nem ér reá, hogy a tegnap veszteségét egy hétnél tovább számon tartsa — odapillant a hézagra, amely legjobbjainak sorában támadt, tekintetéből kivillan a szeretet s a megilletődés: de azután továbbmegy, s hagyja a hézagot annyiban.”

A francia temetőben talált nyugtot a zaklatott élet: szeressük, sokat szenvedett, szeressük nagyon. Sírkövére barátai ezt a mondatot vésették: „A magyar állameszme törhetetlen munkásának.”


	október 29-én Láng Lajos az Akadémia ülésén emlékbeszédet mondott róla; elismeréssel szól a publicistáról, de azért kiérezhető a sorok között, hogy Grünwald Bélát szókimondása miatt a sarokba állították. „Fejére szól, ki szót emel…” — nagyon ráillik.



Láng Lajos az emlékbeszéd befejezőjében azzal vigasztalódik, hogy Grünwald Béla eszméje megvalósulni készül, és az az épület felel meg nemes hivatásának legjobban, melynek köveit a munka közben elhalt nagy tervezők vérével forrasztották össze. A könyvtárban lévő könyvpéldány szélére odaírta valaki: Ősi babona, lásd Kőműves Kelemen stb. Az ismeretlen tettes előtt tisztelettel hajtok fejet, mert Láng Lajos megjegyzése egyenesen provokálta ezt. Tegyük hozzá, hogy az az épület, „a megyei közigazgatás államosítása” nem is készült el. Levették a napirendről.

Széchenyi fellépése előtt volt nekünk egy, de csak egy egészen zseniális közgazdánk, aki tanításában megelőzte a nagy Ricardót, akit azonban a parasztok helyzetéről írt munkája miatt illet elfelejteni. Grünwald Béla felleli ezt az írót: Berzeviczy Gergelyt és a támadásokkal szemben védelmébe veszi, s ezzel szolgálja a magyar közgazdaság parlagát. De munkáiban több helyen foglalkozik közgazdasági kérdésekkel, mindig helyesen és okosan. Ennek dacára a napjainkban közreadott négykötetes Közgazdasági Enciklopédia Grünwald Béla nevét meg sem említi.

Berzeviczy Gergely ezt a munkáját Máriássy József a szerző tudta nélkül, a cenzúra előleges engedélye nélkül Lőcsén kinyomatta, amiért Szepes vármegye tiszti kereset alá is fogta. Kazinczy, ez a „szent öreg” is kikel Berzeviczy ellen Berzsenyihez intézett levelében, amire Berzsenyi kereken kijelenti, hogy Berzeviczy balgatag és gonosz. De hamarosan megbánja ítéletét, és írja Kazinczynak: „…Én akkor úgy szóltam, mint borzasbajszú magyar, de azóta sokat elnyírtam bajszomból; mit gondolsz, nem kell-e egészen lenyírnom? Nem lehet szentebb kötelessége egy bölcsnek, mint a nép boldogságának eszközlése.” Berzsenyi abban kereste a nép boldogságát, hogy az asszonynép a munkát nem ismeri, a férfinép is az esztendőnek felét heveréssel tölti. Grünwald Béla, mint Széchenyi igaz tanítványa, nem ismeri el, hogy „munkátlanság csak az élet”; azt mondja, mit mestere tanított: Dolgozzék többet a szántóvető, de nyugta is szebb legyen.

Hogy mily nehéz volt a paraszt helyzete, hogy Berzeviczy és Grünwald nem túloztak, azt igazolja az a körülmény, hogy az uralkodó is észrevette ezt.

II. Lipót a személynök útján értésére adja a rendeknek, hogy a koronázási ajándék annál kedvesebb lesz előtte, ha módot találnak az összeget az adófizető nép kímélésével megszerezni. Grünwald Béla hozzáteszi: s a rendek nagy zavarba jöttek.

Megemlékezik a nőkérdésről, s mondja: A falusi nemes nők nevelését elhanyagolták, s helyzetük a házban és a társadalomban alárendelt volt.

Szomorúan állapítja meg, hogy a követválasztás inkább hasonlít a kinevezéshez. Ez természetesen a régmúlt időkre szól, ma már képviselők vannak és nem követek… A rendeletgyártás is régi dolog, Ferenc király uralkodása alatt vagy 5000, azaz ötezer rendelet látott napvilágot. Hogy van ez ma?!

Felrója, hogy a megyei tisztviselők három éven túl is hivatalban akarnak maradni és azután az udvar szemére hányják, hivatkozva Dessewffy levelére, hogy minden harmadik esztendőben nem tart diétát, amint a törvény előírja. Ez volna az újabbkori mandátummeghosszabbítás előfutárja?

Grünwald Béla menekülni akar a sívár közélettől, Bessenyei és társai működéséhez fordul, itt talál enyhülést, bizakodást egyaránt.

Idézi 1835-ből báró Podmaniczky Lajos kötelezvényét, amelyben az adós kötelezi magát a kölcsönösszeg ércpénznemben és nem valami papíros surrogatumban való visszafizetésére.

Hogy is mondanók ezt ma?

A hadseregre vonatkozóan Zerin oglut,4 Zrínyi fiát, gróf Zrínyi Miklóst szólaltatja meg, aki azt írja: „Ismét ki volt ennek hadnagya? Ugyancsak szinte az ilyen, vagy aki jobban megelőzte a többit részegséggel, garázdasággal, kevélységgel, ki a maga vitézségének rudimentáit vagy kassai kereskedőkön, vagy kecskeméti tőzséreken, vagy sopronyi kalmárokon, vagy más szabad városok vagy polgárok kárán végezte el, aki nem jó hírét, nevét, becsületét iratta be magát a hadakozásba, hanem hogy ezeket a felül megírt virtusokat jobban és szabadabban űzhesse…”

Éppen ezért követeli, hogy „a nemes ország tartson egy ármádát lábon-készen. Ez minden fundamentuma a mi megmaradásunknak…” De nem hallgatja el Zrínyinek ezekkel összefüggött más megjegyzését sem:

„Hagyjunk békét egy kevéssé a pompának, a vendégségnek és sok haszontalan épületeknek, a prémes köntösnek és ezüst kupáknak és más haszontalan cifraságnak, csináljunk pragmatikát mindenekről; reformáljuk magunkat elsőben, kik elei vagyunk az országnak, azután az alattunk valókat.”

Sok szó esik a cifrálkodásról, a ruhára varratott arany-ezüst sújtásról. Rákóczi Ferenc idejében a nagyszombati gyűlésen, a béketárgyaláson a hollandi követ még le akart valamit alkudni, a heves Bercsényi gúnyosan mondá: „Nem alkuszunk tovább, hollandus uram, mert mi a szabadságot, nem sajtot keresünk.” Thaly Kálmán szerint a hollandus hidegvérrel felelé: „Ha szabadságot kerestek, ne értéktelen rézpénzzel fizessétek hadaitokat, hanem vágjátok le a sok arany- és ezüstgombot, láncot mentéitekről, veressétek pénzzé és azzal fizessétek a katonát, majd jobb kedvvel harcol. Lám, Hollandia nem ezüst-, hanem ólomgombos kabátokban vívta ki szabadságát.”

Grünwald Béla vámkérdésről több helyen szól. Így például olvassuk a következőket: „Míg a vám csupán pénzügyi forrás volt, mely a király jövedelmeinek szaporítására szolgált, nem rejtett nagy veszély a király azon jogában, hogy a vámügyet kizárólag ő intézi. De amint a vám pénzügyi intézményből a közgazdaság terén a termelés és a kereskedés szabályozója lett, a jog rendkívül nagy hatalmat adott a király kezébe. A Corpus Juris-ba meredő nemzet, melynek szelleme megmerevedett, mely az élet jelenségeit nem ismerte… A rendi alkotmány nem volt képes megvédeni az ország gazdasági önállóságát… Az országgyűlés szerepe arra szorítkozik, hogy a rendek szabadon panaszkodhatnak.”

Majd folytatja: „…a magyarságban is meggyöngült az érzék a közgazdasági érdekek iránt, mennél kevesebbet foglalkozik velük; s ez annyira a nemzet tulajdonsága lett, hogy még a legújabb korban is egyik ismert tulajdonsága volt a legnagyobb államférfiaknak a közgazdasági kérdésekben való teljes tájékozatlanság.”

A kor jó magyarjai szánalommal néznek azokra a szegény és alattuk álló osztrákokra, akik iparral és kereskedéssel kénytelenek foglalkozni: nagylelkűségből, könyörületből juttattak nekik valamit s elnézik a kereskedelem szabályozásának káros hatását. Berzsenyi egyik levelében, amelyet Kazinczyhoz intézett, ír is erről, hogy a gazdag népnek bőségéből táplálni kell szűkölködő nemzettársainkat.

Ebben a levélben Berzsenyi említ valamit, amit megszívlelni napjainkban sem ártana: „Hogy tudná Ausztria a mi kimeríthetetlen terméseinket fölcserélni vagy megvenni, ha nekünk minden fabrikáink volnának, ha mink tőle románoknál5 egyebet nem vennénk.” Hogy csillog-villog itt az elhanyagolt egyszerű igazság: „Ha külföldnek el akarsz adni, attól venned is kell.” Pedig Széchenyi megírta: „aki kivinni és eladni akar, annak bevinni és vásárolnia is kell”. Jó volna ezt némely államhivatal ajtófélfájára odaszegezni.

Azért ne hagyjuk említés nélkül, hogy már 1723-ban foglalkozott az országgyűlés a kivitel-behozatal kérdésével, hozott is olyan rezolúciót, mely szerint: Utasíttassék a helytartótanács oly szisztéma kidolgozására, amely nagyobbítaná a kivitelt, csökkentené a behozatalt és kereskedőket vonzana az országba. Kétszáznál több év után ugyanezt halljuk ama változattal, hogy kereskedőket nem importálni, hanem exportálni akarnak.

Nem hagyja szó nélkül Mária Terézia vámszabályait. Ebben azt rendelték, hogy magyar kereskedőnek, aki külföldi árut nem első kézből, hanem az osztrák kereskedő közvetítésével vesz… öt százalék visszafizettessék abból a harmincadból, melyet a beviteli állomáson fizetett… Ugye értjük már!

A bankócédulák okozta bajok enyhítésére a rendek kitűnő alkotmányjogi érzékkel jótállást nem vállaltak, inkább felajánlották évi jövedelmük egy részét… Az osztrákok eleget gúnyolódtak, hogy a bankjegyeket rozzsal és zabbal akarják beváltani.

Az igazságszolgáltatásról szóló fejezete talán a legsötétebb. Az egyes családok perlekedési hajlama a szélsőségbe csap. Az örökösödési pereknek, az ősiség elvén alapuló pereknek se vége se hossza. Kazinczy Ferenc sokaknak nevében szól, amikor felsóhajt: „Mely sok éjszakám van, melyet álmatlanul töltök s azért, mert törvényeink hiányosak.”

Zalay Lajos egykori országbírói ítélőmester 1847-ben Az ősiség című tanulmányában 50–60 esztendős perekről is szól. Érdekes, hogy a kiváló bíró észreveszi, hogy a per befejeztével kijáró pénzösszeg sokkal kevesebbet ér, mint amennyit a per megindításakor reprezentált.

Nagy rezignációval emlékezik meg II. Józsefnek gróf Pálffy kancellárhoz intézett kéziratáról, amelyben Magyarországot megkínálja az addig követett végzetes gazdasági politika elejtésével, szabad kereskedéssel, az ipar előmozdításával, s mindennek nagy következményeivel, ha a nemesség lemond adómentességéről, s a közterhek viseléséhez megfelelő arányban járul. Szerző hozzáteszi: „Ha terve sikerül, II. József legnagyobb jótevője lett volna a nemzetnek, s Magyarország fejlődése egy századdal haladt volna előbbre, s mennyire más képe volna ma az ország gazdasági és kulturális állapotának!”

A magyar rendi társadalom visszautasította a császár ajánlatát, azt mondják azért, mert nem volt koronás, hanem kalapos király. Grünwald Béla kérdi, hogy a nemesség vállalt-e adót, amikor Magyarországnak megint koronás királyai voltak? Vállalt, de csak akkor, amikor már a forradalom szele fujdogált.

1845-ben hogy kesereg Hetényi János6 helv. hitv. lelkész, tek. Komárom megye táblabírája: „A köztehermentesség filozófiája azt tanítja, hogy azok nem akarnak — kevés kivétellel — mit sem tenni a jó anyánkért, kik ennek első szülöttjei, kikre halmozta az minden áldását.”

Magyarország sorsa el volt döntve. Gyarmat maradt, Ausztria gyarmata. Berzeviczy Gergely, akit a hazafiatlanság súlyos vádjával illettek, már annak idején a gazdasági kérdésekben függetlenséget és igazságot követelt.

Hallgassuk még meg, mit mond Grünwald Béla a cenzúráról. A cenzúra az egyház találmánya. A királyságok csakhamar utánozzák. A kiváltságos osztályok mindenütt szenvedélyes ragaszkodást tanúsítanak a cenzúrához. II. József abszolút fejedelem idejében a sajtó mégis nagy szabadságot élvezett. Az 1790-i országgyűlés kötelezni kívánja a fejedelmet, hogy a sajtószabadságot sohasem akadályozza és meg nem szorítja. Csakhogy miben állott a sajtószabadság? Azt írja a szerző, a javaslatban csak korlátokat lehet találni, de szabadságot nem. A hírlapok, a folyóiratok csak előzetes cenzúra után jelenhettek meg; mellőzni kellett minden közleményt, mely a kormány tekintélyét csorbítaná… hát igen… el kellett hallgatni a parasztok mozgalmát, egyébként csak azt volt szabad közölni, ami a bécsi lapokban megjelent, országgyűlési beszédet, ha izgató, nem; szellemi tespedés volt ennek eredménye.

1884-ben Falk Miksához írt levelében, amelyet a Magyar Szalon adott közre, Grünwald Béla írja: „Nagyon érdekes lesz hallgatni mindazokat a frázisokat, melyeket a sajtószabadság mellett 1815 óta felhoztak.”

És mit mondana ma?!

A könyv befejezőjében megemlékezik gróf Széchenyi Ferencről, aki mint magyar reménytelen száll sírjába, és idézi Széchenyi István grófnak szomorú sorait: „Később tudám meg, s most tudom, hogy nemzetünk alacsony létét gyászolta. A magyarnak napról napra mélyebbre süllyedése és azon remény nélküli nézet, mely szerint nemsokára és elkerülhetetlenül fogna életünk végórája ütni, okozá oly sokszor keserű epedéseit.”

Az emberek ismeretlen új után epednek, és jönnek már az új korszak kiváló előhírnökei, akik nem tudnak megnyugodni a nemzet világszemléletében, a létező állapotban, hisz különben ők is törpék maradnak. Széchenyi, Kossuth, Deák és társai a nemzet millióira gondoltak Werbőczy pár százezer emberén túl. „Nagyságuk alapja az, hogy küzdöttek a fennálló jogrend ellen, s hogy azt valóban meg is döntötték.”

De szabad-e, illik-e keserű igazságokat a nemzet szemébe vágni, még ha százszor igazak is? Választ ad Horváth Mihály történetíró,7 mondván: „Azon méltó tisztelet mellett, mellyel elődeinknek tartozunk, hazánk java azt is megkívánja tőlünk, hogy azoknak az alkotmány körüli botlásaikat, tévedéseiket napvilágra hozzuk, s e hibák okait és következéseit egész fonákságukban s kártékonyságukban hű ecsettel rajzoljuk, intve óván ily rajzolatok által a jelen s jövő nemzedéket hasonló, a nemzet életére s virágzatára rontólag ható tévedésektől.” Úgy, amint az Írás szava mondja: „És most okuljatok, akik kormányoztok e földön.”

Ezt tette Grünwald Béla. Ezért szenvedett. Működésére visszatekintve, sóvárogva mondjuk: Jöjjön a mai Magyarország Grünwald Bélája, aki hirdeti Skerlecz Miklós8 régi szavait: „Az osztrák pénzügyér azt hiszi, hogy a pénz értékállása policia módon igazgatható”, aki elfogadja Kautz Gyula tanítását: „A művelt népeket egy nagy világgazdasági egésszé összefűző szerződéses vámpolitika”… aki megszívleli Kossuth Lajosnak az amerikai gyűlésen elmondott látnoki szavait:9

„Boldog az Önök országa, mert arra választotta ki az Úr áldása, hogy bebizonyítsa sok független állam szövetséges egységének lehetőségét. Midőn mindegyik megőrzi jogait és önkormányzatát és mégis egységes. Mindegyik csillag a saját fényével ragyog, de együtt mégis az emberiség közös égboltját alkotják. Az Önök elveinek meg kell hódítani a világot. Az Önök szabadságának, jólétének és biztonságának dicső példája az emberiséget céljainak tudatára fogja ébreszteni. Európa politikai fejlődésének végcélja az európai népekből alakult szövetséges köztársaság.”

És most vallatom az öreg Dunát: Boldog kacagás felhangzik-e még a te partidon? A vén Duna reámondja: Meglesz, de mozogj magad is.10

Lábjegyzetek


	
Dux Adolf báró Dóczy Lajos fivére, író és kritikus, aki nagy érdemeket szerzett a magyar remekírók műveinek kiváló német fordításaival (1822–1881). ↩



	
Ne bántsd a magyart, vagy a török áfium ellen való orvosság. ↩



	
A levél másolatát Supka Géza bocsátotta rendelkezésemre. ↩



	
Lásd Laczkó Géza Német maszlag, török áfium című regényét. ↩



	
Grünwald Béla könyvében a „románok” (regények) szó helyett „másoknál” áll, ami téves; ezt igazolja a közreadott levelezés. ↩



	
Robot és dézsma. Előidézve és kiadva Németújvári gróf Batthyány Kázmér nagylelkűsége s korszerű gondoskodása által. ↩



	
Lásd Hatvany Lajos cikkét a Századunkban. ↩



	
Skerlecz Miklós a helytartótanács előadója, később főispán. 1790–92-ben az országgyűlés kiküldött deputációt a gazdasági élet tanulmányozására, és ebben Skerlecz vitte a vezető szerepet. A munkálkodás eredményét könyvben közreadta; a beható tanulmány megmutatja, hogy kiváló közgazda, és méltán állítható Berzeviczy Gergely mellé. ↩



	
Lásd Balassa: Kossuth Amerikában. ↩



	
A tanulmány Grünwald közigazgatási centralizmusát helyeslően ismerteti. Ez a program ellentétben áll a kötet szabadságelvű mércéjével; a szöveg későbbi szabadkereskedelmi, önkormányzati és alkotmányos érvei miatt marad a válogatásban. ↩

Egy félszázados jubileum nemcsak az ünneplés, hanem — legalábbis minden felelősségérzettel bíró embernél — egyúttal a számonkérés órája is. Társaságunkra vonatkozólag megnyilvánult ez az elnöki megnyitóban, mely végigtekintett fejlődésén. De ha tágabban értelmezzük a dolgot, szemébe kell néznünk annak a kérdésnek is, hogy az a tudomány, melynek művelésére Társaságunk alakult, megérdemli-e azt, hogy munkánkat belefektessük.

Egyébként is erősen időszerű e kérdés felvetése Társaságunkban, mert a közgazdaságtan tudománya már jó ideje szélesebb körökben nem dicsekedhet azzal a népszerűséggel, melyet a XIX. század első felében, sőt még Társaságunk megalakulásakor is élvezett. Különösen az elmélettel szemben következett be bizonyos elhidegülés, mert azzal vádolják, hogy elvontságában meddő kérdésekkel foglalkozik, — olyan kijelentés is elhangzott, hogy elméletünk a stratoszférákban jár, — sokan pedig a gazdasági életben korunkban bekövetkezett számos zökkenésért és válságért a tudományt tették felelőssé, szemére vetve, hogy nem áll elég szilárd alapokon ahhoz, hogy az életet a bajoktól megóvja.

Könnyű volna erre azt felelni, hogy nincsen olyan tudomány, mely az emberi életben elkövethető összes hibáktól megóvhatna, mert az embert cselekvésében távolról sem vezeti mindig tisztán a tudás és az észszerűség, olyan tudomány pedig nincsen, mely irracionális cselekvésünk következményeit elháríthatná. Eszébe jut-e valakinek meddőnek tartani az orvostudományt azért, mert a betegségeket nem sikerült kiirtani?

De nem akarom feladatomat azzal megkönnyíteni, hogy más tudományok példájára hivatkozom. Különben is az élet összefüggései a gondolkodó embert akkor is foglalkoztatnák, ha a gyakorlatban ennek nem vehetné hasznát. Ha Társaságunk mást nem tett volna, mint azt, hogy folyóiratával és előadásaival hazánkban ébrentartotta a közgazdaságtan iránti érdeklődést és közgazdasági kérdések felett való gondolkodásra ösztönözte közönségünket, akkor is fontos kulturális feladatot teljesített.

Jogos-e azonban a közgazdáknak az a meggyőződése, hogy tudományunk ennél többre is képes és a gyakorlati életnek is szolgálatokat tehet? Figyelemreméltó ez a kérdés akkor is, ha az élet nyugodt mederben folyik és a kormányzat csak a fejlődés rendes medrében felmerülő kérdésekkel kerül szembe. De fontossága sokszorozódik, ha, mint ma, nehéz feladatok kívánnak megoldást.

Az, hogy az élet mennyire látja hasznát a tudományos kutatásnak, kétségtelenül attól függ, hogy a közgazdasági elméletnek mennyire sikerült az élet bonyolult voltához közelférkőznie és annak szerteágazó tényezőit kibogoznia. A felvetett kérdésre tehát annak megvizsgálásában kereshetünk feleletet, hogy sikerült-e a közgazdaságtan módszereit abban az irányban kifinomítani és tökéletesíteni, hogy az élet sokoldalúságát velük — az elmélet természetéből adódó határok között — minél jobban megközelítsük.

Hogy ezt megállapíthassuk, vessünk egy futólagos pillantást a közgazdaságtan állapotára kialakulása korában és vizsgáljuk, észlelhető-e vele szemben számottevő haladás korunkban.

A klasszikus elmélet a közgazdaságot és annak működését a maga egészében akarta megérteni és megmagyarázni. Mintegy madártávlatból nézte működését, figyelve arra, hogy annak egészét sohase tévessze szem elől, midőn egyes tüneményeit vizsgálja. Leghatározottabban ez Ricardónál jut kifejezésre, aki ismételten meg is mondotta, hogy őt a részletek, vagy az általános szabályoktól való eltérések nem érdeklik. Figyelmét egészen a közgazdaság lefolyásában uralkodó nagy és általános törvényszerűségek felkutatása kötötte le.

A madártávlatból, melyből ő és kortársai a közgazdaságot szemlélték, élesen domborodott ki a közgazdaság, mint olyan mechanizmus, melyet alkatelemeinek, az egyéneknek jólétre törekvése mozgat és amely részeinek egymásra hatásával önmagát szabályozza. Alapvonásaiként a munkamegosztás és a csere tűntek fel, mely utóbbi a fejlődéssel piaccá szélesedik ki és az árak kialakításával szabályozója lesz a fogyasztásnak és a termelésnek egyaránt. A kereslet és kínálat törvénye bontakozott ki, mint a közgazdaság alapvető törvénye, mely a pénzforgalom segítségével végzi a fogyasztás és a termelés összhangba hozatalát. A kínálat az árak magasságával egyenes, a kereslet pedig fordított arányban áll. Növekvő árak csökkentik a fogyasztást és növelik a termelést.

A klasszikusok erre alapított szemléletéből a közgazdaságnak általános érdeklődést keltő és könnyen érthető magyarázata bontakozott ki, mely csakhamar közkincse lett a művelt világnak és nagy népszerűséget biztosított a klasszikus elméletnek. Marx is Ricardo elméletére támaszkodott a kapitalizmus bírálatában. A klasszikus elméletnek az a fogyatékossága, hogy magyarázatában csak lazán függött össze a gazdaság végső rugójával, a szükségletekkel és így a kereslet bővebb magyarázatához nem tudott eljutni, nem zavarta a laikusokat és nem csökkentette a tudomány iránti tiszteletüket. Különben is a határhaszoniskola gyorsan pótolta ezt a hiányt. Ezzel valószerűségében sokat nyert az elmélet. Nevezetesen erősen elmélyült az árelmélet, mert a kínálatnak a klasszikusok által nyújtott magyarázatához a kereslet beható elemzése csatlakozott és kiszélesedett az elmélet köre, mely eddig csak a szabadverseny mellett kialakuló ár magyarázatára szorítkozott. Megoldhatóvá vált most már a monopolár kérdése, mely tisztán a kínálat elemzésére támaszkodó klasszikus elméletnek közelebbről nem volt hozzáférhető.

Lassanként azonban kitűnt, hogy a klasszikusok általánosításaikkal túl messze mentek. A közgazdaság folyamatának egészét átfogó szemléletük élesen megvilágította a közgazdaság alapvető összefüggéseit, de csak az erők játékának végső eredményére irányuló tekintetükkel a klasszikusok túlságosan egyszerűnek látták az életet. A gazdasági életet mozgató tényezők egymásra hatásában nyilvánuló változatosság nem tükröződött vissza elméletükben és ezzel a ható tényezők egy része is szükségképpen figyelmen kívül maradt, mert figyelmüket egészen a közgazdaságot kiegyensúlyozó tényezők kötötték le. A gazdasági élet egyensúlyba helyezkedését megnehezítő tényezők majdnem teljesen figyelmen kívül maradtak a klasszikus elméletben.1

Az elméletnek leegyszerűsített feltevésekre kétségtelenül szüksége van, mert az élet összes tényezőinek figyelembevételével a dolgok lényege elmerül az esetek és lehetőségek tengerében. De a tudománynak vigyáznia kell arra, hogy a folyamat lényegét érintő tényezőket ne mellőzzön okoskodásában, mert ezzel túlságosan eltávolodik a valóságtól és az élet magyarázatától, mely pedig igazi célja, sőt annak is kiteszi magát, hogy ferdített képet kap a valóságról.

Egy új tudomány megalapozásánál mindkét hiba könnyen belecsúszik. Így történt az a klasszikus elmélettel is. Merész általánosításai megállapításait az élettől tisztes távolságban tartották és a közgazdaságban ható tényezők jelentőségét sem sikerült mindenben helyesen megítélni. Így például Ricardo elmélete három pillérén nyugszik. Ezek a szabadverseny, a föld csökkenő termelékenysége és a Malthus-féle népesedési törvény. Az elsőből vezette le Ricardo a költségtörvényt, mely szerint a javak árát a termelési költségek határozzák meg, ami merész általánosítás, mert csak tökéletes verseny esetére áll. A másodikból a földjáradéknak az a szűk értelmezése folyik, mely szerint az csak különbözeti járadék és figyelmen kívül marad az, hogy a föld tulajdona bérlet útján, tehát magában véve, különbözeti előny nélkül is biztosít jövedelmet, mert a föld hasznos és korlátolt mennyiségben rendelkezésre álló jószág. A harmadik pedig a munkabért egyedül a népszaporodástól és a tőkeképződés ütemétől teszi függővé, egészen mellőzve a munka termelékenységének befolyását a munkabérre és, amint Anglia példája rövidesen megmutatta, túlbecsülte a tőkeképződés nehézségeit. Hiszen Angliában a tőkeképződés már a hatvanas években oly fokot ért el, hogy a tőkeelhelyezésnek megkönnyítésére külön társaságok, az investment trustök alakultak.

Mint látjuk, a ható tényezők egyoldalú felfogása nemcsak túl merész általánosításokhoz vezette Ricardot, hanem el is torzította azt a képet, amelyet a közgazdaság működéséről alkotott. J. St. Mill, Cairnes és Senior igyekeztek is a Ricardo-féle elmélet merevségét enyhíteni és annak éleit letompítani, Malthus pedig annak ellenére, hogy tőle származott a népesedési törvény és a csökkenő termelékenység törvényének is ő volt egyik megalapozója, számos kérdésben szembehelyezkedett Ricardóval, mert elméletében már több irányban számolt az élet sokoldalúságával. Ahhoz azonban, hogy a közgazdasági elmélet valóban az élet magyarázata és megvilágítója legyen, kiinduló pontjait alaposan át kellett vizsgálni és az élet gondos megfigyelése alapján helyesbíteni, valamint kiegészíteni.

Segítséget nyújtott ehhez a történeti irány, mely Friedrich List, Roscher és Knies kezdeményezésével a gazdasági életnek a társadalmi fejlődés hatása alatt való átalakulására, valamint a tudományos szocializmus, mely Rodbertus és Marx vezetésével a jogi berendezkedésnek mélyreható hatásaira hívta fel a közgazdák figyelmét. Az igazi munkát azonban az elmélet új alapokra helyezésében a szorosabb értelemben vett elméletnek magának kellett elvégeznie, mert a feladat, melyet a közgazdának meg kell oldania, más, mint az, amelyre a történész és a gazdasági rend újjáépítője hivatottak. Neki a gazdasági élet alapvető összefüggéseit kell felkutatnia és tisztáznia. Igaza volt Ashleynak, az angol történeti irány egyik képviselőjének, midőn a századforduló körül azt mondotta, hogy a közgazdaságtanban a nagy általánosítások kora lejárt.2

De nem azért járt le, mert, mint ő gondolta, a gazdaságtörténésznek kellene a teret átengednie, hanem azért, mert az elmélet megtalálta azokat a szempontokat, melyek lehetővé tették számára az életnek közelebbről való tanulmányozását.

Az első lökést erre a határhaszoniskola adta meg azzal, hogy a gazdasági élet végső mozgatójával, a szükségletekkel való kapcsolatot megtalálta. Ezzel megindult a kereslet beható vizsgálata, mely megvilágította azokat a hatásokat, melyek a gazdálkodás egységes voltából származnak és döntően befolyásolják a piac alakulását. Már Walras kimutatta, hogy az egyes áruk keresletét nem szabad egymástól független nagyságoknak tekinteni, mert jövedelmünk felhasználásánál, amint ezt már Gossen kimutatta, szükségletkielégítésünk egyenletessé tételére, tehát a javak fogyasztásában bizonyos arányok betartására törekszűnk. Továbbszőve e gondolatot, Pareto és Irving Fisher közelebbről meghatározták ennek hatását az áralakulásra és Henry Schultz összefoglalta az eredményt, mely szerint egyes áruk árának változása különbözőképpen hat a többi áruk keresletére aszerint, hogy egymást kiegészítő vagy egymást helyettesítő javakról van-e szó és csak kevés olyan jószág van — ezeket független javaknak nevezzük —, melynél az árak változása csak kevéssé érinti más áruk keresletét.

Nagyot fejlődött a kínálat elmélete is, midőn a termelési költségek általánosságban való vizsgálata helyébe a pénzköltségeknek elemeikre bontásával a termelt mennyiséggel való összefüggésük nyert megvilágítást. Az általánosságokban kimerülő megállapítások helyébe az áralakulásnak és a jövedelemeloszlásnak részletébe behatoló magyarázata lépett. Hatalmas lépést jelentett a piac problémáinak megközelítésében annak felismerése is, hogy a teljes verseny épp úgy, mint a tökéletes monopólium szélső esetek, melyek között játszódik le a való életben az áralakulás. Nagy nyereség volt mindez a tudomány szempontjából, de vele az elmélet népszerűségéből sokat veszített, mert, többé nem érvén be néhány általános és nagyobb elmélyedés nélkül is megérthető tétel felállításával, elsajátítása most már olyan elmélyedést kíván, amely szélesebb köröknek nehezére esik. A határhaszonelmélet bonyolult kazuisztikájával visszariasztotta a laikusokat és az a vita sem emelte a közönség bizalmát, mely a régi és az új értékelmélet hívei közt lefolyt, mert azt mutatta, hogy a közgazdák sem értenek egyet alapvető kérdések megoldásában.

Tovább csökkentette a közgazdasági elmélet népszerűségét és szélesebb körökben való megbecsülését az, hogy a klasszikusoknak a gazdasági szabadságba vetett szinte korlátlan bizalmát a gazdasági fejlődés nem igazolta. A liberalizmus, mely mindent a gazdasági szabadságtól és a versenytől várt, nem vezetett a remélt eredményhez. A társadalmi osztályok között erős feszültség keletkezett, melynek enyhítésére a klasszikus elmélet nem tudott segítséget nyújtani és a nagyipar megerősödésével éppen a verseny túlságos kiéleződése, részben pedig elfajulása folytán a gazdasági élet maga termelte ki a monopolisztikus tömörüléseket és a versenyt korlátozó egyéb alakulatokat. A nagyközönség, mely az elméletet is gyakorlati szemmel nézi és teljesítményeit elsősorban gyakorlati értékesíthetőségük szempontjából ítéli meg, elhidegült az elmélettel szemben és elveszítette bizalmát abban, hogy a közgazdasági elmélet valóban segítséget nyújthat a gazdasági élet szabályozása számára. Az, hogy a klasszikus elmélet csak első megközelítése volt egy nagy és bonyolult problémakörnek, figyelmen kívül maradt, valamint az is, hogy az elmélet magában semmilyen téren sem elég az élet irányításához, mert az elmélet természeténél fogva sohasem terjeszkedhet ki az élet sokoldalúságából folyó összes körülményekre és sokat kénytelen figyelmen kívül hagyni, ami életünk szabályozásánál figyelmen kívül nem maradhat.

És 1914-ben kitört a világháború, mely hadigazdálkodásával az eddig nélkülözhetetlennek tartott szabadpiac helyébe a kötött, felülről szabályozott gazdaságot állította. Sokan már ebben is a közgazdasági elmélet csődjét látták, mert nem kételkedve abban, hogy a kötött gazdaság a jövő, úgy gondolták, hogy a gazdasági élet új elrendezésével minden érvényét veszítette, amit a közgazdaságtan eddig tanított. Az élet forgatagában a közgazdaságot mindinkább csak a politika szögéből kezdték nézni. Szívesen táplálták ezt a nézetet azok, akik a piac önműködő szerkezetének csak az árnyoldalát és kinövéseit tartották szem előtt és azok, akik a megkötöttségnek hasznát látták. A gazdasági életnek a háború utáni alakulása azután még súlyosabb bizonyítékokat látszott szolgáltatni arra, hogy a közgazdasági elmélet megállapításai nem helytállóak, mert azok az intézmények, melyek a régi elmélettel összhangban voltak, sorra felmondták a szolgálatot.

Az első és leginkább szembeszökő bizonyítékot erre az aranyvaluta csődjében keresték. A világháború okozta infláció a hadviselő államokban az aranyvalutát gyakorlatilag megszüntette és azt még a semleges országokban is komoly nehézségek elé állította. A háború befejezése után Anglia valóban heroikus küzdelmet folytatott visszaállítása érdekében, mert csak saját kiviteli érdekeit veszélyeztetve és csak nagy áldozatok árán sikerült 1925-ben a font értékét régi paritására emelnie. Az erőlködés tovább folyt. Az aranyvaluta megmentésére megalakult az aranyblokk. A Népszövetség pénzügyi bizottsága kiváló szakértők bevonásával tanulmányozta a kérdést, hogy hogyan lehetne az aranyvalutát visszaállítani. De minden hiábavalónak bizonyult. 1931-ben Anglia leértékelte a fontot, majd pedig az Egyesült Államok is követték ezen az úton. Lehet-e súlyosabb bizonyítékot találni a régi elmélet hibás volta mellett, mint az aranyvaluta csődjét, kérdezték a kétkedők.

De ez nem volt minden. A klasszikus elmélet, melynél nem jutott tovább a közvélemény, azt tanította, hogy a fizetési mérlegek önszabályozólag kiegyenlítődnek. A megindult nagyméretű infláció és a nekilendült valutaüzérkedés, valamint az azelőtt önmagukban kiegyensúlyozott gazdasági egységek megbontása folytán a váltóárfolyamok nehezen tudtak nyugvópontra jutni és egyes országok elszegényedése következtében a világforgalom sohasem sejtett összezsugorodása következett be.

És a zavarok nemcsak a külforgalomban, hanem a nemzetgazdaságokon belül is mutatkoztak. Itt is erős zsugorodási folyamat indult meg, mely óriási méretű munkanélküliségben mutatkozott. Íme egy újabb ellentét a régi elmélettel szemben, mely a híres théorie des débouchées-ben azt tanította, hogy a válságok csak időleges zavarok, melyek idővel önmaguktól szűnnek meg.

Csodálkozhatunk-e azon, hogy az általános egyensúlyhiány e korszakában kevés visszhangra talált minden magyarázat, melynek alapgondolata a közgazdaság automatikus kiegyensúlyozódása volt?

És mégis, csak hiányos, de alapjában helyes volt az a már a klasszikus elmélet hátterében álló elgondolás, hogy a közgazdaság tényezőinek kiegyensúlyozódásra van hajlamuk, mert lényegileg ez azzal egyértelmű, hogy e tényezők egymással összefüggnek és bármelyikük változása visszahat a többire. Az egyensúlyi elméletnek ez az értelme és nem az, hogy a közgazdaság minden pillanatban egyensúlyban van, vagy az, hogy minden egyensúlyi zavar haladéktalanul önmagától megszűnik. Nem volt tehát igazuk azoknak, akik a tagadás szellemétől áthatva újongva hirdették, hogy megint találtak valamit, amiben az emberiség eddig hitt és amiről most bebizonyosodott, hogy nem helytálló. Hogy tévedésüket felismerjük, csak azt kell kérdeznünk, hogy képzelhető-e olyan gépezet, mely zavartalanul működik akkor is, ha alkatrészeit folytonosan bolygatjuk, vagy meglazítjuk, vagy pedig külső behatásokkal működésükben zavarjuk? A világháború utáni politika pedig ezt tette. Régen fennálló és működésükben egymáshoz csiszolódott gazdasági területeket szétbontott és újakat alakított; a háború után is megmaradt politikai feszültséggel autarkikus törekvéseket táplált, melyek a világforgalom megindulását és mederbezökkenését nehezítették, és mindehhez hozzájárultak a háborús adósságok és az árukban való törlesztésük elleni ellenszenv. Csodálkozhatunk-e ezek után, hogy a fizetési mérlegek kiegyensúlyozódása elmaradt és az aranyvaluta helyreállítása nem sikerült?

II.

Ezek megállapításával nem akarjuk azt mondani, hogy a közgazdasági elmélet azon a fejlettségi fokán, melyen a világháború utáni időkben állott, a felmerülő közgazdasági jelenségeket minden vonatkozásban kielégítően tudta megmagyarázni. Ennek a korszaknak éppen egyik leginkább érezhető tünetére, a gazdasági élet erős hullámzására ugyanis nem volt kielégítő magyarázata.

Ezzel a problémával, mely már a napóleoni háborúk után is felszínre került, a klasszikusok sehogy sem tudtak megbirkózni és a későbbi fejlődés is csak kevés segítséget nyújtott ebben az irányban. Az elmélet előterében ugyanis a közgazdaság rendes medrében befolyó működése állott és abba a képbe, mely a gazdasági életről a klasszikusok és utódaik szeme előtt lebegett, a gazdasági élet menetének folytonos ingadozása sehogy sem illett bele. Az elmélet egyes kiváló művelői J. St. Milltől kezdve mind jobban tudatára is ébredtek ennek, belátva, hogy az elméletnek csak első lépése az, amidőn csupán a gazdasági élet tényezői rendes alkalmazkodási folyamatára van tekintettel és figyelmen kívül hagyja az életnek egyik legjellemzőbb vonását, a változást. Hiszen az élet sohasem mozdulatlanság; a változás lényegéhez tartozik. Ennek figyelembevétele nélkül nem lehet az életet igazán megérteni.

A feladat, mely elé ennek felismerése a közgazdasági elméletet állította, nem volt könnyű. Megoldását nemcsak az nehezítette, hogy a mozgás, ha, mint a közgazdaságban, sok tényező egymásra hatásával állunk szemben, már magában véve bonyolultabb, mint a nyugalmi állapot, hanem az is, hogy a közgazdaság dinamikus nézlete veszélyeztetni látszott az elmélet előbbi eredményeit, melyek, mint láttuk, lényegileg a gazdasági élet egyensúlya körül forogtak.

Ez a félelem teljesen indokolatlannak bizonyult és megismétlődött az, ami a szubjektív értékelmélet esetében történt. Amikor ez keletkezett, hívei azt gondolták, hogy megdöntötték az egész klasszikus elméletet, melyben a költségtörvény oly fontos szerepet játszott. Maga az elmélet egyik alapítója, Walras azonban minden nehézség nélkül már beillesztette rendszerébe a költségtörvényt és ugyanezt tette Wieser is, bár a költségfogalom némi átalakításával. Most is kiderült, hogy a gazdasági élet egyensúlyi irányzata nemcsak, hogy nem akadálya a gazdasági élet mozgási jelenségei megértésének, hanem egyenesen nélkülözhetetlen eszköze annak. Csak azt kellett megérteni, hogy az egyensúlyra törekvés magában véve szintén dinamikus erő, mert a közgazdaság tényezőjének valamelyikében beállott változáshoz való alkalmazkodása is mozgást idéz elő.

A dinamikus elmélet megalapozásához mindenekelőtt annak tekintetbevételére, illetőleg a vizsgálat középpontjába helyezésére volt szükség, hogy a közgazdaság tényezői szoros egybefűzöttségük ellenére is külön-külön nem változatlan nagyságok, hanem az együtteseket nem egyszerre érintő okokból is változhatnak. Ezzel maga az idő is, melyet az új helyzetekhez való alkalmazkodás kíván, épp úgy tényezője lesz a közgazdaságnak, mint az az idő, mely a gazdasági tervek megvalósításához, gyárak létesítéséhez és a beruházások törlesztéséhez szükséges. De továbbmenőleg a közgazdaság tényezőjévé válik az idő abban a vonatkozásban is, hogy a gazdasági ténykedések maguk is számolnak a jövővel, azt anticipálják, előlegezik gazdasági terveikben, amint az különösen a vállalkozónál szembeszökő.

Mindezt először azok a mélyreható vizsgálatok tették nyilvánvalóvá, melyek a világháború utáni években a gazdasági helyzetváltozások, a konjunktúraingadozások okainak kutatásával megindultak. Egyszerre, egy-két évtized alatt a közgazdasági elméletnek egészen új távlata nyílt meg. Nem mintha, ahogy a sohasem hiányzó túlzók gondolták, a régi elmélet helyébe egyedül a konjunktúraelmélet lépett volna és a statikus elmélet elvesztette volna jelentőségét. A közgazdaság alapvázát továbbra is csak ez képes megmagyarázni. A dinamikus elmélet azonban olyan kiegészítése ennek, mely nélkül a gazdasági élet fontos mozzanatai meg nem érthetők.

Amint a figyelem a gazdasági élet változásai felé terelődött, egyszerre világossá vált az, hogy a népszaporodás és a tőkeképződés, különösen pedig a termelési technika és a vállalkozási kedv ingadozásai természetükből kifolyólag akadályai annak, hogy a gazdasági élet mechanizmusa csendes mederben, egyhangúlag működhessék. Fel kellett ismerni azt is, hogy a termelési eszközöket előállító iparok kereslete mennyire érzékeny minden változással szemben és hogy ennek milyen nagy hatása van a munkások foglalkoztatására. Kitűnt az is, hogy a pénzmennyiség változása milyen kiadós forrása a gazdasági élet ingadozásainak.

A konjunktúraprobléma felkarolása és ezzel az elmélet dinamizálása egy másik irányban is hatalmas lendületet adott az elméletnek. A gazdasági helyzetváltozások iránti érdeklődés ugyanis adatszerű alátámasztást keresett a statisztika számsoraiban, melyek a megfigyelt tünemények időbeli változásának megállapítására nagyon alkalmasak. Az empirikus kutatás jelentősége mind jobban kidomborodott és ezzel egyidejűleg megindult a törekvés a statisztika módszereinek tökéletesítésére.

A statisztika jelentőségét közgazdasági kérdések megvilágítására már száz évvel ezelőtt felismerte Tooke, aki az árak alakulásáról szóló munkájában nagyszabású kísérletet tett hasznosítására. De ahhoz, hogy szélesebb körben hasznosítható legyen ez az eszköz, egyrészt a felvételeknek bővülniük kellett, másrészt pedig a feldolgozás módszereit ki kellett finomítani, nehogy igazuk legyen azoknak, akik azt mondják, hogy statisztikákkal mindent lehet bizonyítani.

A statisztika apparátusának első kifinomítása a jelzőszámok alkalmazásával történt és pedig azzal a célzattal, hogy az árszínvonalváltozások, illetőleg a pénzérték változása közelebbi megvilágítást nyerjen. Ma már ez az eszköz nemcsak a pénzérték, hanem egyéb változások szemléltetésére, például a termelés vagy a forgalom volumenjének változásai megfigyelésénél is általánosan használatos. Az eredeti statisztikai sorok helyébe az indexek lépnek és ez áttekinthetővé teszi a változásokat.

Amilyen előnye van azonban az indexnek összesített képnyerés szempontjából, az mégsem segít át a legnagyobb nehézségen, mellyel a statisztikai megfigyelés terén találkozunk. Az igazi nehézség ugyanis, mely az eredeti anyagból általános érvényű következtetések levonásának útjában áll, az, hogy az eredeti számok, melyek rendelkezésünkre állnak, az összes ható okoknak egyesített eredményét mutatják, mi pedig az egyes tényezők kölcsönös összefüggését kívánjuk megállapítani. Ezt a célt csak úgy érhetjük el, ha sikerül az eredeti sorokat szétbontani, illetőleg annak a tényezőnek hatását a sorból kiküszöbölni, mely útjában áll annak, hogy a vizsgálni kívánt jelenséget ettől a tényezőtől mentesen vizsgáljuk. A pénzérték változásainak viszonylagos voltát hangsúlyozva, már Cournot felhívta a figyelmet arra, hogy a hosszabb időközökben bekövetkező változásoktól függetlennek kell tekintenünk a periodikus változásokat. De sokáig tartott, amíg a közgazdák Cournot megjegyzésének módszertani jelentőségét megértették és a matematika segítségéhez folyamodtak, mely adott idősoroknak egyes tényezők szempontjából való szétbontását lehetővé teszi.

A konjunktúrakérdés előtérbelépése egyszerre időszerűvé tette ezt a kérdést, mert az idősorok megfigyelése és mélyebb megfontolás ahhoz a feltevéshez vezettek, hogy a konjunktúraingadozásokat felidéző okokon kívül másfajta tényezők is okoznak ingadozásokat a gazdasági életben. Ennek felismerésével nyilvánvalóvá vált, hogy a konjunktúraváltozás tényezőit csak úgy vizsgálhatjuk induktív alapon, azaz statisztikai sorok segítségül vételével, ha azokat megtisztítjuk, azaz, ha kiküszöböljük belőlük azokat a változásokat, melyeket akár az évszakok változása és a velük kapcsolatos szokások okoznak a gazdasági életben, akár pedig az úgynevezett tartós irányzat, vagyis a gazdasági élet hosszabb lélegzetű fellendülése vagy lehanyatlása okoz. H. L. Moore nevéhez fűződik elsősorban annak felismerése, hogy milyen jelentősége van a közgazdaságtanban ennek a módszernek.

Moore nevéhez fűződik még egy másik fontos vonatkozásban is a kezdeményezés. Ez annak kutatása, hogy két idősor, azaz, két vagy esetleg több időbeli változásában adott statisztikai sor között milyen szoros az összefüggés. A munkabérre vonatkozó vizsgálatában Moore ugyanis közgazdasági téren elsőnek alkalmazta a korrelációszámítás eszközét, hogy a munkabérnek egyes tényezőktől, a létfenntartási költségektől és a munka termelékenységétől való függését megvilágítsa, azaz bebizonyítsa. Edgeworth, aki egyébként nagy barátja volt a közgazdaságtanban a matematika alkalmazásának, kétkedően nyilatkozott Moore kísérletéről és szemére vetette, hogy bonyolult számításai fölöslegesen terhelik az olvasót és módszere hasonló ahhoz, mint hogyha valaki gőzgéppel akar diót törni.

Edgeworth azonban ebben tévedett. A korrelációszámítás rövidesen nélkülözhetetlen és a legszélesebb körben alkalmazott eszköze lett a közgazdasági kutatásnak, mert kitűnő eszköze annak, hogy két idősor összefüggésének szoros vagy laza voltát felismerjük. Az első esetben nagy a valószínűsége annak, hogy a szóban forgó tényezőnek az eredményben jelentős befolyása van. Ha például a munka termelékenysége és a munkabér alakulása között szoros a korreláció, akkor feltehetjük, hogy az előbbi jelentős tényezője a bér alakulásának.

És ezzel a közgazdaságtan módszertani fejlődésének legjelentősebb mozzanatához érünk, tudniillik a közgazdasági törvények természetének kérdéséhez. Láttuk, hogy a régi elmélet milyen bátran állított fel általános érvényű törvényeket, amilyenek a kínálat-kereslet, a munkabér, a csökkenő termelékenység és a földjáradék tételei. Igaz, hogy, mint láttuk, Ricardo például sohasem állította, hogy időleges eltérések ezektől nem lehetségesek, de arra nem gondolt, hogy a tényezők sokaságát vizsgálataiban figyelembe vegye. Pedig, amint Keynes mondja, a közgazdaságban minden összefügg mindennel, sőt még ennél is több, mert a közgazdaságra exogén, vagyis külső, nem gazdasági tényezők is hatnak. Ha ezt figyelembe vesszük, a közgazdasági elméletnek az a merevsége, melyet Knies a tudomány abszolútizmusának nevezett, meg kellett, hogy szűnjék, mert nyilvánvaló, hogy ahol sok tényező hat, ott okoskodásunk egy vagy csak néhány tényezőre való támaszkodása mindig eltávolítja azt a valóságtól. Törvényeink ezért valószínűségi törvények (sztochasztikus törvények) jellegét öltik, ami azt jelenti, hogy a megállapított összefüggések hatása nem feltétlen.

Ujjongva fogják erre a kétkedők mondani, hogy akkor ez nem igazi tudás. De tévednek. Nem szólva arról, hogy a közgazdaságtan, midőn sztochasztikus törvényekről szól, jó társaságban van, mert a természettudományok egy része és közöttük újabban még a fizika is, ilyen törvényekről szól, azt kell kérdeznünk, létezhetik-e olyan összefüggés, mely akkor is érvényesül, ha oly tényezők is közrehatnak, melyeket a törvény felállításánál nem vettünk számba? Tévednek azonban a kétkedők abban is, hogyha azt hiszik, hogy akkor nincsen törvényszerűség, ha az nem feltétlen. A feltétlen összefüggés helyébe ugyanis csak azért lép a valószínűség, mert az egyes esetekben olyan tényezők is hatnak, melyeket a tétel felállításánál nem vettünk számba, másrészről pedig azért, mert megfigyeléseink sohasem tökéletesek.

Megállapításaink biztonságának van egy erős támasza; természetesen csak akkor, ha megfigyelésünk igen nagyszámú eseten nyugszik. Ebben az esetben ugyanis segítségünkre jön a nagy számok törvénye, melynek a statisztika számára való jelentőségét már Quetelet megértette, de amelynek a közgazdaságtanban való szélesebb körű felkarolása csak sokkal később történt.

Felismerték ugyanis, hogy a megfigyelések számával a megfigyelés biztonsága is növekszik, mert minél több esetet figyelünk meg, annál inkább jut adatainkban a lényeges tényezők szerepe kifejezésre. Ez nagy segítségünkre van ott, ahol nagyszámú adat áll rendelkezésünkre. Ilyenkor a valószínűségszámítás módot ad az adatokban rejlő hiba valószínű határainak megállapítására is.

Értekezésem célja azonban nem azoknak a módszereknek behatóbb tárgyalása, melyekkel a közgazdaságtan az utolsó évtizedekben kibővült. Ezért nem is folytathatom tovább azok ismertetését. Ennyit azonban el kellett mondanom a közgazdaságtan legújabb fejlődésének jellemzésére.

Az előadottakból láthatjuk, hogy a nagy általánosítások kora a közgazdaságtanban valóban lejárt, de nem azért, mert elméletre, mely mindig általánosításokkal dolgozik, nincsen szükség, hanem azért, mert ma már tételeinkkel az élet sokoldalúságát sokkal jobban tudjuk megközelíteni és helytálló voltukat fejlett statisztikai módszereinkkel nagy részben ellenőrizni is képesek vagyunk.3

Az a másfél század, amelyre a fentiekben visszatekintettünk, tehát nem volt meddő tudományunk szempontjából. Különösen az utolsó évtizedek nem sejtett lendületet adtak a közgazdaságtan fejlődésének, úgy, hogy Társaságunk félszázados fennállása alkalmából nyugodtan megállapíthatjuk, hogy a közgazdaságtan művelésére fordított törekvés nem hiú időfecsérlés vagy hiábavaló erőlködés. Annak megvan a maga gyümölcse, melyre nézve kérdéses csak az lehet, hogy mennyire hasznosítható az a társadalom gazdasági berendezkedése szempontjából.

Hogy az életfolyamatok ismerete megkönnyíti velük szemben való helyes viselkedésünket, a gondolkodó ember számára nem lehet kétséges, mert ismereteink megadják számunkra a lehetőséget kitűzött céljaink számára azoknak az eszközöknek a kiválasztására, melyekkel legbiztosabban érhetjük el célunkat. Az elmélet tehát megóvhat bennünket attól, hogy eredménytelen kísérletek után, miután az alkalmazott eszköz eredménytelen voltáról meggyőződtünk, tapogatódzunk tovább a helyes út keresésében. Ezt a segítséget annál jobban kell megbecsülnünk és értékelnünk, minél magasabbak célkitűzéseink és minél nagyobb súlyt helyezünk arra, hogy a hiábavaló kísérletek áldozatától megóvjuk magunkat. Persze az, aki ennél többet vár, vagy kíván az elmélettől, az nincs tisztában azzal, hogy mi az elmélet és mi a politika. Az elmélet a jelenségek rendszerezésének és áttekintésének eszköze, a politika pedig az adott esetekben kíván döntést. Az elmélet a tudás, a politika a cselekvés síkján fekszik. Ezért a politika a ható tényezőkkel sohasem a maguk általánosságában vagy elszigeteltségében, hanem mindig olyan helyzetekkel kerül szembe, melyeknek mindig megvan a maguk sajátossága. De ha az adott esetek tényezőit a gazdaságpolitikusnak önállóan kell is kiértékelnie, ebben a munkájában erős támaszt találhat az elmélet megállapításaiban, mely támaszra annál jobban számíthat, minél jobban sikerült az elméletnek az élet közelségébe férkőznie. Szolgáljon ez bátorításul Társaságunk jövő működésében.

Lábjegyzetek


	
Azok csak Malthus figyelmét keltették fel, de 1820-ban megjelent munkáját (Principles of Political Economy considered with a view to their practical application) háttérbe szorította Ricardo tanítása, mely egységes felépítésével jobban megnyerte a közvéleményt. ↩



	
Vö. The Present Position of Political Economy in England (Die Entwicklung der deutschen Volkswirtschaftslehre im neunzehnten Jahrhundert, Berlin, 1908. I. kötet, 24. o.). ↩



	
Heller itt a közgazdasági elmélet statisztikai ellenőrzését és a valószínűségi törvényeket tekinti a módszertani fejlődés fő irányának. Ez a kötet más szerzőinek deduktív megközelítésétől eltérő álláspont. ↩

     A legutóbb lefolyt választások alatt és azokat követőleg, közvetlenül az országgyűlés megnyitása után, mit sem hallottunk gyakrabban emlegetni, mint a liberalizmust. E szó volt a foglalatja annak a programnak, melyet a képviselőjelöltek, későbbi képviselők többsége vallott; kétségbe vont liberalizmusa védelmére állott ki a mérsékelt ellenzék vezére a jászberényi piacra, és a liberalizmus hangoztatása miatt tapsolt az egész ország az alkotmányos korszak első igazságügyminiszterének. Azt kell tehát feltételeznünk, hogy az ország abban az irányban akar haladni, amely iránynak jelölésére évtizedek óta használja minden nemzet a liberális szót. Ez a feltevés annál jogosultabb, mivel az ország haladása, a nemzet fejlődésének érdeke tényleg ez irány követését kívánja.

A liberalizmus, mint egységes politikai tan, mint eszménye az államélet intézésének a század első tizedeiben keletkezett és fejtetett ki a nagy francia doktrinerek és a német teoretikusok által. A népek e jelszó alatt küzdöttek politikai szabadságukért, az államéletre való befolyásukért; ennek rendszereiből vették azon mintákat, amelyek szerint alkotmányos és kormányzati viszonyaikat berendezni kívánták. Az államélet fejlődése a liberalizmusnak, mint politikai tannak, helyességét igazolta; ma már nemcsak az alkotmányos mintaország, Anglia, él azon konstitucionális viszonyok között, amelyeket a liberalizmus mint célszerűeket hirdetett, hanem Európa államainak nagyobb része.

A liberalizmusnak, mint politikai tannak, egyik alapja az egyén szabadsága. Az egyén szabad nemcsak annyiban, hogy ment a rendiség korlátaitól, amelyek határozott irányba terelték minden ember életét, de szabad, mert az állam nem kívánja korlátozni erőinek kifejtését. E szabadságnak csak egy korlátja van és ez az összesség jóléte. A gazdasági téren Adam Smith és követői az egyéni erők kifejtésének teljes szabadságát követelték, úgy érvelve, hogy az egyéni erők szabadságának biztosítása legjobb biztosítéka az összesség jólétének. A gazdasági szabadság, ez értelemben véve, egyik posztulátumát képezte a liberalizmusnak és e század közepe körül diadalmaskodott egész Európában. Az iparszabadság, mint egyik főkövetelménye ez irány előharcosainak, mindenütt elismertetett. Elismertetett a pénzforgalom szabadsága, amennyiben a kamatvételi tilalmak, az úgynevezett uzsoratörvények, eltöröltettek. A földbirtok felszabadíttatott a vele járó rendi terhektől és ugyanazon jogi elvek alkalmaztattak arra is, mint minden más tárgyra, amely tulajdont képezhet.

Merész állítás volna, ha azt mondanánk, hogy e változás azért következett be, mert azt a liberális elvek követelték. Ez átalakulás megtörtént, mert javára vált úgy az államnak, mint az egyéneknek; a célszerűség tette a reformot szükségessé. Ezzel elismerjük azt, hogy a célszerűség egyik legelső kritériuma az intézményeknek, amelyek az emberekért, az államért léteznek és nem megfordítva, az elvekért. A liberalizmus különben sohasem hirdetett mást, amint ennek ellenkezőjét az újabb időben elhitetni oly sokan törekednek. Ha a liberalizmus egyes elveket, mint megmásíthatatlanokat, mint megtámadhatatlanokat jelölt ki, tette ezt azon igazolással, hogy azok nélkül az egyénnek boldogulása, az állam jóléte nem gondolható; tette ezt, mindig bizonyítva állításait. Hogy ezzel nem rendelte alá az embereket, az államokat az elveknek, amint ezt a liberalizmus támadói állítják, az kétségtelen.

A gazdasági szabadság érvényesülésével egy időbe esik a nagyipar, a tömegtermelő ipar kifejlődése, kapcsolatban a nyomában járó bajokkal. A nagyipar kifejlődése nem csupán az iparszabadságnak volt következménye; ez csak egyike volt azon tényezőknek, melyek kifejlődését lehetségessé tették; a nagyipar ugyanis jóval előbb kezdett fejlődni, mint az iparűzés szabadsága érvényesült s nem pusztán a doctrina követelményei, hanem az élet gyakorlati szüksége törték össze azon korlátokat, melyek a vállalkozás, a kereset szabadságának útjában álltak. A nagyipar nyomában járó bajok főleg két alakban mutatkoztak: a kézműves ipar pusztulásában és egy bizonytalan sorsú munkásosztály keletkezésében. Mindkét baj súlyos, de egészen elütő természetű s így különbözők azon intézkedések is, melyekkel orvoslásukat megkísértik.

Angliában, Franciaországban és Olaszországban nem hallani a kézművesosztály pusztulásáról panaszokat, pedig mindhárom államban a nagyipar, a nagy tőkével dolgozó ipar uralkodik. Ennek kettős oka van. Az egyik az, hogy a nevezett országokban a kézművesek osztályszervezete már hosszú idő előtt tökéletesen felbomlott, a másik az, hogy az ipar azon átalakulása, melyet a termelési viszonyok megváltozása szükségképpen maga után von, teljesen be van fejezve. Tévedés volna azt hinni, hogy a kézművesipar azon országokban megsemmisült volna, de a kisiparosok maguk sem tekintik magukat másoknak, mint vállalkozóknak, akiknek sorsa, boldogulása fölött ugyanazon tényezők döntenek, mint más vállalatok fölött. A nagyipar átalakulása be van fejezve annyiban, hogy azon iparágakban, melyekben egyedül a nagyban, a tömegesen való termelés racionális, tehát lehetséges és szükséges, a kis mesterek, kiknek kézi munkája és technikája nem helyettesítheti a mechanikusan dolgozó gépet, eltűntek. E fölött az ember, kedélyállapotához képest, szomorkodhat vagy örülhet, de ez mit sem változtathat azon tényen, hogy ez átalakulás szükséges és üdvös volt. A nagyipar elfoglalta azon pozíciókat, melyeket a termelésben való fölénye miatt el kellett foglalnia, de mellette létezik egy kisiparos osztály is vagy helyesebben a kisiparosok egzisztenciája nincs megsemmisítve, ellenkezőleg számuk ma bizonyára sokkal nagyobb, mint valaha volt. Senkinek sem jut eszébe azon országokban az iparszabadságot, illetőleg a kereseti szabadságot megtámadni és évtizedek óta nem hallottak oly kívánságot, mely a kereseti szabadságnak a törvényhozás útján való korlátozását követelné. Ez országok a munkásosztály sorsának javításával vannak elfoglalva.

Németországban, Ausztriában az ipar ez átalakulása alig pár évtized előtt kezdődött meg, de rohamosan ment végbe. Először a külföldi nagyipar támadta meg a belföldi kisipart, majd a belföldi nagyipar kifejlődésével a verseny lehetetlenné vált; egész iparágak, mint a kicsinyben űzött szövőipar, szinte szemeink előtt pusztultak el. Az átalakulás nyomában járó tagadhatatlan nyomor előkészítette a kedélyeket azon jajszavak méltánylására, melyek az egzisztenciájukban fenyegetett kisiparosok köréből hangzottak fel. Amennyiben e panaszokat olyanok hangoztatták, kiknek iparűzését a nagyipar tényleg tehetetlenné tette vagy fenyegette, azokat tökéletesen alaposoknak ismerjük el, de meggyőződésünk, hogy az úgynevezett iparmozgalmat egyik országban sem ilyen természetű panaszok idézték elő. A közlekedési eszközök kifejlesztése és a forgalmi élet átalakulása következtében egy egészen új világ támadt, amelyben mindenkinek meg kell feszítenie erejét, hogy megállhasson az életben, mely akár tetszik ez, akár nem — tényleg a létért való küzdelem.

A fogyasztó előtt, ki addig szükséglete beszerzésénél egy községhez volt kötve, megnyílt nemcsak az ország, de jóformán az egész művelt világ. Az emberek életében a legnagyobb forradalmat a modern közlekedési eszközök idézték elő, mert az a forgalmi élet, amelyet már annyira megszoktunk, hogy nem képzelhetjük el, hogy az csak húsz év előtt is másként volt, csupán ezek alapján fejlődhetett ki. Minden állam egyetlen egy piaccá és egyetlen egy termelési hellyé vált, holott addig minden község elzárt piacot és termelési helyet képezett. A verseny érvényesítette hatását. A fogyasztó képesség óriási arányban növekedett, de szinte túlszárnyaltatott az emelkedő termelés által, melynek új tényezői támadtak a gépekben, a találmányokban. A piacok kiterjedésének következménye volt a tőke átözönlése a kézművesiparba, mely szintén nagyban kezdett űzetni, mivel cikkei elárusításánál nem volt többé egy község vagy egy vidék fogyasztásához kötve. A nagyban űzött műves-ipar nemcsak gépekkel dolgozik, de nagyobb intelligenciával is; alkalmazta a lehető legnagyobb mérvben a munkamegosztást; nagyobb tőkéje nagyobb hitelt is biztosított neki, amit úgy a nyersanyagok bevásárlásánál, mint termékei elárusításánál gyümölcsöztetett. A nagyban űzött kézművesipar elkezdett a raktár számára tömegesen dolgozni s a raktárak — elismerjük, sok esetben inszolid alapon — kereskedelmi szervezetet nyertek.

Megindult a kész áruk versenye a csak megrendelésre dolgozó kis műhelyek ellen és e verseny, különösen a nagyobb városokban, az ipar minden ágában rendkívül érzékennyé vált. Kifejlődött a kézművesipari cikkekben a termeléstől egészen elvált kereskedelem, mely pusztán a tőkén alapult. A raktárak önállósultak. Minden kézművesiparágban megvannak az úgynevezett holt évadok, amikor a megrendelésre dolgozó kis telepek a megrendelések hiánya miatt szünetelni kénytelenek. A raktárak ez időt használják fel megrendeléseikre, melyeket ez ok miatt olcsóbban végeztethetnek s így a versenyben előnyös helyzetbe jutnak, de amit szintén el kell ismerni, éppen azon idő alatt adnak munkát az iparosnak, mialatt az különben kénytelen lenne tétlenül vesztegelni.

E rövid rajzból is kitetszik, hogy az iparosok megélési viszonyai a forgalmi élet átalakulása következtében nem könnyebbé, de nehezebbé váltak, ez azonban közös sorsa minden foglalkozásnak, mert az egyéni és társadalmi igények emelkedésével, az államiakról nem is szólva, mindenkinek többet és megfeszített erővel kell dolgoznia.

Hazánkban az itt röviden vázolt átalakulás kezdete éppen egy időbe esik az iparszabadság érvényesülésével. Az iparszabadságot az 1859-iki iparrendtartásnak köszönhetjük; ez az abszolút korszak kevés üdvös alkotásainak egyik legfontosabbika. A magyar törvényhozás az 1872-iki ipartörvényben az iparszabadságot változatlanul fenntartotta, dacára annak, hogy már akkor is követelték az ipari jog előbbi alapjaihoz való visszatérést. A követelések mindig élénkebbé váltak, ellenállhatatlanul növekedtek, különösen az 1873-ban beállott általános gazdasági krízis hatása alatt. A követelések azon tételben összpontosultak, hogy csak az űzhessen kézművesipart, aki azt rendszeresen tanulta is. A kormány soká ellenállott; ellenállott még az ipartörvény revíziójára vonatkozó javaslatban is, melynek indokolása, ha nem is elég terjedelmesen, de elég erővel kifejté azon okokat, amelyek miatt e kívánságot nem teljesíthetni.

A mi ezután következett, azt jövőre úgy fogják tekinteni, mint a magyar parlamentarizmus történetének egyik legszomorúbb fejezetét. A javaslat ellen szervezett izgatás kérvényeivel elárasztotta az országgyűlés képviselőházát, világossá vált, hogy a javaslatot pártolni nagyon népszerűtlen dolog.

Az országgyűlés az általános választások küszöbén állott, az iparosok szavazatai nyomós súllyal estek a mérlegbe. Ilyen körülmények között ment végbe a javaslatnak átalakítása az összes pártok egyező akaratával. Valamennyi párton hiányzott a meggyőződés nyilvánításának bátorsága. A szélső bal vezére, ki a szakértekezleteken a legtúlzottabb gazdasági liberalizmus hívének vallotta magát, éppen oly kevéssé tudta meggyőződése megváltoztatását okadatolni, mint azok, kik a kormányt támogató párt soraiban ültek. Valamennyien ugyanazon nem védhető tétellel indokolták szavazataikat, tudniillik, hogy nem hiszik ugyan, hogy a kvalifikációnak haszna legyen, de alkalmat akarnak adni az iparosoknak is, hogy erről meggyőződhessenek.

Ez érvelés, mely meghajlik a helytelen jelszavakkal félrevezetett közönség nyomása alatt, már nem is az opportunizmusé; mert az opportunizmus megtűri a megalkuvást az eszközök tekintetében, de itt legalább formailag feláldoztatott egy nagy gazdasági elv, mely nemcsak magában véve helyes, hanem iparunk fejlődése által is igazoltatott. Feláldoztatott azért, hogy a perc kellemetlenségei elkerültessenek, holott meggyőződésünk szerint az erkölcsi bátorságnak, mely szembeszáll a helytelen jelszavakkal, ebben az esetben is üdvös eredménye lett volna. Ha a szabadelvű párt ragaszkodik elvi álláspontjához és e sorompó elé küldi azon nagy és jeles erőket, melyek soraiban a liberális gazdasági elveket képviselik, a vélemények kifejlendő harcában álláspontjának helyessége oly fényes sikerrel tisztáztatott volna, hogy az nem téveszthette volna el hatását a közvéleményre. Így ugyanezen erők tétlenségre kárhoztattak vagy pedig egy helytelen álláspont védelmében nélkülözni voltak kénytelenek a meggyőződésnek szilárdságot kölcsönző támpontokat.

Elismerjük, hogy az új ipartörvényben az iparszabadság elve csak formailag áldoztatott fel, de ez csak szigorúbbá teheti ítéletünket. A mozgalom, mely az iparszabadság elve ellen irányult, egy időre megszűnt, de nem hisszük, hogy csalódnánk, ha azt állítjuk, hogy csak rövid idő kérdése, és azok, akik a mozgalomnak erőt kölcsönöztek, tudatára fognak annak jönni, hogy az általuk képviselt érdekek nem nyerték meg azt a védelmet, amelyet elérni reméltek. Az lesz-e ennek következménye, amint állították, hogy az iparosok is belátják, hogy bajaiknak kútforrása nem az iparszabadságban rejlik? Mi az ellenkező eredménytől tartunk. A mozgalom újból életre fog kelni és nem fog megelégedni formai engedményekkel, hanem az iparszabadságnak tényleges feláldozását, a forgalmi életnek valóságos korlátozását fogja követelni. S hol lesz akkor az erő, mely e mozgalommal szembe mer szállni, mikor a törvényhozás már elismerte e mozgalom jogosultságát a formai koncessziókkal? Ha a törvényhozás rálépett az engedmények útjára, akkor félúton nem állhat meg, a logikai kényszerűség követeli az egyszer elfogadott elveknek kifejtését a végső következetességig.

A helyzetet reménytelennek kellene tekintenünk, ha nem bíznánk abban, hogy a köd, mely az emberek, a nagy közönség szemeit elfödte, el fog oszlani, mihelyt kitűnnek a helytelen iránynak tett koncessziók eredményei. És ez az idő nincs messze, mert a káros eredmények váratlanul gyorsan mutatkoztak és éppen azok körében, kik azt legkevésbé várták.

Az ipartörvény revíziójára befolyással volt az az irány is, melynek sok módosítás után jelenleg a kis emberek védelme a jelszava. A szocialisztikus olajcsepphez hasonlóan ez a jelszó sem a magyar földön termett, de a társadalmilag legexkluzívabb körök hangoztatják úgy nálunk, mint Ausztriában, ugyanazon körök, melyek származási tábla nélkül senkit sem fogadnak be, pedig ha e jelszónak származását keresnék, az aligha nem oly szülőkhöz vezetne, akiket nem szívesen fogadnának el ősök gyanánt. A gyengék védelme, a mi Angliában és Franciaországban a munkásosztály védelmét jelenti, szemben a tőkét képviselő gyárosokkal, Németországban, de még inkább Ausztriában a kis emberek védelmévé fajult. A kis ember sajátságos lény, amelynek eredeti neve der kleine Mann, és mivel e fogalom a magyar publicisztikában egészen új keletű, meg is kell magyaráznunk, hogy mi az.

A kis ember nem munkás, mert nem a két keze és a feje az egzisztenciájának az alapja. A kis ember nem is vállalkozó, ha ez alatt jelentékeny tőkével és értelmiséggel dolgozó iparosokat és kereskedőket értünk. A kis ember közbenső helyet foglal el a munkások és a nagyobb iparosok között; kis tőkével s még kevesebb intelligenciával dolgozik. A városi kis polgárság a kis emberek-ből áll; ez a kis polgárság ellensége minden haladásnak, látköre szűk, a közcélokért való áldozatkészség teljesen hiányzik belőle. Az osztrák városi elem, különösen a vidéken, jó részt ezekből áll és ezért a kis emberek védelmének jelszava ott könnyen tett szert népszerűségre. Ha tovább analizáljuk e fogalmat, akkor kitűnik, hogy a kis embereket képező társadalmi osztály tulajdonképpen két osztály; az egyik a kisiparosokat, a másik a kiskereskedőket foglalja magába s mindegyikkel szemben áll a maga ellensége, amely ellen a védelmet igényli; az egyikkel a nagyiparosok, a másikkal a nagykereskedők.

Eddig csak a kisiparosok hangoztatták közös érdekeiket és követelték a védelmet, de felbátorítva azon eredményeken, amelyeket társaik kongresszusai elértek, a kiskereskedők is tartottak már néhány gyűlést, melyben a nagykereskedők, a fogyasztási szövetkezetek korlátozását, a postadíjak felemelését és sok más esztelen követelést emeltek, minden egyes követelést a kis emberek védelmének szükségével indokolva. Ha a kis embereket közvetítőknek nevezzük és a kiskereskedői osztályt ez a név illeti meg, akkor rögtön eloszlik az a népszerűség, melybe a kis emberek ügye jelenleg burkolva van, mert ugyanazon táborból, mely jelenleg védelmükre áll ki a síkra, hangzottak eddig minden alkalommal a legsúlyosabb, de csak részben igazolt vádak a közvetítők ellen.

A mi új ipartörvényünk is a kis embereket akarta védeni és mi lett az eredmény? Az első jajkiáltás az észak-magyarországi, árva-, Turóc-, Zólyom megyei tót gyolcsosok köréből hangzott, akik bizonyára megérdemlik a kis emberek nevet. Az ipartörvény 50. §-át, mely a helybeli iparosok és kereskedők védelme céljából eltiltja az idegen iparosoknak és kereskedőknek a heti piacokon való árulást, kiterjesztették a tót gyolcsos házalókra is, kik évtizedek óta gyakorolták kiváltságokkal biztosított jogaikat. Az ipartörvény e tilalmának érvényesítése érdekükben állott a helybeli kereskedőknek, a kis embereknek és érdekük érvényesítése céljából még kisebb emberek egzisztenciáját tették lehetetlenné. A kormány közbelépése szerencsére elhárította, legalább ideiglenesen a bajt, mert a kis emberek védelme jelszó érvényesítésének különben az lett volna az első közvetlen eredménye, hogy számtalan család fennállása lehetetlenné tétetik. A kis emberek védelme jelszó veszedelmességét, káros voltát ez az egy eset is eléggé tanúsítja. Az az irány, mely e jelszót kitűzte alkotó elemeire bontja fel az egységes összműködésre hivatott társadalmat, és midőn annak egyes rétegeit, ma az egyiket, holnap a másikat támogatva, harcba viszi egymás ellen, megrontja az egésznek erejét.

A tót gyolcsosok feljajdulását különben követte a kisiparosok panasza, akik, amikor állítólag saját érdekükben eltiltattak a vásározástól, keresetük feltételeit veszítették el. Ebben az esetben már önmaguk ellen védte meg a kis embereket a törvényhozásban diadalmaskodó irány. Ugyanazon iparosok, akik egy évtizeden át követelték a vásározás korlátozását, most jogosan panaszkodnak, hogy a törvényhozás megsemmisítette iparukat, amikor a tilalom kényszerével rendezte azon viszonyokat, melyek a forgalmi szabadság mellett fejlődve, ha nem is közelítik meg az eszményies állapotokat, de mégis megfelelnek az élet igényeinek. E kisszerűnek látszó esetek, melyek azonban mint az új irány tényleges eredményei a legnagyobb figyelmet érdemlik, újból igazolják, hogy a forgalmi élet szabadságát is csak akkor hajlandók az emberek megbecsülni, amikor azt elvesztették.

Így vagyunk a kvalifikáció elvével is. Ez az elv csak egy iparág, az építőipar tekintetében vitetett tényleg is keresztül és az eredmény oly messzemenő korlátozás lett, a milyenről sem a céhrendszer virágkorában, sem az ipar bürokratikus szabályozása korában nem álmodtak. Az építőmester ipara, mely 1884 október 1-jeig egyszerű bejelentésre űzhető ipar volt, csak úgy, mint a többi, ma a leghozzáférhetetlenebb foglalkozás Magyarországban. Még az építész-mérnöki oklevél sem ad jogot az építőmester iparának űzésére, ezenfelül még több évi gyakorlatot is ki kell mutatni. E szabályok oly szigorúak, a vizsgák oly sokfélék, hogy hazánkban a szabályok mellett egyetlen egy kőművesből sem lesz, nem építőmester, hanem kőművesmester sem. A vállalkozókat ezzel a legkevésbé sem sújtották, de megakasztották a kis emberek pályáját.

E körülményekből merítjük mi a reményt, hogy ha új harc provokáltatik, a liberális gazdasági elvek végre is diadalmasan fognak kikerülni a küzdelemből, mert erős fegyvereket adhat kezünkbe az ellentétes irány múló diadala, már e rövid idő alatt is nyilvánuló minden tekintetben kedvezőtlen eredményei.

Részben változott jelszavakkal és más eszközökkel, de alapjában ugyanazon helytelen irány érvényesül az úgynevezett agrár-mozgalomban. Amennyiben e mozgalomnak a mezőgazdasági érdekek érvényesítése, a mezőgazdaság ügyének ápolása a célja, a mozgalom jogosultságát, sőt szükségét is mindenki készséggel elismeri. Megengedjük, hogy a saját érdekeik iránt közönyös elemeknek letargiájukból való felrázása izgatást is igényel, mert tudjuk, hogy különösen hazánkban, de egyebütt is, izgatás nélkül nem megy a dolog, de azt véljük, hogy az illetők rossz szolgálatot tesznek azon ügynek, amelynek érdekeit ápolni kívánják, amikor a külföldi munkásgyűlések szónokaitól és a szocialista íróktól tanult jelszavakkal e mozgalmat ellentétbe állítják nemcsak az egyéni szabadsággal, a tulajdon szabadságával, hanem egyáltalában a társadalmi rend alapjául szolgáló jogintézményekkel.

A mozgó tőke zsarnoksága elleni panaszok nem újak és nálunk nem is igen hódítának, ha a közönség elfásult ínyére való tekintettel nem fűszereznék azt némi pikáns lével, mely meg csiklandozza az ínyeket. Ez ízlés dolga, valamint ízlés dolga az is, hogy olykor azok harsogtatják legmélyebb hangon a mozgó tőke zsarnoksága elleni vádakat, kik egy tucat iparvállalat és pénzintézet igazgatótanácsában ülve, buzgón gyakorolhatják magukat nemcsak a szelvények levagdalásában, hanem a mi ezen oly sokszor megénekelt műveletnél még könnyebb munka, még kevésbé igényli a homlok verejtékét: a jelenléti jegyek összecsomagolásában. A helyzeti komikumnak nem éppen utolsó rangú példánya ez és a vígjátékírók biztos hatást remélve, használhatnák fel.

A mozgó tőke zsarnoksága ellen panaszkodók elfelejtik azt, hogy azon népgyűlésekben, amelyekben e panaszokat először hangoztatták és azon gondolkozók tanában, akik ezeket először hirdették, nem a mozgó tőke áll elsősorban. Ez csak deriváció; a támadás éle sajátlag nem a mozgó tőke ellen irányul, hanem a tulajdon ellen, még pedig elsősorban a földtulajdon ellen, mely a legzsarnokibb tulajdon, sokkal zsarnokibb, mint a tőke, mert míg ez utóbbi szaporítható és a szaporodás következtében részesei lehetnek olyanok is, kik előbb azzal nem bírtak, az előbbi korlátolt és nem szaporítható. A tőke csak egy faja a tulajdonnak, éppen úgy, mint a földtulajdon s a szocialista gondolkozók nem a tőkét, hanem a tulajdont akarják eltörölni. Elfelejtik azt, hogy nemcsak ipari munkásosztály létezik, hanem mezőgazdasági is, melynek éppúgy megvannak a szocialisztikus hajlamai, mint az ipari munkásosztálynak. A földosztás fogalma nálunk sem ismeretlen, sőt gyakorlati megvalósítására sem hiányzottak a törekvések.

Hogy a mezőgazdaság és a mozgó tőke között általánosságban ellentét léteznék, azt hirdetik ugyan, de ezzel hitelre nem igen találnak. Egész közgazdaságunknak az a baja, hogy kevés a rendelkezésünkre álló tőke, mely vállalatokba fektethető volna, és amikor az ipar teremtésében látják a közgazdasági bajok legnagyobb orvosszerét, akkor a mezőgazdaság és a mozgó tőke közötti állítólagos ellentét hitelre nem találhat. A búzaárak jelenlegi alacsony állása mellett különösen szembeszökő ez állítólagos ellentét alaptalansága, amikor mindenki kétségtelennek tekintheti, hogy ha malomiparunk nem volna, akkor az árak még sokkal alacsonyabb színvonalra süllyednének. A nagy malomipar pedig a mozgó tőke alakulása. Hasonlót mondhatni a mozgó tőke egy másik alkotásáról, a szesziparról, mely egyrészt állattenyésztésünknek válik hasznára, másrészt intenzívebb földművelést tesz lehetségessé. Amikor mezőgazdaságunk minden ága halaszthatatlanul igényli az eddiginél nagyobb mérvű befektetéseket, amelyek a mozgó tőke nélkül nem lehetségesek, akkor rossz politika mesterséges ellentéteket teremteni, úgy állítani oda a mozgó tőkét, mint amely kizsákmányolja a mezőgazdaságot vagy a mezőgazdaságot űző társadalmi osztályokat.

A mozgó tőke elleni védekezés volt a célja az úgynevezett agrár-mozgalomnak, mely rövid tartama dacára is már két stádiumon ment keresztül. Az első stádiumban, melynek kiinduló pontja a székesfehérvári gazdagyűlés, a mezőgazdasági érdekek hatékonyabb ápolását tűzte ki feladatul. Törekvései helyesek, szükségesek voltak; nem szabad azonban elhallgatnunk, hogy nem egyszer túlmentek e törekvések érvényesítésében azon a határon, melyet éppen az érdekazonosság miatt meg kell minden számba vételre igényt tartó közgazdának tartania. Ha az eredményeket keressük, akkor sajnosan tapasztaljuk, hogy mindig több a szó, mint a tett s a társadalmi tevékenység inkább gyűlésekből és beszédekből, mint alkotásokból áll; ha igazságosak akarunk azonban lenni, akkor el kell ismernünk, hogy az állami hatalom nagyobb tevékenysége részben e mozgalomnak köszönhető.

Az agrár-mozgalom második stádiumát kiforratlan törekvések, meggondolatlan jelszavak jellemzik. A mozgalom e stádiuma úgy állítja oda a liberális korszak által alkotott közgazdasági és társadalmi intézményeket, mint amelyek ellenkeznek a mezőgazdasággal és a mezőgazdaságon alapuló magyar nemzeti érdekekkel. A szociális birtokreform című cikkben e hasábokon ismertettük e törekvések egy részét, kimutatva egyrészt azt, hogy azok a bajok, melyeket orvosolni akarnak, csak képzeletiek, másrészt pedig, hogy az orvosság rosszabb a bajnál. E törekvések, melyek akkor a legélénkebb vitákat idézték elő, azóta szinte teljesen megszűntek, dacára annak, hogy azóta a mezőgazdaság helyzete semmiképpen sem javult; ha tehát az agrár-mozgalom által javaslatba hozott rendszabályok képezték volna a panaceát, akkor megfoghatatlan, hogy a közvélemény napirendre tért volna fölöttük, amint tényleg napirendre tért. Ezt talán ítéletnek is szabad tekintenünk.

Abban az időben, midőn legjobban hangoztatták, az egyéni szabadság korlátozásának szükségét, állítólag az egyén érdekében, hangzottak a legélénkebb panaszok a mozgó tőke zsarnoksága ellen is, amin szintén az egyén rendelkezési szabadságának korlátozásával akartak segíteni. Ekkor fogadta el az országgyűlés képviselőháza azon határozati javaslatot, melyben felhívatik az igazságügyminiszter úr, hogy a szenvedő váltóképesség korlátozása és a csekélyebb összegű váltók váltójogi hatályának bizonyos korlátok közt leendő megszüntetése tárgyában tanulmányokat tegyen s e tanulmányok eredményéhez képest a váltótörvény megfelelő szakaszainak módosítása iránt minél előbb törvényjavaslatot terjeszszen elő. Az igazságügyminiszter eddig még nem terjesztette az országgyűlés elé tanulmányai eredményét, időközben azonban dr. Nagy Ferenc, a nagyváradi jogakadémia jeles tanára, kit nem vádolhatni azzal, hogy vakon hódolna a liberális elmélet elveinek, alapos tanulmányban kimutatta, hogy a váltóképesség korlátozása nem alkalmas eszköz arra, amire felhasználni akarták, az uzsora elnyomására és végrehajtva, nem szüntetné meg az uzsorát, de kárára válnék azoknak, akiknek állítólagos előnyére e jogkorlátozást be akarják hozni. Ki ne ismerné el, hogy a hitellel való visszaélések, a mennyire az állam és a társadalom ereje terjed, üldözendők, hanem abból, hogy a hitellel visszaélések történnek, nem lehet azon következményre jutni, hogy az egyén fosztassék meg azon jogi formák használatától, melyeket a forgalom alkotott.

Ez az irány, mely minden társadalmi és gazdasági bajon a korlátozás által akar segíteni; egyetemesen nyilvánul a gazdasági élet minden terén, jelszavai különbözők feladatai természete szerint, de törekvésének kiinduló pontja mindig azonos. A liberális közgazdasági iskola nem látja be, hogy a bajokon a korlátozás által kell segíteni. Ezért helyén valónak találta gróf Apponyi Albert azon figyelmeztetést, hogy ha a liberalizmus nem karolja fel a társadalom új szükségleteit, akkor le kell mondania eddigi irányadó szerepéről. E figyelmeztetés mellőzi azon históriai tényt, hogy a liberális közgazdák sohasem zárkoztak el a bajok elől. Az önsegélyes intézmények hatásukban sokkal kielégítőbbeknek bizonyultak, mint a korlátozások; ez intézmények pedig a liberális közgazdasági irány alkotásai. Hogy eszményies állapotokat nem voltak képesek teremteni, ezt készséggel beismerjük, de hogy uralmuk alatt az általános jólét minden tekintetben emelkedett, azt határozottan valljuk. A liberalizmus már akkor is ment volna a meddőség vádjától; ha csak alapelveinek érvényesítésére szorítkozott volna, mert ez elvek érvényesítése magában is megtermékenyítette a népéletet, új életre kelté annak lekötött erőit, de a liberalizmus tudott intézményeket is alkotni. A népélet fejlődésével szaporodtak az állam teendői is, de a liberalizmus sohasem tagadta meg az államtól azon eszközöket, melyek e feladatok teljesítésére szükségesek voltak és nem akarja az államot a híres éjjeli őr szerepére szorítani.

Az önsegélyes intézményekre utaltunk, mint a liberalizmus alkotásaira, de kiemelhetjük azt is, hogy ahol az önsegély nem bizonyult tényleg kielégítőnek, ott, amennyiben szükségesek voltak, a liberalizmus nem vonakodott megadni az államnak a kényszer eszközeit sem. Felemlíthetjük ebben a tekintetben a gyári törvényhozást, mely a legmintaszerűbben van kifejlesztve Svájcban és Angliában, de utalhatunk a munkásbiztosítás megvalósítására is. A biztosítás alapelvét, a biztosítási kényszert nem tagadja a liberális írók egyike sem s a liberális pártok nem ez elv miatt, hanem a keresztülvitel módjai miatt folytattak heves küzdelmet Bismarck herceggel, és a rövid tapasztalat igazolta, hogy ellenállásuk nemcsak jogosult, de szükséges is volt, mert sikerült oly formákat teremteni, melyek az állam hatáskörét nagyrészt a felügyeletre és a legfőbb vezetésre szorítják, a biztosítást pedig az érdekeltek szövetkezeteire bízzák.

Érheti-e vád a liberalizmust azért, hogy azt vallja és hirdeti, hogy az egyén jóléte elsősorban saját tevékenységén alapul, és küzd azon tanok ellen, melyek megzsibbasztják az egyén erejét, azt hitetve el, hogy az államtól kell várnia boldogulását és hogy haladása tényezői külső körülményekben fekszenek? Ez utóbbi elmélet jobban tetszhetik a tömegnek, mert szükségtelenné teszi az egyéni felelősség érzetét, de ez elmélet emlőjén még egy nemzet sem lett naggyá, ez elmélet mellett még senki sem biztosította egzisztenciáját. Ez az elmélet, mely minden bajon az erők korlátozása által akar segíteni, a helyett, hogy azon módokat keresne, melyekkel a nem elég hatékonyan működő erők erőteljesebb működésbe hozhatók, veszedelmes, mert előkészíti a szocializmust. Az út, amelyen haladna, ugyanaz; a különbség csak az, hogy a szocializmus nem áll meg a félúton és hogy könnyebben haladhasson célja felé, nemcsak az olyan előítéleteket dobja el, mint az egyéni rendelkezési szabadság, hanem az olyan ősdi előítéleteket is, mint a társadalmi osztályok különbsége, a magán földtulajdon, a házasság és a család, ezeket is mind a históriai kategóriák közé sorolja. Mindkét elméletnek ugyanaz a célja: a tömegek tetszésének, a népszerűségnek megnyerése. És a kevesebb terhet vivő versenyló ugyanazon körülmények között mindig hamarabb éri el a célt.

        Kóbor Tamás vezércikke a szentistváni gondolat és a liberalizmus rokonságáról, az Ujság 1938. július 17-i számában.



      

     
     Szent István évében, a szombathelyi apostoli egyházkormányzó pásztorlevelét olvasva, alázatosan meghajtom fejemet a szent hivatásának élő püspök előtt. Alázatosan, de megalázkodás nélkül teszem, vallván és állítván: a szentistváni gondolathoz nekem is van jogom és ragaszkodom hozzá — nemcsak azért, mert benne foglaltatik magyar életem minden föltétele, hanem, mert az egyetlen, amit törvénnyel, törvény nélkül vagy törvény ellen sem vehetnek el tőlem. Elidegeníthetetlen magántulajdonom, és ezen a jogcímen védem merénylet, támadás és balvégzetű tévedések ellen is.

Ha jogom, ha kötelességem nem volna, megtenném jog és kötelesség nélkül is, és ha gúnnyal visszahessegetnek, hogy nem szorult az én védelmemre — a rám fogott tolakodással mondanám: annál jobb, de mégis megteszem, mert én szorulok rá, aki Istent tisztel, noha nem szorul tiszteletemre, és hazát szolgál, mely nem szorul szolgálatomra.

Szent István évében a szentistváni gondolatot imádva küzd kormány, egyház és a magyarság többsége a parancsuralmi eszme ellen, és sújt engem, aki soha ezzel a felforgató iránnyal nem tartok. A veszedelem máshonnan fenyeget, és az elhárító védelem ellenem fordul. Én pedig a szentistváni gondolathoz menekülök azok elől, akik védelmezik.

Tagadom, hogy engem a XIX. század liberalizmusa tett meg magyar állampolgárnak. A kilencszáz éves szentistváni gondolat tette, mely talajt teremtett a későbbi liberalizmusnak azzal, hogy maga is megszületése korának liberalizmusa volt. Liberális volt az egyház, mely befogadta a pogány nemzetet, liberális szent királya révén a nemzet, mely elfogadta, amit a keresztény Nyugat termelő munkában, kifinomodott gondolkodással, ragyogó művészetben alkotott. Befogadta, félre nem téve saját erényeit, hanem hasznossá téve magát az új világszemlélet számára, karddal, férfierővel és halálmegvetéssel megoltalmazva azokat, akik gondolkodtak és imádkoztak; székesegyházakban, klastromokban, oltárokon és építőállványokon. A Szent Jobb, mely Aranyvonaton bejárta az országot, magasra emelte az apostoli keresztet, belépvén ezzel a nyugati lelki közösségbe és nem ejtvén el a kardot, mely nemzeti erényeit jelentette. A fegyveres magyarság az emberszeretet szelíd világába lépett nem szolgaképpen, hanem szabad elhatározása folytán, magyar nemzeti léte örökkététele érdekében. Temploma tornyán a kereszt, nemzeti címerében a kettős kereszt — a magyar nemzet ezzel apostoli hivatást vállalt keresztény és nemzeti irányban egyaránt. Mint apostol kereszténnyé tette a magyart, és ugyancsak mint apostol magyarrá tett mindenkit, aki tárt kapuján át magyar földre jött és itt meghonosodott.

Ez a kettős kereszt az enyém is, és vallom és hiszem, amit hirdet, és biztonságérzettel tölt el — nem jelent mást most, mint kilencszáz évvel ezelőtt, noha most emberek mást hirdetnek és másképp cselekednek is árnyékában. A tárt kapu a lélek számára és akit az apostoli címer nemzete befogadott, éppoly megmásíthatatlanul tagjává vált, mint az egész magyar nemzet tagjává vált a kereszténységnek, idők végéig.

A kereszténység nem nyugati eszme, melyet a nemzet befogadott. A vallást nem lehet eszmének lefokozni, mert nyugati eszmék egyre születtek és kimúltak, és nem érintették a vallást. Ami valóban csak eszme, abból a magyar nemzet válogatott a maga külön lelkisége, történelme és jelleme szerint. Mindenekfölött a szabadság eszméjét, melyet vallott és ragaszkodott hozzá a századokon keresztül. Nyugati eszme volt a hűbériség is, de a magyar nemzet visszautasította, mert szabad egyének függővé tételével járt. Szabad ember, aki királyán kívül más szabad embernek engedelmeskedni tartozik, megszűnt szabad ember lenni. A hűbériség az úri társadalom szolgálóintézménye volt, a magyar nemes és főnemes pedig szabad maradt, bármily szegénységbe szorult is. Ragaszkodása kiváltságaihoz is szabadsága védelmezése volt, és apostoli királyát is csak a törvények kereteihez kötötten vállalta urának és parancsolójának. Polgárok és jobbágyok nem voltak szabadok, a nemzet fogalmába csak a nemesség és főnemesség tartozott. De soha meg nem szűnt a kizárt rétegek szabadságának kiérlelése. Szent István kilencszáz éves fejlődésének iránya mindig a szabadság felé mutatott, és elérkezett a jobbágy felszabadításához, az összes lakosság egyenlő jogához. A szentistváni gondolat vezette a nemzetet a nagy nyugati eszméhez, mely egyezett ősi hajlandóságával. A liberalizmushoz, mely magyar földön nem volt más, mint a szentistváni gondolatnak a tizenkilencedik században való megnyilatkozása.



Gúnnyal és megvetéssel mutatnak rá, hogy íme, egyszerre hogy fáj nekem a kereszténység feje és milyen rosszhiszemű tolakodás, hogy a kereszténység védelmére rántok töltőtollat és írógépet. És nekem, a jött-mentnek jutott a magyar alkotmányvédelem hivatása szemben azokkal, akik magyarok és keresztények?

Hát igenis: nem nekem jutott a feladat, hanem nekem is. Nem énbennem támadt a pogányságtól való félelem, de ha van ok védekezni a pogányság feltámadása ellen, a védekezők mellett van a helyem. Engem a szentistváni gondolat szabadított föl, tartozom érte védelemmel, ahogy tartozom hazámnak fegyverszolgálattal, ha ellenség reátör. És igenis ellene fordulok mindennek, ami az ezeréves alkotmány lerombolásával jár, mert az ősi alkotmány nemcsak közjogi forma, hanem szentistváni tartalom is, mely magában foglalja magyar polgári létem minden jogi és tényleges föltételeit.

Tehát mégis az érdek? Igenis, az érdek, a mai kor bálványa, melynek oltárán mindent áldoznak. De az én érdekem, hogy semmit se áldozzanak fel. Nem engem vádolhatnak pogánysággal, nem engem alkotmányrombolással. Akiktől a szentistváni gondolattal kijegecesedett keresztény magyar alkotmányt félteni kell, a kereszténység és magyarság színeiben pompáznak. Engem csak azzal vádolhatnak, hogy vagyok, és én tetézem ezt a vádat a másikkal, hogy lenni akarok.

A vádat állom, de nem vállalom, hogy bűn volna. Nem vállalom, hogy kártékony a létem, hogy ami munkát végeztem, rontás lett volna, és amit ezentúl végezni akarok, károkozó lenne. Tagadom, hogy a szentistváni gondolat és a magyar alkotmány védelméhez nem volna jogom. Tagadom a tant, mely szerint akár törvényesen is a szentistváni alkotmányt szabadna lerontani. A közjogi forma mellett a magyar alkotmány tartalma a lényeg. Ez pedig a szentistváni gondolat, mely minden közjogi forma változásain keresztül mindig előre törekedett az ősi irányba: a kizártak befogadására, az egyenlőtlenek egyenlővé tétele felé, szabadságban való részeltetésben, az emberiesség kiépítésében. Többségileg megszavazható volna a mai alkotmány után egy parancsuralmi alkotmány? Arra szánva, hogy mindent visszacsináljon, amit a szentistváni gondolat alkotott és örökre megakadályozza, hogy tovább alkosson? Lehet erre igennel felelni? Az én magyar polgári létem is szentistváni alkotás. Szent István évében lehet-e alkotmányt védeni úgy, hogy megsemmisítik a tartalmát?

        Kóbor Tamás vezércikke a tömegszervező, „alulról” induló politika természetéről és a felülről való vezetés felelősségéről, megjelent az Ujság című szabadelvű napilap 1938. szeptember 11-i számában.



      

     
     Nem először olvasom, hogy ezentúl nem felülről, hanem csak alulról. Ez volna a nagy különbség a tegnap és a holnap között, mely már mára vált. Az értelme? Az volna, hogy eddig a felül levők határozták el, mi kell az alul levőknek, ezentúl ezektől kell megtudni, mit kell csinálni.

Alul a tömegek vannak — nem a tömeg, hanem a tömegek. Az ő vágyaikból, hitükből és akaratából kell a politikának kiindulnia. A milliónyi apró vágyakat, hiteket és akaratokat kell szervezetbe fonni, rendszerbe foglalni és tömegszervezést csinálni.

A hungaristák vezére, akinek cikkéből ezeket olvastam, egyike a legjobb stilisztáknak, aki több világossággal tudja megfogalmazni, amit a többiek homályosan elgondolnak. A mai gondolkodásnak eredendő hibája a mértani fogalmaknak alkalmazása nem térbeli viszonylatokra. Jobb és bal, alul és felül. Nem csodálom, hogy egy igen rokonszenves jobboldali politikus inkább kinevettette magát a horizontális és vertikális szavak miatt, semhogy alult és felült mondjon. Az ilyen szót nem értik meg, a magyar szóról esetleg észreveszik, hogy nincs értelme.

A kimondott értelem szerint a vezető politikusok ezentúl igazodjanak ahhoz, amit a szervezett tömegek követelnek. Mit parancsoltok, mélyen tisztelt tömegek? — Alázatos tisztelettel azt, amit az uraktól hallottunk, hogy követeljük. Nem volt még vezér, aki nem előbb tudta volna, mit fog a tömege kívánni, viszont nem volt még szervezetlen tömeg, mely előre tudta volna, mire szervezik.

Bizony, a tömegeket is felülről vezetik és alul téglának használják fel, hogy a csúcsnak piramisa legyen. Ha megvan a csúcs, mely magában semmi volna, parancsol az egésznek és a tömegakarat alázatos kiszimatolója és kielégítője korlátlan vezér lesz, akinek mindenki mukkanás nélkül engedelmeskedik. A csúcs le nem rázható és kiszaladni sem lehet alóla, mert magukkal viszik.

Mindig is felül vezettek és akik most alulról kezdenék az országboldogítást, szintén felül vezetnek. A különbség a kettő között, hogy eddig alul a népet látták, mely hol bizalommal, hol sóhajtva tekintett fölfelé, most pedig a tömegeket szervezik a mások túltengése ellen és a maguké mellett. Mióta alkotmány van, „fölül” mindig istápolni akarták az aluliakat. Hallották és tapasztalták a bajokat, ismerték a vágyakat, hiteket és akaratokat, a maguk műveltségével, körültekintésével, előrelátásával, no meg a saját érdekeik megóvásával határozták el, mit és mennyit lehet megvalósítani. Nem voltak önzetlen szentek, ahogy a mostani tömegvezérek sem szükségképpen önös számítók. De az önzők akkor is hazafiak voltak és a viruló magyar nemzet tüzén sütögették gesztenyéjüket. A mai nemzeti lelkesedés sem akadálya annak, hogy a gesztenyét a maguk számára kikapartatják.



Mióta a világ világ, nem volt tömeg, mely vezért keresett volna. De ahol vezér volt, mindig megszervezett magának tömeget. Oroszországban voltak bolsevisták, akiknek fogalmuk sem volt arról a bolsevizmusról, melyet Lenin, a vezér, igául akasztott a nyakukra. Szinte feledségbe ment már, hogy kezdetben a demokráciával szemben népi politikát hirdettek. Ma nem a népre hivatkoznak, mely nem tömeg, hanem a tömegre, mely nem nép. „Nekünk tömegeink vannak” — hivalkodnak a vezérek. Tehát mienk a jövő és ha tömeg nélkül ellent nem állnátok, a jelen is már a mienk volna.

A tömeg — biz az megvan, ha megszervezik, kihasítván őket a népből. De csak azért és addig hatalom, míg annak elismerik. És elismerik akarva-akaratlan azáltal, hogy a vezetésre a szó történelmi értelmében hivatottak szintén tömegekre akarnak szert tenni és ezekkel legyőzni amazokat. Dőre vállalkozás, mert akik az egész nemzetért állnak helyükön, a nemzet bizalmára építhetnek, de a maguk vezetőképességével és hivatottságával sohasem lesznek képesek azoknak a sikeres felhasználására, melyekkel tömegeket lehet alakítani. Jól látják és mondják ezek a vezérek: a tömegek vágyát, hitét kipuhatolni és ezeknek is összességét megtenni politikának. Csak így sikerül — nem az ország boldogítása, hanem a tömegek megszerzése. Vágy és hit — összességükben mindazt foglalja magában, ami nincs meg. Ezekkel szemben a hivatottak törekvése meggyőzésre, hogy amire vágyjanak, amiben higgyenek, kielégíthetetlen. Értelemmel értelemre hatni csak ott lehet, ahol értelem értelemmel ütközik össze, nem pedig vágyakkal és hitekkel. A grófok földje, a zsidók pénze — vágy, tömegszerzésre rendkívül alkalmas. Ellenben arra, hogy ne vágyjék a máséra és leszerelni a vágyat azzal, hogy ingyen a halál sem jár, nagyon kétséges vállalkozás. Tömeget szervezni pedig arra, hogy ne legyen ingyen föld és zsidó pénz, képtelenség.



Tessék egymás mellé képzelni a röpcédulákat és a kaposvári beszédet. Melyik a magvasabb? Nem kell erre felelni. De melyik a hatékonyabb a tömegre? Ijesztő, de úgy van: a röpcédula. Tessék azokra a szerencsétlen alakokra gondolni, akik a bíróság előtt dadognak, hogy kérem alássan, mi csak egyszerű emberek vagyunk, akik azt ismételjük, amit az uraktól hallottunk. Mit értenek ők egy Imrédy-beszédből, mit egy Teleki Páléból? Kit lehet közülök nemcsak felvilágosítani, hanem tömeglelkesedéssel eltölteni a józanság mellett, a többtermelés mellett — mit tudnak ők családvédelemről, mint tömegvágyról? Fantáziátlan fantaszták? A vezéreknek nincs fantáziájuk, de a tömegben föllobogtatják a fantáziát. Földet kapunk, elvesszük a pénzt, ezentúl az történik, amit mi akarunk! Ködfejlesztők? De hiszen éppen ez kell, köd, mely elborítja az agyakat és a ködön keresztül a kútágast is tejelő tehénnek látják.

Kell-e a pestisnek érthetőbb magyarázata, mint a kutak megmérgezése? Hiábavaló az orvostudomány fölvilágosítása. A mérgezett kút mindent megmagyaráz. És a zsidó gazdagság, kapzsiság, uzsora és kartell — főképpen a kartell, mely elég ködös, hogy mindent megvilágosítson, minden bajnak okozója. Ez még a kútmérgezésnél is meggyőzőbb, különösen ha magyar törvény is van róla. A sokat emlegetett magyar józanság megvan, de a népben és a tömegek ellen éppoly tehetetlen, mint a józan ember vízivása a boros ember részegségével szemben.

De hát a vezérek tömegeit nem csupa tanulatlan ember teszi, még kevésbé csupa csőcselék. Sőt legnagyobb sikereit a mozgalom a művelt középosztály körében aratja. Ezeket talán mégis lehet a meggyőzés eszközeivel megtéríteni! Nehéz erre felelni, de kell. Ezek a művelt középosztálybeliek is telítve vannak vágyakkal és hitekkel, amelyeknél mint gyengeségeknél meg lehet őket fogni. Ha van állásuk, kicsinylik, ha nincs, szert akarnak tenni rájuk. A meglevő viszonyok nem adják meg, amire jogot és igényt formálnak, az új világ pedig kecsegteti őket. Rendszerváltozásnál utolsókból lesznek az elsők és minden ilyen fölfordulásnál „a megbízhatók” felváltják a „megbízhatatlanokat”. Ki a megbízható? Aki tömegbe állt. Ki a megbízhatatlan? Aki még nincs közöttük. Ami áfiumot a tanulatlan alsóknak a szocialista jelszó ad, azt a felsőbbeknek a nemzeti adja. Szívvel-lélekkel a nemzeti érzésbe merülnek és jólesik elfelejteni a számító elemet, mely vezeti őket. Ezeknek nem kell a „józan nemzeti irányzat”, mely külön nem ígér nekik semmit azért, hogy nemzetiebbnek tudják magukat, mint a másikat.



A Károlyi-forradalom idejében külvárosi mellékutcában üdvözöltem egy ijedt embert, akinek fakult kalapja, nyakravalótlan inge, szakadt kabátja, rojtos nadrágja és hasadt cipője volt. Megijedt tőlem, mert az én ruhám kifogástalan volt, noha ő volt a milliomos, de félt gazdagnak mutatkozni. Öltözetével hasonulni akart a forradalmi törekvésekhez. Ez jelentette a biztonságot s ezt keresik ma is. A törekvés kiválóságra felváltotta a törekvés a jelentéktelenségre. Tagja lenni a tömegnek, nem viselni felelősséget és nem kerülni szembe senkivel, hogy félre ne tolják — a tömeget nem a sokaság teszi, hanem a lelkület, mely tömegben olvad fel. A vezetésre hivatott értelmiség letesz a vezetésre való hivatottságról és beáll engedelmes tömegnek, elhitetvén saját magával, hogy a tömegeké a vezető szerep, tehát neki ott van a helyük.

Ha a történelmi rend vezetői nem meggyőzni, hanem megmutatni akarnák ezeknek a tévelygőknek, hogy a nyugalmat, melyet a tömegbe olvadástól várnak, hamarabb kapják meg tőle. Ha tudatában volnának, hogy ők az ország erejének birtokában sokkal erősebbek bármely tömegnél és így fölösleges a tehetetlenség, hogy nekik is tömegeik legyenek, ha a babonával együtt nem a kút körül szorgoskodnának ők is, hanem a laboratóriumokban, mert itt igazában végezhetnek a pestissel, ha mutatnák, amiben bíznak, hogy az ország erősebb bármely töredékénél és így többet is adhat a tömegnek, ha nyíltan a maguk erejére támaszkodva igenis felülről kormányoznának, szakítván az áltatással, hogy ők is az alulról jövő követeléseket szolgálják, ha nyíltan szembenéznének a hazugsággal, hogy a vezérek alulról kapják és nem lefelé adják a parancsokat, szóval: ha mutatnák azt a hatalmat, mely tényleg megvan és eltökéltek élni is vele, a tömegek egyben leolvadnának, mert mindenféle vonatkozásban csak az a hit duzzasztja őket, hogy valóban jönnek és győznek.

     Kétségtelenül perverz igazság- és jogérzet, mely azt mondatja velem: a piszokból, gyalázatból és aljasságból, melyet a liberalizmusra kentek, egy fröccsenésnyit sem engedünk. Ez a mienk, egyedül megmaradt tulajdonunk. Ha már elláttak vele, ne részesítsenek benne másokat is.

Hangsúlyoznom kell a tényt: a liberalizmus uralma 1918. október 31-én szűnt meg. Károlyi Mihály a liberális renddel találta magát szemben, a keresztény kurzus Kun Bélával, nem pedig a liberalizmussal. Innen kezdve a keresztény nemzeti irányzat vette át az uralmat a bolsevizmustól, és változatlanul, Friedrich Istvántól kezdve Imrédy Béláig egy és ugyanaz a szellem érvényesült. Amit akart, alkotott és rombolt, ezért a maga egészében felelős, minden alkotásáért és minden rombolásáért. A lábbeli kezdetben lehetett gyermekcipő és most már csizma, de aki benne jár, a gyermek és férfi kezdettől fogva ugyanaz. És nem járja, hogy a húsz esztendős ma sárral dobáljon tizenöt, tíz és öt esztendős saját magára, mintha nem is ő lenne az, hanem tőle egészen idegen, valósággal ellenség, akitől számon kell kérni nemzetrontást, korrupciót, silány önzést és — liberalizmust, melyet vád szerint álnéven és álarccal táplált és élesztett.

Könnyű kimutatni, hogy amit a kommunizmust követő tizenkilenc esztendő kezdett és folytatott, szakasztott ugyanaz, ami most a közéletben egyfelől uralkodik, másfelől tombol. De semmiképpen nem ugyanaz, mint ami a liberalizmussal megbukott. Erre lehet rákenni, hogy egész történelme benne van a Compassban, minden vezető politikus igazgatósági tag volt és bankvezér akart lenni. 1919 után? Ha ketten csinálják ugyanazt, mondják ugyanaz. A Compassban a nevek rohamosan nem apadtak, hanem megváltoztak, és a zsidó nevek helyébe keresztények kerültek, Isten ments, nem a tantiémekért, hanem az eszméért és elvért. Az elv: megtörni a zsidók gazdasági uralmát, és a keresztülvitel természetes módja: a zsidó pozíciók betöltése nem zsidókkal.

Akiket most csáklyásoknak, lomtárba való öregeknek és terméketlen okoskodóknak mondanak, és rájuk is fogják, hogy mindent csak a profitért csináltak: hittel, odaadással ezt az eszmét szolgálták, és ellene fordulván az utcai pofozásnak, csöndben, kitartóan és békén az életereket vagdosták keresztül. Ők a csendes, de cselekvő antiszemitizmus munkásai voltak, és az eredmény nem éppen dicstelen. Ami most befejeződött, alattuk szökkent kalászba, és az ő halhatatlan érdemük, hogy a zsidótörvény már nem talált tennivalót az állami és községi közigazgatásban s az azoktól függő intézmények területein, ahol pedig lelt volna az úttörők munkája nélkül.

Ha nemzeti érdek, hogy most a gazdasági pozíciókat is másképp töltsék be, nem volna szabad vádat kovácsolni, hogy az elődök már törvény nélkül is megtették, és nem éppen ügyetlenül vezették be ezt a folyamatot. Nem, nem hagyhatom szó nélkül, hogy ami most elkövetve érdemdús nemzetmentés, néhány évvel előbb aljas Compassba törtetés lett volna, melyért zsidónak szánt lámpavas jár. Keresztények voltak, keresztény politikát szolgáltak, a liberalizmust a jelentéktelenség és gyalázat odújába kergették és a nemzeti eszmét…

Itt hadd álljak meg. A nemzeti eszmének volnának ezek az öreg csáklyások, ha nem árulói is, de renyhe elhanyagolói? Az odúból, melybe kergették, felhörög a liberalizmus; a közelmúltatokat pedig tiszteljétek, mert ez is a tietek, mint a letelt tizenkilenc esztendő minden gondolata és cselekedete. Ők írták alá Trianont? Igen, de 1938-ig ti is tűrtétek. Viszont ők találták ki a halhatatlan jelszót: nem, nem soha! Ami nélkül most nem lenne 1938. Ők sandítottak mindig a nyugati demokrácia felé és verték szolgailag a mellüket: csak békés eszközökkel? Viszont ők voltak, akik megkeresték és megtalálták az összekötő szálat a fasiszta Olaszországgal, és a nyugati demokrácia világához tartozott akkor Németország is. Nemzeti érdek volt nem szembenállni sem Francia- és Olaszországgal, sem a demokrata Németországgal. Az ő idejükben nem lehetett Münchenben összeülni négyes konferenciára, csak tartani a történelmi jogot és időleges békéért nem adni oda ezt egy tál lencséért. Nem is adták oda. Nemzeti vonatkozásban ne nyúljanak ezekhez a lomtárba valókhoz, mert rút nemzetgyalázás akárkikre is ráfogni, hogy lett volna idő és lettek volna magyarok szemben a magyarság ideáljaival; és most, mikor a kocka el van vetve, a nemzet kebelében volnának mások is, nemcsak hazafiak. Az odúból a gyalázat és piszok köpenyével borítva a liberalizmus is belekiáltja a világba: a nemzet jussát pedig nem hagyjuk.



Igen, a szociálpolitika, melynek szüksége most napiparancs. Itt már azt kell mondanunk: ezt a hibát vagy bűnt mi vagyunk illetékesek váddá avatni, nem pedig a ma urai, akik e váddal szabadulnának a felelősség alól, mely őket mint a lefolyt két évtized oszthatatlan és egy lélekre valló mai képviselőit éppúgy terheli, mint a régebbieket. A szociális helyzet, mely égbekiált, ezalatt a húsz esztendő alatt fajult el, a keresztény nemzeti korszak elején még volt meg. Húsz esztendőn keresztül mi voltunk, akik a politika végzetes hibáit és tévedéseit feltártuk. Jogunk és hivatásunk volt, mert szembenálltunk ezzel az irányzattal, nem pedig mögötte ültünk és helyeseltünk volna. Ez a rendszer az étatizmuson kezdte: mindent alárendelni az államnak. Ennek az elvnek oltárán költöttek el nemzetközi kölcsönt, bocsátottak szélnek tisztviselőket, tenyésztették ki a szellemi proletariátust azzal, hogy állásokat be nem töltöttek. Ezzel a politikával mértek mindent az államháztartás egyensúlyához, és tagadtak meg minden gazdasági és társadalmi szükséget — fedezethiány címén. Az egyensúly érdekében apasztották a fizetéseket és emelték az adókat, a fedezet hiánya miatt szüntették meg a legelemibb beruházásokat, és egyre csak az államháztartás egyensúlyát gondozva jutottak a nyolcvanmilliós deficithez, és adóval, megkötésekkel, erőelvonással sújtva minden magánvállalkozást, teremtettek olyan társadalmi nyomorúságot, szellemi és fizikai munkanélküliséget, mely végül, mint minden nyitott seb, önmagából váltotta ki védelmét: a szociális politika forradalmi követelését, melyet új evangéliummá avatott a kormányrendszer.

Az étatizmusnak, az államnak a társadalmat kiélő és sorvasztó rendszernek nem volt ellenzéke a keresztény nemzeti politika kebelén belül. Az étatizmus a keresztény nemzeti gondolatnak egyetemes vezérmódszere volt, ebben élte ki magát, ebben látta a háború utáni Magyarország megváltását. Miért ne valljuk be bűnünket, miért ne hivalkodjunk vele? Ennek az újságnak minden száma tanulsága, hogy a költségvetés pénzhez tapadt materializmusával szemben mi hirdettük lelkünk szakadtáig, hogy fordítva: a társadalom életképességére kell építeni az államot, a társadalmat pedig munkaereje igénybevétele útján lehet életképességben megtartani. Nem az a fontos, mennyi a pénzünk, mert kevesebb van, mint kell, hanem a munkaerő felhasználásával kell több pénzt csinálni a munkás és az állam számára. Munkaerő pedig bőven van, mutatja a munkanélküliek ijesztő tömege, melynek értékeit minálunk éppoly esztelenül elpocsékolták, ahogy Brazília az eladatlan kávét fojtotta tengerbe, a túlsok búzát pedig odaát fölégették, hogy ne csináljon árlenyomó hatást az eladhatóra.

A múltnak ez a kritikája a mienk, és nem engedjük át a mai irányzatnak, ha gyakorlásával szabadulni akar a tegnap felelősségétől. E múlt nélkül nem lenne szociális probléma, melyre büszkék mint megoldásra vállalkozók, és bűnül róják fel azoknak, akik szervesen hozzájuk tartoznak, de megtették őket ellenségüknek. Megtagadván a múltért és jelenért való felelősségüket, egyszersmind szabadulnának a vetélytárstól is. A lefolyt tizenkilenc esztendő egy és oszthatatlan rendszer, melynek csak a liberalizmus eltiprására volt jogosultsága. A többi mind az övék, a többi mind — ők maguk.

Az eltiport liberalizmus pedig nem enged át a mának semmit a gyalázatból, mellyel őt illetik, és gyalázattal tetézetten, az alvilágból, melybe üldözték, ordít kifelé: a magyar gondolat, a magyar jog, a magyar jövő a mienk is, ebből nem engedjük magunkat kirekeszteni. Önmegtagadással, verejtékkel és vérrel szolgálni a mi jogunk is, mert az odú, ha oda száműztek, szintén a hazánk.

     Már nem tudom, beszédben vagy cikkben olvastam-e: eddig dolgoztattak, ezentúl ők fognak dolgozni. Az ilyen kis mondatok többet tartalmaznak méternyi körmondatoknál. Valósággal világnézlet, hogyan képzelte az ingnélküli egyszeri zsidó az orosz cárt: inget húz, inget levet reggeltől estig. A mondás mondója vagy írója viszont úgy képzeli a mai zsidót és holnapi önmagát, hogy dolgoztat, holott most ő dolgozik. Ezentúl majd egyre csak váltogatja az ingeit.

Meg fogja tanulni, hogy a zsidó helyén ülve neki is dolgoznia kell, de addig is arra tanítja hallgatóit vagy olvasóit, hogy a zsidókérdés elintézése után vége annak az időnek, mikor neki dolgoznia kellett. Volt idő — hála Istennek, röviden tartó —, mikor a konyhalány úgy képzelte, ezentúl ő fog ágyban reggelizni, s a nagysága mossa el az edényeket. Oroszországban meg is tették, hogy az arisztokrata hölgyekkel sepertették a pétervári utcákat, és hogy a gaudium annál nagyobb legyen, télvíz idején kivágott estélyi ruhában és báli cipőben.

Ma emberségesebbek vagyunk, de ez a szólás a dolgoztatásról egészen komolyan vallja, hogy a zsidó ügy egyszerű helycseréje a dolgozóknak és dolgoztatóknak. Az ember beül az igazgatói szobába és dolgoztatja a tisztviselőket. A tisztviselő leül az asztalához és dolgoztatja a munkásokat. A munkás odaáll az esztergapadhoz és pofonvágja az inast. Aki dolgoztatott, természetesen zsidó volt. Az igazgató is, a könyvelő is, és aki dolgozott, keresztény. A lerázandó iga: a munka. Az elfoglalandó hely: a dolgoztatás. Nem zsidókérdést írok most, hanem az ellenkezőjét. Valamiképpen a bekövetkezendő helycserére elő kellene készíteni a jövendő dolgoztatókat, megértetni velük, hogy nem aranytojó kakasról van szó, aki annak tojik, akinek birtokába jut, hanem a dolgoztatás sokkal súlyosabb munka, mint dolgozás. Lám, a miniszter a legfőbb dolgoztató és az iktatódíjnok hivatalos ideje lejártával hazamegy, a miniszternek ellenben sem éjjele, sem nappala. A portás — őt szokták szembeállítani mint keresztényt a vezérigazgatóval, mint zsidóval — naphosszat szolgálatban van, de órákon át nincs dolga, míg a párnás ajtók mögött a vezérigazgatónak lélegzetnyi pihenője sincs. Az altiszt takarít, és hivatalos idő alatt csengetnek rá. De amíg csengőt nem hall, minden munka nélkül ül az előszobában.

A kereskedősegéd reggeltől estig áll a pult mögött, aztán hazamegy. A főnök úr ugyanezt teszi, de időközben és előtte meg utána gircel a vámhivatalban, hatóságnál, adófelügyelőségnél, küszködik az áruszerzéssel, számlálgatja, mikor esedékes a váltó, honnan szerzi meg a fizetéseket, mivel fizeti a házbért, villanyt és adót, aminek meg kell lennie, ha napokon át vevőt sem lát és a bankban kimerült a folyószámlája. Ha a vevő keres valamit, ami nincs, ha tele a raktár azzal, ami senkinek sem kell, ez az ő baja mellett az ő hibája is, és a legsúlyosabban ő lakol, aki a többit leteremtettézi az elkövetett mulasztásokért. Őt a kár teremtettézi le, olyankor is, mikor nem benne volt a hiba.

Utam naponta elvezet egy cipőműhely előtt. Nappal ott ül a mester három legénnyel, késő este pedig egyedül, és dolgozik térdszíjjal, dikiccsel és kalapáccsal. Ő a mester, az önálló iparos, aki dolgozik, mint a legény, és amellett lohol munka után, hogy legyen mit dolgoztatni. A munkás, ha leteszi szerszámát, megkereste kenyerét. A gazda, ha leteszi a szerszámot, verejtékezik a gondtól, hogy megadhassa munkásainak a megszolgált kenyeret. Az iparos is dolgoztató, és több munkával jár, mint a neki dolgozónak a dolgozás.

Biz ezek elemi dolgok, mint például, hogy ingyen a halál sem adja, mégis van foganatja az ingyen föld ígérgetésnek, és akit, szegény földmunkást, ezzel fölbiztatnak, álmodik a maga öt-tíz vagy akár ötven holdjáról, aszerint, mekkora adakozó kedvében van a szónok. És számít rá. Hogyne, ami van a földesúrnak, elég, és elég soká uraskodott. Most rajta a sor, a nincstelenen, őt is megilleti. Béres, cseléd volt eddig, ezentúl neki lesz bérese, cselédje, ő pedig, ha kedve tartja, beül a kocsmába vagy végignyújtózik a lócán és pipázva dolgoztat. Dehogy is gondolja így a komoly ember, de hát most tömegekről van szó, amelyek készen kapják a gondolatokat, vágyakat, igényeket és követeléseket.

A polgári társadalomban is új világ kerekedik, társadalmi, kulturális és gazdasági életet újjáteremtenek, világnézleti alapon. Ismétlem: nem zsidókérdést írok, hanem társadalmi, kulturális és gazdaságit. A zsidó mozzanat csak a gomb, melyhez a kabátot varrják. Most a kabát új: új szociális igazság, melynek velejét az új élet igénylőinek úgy hirdetik, ez pedig úgy képzeli, hogy ezentúl ők fognak dolgoztatni, és mások fognak dolgozni helyettük. Akitől ezt a formulát olvastam, éppúgy tudja, milyen híveket szerző hatása van ennek, mint az agrárapostol, aki ingyen földet ígér: nagyobb, mint a többieknek, akik nem lelkesítenek azzal, hogy nem osztozkodásról van szó, hanem többérték termeléséről. Más dolgozik, és én a más munkájából fogok élni — ez a kecsegtető délibáb, ez fog lelkeket és hevít fantáziákat, és hatóerejének mégis az a forrása, hogy a hevülőknek sejtelmük sincs róla, mekkora munka a dolgoztatás. Akik tudják, azokkal nincs baj, azok munkára vállalkoznak, nem dolgoztatásra. Kik vannak többségben — nincs róla statisztika. Bőségesen vannak vezető állásokban nem zsidók — a statisztika is mondja, hogy többen, mint a zsidók. Nem hinném, hogy ezeknek közömbös volna, hogy őket is henyélő nagyuraknak képzelik, és szívesen látnák társakul azokat, akik semmittevőknek nézik őket és ezzel a hittel kerülnek melléjük, hogy parancsolgatásért nagy fizetést kapni ők is tudnak. Nagyon is tudatában vannak, mekkora tudás és tapasztalat kell ehhez az úri parancsolgatáshoz, és milyen fáradtan és idegroncsoltan vetik magukat az autójuk puha ülésére, és ott is és otthon is és álmukban is dolgozik az agyuk, ez a robotra fogott motor, melyet sehogy sem lehet elállítani. A nagy fizetés és előkelő társadalmi rang és jólét nekik is kívánatos, de tudják, hogy csak addig tart, míg melléjük nem kerülnek azok, akiknek csak a nagy fizetés és előkelőség kell. Ők a tudói, hogy helyükön alkotni kell, és ha nem alkotnak, a meglévő is elvész, és oda a fizetés is, az előkelőség is. És tudják, hogy a gazdasági élet egységes szervezet, és akárhol henyeséggel, hozzá nem értéssel gyengítik, az ő munkájuk is értékét veszti. Felekezetileg, fajilag rendben, ha vannak is, mégis csak tiltakozik az önérzetük, hogy léha fizetésfelvevőknek nézzék őket, akikhez a fölpropagandázott csak egyszerűen kerülhet egyivásúnak és egyértékűnek.

A földosztó apostolok ellen föllépnek, az ipari és gazdasági téren akadálytalanul, itt-ott bátorítva terjesztik a dolgoztatók tanát, a dolgozók rabságából való kikerülésével. Bizony szükség volna az egész ország érdekében a másik, a létfenntartó tan hirdetésére: a felelősét, ami a dolgoztatókat jobban jellemzi, és a felelőtleneket, akiknek dolgoztatása amazoknak súlyos hivatása. Tudni és érezni, hogy ezrek sorsa függ a jó vagy rossz intézkedésektől, és ez a felelősség adja meg nekik a jobb módot és magasabb rangot. És nem lehet megállani a nagy vállalatok vezetésénél — a legkisebb műhely vagy bolt is nemcsak az iparos vagy boltos személyes kockázata, hanem felelős azoknak a sorsáért, akiket az ő tönkremenetelük tönkretesz. A dolgoztatás nem állásban elhelyezkedés, hanem felelősség. Isten, haza és ember nevében. Eddig így volt. Ezentúl? Ha csak dolgoztatók lesznek, úgy lehet, nem ők jönnek, hanem a vízözön.

        Kóbor Tamás vezércikke arról, mi az ideológia és mi nem az; megjelent az Ujság 1938. február 13-i számában.



      

     
     Egy magát tudatlannak valló olvasónk kérdi tőlem: mi az az ideológia, amely szóval annyiszor találkozik, és nincs tisztában a jelentésével. Bennem pedig azt a tanult úriembert tiszteli, aki tisztában van vele. Azt kell felelnem: én sem tudom, de meg fogom magyarázni.

Hát ideológia például az, ha valaki fazekat hord a fején kalap helyett és úgy vélekedik a fazékról és a kalapról. Minden bevett okoskodás, mely ahhoz fűződik, hogy a fazékban főznek és a kalappal köszönnek, fölfordul, anélkül, hogy akár az egyik, akár a másik a maga mivoltában megváltozott volna. Hát ez ideológia.

Vagy beáll a nagy változás, ezentúl a nők járnak nadrágban, a férfiak szoknyában. A nő is, a férfi is megmarad, amilyen volt, de a szoknyalibbenésnek egészen más jelentősége támad, és minden társadalmi bevettség, mely a női és férfi ruházkodás eddigi módjával összefügg, badarsággá válik.

A gyakorlatból való példa: Oroszországban kimondták, hogy nincs Isten. Minden megváltozik, amit Istennel kapcsolatban gondoltak, az Istenhit világában. Az imádkozó embert olyannak nézik, mint eddigelé az Istentagadót. A tisztelet, amely a papot körülvette, csúfondárosságra és megvetésre változik. Az evangéliumi tan az emberszeretetről buta és kártékony eretnekséggé lesz, és a büntetőtörvény sújtó kezétől sincs megvédve. Hát ez is ideológia.

Most már tudja? Legalább sejti. Talán világosabban lát, ha rámutatok arra: mi nem ideológia.

Bizonyára olvasta az Ujságban Winston Churchill csütörtökön megjelent cikkét a nagyhatalmakról és a kis országokról. Rámutat egyik oldalon a fasiszta-horogkeresztes, másikon a kommunista ideológiára, melyektől Francia- és Angolország egyaránt távol áll. Ellenben ott „úgy vélik, hogy a kis népeket nem taposhatják el az erősebbek. Úgy vélik, hogy a civilizációnak minden társadalomban magában kell foglalnia a mindenkori kormány bírálatának jogát: a szólásszabadságot, a sajtószabadságot, a gondolat szabadságát, a vallás szabad gyakorlatát; ki kell, hogy zárjon mindenféle faji üldözést.”

Hát ez nem ideológia a másik kettővel szemben, hanem egyáltalában nem ideológia. Ez a fölfogás a fazékhoz, mely a konyhában szolgál, és a szoknyához, melyet nő visel, tartozik. És nem alakították a hitet, hogy van Isten, hanem kinőtt az Istenhitből. Ez a fölfogás nem építőállvány, melyhez az épülő háznak hozzá kell nyomorodnia, hanem a meglévő ház körül emelkedik, ha tatarozni kell. Ez a fölfogás természeti igazságként él elmúlt évezredek gondolkodásában, és alapja vallás kezdetétől fogva az emberi érzelemnek. Nem találta ki, nem gondolta elsőnek senki. A legvadabb korszakban, ha az erősebb nem ölte meg foglyát, kegyelmet gyakorolt, melyért hála illette és jól esett neki, hogy most nem öl, holott ölhetett volna. Az emberi közösségnek fölismerése nem elmélet, hanem a tény látása, hogy ugyanolyan formájuk van, azonosak az életfeltételei az összes embereknek és nagyjában azonos az életmódjuk is. A világ minden tájékán és az idő minden pontján ugyanaz a megismerés volt az elmélkedés gyümölcse, és a zsidó Egyisten erkölcstana kétezer év óta a kereszténység világában éppoly egyetemesen elismert, mint Allah vagy Buddha világában, és Konfucius is hirdette, amit Platón és Kant. Ez a fölfogás az emberi tökéletesedés végső fokának számított, és ami ehhez a fölfogáshoz fűződött, volt az út, az igazság és az élet.

A fejlődésnek nincs végső foka, de kell, hogy minden kor, mely egy fokkal feljebb állott, át legyen hatva a meggyőződéstől, hogy ennél feljebb már nem lehet jutni. A XIX. század is ebben a hitben fejezte be tartamát és ismerte meg tévedését. Nincs a fejlődésnek végső foka, mert az út mindig feljebb vezet, és minden jó megnyitja a kilátást a jobb felé, és minden sok érezteti, hogy nem elég. De a jobbat és többet maga fölött kereste, és íme, a huszadik század megtalálta volna maga alatt. A barlanglakó husángostól a mai emberig a változás következetesen hegynek fölfelé visz. Az izomerő fölényével kezdődik, az erősebb kötelességéig a gyenge iránt végződött. Az emberi ész diadalmaskodott a fenevad testi erején, és az első bunkótól fogva mind a mai napig az ész vezeti az embert, amellyel trónra emeltük az igazság fogalmát és a gondolkodást, mely felismeréséhez vezet. Az ész osztotta két részre a helyüket változtatók világát: emberre és állatra, és törekedett arra, hogy a különbség kettőjük között minél nagyobb legyen. Közösségi érdek az emberrel szemben szüntette meg a rabszolgaságot, és vezetett emberi színkülönbség címén való emberértékelés tagadásához. Olyan ténynek vettük a gondolat szabadságát, mely állati sorból emelte ki az emberiséget, hogy teljes joggal végleges alapnak tekinthettük, melyről letérni nem is lehet, annyira természetileg és erkölcsileg adottnak mutatkozott. Még nincs meg mindenütt, de meglesz mindenütt. Sőt meg is van a kívánságban és követelésben az egyetemes jogcímen, hogy mindenki ember, tehát az eszével él úgy, mint az állat az ösztönével.

A XIX. század nem abban tévedett, hogy elbizakodva vallotta volna, hogy nincs tovább, mert minden kész és tökéletes, hanem el sem tudta képzelni, hogy fejlődése elért fokán túl az ész önmaga ellen fordulna. Hogy eljutván Kantig, a tiszta ész betetőző uralmáig, fölébe kerekednék egy vele merőben ellentétes tényező: az érdek. Az érdeket mindig hozzámérik az igazsághoz, és bekövetkezhetett korszak, melyben az igazságnak kell igazodnia az érdekhez. Hiszen ezen már régen túl volnánk, és most visszahullva ide, előbbre jutottunk volna? Az igazság egyetemesnek hitte magát, az érdek tudatosan elkülöníti magát a többi érdektől, és míg amaz eszmeileg az emberiség egységéhez vezet, ez természete és elhatározása szerint az érdekek harcát jelenti, melynek győzelmét a nyers erő dönti el. Középkor, ókor, őskor… egyaránt eszünkbe juthat, ha a huszadik század, fejlődés, tökéletesedés? A biológia szerint a magzat az anyatestben egyénileg átmegy az emberi nem kifejlődésének összes változatain, míg mai emberként napvilágot lát. A tiszta ész sohasem gondolhatja, hogy a magzatot világra segítse kopoltyús állapotában és magasabb rendűnek vélje, ha ezen túl minden ember kopoltyúval folytatná életét.

Szakítani az igazsággal, vezető elvvé tenni az érdeket — hát ez ideológia. Egy már túlélt fejlődésfokot visszahozni embereknek, akik már nincsenek ezen a fokon, gondolat, mely elvégre megvan, ha megszületett, de nem érvényesíthető szervesen csak úgy, ha a mai embert is visszafejlesztik, hogy a kettő összhangban legyen. Egy gondolat, mely nem illeszthető be a mai ember lelkébe, tehát át kell nevelni, hogy beleolthassák. Ehhez a neveléshez nem elég nádpálca a tanító kezében. Ehhez korbács, szurony, börtön kell azok számára, akik nem gajdolják föl a leckét. Főképpen pedig kell, hogy ellenvélemény ne legyen. Legelső célszerű lépése eltiltani és bűntettnek megtenni a külön gondolkodást. Második: minden tudománynak és gondolkodásnak elé kell szabni az eredményt: nem szabad más megismeréshez jutni, csak hivataloshoz. Nem igazság, ami nem ezt igazolja be. Talán ebből valaki meg tudja majd határozni az ideológia fogalmát. Életnézlet, mely rászorul az erőhatalomra, hogy beigazodjék. És ahány hatalom van, annyiféle életnézlet kényszeríthető a hatalma körébe esőkre, abban a hiszemben, hogy kellő idő múltán mindenki már olyan lesz, hogy kényszer nélkül is vallja a tant, mást nem is ismervén és újabb már nem születvén. Művilág, mely számára műemberiséget kell tenyészteni, mert a réginek nem kell. Hát az, ami a réginek kell, nem ideológia és nem tehető le a hitről, hogy mégis csak az érvényesül, ami annak az emberiségnek kell, amelyik van és nem annak, amely állítólag lesz.

        Kóbor Tamás vezércikke a reformnemzedék forradalmi indulatáról és a liberalizmus védelméről, az Ujság 1935. március 3-i számában.



      

     
     Forradalmi leheletet érezni a reformnemzedék vigadói gyűlése felől, noha betű szerint elhihető, hogy nem akarnak forradalmat. Amit célul kitűztek, valóban távol áll minden forradalmiságtól. Az elme tiszta és fegyelmezett, de a lelkiállapot független tőle. Ez telítve van elkeseredéssel, saját sorsának igaztalan és méltatlan alakulása folytán, türelmevesztett, asztalraütő indulat ragadja és lobogó harag azok ellen, akiket méltatlan és immár elviselhetetlen sorsa okozójának tart. Terméketlen ifjúság, mely az öregség széléig tart, férfikor várományosan, míg a halál helyet teremt számára és akkor is előnye van másnak, akinek összeköttetései vannak. Az ember tisztának és alkotóképesnek érzi magát és henye nyomorban veszkődik. Különb-e a másik, aki miatt fölösleges? Nem, az a másik igazságtalanság kedvezményezettje. Ne kívánja senki éhes embertől, hogy békén nézze a mások lakomáját. Ez a rend nem az igazságé, ennélfogva gazság, kapzsiság és gonosz önzés. A kapzsiak, gazok és önzők sérthetetlensége volna a világrend erkölcse? Soha. Le kell számolni ezzel a világgal! És mi a pillére ennek a világnak? A liberalizmus. Pokolba vele!

Nem akarnak forradalmat, de csak azt fogadják be és ismernek el, ami ezzel a lelkülettel összefér. Ezért hiábavaló vitába bocsátkozni, kutatni, miben van, miben nincs igazuk és főképpen meddő rávilágítani, hogy amit ők akarnak, azt mindenki akarja, legeslegfőképpen pedig a liberalizmus. Való tény: majdnem összes célkitűzéseik liberálisak és demokratikusak, de a liberális demokrácia lelkiállapota nem azonos az övékével. Az elkeseredett ember ugyanezt mondva a fejéhez vágja a világnak, amit a nyugodt, kényelmes tárgyilagossággal vele közöl.

Kezdetben vala a liberalizmus, ez szülte a demokráciát, ennek gyermeke a szociáldemokrácia, amely viszont elvetélte a bolsevizmust. Rádió hangján tanítják ezt és oly logikus, hogy első hallásra megérti és magáévá teszi. Hogy nem igaz? Mellékes. Az elégedetlenség és világgal meghasonlottság igaznak fogadja el. Hiábavaló a tény, hogy nálunk volt liberalizmus és megbukott Kun Béla, ellenben Oroszországban nem volt és Sztálin ma erősebb, mint valaha. Hogy szerte a világon nemzetietlen elemek terjesztik? Ne is szólj arról, hogy a világon nincs is ma más, csak nacionalista állam, és ezek mind kezet fognak a bolsevizmussal és segítségére siettek, mikor rövidesen és biztosan kiéheztethették volna. Nacionalista üzletkötések nélkül ma nem volna szovjet, és maga ez a szovjet is vérvörösen nacionalista. Tanát bevinné a világösszességbe, de határait keményen őrzi és több a katonája, mint valaha a minden oroszok cárjának volt. Hol van ma nem nacionalista állam? Ázsia mélyében, Ausztrália sziklái között, Afrika dzsungeljeiben és Dél-Amerika maláriavidékei lobognak a nemzeti érzésben, mely halált osztogatna és kenyeret szűkmarkúan sem ad az idegennek. Leeresztett vámsorompók és szuronyokkal őrzött határok merednek a szomszéd felé, hirdetvén, hogy ami a vonalon innen van, háromszorosan szent, és ami túl van rajta, ellenség, ha pedig van rá mód: préda. Gyűlölettel mutatva rá a szomszéd gyilkos elfogultságára, legfőbb erénynek érzi magában ezt az elfogultságot. Minden nemzet első nemzete a világnak, és érzése szerint minden más utolsó. Külső jelek és belső logika szerint ez hozott minden bajt a világra, és a szabadulást a bajtól ennek az eszmének önmaga számára való ápolásában látják.

Ezt is lehetne rádión hirdetni, és ebben sem volna több igazság. A nacionalizmus sem ok, hanem okozat. A háború kitörésének napja a nemzetközi jog terén tabula rasát csinált. Minden megállapodás megszűnt és főképpen megszűnt a megíratlan egyezség, hogy a nemzetek az emberiség kultúrmunkáján közösen dolgoznak, a munkamegosztás elve alapján. Ki amihez ért, amire nemzeti jellege hivatottabbá tette, azt csinált és szállított be az egyetemes kultúra kincstárába. A háború átgázolt ezen a munkamegosztáson. Minden nemzet mindent maga teremt ki magából és óvja az ellenségtől, nehogy az is hasznát lássa — vele szemben. Jóval a gazdasági autarchia előtt a hadvezetés elve szerint kialakult a kulturális autarchia, és mikor a háború véget ért, már nem a maga külön munkájában, hanem a többivel szemben a maga külön zárt hadosztály tudatában érezte magát nemzetnek a nemzet. Nemzet az egyik, idegen a többi. Támasz a mi erőnk, támadó az idegené. Ha a nemzeti érzés nem alakult volna át ilyen háborússá, a nemzeti sem jelenthetné a magyarul nem is jelölhető nacionalizmust.

A háborúsított és katonásított nemzeti érzés nélkül sohasem alakulhatott volna ki az autarchia, mely gazdaságilag éppoly esztelenség, mint lenne az éhség ellen az ebédlőajtó becsukása. Igaz, más nem ülhet az asztalhoz, de új étel sem kerül rá. A nem nacionalista, hanem nemzeti alapon álló kultúrvilág minden mutatkozó háború utáni baj ellen sietve összefogott. Mennyit vesztettünk? Pótolni kell abból, amennyi maradt. A legpusztítóbb háborúk után ily módon állt be a nagy felvirágzás. A készletek elfogytak, a romokat el kell hordani és újra kell építeni, és tízmillióval kevesebb ember él. Lehet szó munkahiányról? De minden nemzet sáncot ásott maga köré és ráfeküdt arra, amije volt, és nem jutott ahhoz, amije nincsen. A készlet így tovább tart, de ha későbben is, mint a szomszédé, kérlelhetetlenül elfogy.

Az embernek pedig nincs más kül- és más belpolitikai lelkülete. Ami a nemzeteket autarchiába sodorta, belül a nemzetben is autarchiát teremt. Ipar és mezőgazdaság, vállalkozás és szellemi munka, munkás és munkaadó, háztulajdonos és lakó, férfi és nő a maga érdeke talajára vonul vissza és védi a magáét, amiből semmit sem ad és nyúl a másé után, melyet gátlás nélkül magáévá tenne. Szervezkedés a zárt különérdek alapján, ez ma társadalmi kötelező erény, és jaj annak, aki ellene vét. Külön századok ezek, besorozva zászlóaljakba és ezredekbe. A gondolkodás át van itatva katonai fogalmakkal és metaforákkal, és mivel a katonaságnál természetesen adódik az egyetlen legfőbb vezér, kinek mindenki engedelmeskedni tartozik, a militarizált gondolkodású polgári életbe is bevonultak az eddig csak katonai erények: vak engedelmesség, a mozdulatok fegyelmezett véghezvitele. Minden, ami hadszervezetben helyes, bekerül a polgári életbe, éppen csak a gulyáságyú nem. Az élelmezés megmarad polgári, egyéni feladatnak.

Mi lenne az egy vezér alatt fegyelmezett hadseregből, ha az egyik tábortűznél gulyás illatozna, a másiknál pedig csak a maró füst? Ami a polgári életben. Az étlenek felzúdulnának az étkezők ellen és hiábavaló minden okoskodás és magyarázat. Tény, hogy az egyiknek van, a másiknak nincs. Ebbe senki az éhezők közül bele nem nyugodhatik és senki, aki igazságos és gyakorlati, nem kívánja, hogy nyugodjék bele. Ezen az állapoton változtatni kell. Jelszó szerint: hogy én éhkoppon maradt is jussak kenyérhez, indulat szerint pedig: én üljek a bogrács mellé, ahonnét a másikat elkergetem. Kár magyarázni, hogy a tőke nem tolvaj, s a nagybirtok nem préda. Akinek a tőke nem ad, aki a nagybirtok miatt nem juthat fél telekhez sem, ellenségnek, kártékonynak, elpusztítandónak érzi. Aránytalanság, egyenlőtlenség, igazságtalanság és közveszedelem, mert az aránytalanság felborítja az egészet. Ez nem maradhat így, ide reform kell!

Számít-e valamit is, hogy ez a reformkövetelés, ha gyakorlatira fordítják, éppen azokhoz vezet, akik ellen szánták? Liberalizmus, szocializmus, bolsevizmus. A népi politika, mely most az élen halad, Ausztriában az antiszemita Karl Lueger, Budapesten a liberális demokrata Vázsonyi Vilmos kisemberét fedezte fel. A kartellek, nagyipar, profit elleni felkelők jóval előttük a kiirtandó szocialisták voltak. A tőkének és egyéni gazdálkodás anarchiájának pedig a világveszedelemnek érzett bolsevizmus vet véget. Liberalizmus, szocializmus, bolsevizmus egymással legalábbis oly elkeseredett harcban áll, mint a nacionalizmus valamennyiükkel, és amit új útnak néznek új világ felé, csak felszaggatása a régi útnak és újra összerakása az összevissza hányt kövekből.

A rációnak, a lelkületből kikapcsolt gondolkodásnak semmi hatása nem lehet. Innen való, hogy az egyes célok ellen a józan észnek sem lehet kifogása, a maga összességében pedig az egész képlet tele van ellentmondásokkal. Új világba rohannának előre és nem veszik észre, hogy voltaképpen a régit akarják visszahozni — ők is, mint a liberális demokrácia, a réginek aránytalanságait lefaragva, mint a régi szocialisták és a régi nemzetit akarják megóvni a Lenin kaptárrendszerétől.

Ezt nem lehet magyarázni, csak annak, aki magyarázat nélkül is átlátja. Aki nem látja át, azt forradalmi hevület ragadja magával és harcon és barrikádokon át rohan előre a múltba, ahová hamarább érne, ha vállvetve menetelne azokkal, akiket indulata szerint ki kell irtani.

        Kóbor Tamás vezércikke az Ujság 1935. június 14-i számának címoldalán, a Winchkler István kereskedelmi miniszter elleni rágalmazási per kapcsán a keresztény gazdaság és a zsidóság elleni közhangulatról.



      

     
     A tanúk egyhangúlag és a beavatottság illetékességével bizonyították, hogy Winchkler István kereskedelmi miniszter nem zsidósította el a kereskedelmet, sőt ellenkezőleg: a nem létező keresztény exportot ő teremtette meg. A vádlott e vallomások súlya alatt megtörve elismerte, hogy valótlanságokat állított, és bocsánatot kért. E férfias bocsánatkérésre nemcsak a miniszter állt el a pör folytatásától, hanem az ügyész is. Szép jelenet volt. Nem Winchkler Istvánról van szó, sem az ügyészről, sőt a vádlottról sem. Csak a jelenségről, hogy rágalomszámba megy, hogy a miniszter kedvez a zsidó kereskedőknek. Rágalom jogi értelemben az, ami valódiság esetén közmegvetésnek tenné ki a megrágalmazottat. A közmegvetés súlyos valami. Nem Winchkleren áll, sem az ügyészen, mi tehet ki valakit közmegvetésnek. Ezek csak tudják, mi az, de nem tőlük függ, hogy legyen. Kedvezni a zsidó kereskedőknek ma alkalmas arra, hogy az illető közmegvetésben részesüljön. Ennek a kereskedelmi miniszter nem teheti ki magát. Ő nem állhat elébe a közmegvetés veszedelmének, tehát tiltakozik a vád ellen, és bírói ítélettel pecsételteti meg alaptalanságát.

Miniszternek egyáltalán nem szabad elfogultnak és részrehajlónak lenni. De a közmegvetés vélelme nem azzal jár, hogy részrehajló az egyik iránt a másik rovására, hanem a zsidón van a hangsúly. Hiszen a tanúvallomások teljesen rehabilitáló voltát az döntötte el, hogy ellenkezőleg. Keresztény export nem volt, és íme most van. A nem zsidónak előnyben részesítése érdemként domborul ki. Amaz közmegvetést, ez közelismerést jelent. Pedig mind a kettő a köteles tárgyilagosság ellen egyaránt vétene, ha úgy volna.

Nem éppen meglepő, még kevésbé újság. De ennyire sűrítve még nem mutatkozott mint beivódottság a politikai etikába. Nem merült fel sehol a kérdés: hát zsidóban nem nézni a zsidót, a kereskedelemben nem törődni a felekezetiséggel rágalom volna, mely ellen bírói elégtételre és védelemre van szükség? A polgárban nem nézni a zsidót, sértő ráfogás, nézni benne a keresztényt köteles érdem? Az ország harsog az antiszemitizmustól, a politika dupla hangsúllyal nyomja meg a keresztény jelzőt, különbözteti meg a magyar polgárt a magyar fajtól, a hivatalokban természetes, hogy ott zsidónak nem lehet íróasztala, gyárakban, irodákban most szedik ki alóluk a széket oly tempóban, melynek meggyorsítását az iparügyi miniszter melegen sürgeti. Ezt mindenki tudta eddig is, mint politikai irányzatot. De ebből a pörből kiderül, hogy már erkölcsi parancs. Ellene véteni közmegvetéssel jár, a vád hangoztatása arcba kergeti a vért, mintha becsületében támadtak volna meg.

Keresztény politika a keresztény Magyarországon? Helyeslően és lelkesen hallja a magyar zsidó is ezt a jelszót, a Zichy Jánosok és Ernszt Sándorok értelmezésében. Szerintük a keresztény jelző nem emberekre vonatkozik, hanem életfelfogásra. Istenben való hitet, az erkölcsnek vallásos értelemben érvényesülését, tisztességet, jóságot és igazságot, törvénytiszteletet és hazaszeretetet, amire kötelez mindenkit és részesül bennük mindenki fajra, felekezetre való tekintet nélkül. Politika, mely keresztény felebaráti szeretettel a szegények szenvedéseit enyhítené és mindenkinek a munkáját emberi megélhetéssel fizetné meg. E remek, keresztény meggyőződésű uraknak sejtelmük sincs róla, hogy hitük hirdetésével csillogó spanyolfalat állítanak annak a politikának, mely fittyet hányva az erkölcsi tartalomnak, éppen a vele ellentétesnek az érvényesülését szolgálja. Csak a fajt, csak a felekezetet nézi, csak az embert, akit ki kell szorítani, a nemes keresztény jelző pártfogása alatt, mely az ő felfogásukban jelzőből jelszó lett.

Ennek a lapnak nincs felekezete, csak iránya, meggyőződése, a lelkes magyar szabadelvűség, mely kincsnek, nemzetéltető erőnek érzi az emberi vívmányokat, melyeket meg akar óvni egy hitem szerint múló áramlat romboló hatásától. A lapnak nincs felekezete, nekem van. És vallásom megóv a rágalom vádja ellen, hogy a zsidósággal tartok. Jogom és kötelességem hatszázezer magyar polgár mellett szót emelni, kifejezést adni a gyötrő érzésnek, mely kénytelen némán tűrni lenézést, megvetést, kenyerében megtámadottságot és főképpen a kiközösítettséget mindenből, amiben élni akar, mert magában érzi: a nemzethez való tartozást és hazaszeretetet, mely nem langyosabb, mint bárki másban. Szóvátenni a meggyalázottságot, hogy hatszázezer ember ártalmas elemnek minősíttessék, s csak azért kell őket megtűrni, mert törvény gátolja, hogy egyszerűen kitegyék nemzetből, hazából, jogból és megélhetésből.

Mégsem vállalom, hogy mint érdekelt egyén és szűkebb sorsközösségű álljak a betű nyilvánossága elé. Nem élek az érdekeltség immunitásával, mikor tiltakozom a tétel ellen, nem antiszemitának mondani valakit rágalom. A tiltakozással annak a hallgató sokaságnak tartozom, mely valóban nem az. Sokkal többen vannak, mint a hatszázezer kipécézett és éppoly érdekeltek, mint ezek. Mert nekik is lapulniok kell. Ha nem is üvölteni a farkasokkal, de nem árulni el, hogy nem farkasok. Olyannak tűnnek, mintha nem léteznének, mert egy millió hallgató sem biztosít csendet egyetlen lármázó ellenében. Ha szólnának, megtudnák, hogy nem is kellett volna hallgatniok. Mellettük vannak azok a milliók, akiknek nevében a hangosok rikoltnak. A parasztság, mely jámborul eljár templomába, ott kereszténynek érzi magát és békességben él a zsidajával. Mellettük a tízezrek, akik megbecsült barátságot tartanak zsidókkal, akikhez egy életfelfogás azonossága fűzi és a megismert érték becsülése tartja össze. Ezek is elnyomottak, mert nem mernek megmutatkozni. Rájuk is nehezül a kisebbrendűségi érzés. A mai világban nem tartják őket jó keresztényeknek, és elvégre békességben szeretnek élni, feleségük, gyermekük van, és szinte közhiedelem, hogy már a zsidó szomszédság is súlyos kockázattal jár.

És síkra kell szállnom a magyar közgazdaság védelmére, melyből valamennyien élünk és melynek élni mindnyájunknak nemzeti hivatása. A kapitalizmus, ipar és kereskedelem azért van kitéve ostromnak, mellőzésnek és rágalomnak, mert zsidónak nézik és a zsidót ütnék benne. A vezető politikusok váltig hangoztatják, hogy Magyarország nem tudna megélni pusztán mezőgazdaságából. Minden gyűlölet azok ellen a gazdasági tényezők ellen fordul, melyek nélkül az ország nem tudna megélni. A tőke ellen, amely nincs, az ipar ellen, melynek bűne, hogy oly nagyra fejlődött és fölszívja azokat, akik a földnek már túlterhelői. Ugyancsak mert a zsidót látják bennük és mögöttük. A zsidó az a légy, melyet az ember homlokán baltával ütnek agyon.

Ha ez mind valótlanság lenne is, mégsem volna rágalom. Hiszen zsidóellenesnek mondja őket.

        Kóbor Tamás vezércikke a parlamentarizmusról, az alkotmányra hivatkozó nemzeti szocializmusról és a szabadelvűség határairól; megjelent az Ujság című szabadelvű napilapban, 1938. november 13-án.



      

     
     Komoly nacionalista írással állván szóba, előre kell bocsátanom: ha nyilas részről hallanák, becsületsértés lenne, de innen mondva a legnagyobb tisztelet megadása a kijelentés: ennél szabadelvűbb felfogás alig nyilatkozott még meg.

Azt mondja: ahelyett, hogy föltevésekből indulnánk ki, állapítsuk meg a tényeket, ki és mi mellett áll a közvélemény. Ha igaz, hogy a nemzeti szocializmus mellett, haladéktalanul adjuk át nekik a hatalmat. Nem gondolhatok mást: ez a parlamentarizmus ortodox értelmezése úgy, ahogy a szabadelvűség értelmezte, a francia forradalomban kivívta és negyvennyolcban Magyarországon meghonosította. A többségi elv, melynek a kisebbség aláveti magát mint az egész nemzet akaratának. Ez az a szabadság, mellyel a liberalizmus választások útján a nemzetnek biztosítani akarta, hogy a saját kívánsága szerint kormányozzák. S mellesleg mondva ez az, ami szerint a nemzetet soha nem kormányozták, a megújhodás első korszakán kívül. Ha pedig a nemzeti szocializmusra alkalmaznák és annak valóban többsége akad, akkor föltétlenül az utolsó eset, mert megismétlődésére már nem volna alkalom.

E vitában nem dől el semmi, mert merőben elméleti és ezért megyek bele. A Felvidék visszafoglalásának egyetemes mámorában élünk, s gyakorlati politikával ezt megzavarni ma sem időszerű. De elmélkedni lehet, az senkinek nem árt, mert senkinek nem használ. A dogmatikusan szabadelvű parlamentarizmus mint elvont tétel áll az összes pártok fölött, és nem adhat mást, mint a lényege: ha a nemzet ura a maga akaratának, akármit akarhat, még a rosszat is. De nincs is benne semmi veszedelem, míg átlátván tévedését, helytelen akaratát bármikor helyesbíteni tudja. Új választás új többséget, új többség új politikát, új politika új kormányt hoz. A parlamentarizmus magában hordja a tévedés vagy rosszaság mérge mellett az ellenmérget is, mely önműködően a másikkal egy időben érvényesíti semlegesítő hatását.

Nemes, szép, okos elgondolás, a biztonság érzetén alapuló, hogy holnap is lesz nap és nyitva az út a fejlődés számára. A parlamentarizmusban semmi sincs megrögzítve, csak a parlamentarizmus maga. Tehát semmitől sem kell félteni a nemzetet, hisz uralma a saját akaratának szabadságával örökre biztosítva van. Nemes, szép, okos elgondolás mind mostanáig, amikor az élelmesség egyet lódít az okoskodásával és az ellen használja fel, ami mellé szánva volt. Naiv elgondolás, mert nem gondoskodik védelemről olyan veszedelem ellen, melyet el sem tudott képzelni. Ahogy a családjogban nincs tétel, mely tiltaná saját magának örökbefogadását, rendészet, mely kimondaná, hogy mindenki csak a saját lábán járhat és kalapját csak a saját fején viselheti, úgy nincs a nemzeti akarat intézményében gondoskodás arról, hogy önmagát el ne eméssze.

Pillanatig sem kételkedem a nemzeti szocializmus őszinteségében, mikor mind szenvedélyesebben hangoztatja ragaszkodását az alkotmányhoz. Hiszen ennek mai lényege a parlamentarizmus, a pártok szerinti szervezkedés, és védi azt a szervező szabadságot, mert ő is párt, melyből többség lehet, és neki is kell a hatalom, melyhez többség útján alkotmányosan jut. De mihelyt kézhez kapta, teljes alkotmányosan többségével kimondaná, hogy ezentúl pedig nem lehet más párt, csak az övé, nincs nemzetakarat, mely az övé ellen fordulhat. Ma szüksége van alkotmányra, hogy eltörölhesse, szüksége van szólás- és sajtószabadságra, míg célt érve el nem kobozhatja, nehogy vele szemben is szolgáljon úgy, mint mellette szolgált. És nincs többé szüksége a saját egy pártja szabadságára sem, ezért feltétlen engedelmességre kötelezi. A nemzetakarat, melynek vakon engedelmeskednie kell — gondolta valaha valaki, hogy a parlamentarizmus ennek a célnak is szolgálatában fog állni?

Mikor Darányi Kálmán alatt megalkották a közjogi törvényeket, már lehetett, már kellett erre gondolni. És megint nem sértő az alkotmánybiztosítókra, ha mondom: ennivalóan liberálisak voltak, mikor a biztosítékot bonyolult választójoggal, főrendiház-egyenjogosítással és a kormányzói hatalom tágításával akarták megteremteni. Megannyi tiszteletreméltó, hatékony, önműködően alkotmányvédő intézmény mindaddig, amíg törvényesen, alkotmányosan valamennyit el nem törlik. Az egyetlen alkotmánybiztosítéktól ellenben fáztak; a magától értetődőnek törvényben kimondásától: a legtörvényesebb úton való törekvés a parlamentarizmus eltörlésére is törvényellenes, és olyan törvény, mely ezt kimondja, érvénytelen. A dogmatikusan liberális alkotmánytisztelet visszariadt a kivétel statuálásától — minden törvény szent, tehát az is, mely az alkotmányt szemétre dobja.



Aki mutatóujját az orrára téve okoskodik, meghökkenhet: csakugyan, ha minden szabad, mihelyt lehetséges, miért éppen a nemzeti szocializmus nem? Ha minden eltörölhető, ami avítt, miért nem a mai alkotmányos rend is, noha ezeréves? Jellemző a mai kor zavaros eszmekörére és gondolkodó módjára, hogy vannak, akik ezt kérdik, és nincs, aki felelne. Pedig a felelet megvan és mindenki lelkében él, aki Szent István gondolatától nem sokallja az ezeréves kort. A legilletékesebb helyről a legegyetemesebb helyeslés mellett jött a megállapítás, hogy a nemzet fogalmába nemcsak a jelen, hanem a múlt és jövő is tartozik. A múlttal tartani kell a hagyományt, az ősök szellemét és tiszteletét, a jövő számára pedig nyitva kell hagyni az utat és megszerezni számára mindent, hogy rajta járhasson. Ez így van, mindenki elismeri, éppen csak nem vonják le belőle a tenyerén fekvő következtetést.

Ez pedig: a múlttal tartani kell a kapcsolatot, tehát vele ellentétben nem szabad semmit sem tenni. A jövőről pedig tudnunk kell, hogy nem a mai nemzedéké, következésképpen ez nem torlaszolhatja el az utat, melyre esetleg a következő nemzedékek lépni akarnának. Melyek azok az utak? Senki sem tudja, tehát mindegyik lehet az. A jövő szabadsága a legszentebb szabadság, mert a nemzet életéé. És végig az ezer esztendőn Szent István gondolata érvényesült, ennek a szabadságnak a talaján tartott lépést a haladó és változó idővel. Minden múlt valamikor jelen volt és minden jelen valamikor jövő. Az évezred utolsó éve egészen más, mint az első, és a jövő évezred vége sem lesz azonos a kezdetével. A jövő a végtelent jelenti, a beláthatatlant, az előre nem tudhatót. És nincs az a nagyszerű rend, mely valaha mondhatná: én vagyok a fejlődés útján a végállomás.

A nemzeti szocializmus ellenben közjogilag azt jelenti, hogy ő a végállomás. Mi következhetik utána? Más párt, mely felváltja, nem lehet. Más akarat, mint az övé, ki nem alakulhat, mert vak engedelmességre van kötelezve mindenki. A történelem ezzel lezárult, a jövőt elnyelte a jelen.

Van jogosultsága és hivatottsága a mai nemzedéknek, hogy az utána következőket megfossza önrendelkezésének attól a lehetőségétől, mely eddig minden nemzedéknek jutott? A korrektívum, melyet a parlamentarizmus számba vett a jelen hibájával szemben, a megmásításnak és jóvátételnek lehetősége volt. A nemzeti szocializmus közjogi természete szerint ezt a lehetőséget megszünteti. Az ő uralma a történelmi folyamat berekesztése, az előzőké a folytatása volt. Lehet tehát olyan fázisnak tekinteni, mint az eddigieket? És következésképp ugyanazzal a szabadsággal feljogosítani a jövő megfojtóját, mint folytatóját? Ez már sok a liberalizmusból, és ennyit még a legfanatikusabb antiliberalizmus sem engedhet meg — sem másnak, sem önmagának.

        Kóbor Tamás vezércikke a tömeg és a végletek politikájáról, az Ujság 1939. július 23-i számában.



      

     
     Nem tartanám igazságosnak, ha a kormányokat tennők felelőssé hibákért, miket az egész politikai világ követett el. A nyilas politika kezdetére gondolok, mikor mindnyájan nagyokat nevettünk a vezérek nagyzoló szónoklatain, mikből csakúgy harsogott a tudatlanság. Senki sem vette őket komolyan és ettől nőttek, gyarapodtak. Most pedig elképedve látják, mekkora hatalom lett belőlük és szembeszállnának velük. Nem felgyűrt ingujjal és marokba kötve, hanem eltelve veszélyérzettel.

Legjobb államférfiaink vitatkoznak velük, elítélik, vádolják őket és azt hiszik, hogy ezzel harcolnak ellenük. Ágyúlövésnek vélik a vészkiáltást, telitalálatnak, ha rámutatnak, hogy nemzeti végpusztulást jelentene végső győzelmük. Nem veszik számba, hogy a többség igazán hazafias beszédei és írásai nem jutnak azokhoz, akiket fel kellene világosítani, csak a már vagy még tisztánlátókhoz. Viszont az ő szavuk közvetlenül azoknak szól, akiknek szánva van, a beszervezettekhez és még beszervezhetőkhöz. Most visszatekintve kiindulásuk időpontjához, már nem tarthatjuk ostobáknak, mert éppen azzal értek idáig, amit ostobaságnak hittünk. Minél esztelenebbeknek hatottak reánk, annál érthetőbbek voltak azoknál a tömegeknél, melyek nem érteni akarnak, hanem hallani, amit szívesen hallanak: főképpen ígéreteket, melyek boldog álomba kábítják őket, bár sohasem teljesülnének is. Mi tapsolunk a becsületes politikusnak, aki nem ígér semmit, de iparkodik adni, amit csak lehet. A tömegnek éppen az kell, amit nem lehet adni, csak ígérni.

Ha nem nézzük őket nevetségeseknek, ma is nevetségesek volnának, és ha nem vennők túl komolyaknak, akkor jelentőségük nem volna olyan komoly.

Hetényi Imre elévülhetetlen érdeme, hogy a bolsevistákat kegyetlenül irtotta, mikor valóban jelentéktelenek voltak.1 Ha egy csomó éretlen diák vagy munkás összebújtak, sejtet játszva, Hetényi rájuk csapott, nem legyintve: hagyom őket játszani, hiszen alig vannak. És nem nőttek nagyra, mert a kicsinységük és nevetséges voltuk volt a kedvező időpont, hogy később ne kelljen őket komolyan venni. Kár lett volna bízni a tételben: Magyarország be van oltva a bolsevista veszedelem ellen. A beoltás megvolt, és kommunisták mégis mindig akadtak, és a legbeoltottabbnak sem tesz jót a mérgezett kút. Az is igaz, hogy a magyar nép józan, szabadságszerető és idegen eszmék számára nem kapható. De baj volt, hogy akik ebben hittek, megbíztak benne, akik pedig szorgalmasan szerveztek és szervezkedtek, nem törődtek vele. Szabad volt — nem a vásár, mert ehhez kettő kell —, hanem a vadászterület, melyet a józanság őrizet nélkül hagyott. A józan magyar nép sohasem találta föl a nyilasságot, fogalma sem igen volt a nemzeti szocializmusról. De forradalomról, fölforgatásról lévén szó, csak a tömegekre néztek gyanakodva, holott a veszedelem nem onnan jött, csak oda jutott. Míg a nép józanságában bíztak, nem gondoltak arra, hogy másutt kell vigyázni: az intelligenciánál. Ott is nemcsak a félbenmaradtra, hanem a műveltre is. Megnyugodva és megnyugtatóan észlelték, hogy ahány kirakatbeverőt, turista-elverőt, bombavetőt elcsíptek, mind éretlen siheder volt, munkakerülő munkás, kihordófiú, szabósegéd, facér pincér, és ami sokadalmat a rendőrség szétugrasztott, húsz éven aluli, szavazati jog nélküli volt. Ezeket nézték a nyilasok törzsállományának. Minden egyéb hencegés, blöff, ijesztgetés és csábítás.

Pedig… eddigelé a néptől kellett a fennálló rendet félteni, mert minden elégedetlenség ott forrongott egy zárt társadalomban, melynek közös érdeke a fennálló rend megmaradása. Zárt földbirtokos rend a lázongó nincstelenekkel szemben, ipari és tőkésosztály a munkásokkal szemben. Tisztviselőkar, mely vezetőosztálynak érezte magát az uralkodó rétegek társaságában, tanult alkalmazottak, akik tanultságuknál fogva a szellemi munka felsőbbsége címén a középosztályhoz tartozónak tudták magukat és annak ruházatában és életformáiban emelkedtek fölül a proletárokon.

De jött az a politika, melyet mindig csak a legkényelmesebbnek tartottam, de az egyedül lehetségesnek fogadták el: az állam erősítése a társadalom rovására. Egy fizetésképtelen társadalomnak fizetőképessé kellett tenni az államot. B-lista, mert az állam nem tarthat el annyi tisztviselőt, ezzel kapcsolatban megüresedett állásoknak be nem töltése; magyar- és világgazdasági válságok közepette az adók mérhetetlen emelése és egzisztenciákat irtó behajtása; új adók kieszelése, melyekből éppen azok fizettek a legtöbbet, akiknek legkevesebbjük van. Takarékosság, mert kevés a pénz, és ezzel a kevés pénzt is megakasztották természetes körútjában. A kereskedő elbocsátja segédjét, a gyár munkását, „leépíti” irodáját, és hatalommá lesz a protekció, mely az egysorsúak marakodásává fajul. Akin a protekció segített, gyűlölet céltáblája a többinek, mígnem az is protekcióhoz jutván szembekerül társaival, akikkel együtt gyűlölködött a protekciósok ellen. Protekció, protekció! A legtöbb hiába lohol utána, de valamennyiben kifejlődik a függés érzete a hatalomtól, kifejlesztik a meghajlást, az egyéni jelentéktelenség tudatát és ezzel a bemenekülést a tömegbe, melynek természetesen vezére is van. Akarni már nem tud, de engedelmeskedni igen.

A nép sohasem veszedelmes, a tömeg mindig az. És a tömegek a középosztályban verődtek össze, nem ott, ahol nem mertek szavazati jogot adni és bőven adták; ahol a kenyeret elvették vagy kisebbítették.

Még nyoma sem volt a nemzeti szocializmusnak, és már szervezetekre bomlott a polgári társadalom, érdekek szerint egymás mellett és egymás ellen. Természetük szerint szocialisták, csak meg kellett különböztetni őket a proletár szocialistáktól. Megtalálták a módját: az antiszemitizmussal nemzetivé tették szocializmusukat. Tessék a Nemzeti Egység Pártja pályafutására emlékezni. Fajvédőkből vált kormányképes többséggé, melynek kebelében a túlnyomó többség szervezkedett a maroknyi túlzók ellen. Még Darányi Kálmántól is ennek a kevés túlzónak a kirekesztését követelték, és ma az egész pártnak guvernementális alapja az, ami eddig túlzás volt.

Szinte máról holnapra. A hatalmas többség nem vette észre, hogy voltaképpen azt csinálja, amit a nemzeti szocializmus velük végeztet a maga számára. És készt talált a külön-külön szervezett elégedetlenségekben — csak egyesíteni kell őket. Nem vették észre, hogy a városi elégedetlenség nem ragaszkodik a parlamentarizmushoz, mely az állam érdekében rontotta helyzetüket. Talán most sem tudja, hogy alkotmányvédelmük során az alkotmányt fokonként úgy értelmezték át, hogy szinte hídépítés a megszüntetéséhez. A törvényhozó és végrehajtó hatalom választóvonala elmosódik az államhatalom javára; a közvélemény mint alkotmányos tényező mind egyoldalúbbá válik; a jogegyenlőség elve át van törve; a törvény érintetlenül meghagyva nem kötelez; a gazdasági élettel párhuzamosan a magántulajdon mind jelentéktelenebb lesz. Az alkotmánynak már nincsenek alaptörvényei, melyek előtt a törvényhozásnak is meg kell állnia.

Az első zsidótörvény még hiszi, hogy megállítja a nemzeti szocializmust, a második már érzi a szorongást, hogy muszáj őket kiszolgálni. Ma még titok, mit súgtak az ellenkező felsőház fülébe, hogy magasabb államérdekből lelke ellen hozzájárult. Ez már a muszáj szava volt. Ma pedig? Nem merném mondani, hogy a hályog leesett a szemről, de már többet látnak. A függetlenség és alkotmány kiáltása szinte úgy hangzik, mint a zsidóké jogegyenlőség és alkotmánybiztosíték mellett. Ötven képviselő és kilencszázezer szavazat! Ez már baljóslatú!

Már nem nevetség, már rémség. De éppen ezért föltolakodik a kérdés: ha kár volt nevetni rajtuk, nem oktalanság-e megijedni tőlük.

Számba kell venni és érvényesíteni az ellenerőket. Amott ötven képviselő és kilencszázezer szavazat. Itt kétszáznál több, és noha több van, hadd legyen úgy, szintén csak kilencszázezer szavazat. A nyilas szavazatokat összepropagálták, a másik ellenben saját elhatározásokból került ki. A képviselőházbeli többség mellett pedig a kormányhatalom, mely minálunk döntő tényező, ha saját célját szolgálja és nem azok nyomásának enged, akiktől annyira félti az országot. Amíg ugyanazt csinálja, bizvást az ellenfél erejéhez számíthatja a sajátját is, és annak úttörő csapatául válhat be. Magyarázzam, mi ennek a látszatnak a következménye? Ez a látszat dagasztotta kilencszázezerre a nyilas szavazatokat, és semmi ok nincs a feltevésre, hogy a folyamat magától megállna.

Oly egyszerű, világos: aki mást akar, ne csinálja ugyanazt. Ha eddig az alkotmányvédő politika mind hasonlóbb lett a leküzdendőhöz, ezentúl arra kell törekedni, hogy merőben másnak mutatkozzék. A destruktív népszerűséggel szemben meg kell szerezni a konstruktívak népszerűségét. Nehéz? Nem az a kormányfeladat, ami könnyű. De igenis az, hogy ha nehéz is, megóvja, ami még van és ezzel visszaszerezze, ami már nincsen.

Lábjegyzetek


	
Kóbor itt helyeslően utal a kommunista szervezkedés rendőri elfojtására. Ez az álláspont nem egyeztethető össze a kiadvány szabadságelvű mércéjével. ↩

        Kóbor Tamás tárcája a magántulajdon és a liberalizmus ősi jogforrásáról, megjelent az Ujság 1938. január 16-i számában.



      

     
     Nem tudom, hogyan, miért, minden megfogható ok nélkül eszembe jutott Anton Menger neve. Osztrák jogász, aki jogászatilag belemerült az élet vizsgálatába és kisütötte, hogy a jogrendszereknek kivétel nélkül a vagyon a tárgya, holott az emberek többsége vagyontalan. Megállapította, hogy a magántulajdon csak arra vonatkozik, ami az embernek van, holott a legfőbb magántulajdona mindenkinek ő maga. És kifejtette a nincstelenek magántulajdonjogát, mely kodifikálva nincsen, holott az egyetemes emberérdek ehhez a joghoz fűződik.

Ha jól emlékszem, 1890-ben jelent meg könyve a nincstelen emberek magánjogáról. Nagy hatást gyakorolt az érzően gondolkodókra, akiket akkor még nem jeleztek szóval, ma pedig szociálisoknak mondják őket. Most már tudom, miképpen jutott eszembe. Tízezredszer olvastam, hogy a liberalizmus csak az erőseknek kedvezett, a gyengéket kizsákmányolta vagy sorsukra bízta. Kellett emlékeznem erre az íróra, akire úgy cáfolok rá erre az állításra, hogy megerősítem. Mert a liberalizmus fénykorában állították azt, amit ma. Hogy a gyengék annyira magukra hagyatottak, hogy még a testükhöz való jog sincs rendezve. Van kezük, lábuk, tüdejük, gyomruk, agyuk és szívük, és mindezzel mások rendelkeznek. Akkor van mit enniük, ha másoknak úgy tetszik, hogy munkát adnak nekik, föltételek mellett, miket rájuk szabnak, és akkor van művelődésük, ha lopják maguknak. A nincstelenek a munkájuk után élnek, mint a tőkések a kamat és egyéb jövedelem után. De míg a mai magántulajdon szentségének elvén ezeknek szerzése és költekezése a tőkét csorbítatlanul megóvják a jogelv alapján, hogy a szolgáltatásuk határa ott van, ahol nekik is annyiban van, addig a nincstelen a munkájával együtt a munkaerejét is oda kell adja, ha másképp nem juthat kenyérhez. Márpedig neki a munkaereje az, ami amannak a tőke. Magántulajdona. Ha a sapkáját ellopják, van bíróság. Ha munkán fölül munkaerejét is megcsappantják, ez magánügy. Miért engedte és miért vállalta? Szabad ember, senki sem kényszerítette.

Senki, csak minden. Élni muszáj. Ahogy szabad akaratból eladja ingét, hogy gyerekének kenyere legyen, úgy adja szabad akaratból oda munkaerejét is tíz- és tizenkét órás napszámban, szabad rendelkezése jogán. És senki sem kényszeríti a nőket, hogy fehérfoszfor-gyufagyárakban dolgozzanak tíz órát, amit megfizetnek, és a foguk hullásával, tüdejük romlásával, amit nem fizetnek meg. A pincér lúdtalpas lesz, a kovács szívbajos és a szabó görhes — a testük magántulajdonával a kényszer hatása alatt szabadon rendelkeznek, és ami munkaerejük van harminc esztendőre, azt munkájuk ráadásául elfogyasztják tíz-tizenöt esztendő alatt. És az átlagos életkor akkoriban 30 esztendő volt.

Ez az Anton Menger mondanivalója, de nem a hangja. Az enyém sem, hanem azoké, akik most a levitézlett liberalizmust dobálják meg sárral és kövekkel. Szándékosan használom, hogy megmutassam: az izgatások mai hangján olyan ostromot indítanak a kapitalista liberális korszak ellen, melyet a korszak maga is foganatosított — saját maga ellen? — Aligha, hanem amely éppúgy tartozéka volt annak a korszaknak, mint maga az, ami ellene fordult. Milyen egyszerű egyidejűből kettőt csinálni. Az ember a liberális kornak meghagyja a kizsákmányolást és most utána masíroztatja a gyengék védelmét. És az egyik megbukott, mert rontott a világon, a másik győzedelmeskedik, mert boldogítaná. Tegnap nem volt gyöngéistápolás, ma nincs kizsákmányolás. És ki meri tagadni a tegnapot és szembefordulni ezzel a sokkal különb mával? Ki meri állítani, hogy a tegnap és ma szakasztott egy — negyven esztendővel később? A negyven év előtti tegnapon nem volt meghatározott munkaidő, gyermekmenhely, OTI és MABI, nem voltak egészségügyi parancsok, minimált munkabérek és aggkori biztosítás. Ahogy Amerikában az őserdőirtás és aranyásás idejében nem voltak felhőkarcolók, liftek, rádió és mozi. De megvolt az az életműködés, mely ezekhez vezetett. A felhőkarcolónak ezt tudnia kell és nem elátkozni és lenézni a farmaalapítás és aranykutatás vad világát, terpeszkedni fölötte: ilyennek kellett volna neked is lenni! Pedig ilyen volt, mint az unoka, akiből szintén nagyapa lett.

Nem kellett volna Mengerig visszaemlékeznem, hogy találkozzam a mával, mehettem volna vissza messzebbre is Adam Smith, Ricardo, Marx és Lassalle kapitalistaellenes idejébe. De ez túlságosan hasonlít a mához. Luciferi munkát végeztek: lerombolni, ami van, és elősegíteni, ami nincs. Ha nincs munka, melyet az ördögi ösztön végez, szorosan Ádámhoz ragaszkodván, aki álmokat valósítana meg, mik benne kóvályognak, és annak segítségével boldogul, aki a megvalósított álmokat szét fogja fújni. A Ricardók nemzetgazdaságot csináltak, s ennek a külön életfolyamatnak a törvényeit szerkesztették meg. A Marxok osztálypolitikát csináltak nemzetgazdasági elgondolások alapján, és a nemzetgazdasági fogalmak átértelmezésével új gazdasági rendet akartak, mely átalakítja a politikát és a társadalmat. Termelőeszközök köztulajdonba vétele, a pénzgazdaság megszüntetése, az osztályok eltörlése, proletárdiktatúra osztálydiktatúrájával… Ezek túlságosan a mához vezetnek, holott meg akarok maradni a bűnös liberalizmus korszakában. Amelyben Anton Mengerre gondolva találom magamat.

Az ő tana nem szociális és nem politika. Nem kell neki más világ, hogy a maga igazságát érvényesíthesse. A jog az ő területe és az ember adottsága, úgy, ahogy a paradicsomból kikerült az élet vadonába. Kilökött árvaság, szükségekkel, igényekkel, miken nem változtathat, mert abból folynak, hogy embernek született. És ember marad bármilyen társadalmi viszonyok között. Az egymagában való ember, aki társadalom körében él és létfeltételei nem módosulhatnak, csak nyomoríthatók a körülményekhez, melyek társadalom és politika révén adottak. A francia forradalom felszabadította az egyént, aztán védtelenül belökte a társadalomba. Álszabad felszabadítás volt, mert életszükségénél fogva megmaradt rabnak. Mi illeti meg az egyént nem mint polgárt vagy osztály tagját, hanem mint embert? A jog a saját testéhez. És ebből az elemi jogból kiindulva áll elő mindaz, amit humanizmus és szocializmus, társadalomtudomány, politikai és hatalmi alakulásoktól követel.

A liberalizmus delelőjén állt, mikor kitermelte magából a Menger-féle tant, egyenesen a maga vesztére, és nem akadt fönn rajta, nem kiáltott rendőrség után, hanem tudomásul vette, hogy ez a gondolat is van és úgy él, mint más, mely neki kedvez. A politikai szabadságot lehet korlátozni, a társadalmi forrongásokat el lehet nyomni vagy levezetni, de a gondolat, különösen, ha tudományos, független a hasznosság és ártalmasság szempontjától. Bismarck csinálhatott antiszocialista törvényt, de jogtudomány ellen tenni eszébe sem jutott, mert a junker Németország vasembere is korának szülötte volt — liberális. S Franciaország ellensége volt Németországnak és öntötte neki a hiteleket, és Németország szövetségesünk volt Oroszországgal szemben, mégis ettől vásárolt marhát és búzát. Más a politika, más a gazdaság és legeslegfőképpen más a gondolat.

A háború utáni ma keserűen ellene fordulván és letiporva a liberalizmust, mindent átvesz tőle, saját szája íze szerint átértelmezve: állampolitikát, szocializmust és nemzeti eszmét. De a gondolat szentségét és sérthetetlenségét meghagyta neki. Gondolat mint igazság? Igazság mint parancsoló szükség? A legjellegzetesebb különbség a liberalizmus és a ma között éppen a gondolatnak trónfosztottsága. A ma nem esik abba a hibába, hogy élni engedne gondolatot, mely ellene fordul. Nem tévedés az ilyen gondolat, hanem bűn, melyet börtönnel és jogvesztéssel sújtanak, néhol fejvesztéssel is. Igazság az volt, ami az északi sarkon éppoly igaz volt, mint az Egyenlítő alatt. Ma minden országnak külön igazsága van. A termelőeszközök államosítása még tart, de a gondolat a ma országaiban már is államosítva van.

Anton Menger neve nem ragyog a firmamentumon, mint gondolatóriásé. A feledség szinte abban a pillanatban borult rá, amelyben a homályból kiragyogott. És mégis a liberalizmus csúcsán kigyulladó legvakítóbb fénynek nézem, okmányául a liberális szabadság érdekfölötti uralmának, amit ma fölmutatni nem lehet, annál kevésbé kitermelni. Ez a fény mutatja: a haladó világ rövid idő alatt mekkora utat tett meg — visszafelé. Ő meg sem állt az egyénnél — az emberig hatolt előre, az emberi testhez és lélekhez mint jogforráshoz. Az eszménykép, mely világboldogságot ígért, ma nem egyén, sem test, sem lélek. Csak gazdaság, politika, totalitás.

        Elhangzott a Magyar Cobden Szövetség szemináriumában 1936. december 1-jén; önálló füzetben a szövetség kiadásában jelent meg.



      

     
     „A szabad gondolat és a nemzeti eszme” – ezt a témát választottam előadásom tárgyául.

És amidőn előadásomban a nemzeti eszméről kívánok szólni – úgy érzem –, mindnyájunk lelki szükségletének teszek eleget, amikor mindenekelőtt hódolattal emlékszem meg a magyar nemzeti eszme legfőbb képviselőjéről, Horthy Miklós kormányzó úr ő főméltóságáról, aki ma érkezett vissza körünkbe Olaszországból és Ausztriából, ahol magas egyéniségével – mindnyájunk örömére és büszkeségére – a magyar nemzeti eszmének méltó tisztességet szerzett.

A nemzeti eszme mélységes átérzése és tisztelete tölti el egész valómat, amikor mai előadásomban a nemzeti eszme és a szabad gondolat, helyesebben: a nemzeti eszme és a szabadelvű gondolat válhatatlanul összeforrott egységét kívánom hirdetni.

Mi, akik abban a korban születtünk, amelyet a szabad gondolat, a szabadelvűség korának neveztek, és abban a korban éltük le életünk szebbik felét, amelyben a szabadelvűség eszméinek uralma a munka és érvényesülés szabadságát biztosította mindenki számára; mi, akik értelmünkkel és érzésünkkel ma is ebben a szabadelvű korban gyökerezünk: szinte értetlenül állunk a mai új áramlatok új korszellemével szemben, amely kárhozatosnak, üldözendőnek és gyökereiben is eltiprandónak hirdeti mindazt, amit mi szépnek, az emberiségre jónak és a nemzetekre áldásosnak ismertünk.

A szabadelvűség, amely egy évszázaddal ezelőtt az élet napfényét derítette az elnyomatás sötétjébe fojtott Magyarországra, a szabadelvűség, amely a nemzeti lét tudatára ébresztette a magyar nemzetet és egy félszázad küzdelmével a rendi Magyarországot a polgári Nagy-Magyarországgá virágoztatta, a szabadelvűség, amely a hatalmas Amerikai Egyesült Államokban és Európa példátadó legnagyobb államaiban, Angliában és Franciaországban, ma is a nemzeti tetterő imponáló teljességét jelenti: ez a szabadelvűség minálunk, Magyarországon, türelmetlen új eszmeáramlatok viharában megtépázva, szépségeitől megfosztva, nemzeti és nemzetépítő jellegéből is kisemmizve, mint egy elvetendő, kárhozatos, nemzetietlen, sőt nemzetrontó rendszer bűnös éltetője egy félrevezetett közvélemény szégyenpadjára került és a felvilágosodás eszményeit, amelyeknek megvalósítását Kossuth a magyar újjászületés alapfeltételeiként hirdette, ma, mint levitézlett s kompromittált jelszavakat, a történelem lomtárába szeretnék zárni.

Mindama vádak között, amiket elfogultság a szabadelvűségre zúdít, a nemzetietlenség vádja az, amely a maga célzatosságában a legbántóbb és igazságtalanságában a legprovokálóbb. Mert lehet-e másnak, mint célzatosnak és igazságtalannak minősíteni azt a méltatlan beállítást, amely éppen felekezeti türelmetlenségből a szabadelvűségnek felekezeti jelleget akar tulajdonítani és a szabadelvűséget úgy akarja feltüntetni, mintha ez – szemben a nemzet egyetemes érdekével, sőt annak rovására – csupán egy felekezet javát szolgálná?!

Szabadelvűség és felekezet: ezt a két fogalmat oly szervi kapcsolatba próbálják hozni egymással, mintha a szabadelvűség holmi felekezeti vívmány volna, holott éppen fordítva: a felekezeti szabadság a szabadelvűségnek vívmánya. De felekezeti szabadság alatt sohasem egy felekezetnek szabadsága volt értendő, hanem valamennyi felekezeté együttvéve és egyenlő mértékben. Viszont a felekezeti szabadság sohasem merítette ki a szabadelvűséget a maga egészében: az csak rész az egészben és csupán egyike azoknak a vívmányoknak, amelyeknek dicsőséges sorozatában az emberiesség legszebb eszményei felhőkön és ködökön keresztül is olthatatlanul tündökölnek.

Mert a szabadelvűség a maga teljességében – túl a felekezeti szabadságon – jelenti a munka szabadságát, a kereset és a tulajdon szabadságát, a tanulás és tanítás szabadságát, a gondolatnak, a szónak, az írásnak szabadságát, tehát az egyesülés és a sajtó szabadságát, jelenti a nemzeti képviseletet, a kormányfelelősséget, a jogegyenlőséget és a törvény előtt való egyenlőséget, vagyis: jelenti az egyéni lét és a nemzeti lét legfőbb biztosítékait, az élet és a haladás alapfeltételeit.

A szabadelvűség az Ó- és Újtestamentum igazságait érvényesíti egyaránt, amikor a jogok részesévé kíván tenni mindenkit, aki embernek született, és felszabadítja az elnyomottat, akár jobbágynak, akár jogtalan vagy korlátolt jogú polgárnak nevezték addig. A szabadelvűségnek alaptétele a mózesi ige, amely egy a kereszténység alaptételével: szeresd felebarátodat, mint tenmagadat. Hány évszázadnak kellett a szeretetlenség sötétjébe fulladnia, amíg a felvilágosodás erre a mózesi s egyúttal krisztusi tanra rá tudott eszmélni! Mennyi vérnek kellett ömlenie, amíg végül a francia forradalom vérözönéből megszületett az emberiesség eszménye, amely egy a szabadelvűség eszményével és – egy boldog évszázad tanúsága szerint – egy a nemzeti eszmével!

Mert amint a francia szabadelvűség volt az, amely a francia gloire öröktüzét gyújtotta, amint az angol szabadelvűség a brit világhatalom életdús erőforrásának bizonyult, amint 1870-ben az olasz szabadelvűség jegyében született meg az olasz egység, akként a magyar szabadelvűség volt az, amely a nemzeti Magyarországot életre keltette és hivatalos nyelvében latin, az arisztokráciájában német, a kormányzásában osztrák Magyarországot: nyelvében, kormányzásában és felső-, közép- meg alsó rétegeinek egybeolvadó polgárságában egyaránt magyarrá tette.

Azok a politikai szólamok tehát és a tudomány mezében hivalkodó ama tévtanok, amelyek a szabadelvűségre és különösképpen a magyar szabadelvűségre a nemzetietlenség bélyegét akarják rásütni: tulajdonképpen a legnagyobb történethamisítást követik el, oly történethamisítást, amellyel szemben a magyarság legnemesebb géniuszai: Széchenyi, Kossuth, Deák emelik fel eszméiknek szellemi vétóját.

Márpedig lehet-e feltételezni, hogy az a Széchenyi, akit a mai reakciós fajpolitika is magának akar kisajátítani, nemzetietlen tant hirdetett, amikor a kultúra, a civilizáció két előmozdítóját a szabadságban és a vetélkedési ösztönben, tehát az angol szabadelvűségnek ma is vallott két alaptételében jelölte meg?! Lehet-e feltételezni, hogy Kossuth Lajos izzó nemzeti politikája nemzetietlen volt, amikor a szabadelvűséget a magyar nemzeti függetlenség programjaként hirdette? És lehet-e feltételezni, hogy nemzetietlen volt az a Deák Ferenc, aki ezt a magyar nemzeti szabadelvűséget alkotmányos törvényeinkben intézményesítette?! Lehet-e egyáltalában a szabadelvűséggel együtt nemzetietlenségről beszélni is, amikor a nemzeti eszme tulajdonképpen csak a szabadelvűség légkörében tudott életre kelni, és azért kellett a szabadelvűséget életre kelteni, hogy ennek a légkörében aztán a nemzeti eszme maga is teremtő életre kelhessen?!

A nemzeti eszme és a szabadelvű eszme egy anyaméhből született. A francia forradalom szentháromsága: a szabadság, testvériség, egyenlőség a nemzeti trikolór glóriájában vált nemzeti eszménnyé. Amikor pedig Napóleon bukása után a Szent Szövetség a forradalmi szabadságvívmányokat Európa-szerte letörte: az abszolutizmusnak ez az uralma éppúgy fojtotta el az egyéni függetlenséget, mint a nemzeti függetlenséget. Ámde hiába törte igájába a rendőrállam a nemzeti államot: az eltiport nemzeti eszme a szabadelvűség feltörő vágyából új erőt merített és a reakció bilincseit szétfeszítve, a reakció reakciójaként született diadalmasan újjá! Nagy-Magyarországon is a szabadelvűség a múlt század negyvenes éveinek reformmozgalmaiban az akkori reakció reakciójaként született meg. A magyar szabadelvűség bölcsőjét Martinovicsék szabadságfájából faragták, és a tizennyolcadik század végén Martinovicséknak még vértanúhalált kellett halniuk, mert hirdetni merték, hogy „a nemzetnek nincs biztonsága és nincs védelme addig, amíg az egész nemzet nem vonul bele az alkotmányba”, és hogy „az alkotmány iránti szeretetben csak az neveli fel a nemzetet, ha minden polgára gyakorolhatja alkotmányos jogait”. Száz évvel később Szilágyi Dezső már egy nemzet tapsai között hirdeti ugyanezt a tételt abban a történelmi beszédében, amelyet az országgyűlés két házának élén Ferenc Józsefhez a millennium ünnepén intézett, mondván: „Egységes magyar állam, annak alkotmányos függetlensége és ősi szabadsága, a magyar nemzet oszthatatlan egysége: ez minden magyar politika rendíthetetlen alapja. És az egységes államban, az egységes nemzetben legyen sérthetetlen a faj- és valláskülönbség nélküli egyenlőség, az igazságos és egyenletes részesedés az állami védelemben és az állami gondozás jótéteményeiben.”

Nemzeti állam és szabadelvű állam így forr össze Martinovicstól Szilágyi Dezsőig a nemzeti politika igehirdetésében, és csak a mai kor epigonjai merik tévtannak hirdetni az egyenlőségnek azt a sérthetetlenségét, amelyet a legnagyobb magyar elmék egyike, Szilágyi Dezső, a magyar nemzeti politika rendíthetetlen alapjának hirdetett.

Nemzeti eszme és szabadelvűség… Ami nemzeti mozgalom Magyarországon csak lehetségessé vált, az mind a szabadelvűség révén vált lehetségessé. A múlt század negyvenes éveinek szabadelvű reformmozgalma nemzeti mozgalom volt, és az osztrák elnyomással szemben a magyar függetlenség kivívásáért küzdött. Ez a nemzeti szabadelvű mozgalom vezetett 1848. március 15-éhez, majd a 48-as szabadságharcra: közös teherviselés, ipar és kereskedelem szabadsága, önálló gazdasági élet és független állami lét, egyének és egyesülések szabadsága, s ezek sorában a szabad vallásgyakorlat és a felekezetek egyenjogúsága voltak e nagy eszményi harcnak célkitűzései, és Világosnál a sötétség nemcsak az alig elindult felvilágosodás eszméi fölött, hanem a magyar nemzeti függetlenség álma felett is úrrá lett ismét.

Tizennyolc esztendeig tartott az elnyomatás korszaka, 1849-től 1867-ig, de a nemzeti szabadelvűség tüze a hamu alatt is parázslott tovább, míg 1867-ben Deák bölcsessége létrehozta a 67-es kiegyezést és intézményes törvényekben adott az erkölcsi, a gazdasági, valamint a politikai szabadelvűségnek életet.

A nemzeti szabadelvűség volt az, ami a 67-es törvényekben érvényesült. Csak az a szabadelvűség adta meg a módot arra, hogy a nemzeti munka igazán megindulhasson. És ha végignézünk a magyar szabadelvűség korszakának nagyjain, a nagy államférfiakon, tudósokon, írókon, művészeken, közgazdasági kiválóságokon és látjuk, hányan vannak közöttük olyanok, akik az elnyomott néprétegek sorából emelkedtek ki: elszörnyedve kell megállapítanunk, hány nagy elmének kellett addig, amíg a szabadelvűség napja fel nem virradt, meddőn és terméketlenül semmibe vesznie, mert hiába plántálta Isten a maga teremtő szikráját az emberi agyba: elfogultság és elnyomás módot sem adott arra, hogy az istenadta tehetségek érvényre juthassanak és csak a szabadelvűség felderülésével, a tanszabadság térfoglalásával juthatott érvényesülésre a tehetség akkor is, ha szegénynek született.

Amíg a szabadelvűség uralomra nem jutott, nem azt nézték, ki mit ér, ki mit tud, mire képes, hanem a tudás érvényesülését is a származástól tették függővé. A városi polgár a céhek szűk korlátai közé szorult, a föld népe a föld rögéhez volt kötve s a jobbágy fia számára legfeljebb a papi pálya nyílhatott meg, míg a zsidóság úgyszólván kizáróan a kereskedelemre volt utalva. Az az őserő, mely a föld népének lelkében gyökerezett s az a tehetség mely a zsidóságba mint az írás, a szellem elnyomott népébe szorult, szintén csak a szabadelvűség szabad légkörében tudott felszabadulni és oly alkotásokat produkálni, amelyek mindenütt, minden országban, ahol a szabadelvűség érvényesült, a haladás eredményeit hozták létre.

A szabadelvűség szabad légkörében meginduló nemzeti munka teljesítményei sorában talán a legszebb, a legeredményesebb az a munka, amelyet a kereskedelem, az ipar, a közgazdaság végzett. Nemzeti munka volt ez, a nemzet javára szolgált: minden országban és különösképpen Magyarországon, ahol a kereskedelem és a közgazdaság századokra visszamenően nem jutott méltó szerephez a nemzeti munkában.

Szekfű Gyula állapítja meg, hogy a rendi Magyarországon nemes ember nem foglalkozott kereskedéssel, s azt főként az izraelita lakosságnak engedte át. De ez a kereskedelem távolról sem volt szabadkereskedelem. A tizennyolcadik század végéig Ausztria egyszerűen a maga gyarmatának sorsára kényszerítette Magyarországot, és az ország összes kiviteli vámjait Bécs szabta meg. Berzeviczy Gergely, az első jelentékeny magyar közgazdász, már a tizenkilencedik század szabadelvűségének pirkadó hajnalán követelte ugyan a szabad kereskedelmet, de ipar és kereskedelem felszabadulási mozgalma a tizenkilencedik század első felében csak mint társadalmi mozgalom indulhatott meg. Kossuth Lajos volt az, aki a múlt század negyvenes éveiben az Országos Védőegyesületet megalapította és ezzel a magyar iparnak az első lendületet megadta.

Magyarország közgazdasági történetének adataiból meg kell állapítani, hogy hatalmas volt a munka, amelyet a magyar kereskedelem, ipar és közgazdasági élet a múlt században már 1867 előtt is, a maga erejéből a nemzet javára végzett. És ez a munka javarészt azoknak az új rétegeknek javára írandó, akik a nemzet testéből kiközösítve, jogok nélkül, sokszor lenézetten és üldözötten tudták csak hivatásukat folytatni, de azért mégis, mostoha viszonyok között is a maga lábára tudták állítani a magyar kereskedelmet, meg tudták alapozni a magyar malomipart, a szesz- és cukortermelést, gyáripart hoztak létre a semmiből, és megvetették az alapját azoknak a bankintézményeknek, amelyek a jelen század legutóbbi, legválságosabb éveiben is a magyar közgazdaság, sőt a magyar államgazdaság megrendíthetetlen bástyáinak bizonyultak.

A magyar közgazdaságnak ezt az egyéni és társadalmi munkáját, amely a nemzet javára végbement, csak 1867 óta, a kiegyezés óta támasztotta alá a szabadelvű korszak erőteljes állami támogatása. És ha emlékünkbe idézzük azt a duzzadó életet, amely itt a gazdasági és szellemi munka minden terén ekkor nekilendült: valóban felfoghatatlannak kell lennie számunkra, miként lehet a virulás e korszakát ma a nemzeti romlás kárhozatos korszakának beállítani.

Avagy olyan kárhozatos volt-e az, hogy a szabadelvűség légkörében szabadon prosperálhatott a tehetség és a munka? Hogy a fiatalság szabadon tanulhatott egyetemeinken és megtalálhatta elhelyezkedését az élet pályáin? Olyan kárhozatos volt-e az, hogy a gyárkémények ezrei füstölögtek és a gyárakban, műhelyekben, irodákban a munkáskezek milliói szorgoskodhattak? Az agrárérdekek is vajon nem jobban voltak-e ellátva akkor, amikor merkantilizmus és agrarizmus között nem az ellentétek kiélesítése, hanem az összhang megteremtése volt a cél?

Bizonyára nem lehet tagadni, hogy a magyar szabadelvű kormányzatot a maga virágzó korszakában is nem egyszer érhette gáncs. Érte is. Szemére lobbantották a kapitalizmus túltengését, fölvetették az egészséges földbirtokpolitika hiányosságait, támadták a szabadelvűséget nemzeti szempontokból is, de csak abban az értelemben, hogy nem tudta Magyarországnak Ausztriától való teljes függetlenségét megteremteni, és támadták demokratikus szempontból főként azért, mert a népek tömegei a szabadelvű korszak alatt sem tudtak belekerülni az alkotmány sáncai közé.

Nem lehet tagadni azt sem, hogy a magyar szabadelvűség a szabadelvű kormányok kormányzata alatt nem egy tekintetben maradt adósa az eszményi szabadelvűségnek. De ezeket a hibákat és hiányokat csak a magyar szabadelvű kormányzatoknak terhére lehet írni, nem pedig magának a szabadelvűségnek a terhére.

Aminthogy valóban: a kritikák, amelyek a szabadelvűség akkori gyakorlati politikája ellen annak idején felmerültek, nem a jogok és szabadságok korlátozását, hanem azoknak kiterjesztését – az eszményi szabadelvűség teljesebb megvalósítását – követelték. A szabadelvű korszak ellenzéke sohasem követelte a szabadelvűség letörését, ellenkezőleg: az úgynevezett szociális olajcsöppek bővebb csorgatását és a nemzeti szellemnek, mint a szabadelvűség éltető elemének még erősebb érvényesülését. Hatvanhét és negyvennyolc éles harcában ez a negyvennyolc – mint Szekfű Gyula is megállapítja – nem kevesebb szabadelvűséget, hanem több nemzeti politikát kívánt. Kormánypártot és ellenzéket csak a közjogi kérdések választották el egymástól, nem pedig szembenálló világnézetek, mert a világnézet mindkét oldalon ugyanegy volt: nemzeti és szabadelvű.

A szabadelvűségnek, mint eszménynek lecsepülése, a szabadelvű világnézet lebunkózásának és a szabadelvű gyakorlati politika kiátkozásának kétes dicsősége az új korszellem tudósai és politikusai számára maradt fenntartva.

De ha közelebbről nézzük a szabadelvűség ellen megindult ádáz harc motívumait, akkor a szabadelvűség ellen felhozott argumentációknak belső erőtlenségét mi sem mutatja rikítóbban, mint az, hogy ezek az argumentációk többnyire csak személyi, helyesebben felekezeti motívumokból tudnak táplálkozni. A szabadelvűséggel szemben felmerülő követelmények pedig elsősorban arra irányulnak, hogy a szabadelvűség légkörében felvirult intézményekbe, a közgazdasági pozíciókba, azoknak a helyébe, akik hozzáértésükkel és munkájukkal legalkalmasabbnak bizonyultak, felekezetileg nem terhelt, más új elemek ülhessenek be.

Ily körülmények között az a front, amely a szabadelvűség vívmányai és tényezői felett ma oly kérlelhetetlenül pálcát tör, tulajdonképpen röviden és egyszerűen inkább antiszemita frontnak volna nevezendő. Ez a front sem tudja azonban letagadni azt a hatalmas gazdasági fejlődést, amelyet a szabadelvűség eszméinek érvényesülése Magyarországon jelentett. Mindössze annyit fordít a tényeken, hogy e fejlődést nem a köz hasznaként, hanem egyéni profitként, ama réteg profitjaként állítja be, amelyet a szabadelvűség abba a helyzetbe hozott, hogy szabadon fejthesse ki gazdasági működését. Vagyis: az antiszemita front tisztán és kizárólag a zsidóknak a szabadelvűség révén való gazdasági szereplését használja fel alapul arra, hogy a szabadelvűséget egyrészt nemzetietlennek, másrészt felekezeti jellegűnek bélyegezze.

Senki tőlem rossz néven nem veheti, ha mint a magyarországi izraelita hitfelekezet egyik vezetője, minden alkalmat megragadok és így ezen a pódiumon is állást foglalok az ellen a beállítás ellen, amely nemzetietlen és felekezeti jelleget tulajdonít a szabadelvűségnek. Én, aki felekezetem tagjainak érzületét és gondolkodását alaposan ismerem, ezen a helyen is csak arról tehetek tanúságot, hogy a magyar zsidóság, mint a nemzet egyik szerves alkateleme mindenkor egybeforrva a nemzet egészével, a legtisztább nemzeti célokat szolgálja munkájával és bármilyen legyen is az idők fordulása, a nemzetben és a nemzetért kívánja mindenkor minden képességét kifejteni.

Most pedig legyen szabad részletes vizsgálat alá is vennem a felekezeti jellegnek azt a vádját, amelyet a szabadelvűség ellen bizonyos oldalakról emelnek.

Tény, hogy a magyar gazdasági életében a szabadelvűség érvényesülése alapján számarányán felül jelentékeny szerepe volt a magyar zsidóságnak. De fel kell vetni a kérdést: vajon volt-e az országban más réteg, amely ezt a szerepet betölthette volna? Idéztük már Szekfű Gyula megállapítását, hogy a magyar nemesség a kereskedelemtől és a gazdasági élettől mindig távol tartotta magát, és ugyancsak ő állapítja meg, hogy amikor a nemesi középosztály tagjai birtokaikból kicsöppentek, inkább a megyei vagy állami hivatalokban keresték elhelyezésüket, semhogy gazdasági pályákra mentek volna. A szabadelvű kormányzatok mindenkor készségesen gondoskodtak is e nemesi középosztály tagjainak a megyei és állami hivatalokban való elhelyezéséről, és ily körülmények között a zsidóságon kívül alig akadt más réteg, amely a gazdasági pályákra ment volna.

Hogy a zsidóság a közgazdaság terén végzett szorgos és eredményes munkájának hasznát is élvezte, szintén nem állhat meg vádként, mert a munkának természetes következménye, hogy gyümölcse annak jut, aki a munkát elvégzi. Vagy talán, ha ezekbe a fontos közgazdasági munkapozíciókba azok ülhettek volna bele, akik ezeket a pozíciókat most is annyira maguknak vindikálják, vajon ezek az urak altruista alapon lemondtak volna, vagy lemondanának munkájuknak megérdemelt jövedelméről?! A fontos az, hogy a zsidók által végzett munkának gyümölcse is elsősorban a nemzetnek jutott, és nem kell erre más példát hoznunk, csak azt az egyet, hogy amikor szerte Európában, de odaát Amerikában is sorra alapjukban rendült meg a nagybankok egész sorozata, addig – amint ezt más előadásaimban ismételten kimutattam – a magyar nagybankok a legválságosabb időkben is meg tudtak állni, jeléül annak, hogy szilárdan voltak megalapozva; sőt meg lehet állapítani, hogy voltak idők, amikor az állam is csak akkor kapott hitelt, ha azt a magyar bankok garantálták. Nemzeti munkát végeztek tehát a gazdasági élet tényezői, akármily felekezethez tartoztak. De nemzeti hivatását híven teljesítette a szabadelvűség révén felszabadult magyar zsidóság az élet minden egyéb vonatkozásában is. Szekfű Gyula történelmi műveinek sokszor elfogult beállításaival szemben hadd idézzem itt egy éppenséggel nem zsidóbarátnak mondható modern angol történetíró megállapításait, amelyeknek kissé gúnyoros hangja talán inkább zsidóellenes tendenciát mutat, de amely megállapítások mégis, így is a magyar zsidóság mélységes hazafiságát és hűséges nemzeti érzését kénytelenek elismerni.

Csak az idén, alig néhány hónappal ezelőtt jelent meg Macartney angol író műve a mai Magyarországról. A mű tulajdonképpen az angol közönség számára íródott, de megjelent magyar nyelven is, mégpedig két úgynevezett jobboldali író fordításában. A könyv rendkívül rokonszenvesen tárgyalja a magyarság múltját, jelenét, és behatóan foglalkozik az úgynevezett zsidókérdéssel is.

Megállapítja az angol író, hogy a magyar honos zsidók és a magyar birtokos osztály között századokra visszamenően mindenkor szoros volt a kapcsolat, és mágnások, nemesek egyaránt megbecsülhetetlennek tartották őket a „házi zsidó” szerepében. Leírja aztán, hogy a tizenkilencedik században még mélyebb gyökeret vert a magyarok és zsidók szövetsége, ellenzékieskedésük is közös volt Béccsel szemben, úgy, hogy „1840-ben mind a két Ház kérte a zsidók teljes polgári jogát, a Korona azonban a szabad városok nyomására visszautasította ezt a kérést. De a szabadság jelszava a levegőben volt – mondja a továbbiakban az angol történetíró –, a zsidók megérezték ezt, épp ezért a szabadság napját önkéntes magyarosodásukkal készítették elő, és szerencséjük volt a zsidóknak, hogy felszabadulásuk kora összeesett azokkal a gazdasági változásokkal, amelyek különösen kedveztek képességeiknek…”

Vázolja ezután az angol mű a zsidók térfoglalását a gazdasági és szellemi pályákon, majd így folytatja:

„Kevés kivétellel tevékeny, sőt lángoló hazafiak voltak a zsidók. Bőségesen kivették részüket Magyarország pénzügyi és gazdasági fejlesztésének munkájából, és sajtójuk, mely hamarosan döntő tényezővé vált a magyar közvélemény irányításában, mindig kész volt a magyar kívánságoknak hangot adni akár Béccsel, akár a külfölddel szemben, odahaza pedig készséges eszközévé szegődött a hivatalos társadalmi és nemzeti politikának. A magyarosítást sehol sem követelték akkora hévvel, mint az olyan lapok hasábjain, amelyeket teljesen zsidók bírtak, szerkesztettek és írtak… Mindent egybevetve, a magyarok becsülték a zsidókat, hasznukat vették, bár nagyobb arányban, mint ahogy kedvelték őket…”

Látnivaló: az angol író sem tagad meg magától a magyar szabadelvű kor zsidóságával kapcsolatban egynémely epés megjegyzést és bizonyos célzatosságot árul el azzal is, hogy mindenkor különbséget tesz zsidók és magyarok között, de azért a magyar zsidóság nemzeti érzéséről oly bizonyítványt állít ki, amely a maga tényadataival dönti meg azt a beállítást, mintha a magyar szabadelvűséget a zsidók szereplése miatt nemzetietlennek, vagy felekezeti jellegűnek lehetne minősíteni.

Objektív kritikájában, melyet Macartney folytatólagosan a mai magyar zsidóságról is gyakorol, megállapítja, hogy „noha a zsidóságot újabban kiszorítják a pályák egész sorozatából, azért ez a zsidóság a maga egészében továbbra is lojális híve a magyar ügynek”. Megállapítja, hogy „1919-ben az utódállamok által megszállt területeken a zsidók általában a magyarok pártjára állottak, és ha egyik-másik közülük erős nyomás alatt meg is egyezett új urával, tekintélyes részük még mindig hű maradt a magyar eszméhez. Magyarországon pedig – úgymond – a gazdagabb zsidók és az értelmiségiek közül sokan oly buzgalommal karolták fel a nemzet ügyét, hogy ebben gyakran még a magyarokon is túltesznek, és ha – szerinte – a szegényebb osztály entellektüeljei kimagasló szerepet visznek is a le nem tagadható ellenzékieskedésben, ez legtöbbször nem a hazafias érzés hiányára vall, hanem inkább arra, hogy egészen más a felfogásuk az eszményi Magyarországról.” Megállapítja végül az angol író, hogy „a magyar zsidóság sok értéket ad a nemzeti műveltségnek. Kiválnak a magyar irodalomban, művészetben és tudományban, amelyet képességük segítségével gazdagítottak.”

Íme, így fest a mai magyar zsidóság – angol megvilágításban. És ha ez így van, akkor a szabadelvűség nemzeti hivatásának beteljesülése semmiben sem dokumentálódik oly megdönthetetlenül, mint éppen abban, hogy az idegennek tartott zsidóságot mennyire nemzetivé és mennyire magyarrá tudta asszimilálni.

A magyar zsidóság ezt az asszimilálódást hitvallomásként vallja a jövőre nézve is: nem magyar zsidónak, hanem zsidó vallású magyarnak tudja magát, és amint önérzettel mutathat rá a múltban végzett nemzetépítő munkájára, éppúgy jogot formál e nemzetépítő munkában való igénybevételére a jövőben is. Ennek a nemzetépítő munkának igazi kifejtése azonban csak úgy lehetséges, ha a szabadelvűség szabad légköre a nemzet minden hasznos elemének megadja a módot tehetsége és tudása érvényesítéséhez.

Sokan vagyunk, akik nem tudunk belenyugodni abba, hogy a szabadelvűség egy letűnt kor levitézlett rendszereként a történelem lomtárába kerüljön. És én is e pódiumra, Antoniust variálva: nem temetni, hanem dicsérni jöttem Caesart – nem halotti beszédet mondani a halottnak hirdetett szabadelvűség fölött, hanem élő dicsőségét hirdetni egy oly eszmeáramlatnak, amelynek az emberiség a szabadság legszebb eszményeit, a nemzetek pedig a nemzeti lét éltető elemeit köszönhetik. Csak a szabadelvűség jegyében biztosíthatja egy nemzet igazán a maga nemzeti létét. És ahol a nemzeti lélek nem nyilatkozhat meg szabadon, ott mindig megvan a veszély, hogy az egyetemes nemzeti érdekek helyett osztályérdekek jutnak uralomra. Márpedig helyesen mondja Russell: „egy népet arra kényszeríteni, hogy nem a lelkéből alakult kormányzat alatt éljen, ugyanolyan, mintha egy asszonyt arra kényszerítenének, hogy egy nem hozzáillő férfihoz menjen feleségül”. De a szabadelvűség nemcsak a nemzeti létnek, hanem a nemzetközi együttműködésnek is jelentős biztosítéka, mert – amint ugyancsak Russell mondja – „az igazi szabadelvűségnek hitvallása, hogy minden szabad nemzet, a többiek szabadságát méltányolva, fejlessze ki saját szociális erényeit, hogy így együttvéve finom zenekari harmóniát alkossanak.” Nagy megrázkódtatások után, melyek a térképek történelmi határait is szétrobbantják, érthető, ha a történelem által szentesített ideológiák is felborulnak átmenetileg. De a világháborgás lecsendesülésével a vizeknek vissza kell térniük medrükbe, a félrelökött határoknak vissza kell billenniük a történelem által megszabott helyeikre, és a felvilágosodás eszméinek, melyekkel a szabadelvűség megajándékozta az emberiséget, újból fel kell szabadulniuk az átmeneti béklyók alól. A történelem megismétlődik újra és újra. A reakció, amely a napóleoni hadjáratot követte, most – egy évszázaddal később – nyomon követte a vesztett háborút és forradalmakat is, és nem téveszthet meg senkit, hogy ez a reakció most a nacionalizmus mezében hivalkodik.

A történelem receptje szerint ennek a mostani reakciónak is meg kell szülnie a maga reakcióját. A mesebeli főnixmadárról mondja a legenda, hogy minden száz esztendőben öntüzének hamvaiból születik meg újjá. Így születtek a felvilágosodás eszméi is száz évvel ezelőtt a Szent Szövetség elnyomásának sötétjéből újjá, és így kell a hamu alatt parázsló szabadelvűségnek új lángra lobbannia hamvaiból most is, hogy éltető tüzében az életerő teljességévé acélosodjék a nemzeti eszme.

Mert az igazi nemzeti eszmének, a nemzeti életnek, a nemzeti haladásnak a szabadelvűség épp oly alapfeltétele, mint ahogy a levegő és a napsugár feltétele az életnek. Levegő nélkül, napsugár nélkül nincs élet. Vetés csak úgy zöldülhet és kalásszá csak úgy érlelődhet, ha Isten szabad ege, szabad napja, szabadon sugároz reája. Pincék odújában csak penészvirág tenyészhet, virulás és gyümölcsözés csak Isten szabad ege alatt lehetséges.

Minden földi törvénynél erősebb a természet törvénye. A szabadelvűség a természet, az élet igazsága. Ezt a törvényt, ezt az igazságot szolgálni volt célja szerény előadásomnak, áthatva és eltelve attól a hittől és attól a meggyőződéstől, hogy a természet útján, az élet útján, az igazság útján, saját jól felfogott nemzeti érdekeink bölcs belátása útján élethez, igazsághoz kell jutnia ismét a szabadelvűségnek, nemzeti múltunk éltető emlékében és nemzeti jövőnk újjáéledő javára.

